
FORORD. 



wfla gH f T^m n u * nyere Romaner og Dramer, i hvilke 
Handlingen er henlagt til den klassiske Oldtid, foregaa i 
det Tidsrum , da den store JBrydning fandt Sted imellem 
Hedenskab og Christendom. Dette gjælder om »Hypatia«, 
»Fabiola«, »Pompejis sidste Dage«, »Epikuræeren«, »Kej- 
ser og Galilæer«, »Den sidste Athenienser« og mange andre 
Arbejder. Grunden til denne Overensstemmelse er ikke 
vanskelig at forstaa; thi en Periode, derjrummer saa store 
M odsætninger, indbyder til æsthetisk Behandling. 

Nærværende Fortællinger hentederes Stof fra en anden, 
ikke mindre interessant Tidsalder. De bringe Billeder fra 
Hellas's Blo mstringst id, de fjærne Aarhundreder, hvis vid- 
underlige Kultur alene hvilede paa det rent menneskelige, 
*saaledes som dette havde udviklet sig underet mildt og 
straalende Himmelstrøg. 

Stoffets Tilvejebringelse kræver dog her en vis Ud- 
holdenhed. Adspørger man de græske Skribenter for at finde 
Skildringer afMennesketi hin Tidsalder eller ejendomme- 
lige Træk af hine Dages Samfundsliv, bliver denne Lite- 
ratur, der er saa rig paa Fremstillinger af historiske Be- 
givenheder, pludselig mærkværdig ordknap, ja næsten tavs. 



M32S939 



VI Fra Hellas. 

Hvor ganske anderledes er ikke den stillet, som vil 
tegne et Billede af Franskmanden i det sextende eller syt- 
tende Aarhundrede! Til hans Raadighed staar der hele 
Samlinger af Memoirer. I disse Skrifter underholder For- 
fatteren sig paa en fortrolig Maade med Læseren, bringer 
ham lyslevende Portrætter af Hoffets Damer og Herrer og 
fortæller ham de intimeste Anekdoter af S amtide ns Liv. 

Den græske Literatur har intet tilsvarende" Det 
borgerlige Drama og Hverdagshistorien ere Fremstillings- 
former af nyere Oprindelse, og intet laa Oldtidens Skri- 
benter fjærnere end den Tanke, at Privatlivet kunde 
rumme noget, som var værd at optegne. Herodot og Thu- 
kydides meddele lidet eller intet. af det, som Nutidens 
Novellister søge, ja selv hos Talern e findes der kun 
spredte Enkeltheder, mærkeligt nok flere hos Lysias 
end hos Demosthenes. Af Digterne fremfører Aristofanes 
vel et helt Galleri af samtidige, men kun antydningsvis 
og i løse Omrids; det var, som man nu til Dags vilde 
sige, »Originaler fra Gaden«, der under Opførelsen af hans 
Komedier sade blandt Tilskuerne, og som han blot be- 
høvede at nævne for at faa Mængden til at le. Noget 
mere er der at hente hos Lukianos og Apuleius samt i de 
bedre af de »milesiske« Fortællinger, navnlig hos Heliodor 
og AchilleusTatios, hvorimod det store alexandrinske Pulter- 
kammer, der skyldes Athenaios, indeholder flere lærde 
Snurrepiberier og Kuriosa end egentlig betegnende Træk. 
I den græske Literaturs Afkroge, hvor man forlades af alle 
Oversættelser, og hvor man, — som enhver véd, der har 
givet sig af med Tydning af Klassikerne, — kun kan gjøre 
meget smaa Dagsrejser, overraskes man derimod af og til 

ved, rent tilfældig, at træffe brugelige Æmner. I Dio 
Chrysostomos (VII) meddeles- der saaledes højst interessante 
Skildringer af græsk Landsby- og Kjøbstadliv. Men hvad 
der findes, er dog altid saa spredt, at der af flere Bind 
blot kan vindes nogle faa Notitser. 

Da jeg bestemte mig til at forme Udbyttet af, hvad 
jeg havde læst, var jeg mig fuldt bevidsTpat en Frem- 
stilling af Oldtidslivet i Romanens eller Novellens Form 
var en af de vanskeligste æsthetiske Opgaver, der over- 
hovedet findes. Naar jeg desuagtet har givet mig af der- 
med, vil jeg selvfølgelig kun have dette Arbejde betragtet 
som et Forsøg. 

I det jeg valgte Smaafortællingers snævre Ramme, 
stillede jeg mig ved Udarbejdelsen det F ormaa l : at tegne 
antikke Hverdagsfigurer paa en historisk Baggrund. Jeg 
har, — Skridt for Skridt støttet til Klassikerne, — søgt at 
fremstille nogle Billeder af Oldtidslivet; men jeg har lige 
saaJidt villet fremhæve Oldtiden paa Nutidens Bekostning 
s om o mvendt. Hvad Behandlingsmaaden angaar, har jeg 
stadig haft for Øje at holde Fremstillingen objektiv, at 
undgaa Brugen af fremmede Ord og ikke at antikvere 
Dialogen mere, end at den var let at læse. Det stive 
klassiske Ceremoniel, Fodvaskningerne o. desl. , har 
jeg næsten aldeles forbigaaet , og de archæologiske 
og historiske Enkeltheder have overalt maattet under- 
ordne sig Fortællingernes Indhold , saa at de kun 
tjene til at give Skildringen antik Farve. Endelig har jeg 
troet aldeles at burde forvise de græske Bogstaver fra Bo- 
gen, selv fra Noter og Forord. 

Efter disse almindelige Bemærkninger maa det være 

, u v /^ i mig tilladt at dvæle lidt ved de enkelte Fortællinger, dels 
'- ifjiLj - for at paavise Adkomsten til et og andet Træk og dels for 
at bringe nogle fa a' nærmere Oplysninger. 

Om den pelasgiske Tid véd man ikke meget; det er 
imidlertid historisk, at der blev begaaet Kvinderov ved 
Kilden Kallirrhoe. Herpaa er den første Fortælling »Zeus 
H y psistos« bygget, og Opløsningen, Perifas's Død, er hid- 
ført ved et antikt Motiv: en »Skæbnestemme«. Troen paa 
Fémai eller Klédones er ældre end de fleste Orakler og 
gaar tilbage til den homeriske Tid. Da Odysseus omgaas 
med Tanken om at dræbe Bejlerne, beder han Zeus om 
et Tegn og et Varselsord, en Skæbnestemme; der lyder da 
et Tordenskrald , og inde i Huset hører han en Terne 
ønske ondt over Bejlerne. — E)en gamle salaminske Halv- 
gud Kychreus (S. 6) omtales hos Pausanias (I, 36). Det 
var en almindelig Forestilling i Oldtiden , at Halvguder 
holdt af at forvandle sig til Slanger. I Slaget ved Sala- 
mis viste en Slange sig i den atheniensiske Flaade; Oraklet 
erklærede, at det var den gamle Halvgud Kychreus. I 
Eleusis havde Demeter en Slange , som kaldtes den 
kychreiske efter Kychreus , der enten havde opdrættet 
den eller selv antaget dens Skikkelse. — Om de mærke- 
lige Renselsesskikke efter et Mord (S. 62) se Apollonios's 
Argonautika (IV, 702). — Ordene: »Zeus var, Zeus er, og 
Zeus bliver« osv. (S. 64) ere laante fra den ældgamle 
Lovsang , der blev sungen af de dodonæiske Præstinder, 
de saakaldte Peleiades (Duer). 

I »Sykofanten«*) vilde de S. 78 og 79 anførte Op- 

*) Denne Fortælling er den eneste i Samlingen, som har være trykt 
før, nemlig i »Ude og hjemme«, 4de Aargang, Nr. 197—198. 

tegneiser være uden alt Værd, dersom de ikke indeholdt 
de Straffe, som virkelig, i Følge attisk Lov, vare fastsatte 
for de nævnte Lovovertrædelser. 

Ved He tær i er forstodes hemmelige Vennelag eller 
Broderskaber, i. hvilke sex, syv eller flere Deltagere 
sluttede sig sammen for at modarbejde eller sprænge det 
stigende Folkeherredømme, som øvede et mere og mere 
utaaleligt Tryk. Der var flere Arter af Hetærier, men 
fælles for dem alle var den strænge Hemmeligholdeise. 
Deltagerne vare sammensvorne, som ved en højtidelig Ed, 
svoren ved deres kjærestes Liv, forpligtede sig til at yde 
hverandre Bistand. Til de uskadeligste Hetærier hørte de, 
som ikke forfulgte politiske Formaal, men blot bestode af 
Embedsjægere , hvis Opgave det var at støtte hverandre 
ved Valg til Embeder og for Domstolene. Det her skil- 
drede Hetæri er* af den sidste Art; thi til Fremstillingen 
af et politisk Hetæri vilde der kræves et langt større Appa- 
rat, end der kunde rummes i en mindre Fortælling. Af 
»Hetæriets« Personer have flere existeret. Skuespilleren 
Sthenelos omtales hos Aristofanes (vesp. 1 3 1 3) og 
Taleren og Sørgespildigteren Ak estor ligeledes (vesp. 1220; 
aves 3 1); begge ere i det væsentlige tegnede efter Scho- 
liastens nærmere Angivelser. Ogsaa Fa nos nævnes hos 
Aristofanes (equil. 1233) som Kleons Skriver. Blandt 
'Fortællingens Kvinder er der fremdeles en historisk Per- 
son, nemlig den fremmede Hex Ni nos, der udgav sig 
for Præstinde hos den frygiske Sabazios. Hun berejste 
Hellas paa den peloponnesiske Krigs Tid og gjorde ved 
sine Spaadomme og sin Tilberedning af Elskovsdrikke en 
rig Høst; hun endte imidlertid tragisk, i det hun som 

Giftblanderske blev stævnet for Retten og straffet med Dø- 
den (A. Schaefer, Demosth. I, 199). Grundtrækkene til 
Forholdet imellem Kleobule og Hi py Ilos ere tagne fra 
Begyndelsen af Knemons Historie hos Heliodor (I, 2), og 
Beskrivelsen af Sthenelos's Fald fra Scenens Brædder er 
næsten ordret gjengiven fra Lukianos (Drømmen, 26). 
Skildringen af Søslaget ved Rhion er et Uddrag af Thu- 
kydides (II, 86—92). 

»De alt for lykkelige« hviler paa et antikt Motiv: 
Bøn om et Tegn og Modtagelse af et Varsel. Sørøve- 
riet, som spiller en vigtig Rolle i Fortællingen, var tidlig 
udviklet i det ægæiske Hav og naaede senere hen i Old- 
tiden et saa betænkeligt Omfang, at store og prægtige Sø- 
røverflaader endog truede selve Rom med at afskære det 
Korntilførslen fra Pontos. Man kunde maaske anse det 
for vel romantisk, at Sørøveren forklædt undersøger det i 
jp Havn liggende Skib, inden 'han plyndrer det i rum Sø. 
Der berettes imidlertid ganske andre Ting. De fønikiske 
Sørøvere havde endog hemmelige Agenter, som opsnuste, 
hvor der laa et Skib med rig Ladning , og lovede Styr- 
manden »tidobbelte Fragtpenge«, hvis han vilde ankre op 
paa et afsides Sted, bag et Forbjærg el. desl., hvor Skibet 
da kunde overmandes (jvfr. Filostrat, vi ta Apoll. Tyan, III, 
24). — Fortællingens Slutning (Stigen, der hænges uden 
Bords, saa at den staar paa Vandet osv.) er tagen fra Plu- 
tarch (Pompeius, 24). 

I »Lykon med den store Haand« er Maleren 
Aristeides og hvad der siges om hans Malerier historisk. 
Det samme gjælder om de Træk, der anføres om Volds- 
herskeren Alexandrosi Feræ. — Under Skildringen af 

Jordskjælvet beskrives, hvad der i Geologien kaldes en J or d- 
skjælvsbølge. Et Sidestykke hertil findes hos Thuky- 
dides (III, 89) hvor det (efter en Bemærkning om Hyppig- 
heden af Jordskjælv i det 6te Aar af den peloponnesiske 
Krig) hedder: »Under disse Jordrystelser viste der sig i 
Orobiæ paa Euboia en overordentlig Fremtoning. Ha- 
vet trak sig ud fra Bredden; derpaa kom det 
pludselig tilbage med opstemmede Vande og 
slugte en Del af Kysten, saa at det, der forhen var 
Land, nu blev en Del af Havet. Mange Mennesker omkom.« 
I de fem Fortællinger er Skuepladsen Athen, det 
ægæiske Hav og Thessalien, — men hvor den end er, har 
jeg fremfor alt søgt at give Figurerne Liv og Bevægelse 
og at gjøre dem til Fostre af Tiden og den helleniske Jord- 
bund. Jeg har tillige søgt at gribe dybere ind i Oldtids- 
livet, end det sædvanlig sker i Romaner. Flere Ejendom- 
meligheder som Renselsen efter et Drab i den første 
Fortælling, Bætyl-Oraklet i »Hetæriet« og Brugen af 
det store Søkrigsredskab Delfinen i »De alt for lykkelige« 
have næppe før i nogen Form været behandlede i vor Litera- 
tur. Troen paa vidunderlige dæmonbesjælede Stene havde en 
vid Udbredelse i Oldtiden, i det slige Stene under Navnet 
Abadir ogsaa vare kjendte i Fønikien. Fremstillingen af 
Bætyl-Oraklet er grundet paa Plinius (n. h. 17, 9, 
5 1), Fotios (p. 1047) °g Pausanias (X, 24). Det er 
klart nok , at Sten-Dæmonens Svar blev givet ved Bug- 
talerkunster. Uagtet man havde flere Benævnelser 
paa, Bugtalere som Engastrimyther , Sternomanteis o. a., 
var selve Bugtalerkunsten vistnok kun lidet kjendt i det 
daglige Liv, da den synes at være bleven holdt hemmelig 

og benyttet til Orakelsvar o. desl. Den af Aristofanes 
omtalte Sandsiger og Bugtaler Eurykles søgte saaledes at 
bilde Folket ind , at en Dæmon talte ud af ham , i det 
han fremførte Ord uden at bevæge Læberne. — Om Sø- 
krigsredskabet Delfinen se Scholia græca in Aristoph. 
(equit. 762) og Thukydides (VII, 41). 

I den antikverede Dialog har jeg overalt stræbt at 
meddele Replikken individuel Farve, og man vil finde, at 
Akestor taler et andet Sprog end Sthenelos, Filopator et 
andet end Polykles osv. Talemaader som »Pak dig til 
Gribbene«, »vise Hulingen under Fodsaalerne«, »kaste Ild 
i Brystet« m. m. skjønnes let at være hentede fra Klas- 
sikerne. Nærmere at gjøre Rede derfor vilde føre alt for 
vidt. (Enkelte karakteristiske Udtryk som palpale legein o.fl. 
lode sig ikke gjengive.) 

Ved at indføre Læseren i en saa fjærn og fremmed 
Verden har det været mig magtpaaliggende at vinde hans 
Tillid; i den Hensigt har jeg ved Citater søgt at 
paavise Adkomsten til, hvad jeg har skrevet. Hist 
og her har jeg ogsaa tilføjet de græske Benævnelser for 
at fjærne enhver Tvivl om en eller anden Gjenstands 
Forekomst i Oldtiden. For øvrigt har jeg overalt bestræbt 
mig for at følge den gamle Regel* årtis est celare årtern. 

Kjøbenhavn, i November 1881. 

P. Mariager. 

I. 

Uet var en af de mærkeligste Egne i Attike. En 
stor Mangfoldighed var her sammentrængt paa en lille 
Plet. Ved Siden af sønderrevne Stenmasser laa der 
jævnt skraanende Bjærgflader, og som Midtpunkt i Land- 
skabet hævede der sig en mægtig Klippe med flad Top 
og stejle Sider, lig et kæmpemæssigt Sten-Alter, optaarnet 
af Jorden selv for at modtage Menneskenes Hyldest og 
Ærefrygt. To Floder, en større og en mindre, bugtede 
sig frem fra hver sin Side. Høje og Dale, Kløfter og 
Bjærgkamme laa hverandre ganske nær, alt let tilgænge- 
ligt og overraskende ved en Fylde af oplivende Udsigter. 

Denne Plet havde en stor Bestemmelse. Her skulde 
Templer og Søjlehaller, Hermer og Billedstøtter dukke 
frem som en Skjønhedsdrøm i Marmor fra Menneske- 

slægtens Ungdom ; her fra skulde Tænkningens Lys sprede 
sine Straaler over den beboede Jord. 

Men i den fjærne Old, hvorom her skal fortælles, 
var Athen ikke til, end ikke af Navn. Ikke desto 
mindre var dog en Udkant af den senere saa berømte 
Grund allerede den Gang bebygget. Paa det saakaldte 
Pnyx, Areios Pagos og en Del af Museion laa der en 
Mængde Vaaninger, og der findes den Dag i Dag paa 
disse Højder Spor af otte til ni Hundrede Boliger, som 
maa have huset mellem tre og fire Tusende Mennesker. 

Denne By, der var anlagt af Indvandrere fra Øen 
Salamis, hed Kranaai, Klippestaden, og dens Ind- 
vaanere Kranaoi, Beboere af Klippehøjder. 

Intet kunde være simplere end disse Vaaninger. 
Som det endnu kan ses, bestode de kun af et i Klippen 
udhulet Rum, som for til og oven til var lukket med 
Ler og Sten, hvilke sidste synes at have hvilet paa 
Tømmerstokke for at hindre en pludselig Nedskriden 
under de i disse Egne saa hyppige Jordskjælv. Hist 
og her skjelnes endog de Smaahuller i Klippen, i hvilke 
Tømmerstokkene have været stukne ind. Mange af Bo- 
stederne have umiskjendelig ligget i Rækker, som trin- 
vis hævede sig over hverandre, alle med frie Klippe- 
flader foran til Samlingsplads for Beboerne. Disse 
Afsatser stode ved smalle, i Stenmassen udhuggede Trin 
i Forbindelse med hverandre; hist og her var der Alter- 
pladse, større Forraadshuse og Grave, de sidste be- 

staaende af ét eller flere underjordiske Stenkamre. Af 
saadanne Gravrum findes der endnu en stor Mængde, 
spredt over lange Strækninger af den gamle Klippestad. 

Der ses end videre Levninger af Murværk i For- 
dybninger i Grunden, bestemte til at opsamle Regnvand. 
Af disse ældgamle Brønde tælles der i hin Egn over 
tyve. Thi hvor rigt det attiske Landskab end i visse 
Henseender var udstyret, var det dog fattigt paa Vand, 
og ikke for intet blev det senere i Solons Lov fore- 
skrevet, at ingen maatte laane mere end et vist Maal 
Vand hos Naboen. Men saa snildt vare Kranaemes 
Brønde anlagte, at flere af dem endnu — efter mere 
end tredive Aarhundreders Forløb — samle og opbevare 
Vand. 

Neden for selve Klippestaden skjelnes der endog 
Gadeanlæg, navnlig i den dybe Hulvej ned til Ilissos. 
Her bemærkes der tydelige Hjulspor, mellem hvilke 
Stengrunden har været bilet for at give Trækdyrene 
bedre Fodfæste, og langs Siderne af Vejen strækker 
der sig smukt udhuggede Afløbsrender for at bortlede 
det fra begge Skrænter nedstrømmende Regnvand. 

II. 

Mange Slægter vare allerede fulgte efter hverandre 
i Klippestaden, da der paa det smalle Højdedrag mellem 
Nymfehøjen og Kløften Barathron bosatte sig en anden 
Stamme. Den kom ligesom sine Forgængere fra Sala- 

mis og kaldte sig Kychreere efter en Slægt, der ned- 
stammede fra Kychreus, en af Øens Halvguder. 

Imedens der paa Pnyx kun fandtes et Trin -Alter 
for Zeus Hypsistos, den højeste Zeus, om hvilket Slette- 
boerne samledes med Kranaerne ved en fælles Guds- 
dyrkelse, blev der af Nybyggerne opført en Helligdom 
for Havnymfen Melite, Herakles's Elskede, som var i 
Slægt med de paa Salamis indfødte Æakider. 

De to Nabobygder dyrkede saaledes hver sin Gud- 
dom. For øvrigt levede de i Fred og Venskab, ja 
nogle af Kychreerne toge endog Hustruer blandt Kra- 
naernes Døtre. 

Derimod stode Nybyggerne sig ikke godt med Slette- 
boerne; thi da disse levede spredt og ikke syntes at 
være mange i Tal, havde Kychreerne tvunget dem, de 
traf, til at trælle for sig. Frem for alt havde de brugt 
dem til at jævne Klippegrunden, for at der kunde byg- 
ges paa den, og flere afPelasgerne vare blevne slemt 
medtagne af det haarde Arbejde. Ja Tydeus, en stor 
og statelig Yngling, en Broder til en af deres Høvdinge, 
havde endog lidt en forfærdelig Død, i det han var 
bleven stenet, fordi han havde sat sig til Modværge og 
nægtet at arbejde for de fremmede Mænd. 

Denne Blodskyld søgte Nybyggerne dog at skjule, 
da de frygtede for, at Pelasgerne, naar Sagen kom dem 
for Øre, skulde samles og paaføre dem Krig. Der var 
saa meget større Grund til Frygt, som Kychreerne flere 

Gange fra deres Klippe havde opdaget pelasgiske Spej- 
dere bag Gyvelbuskene paa Sletten, aabenbart lurende^-W- 
paa Lejlighed til at nærme sig deres trællende Brødre. 
Men til denne Spejdertjeneste havde der stadig været 
brugt unge, fodrappe Knøse, som det var spildt Ulejlig- 
hed at forfølge. Nybyggerne havde da lagt sig i Bag- 
hold og bemægtiget sig nogle af Knøsene. De udspurgte 
dem nøje, men da de intet fik at vide, lode de dem 
trælle for sig ligesom de øvrige. 

Morgenen efter, at Kychreerne havde fanget Spej- 
derne, bemærkede de, at der langt ude paa Sletten blev 
tændt et Baal , paa hvilket der uden Tvivl blev kastet 
Bregner og andre friske Væxter; thi der opsteg derfra 
en tæt, sortebrun Røg, som hævede sig til en betydelig 
Højde og kunde ses vidt og bredt. Op ad Dagen saas 
der i længere Afstand et andet Baal, og inden Middag 
taltes der fra Klippen ti Røgstøtter, fem til hver Side, 
af hvilke de sidste tabte sig for Øjet i det vide fjærne. 
Der var noget forunderlig truende ved disse mørke 
Skyer, der ligesom i tavs Anklage hævede sig mod 
Himlen, paakaldende og svarende hverandre. 

Hele Kychreernes Folk, unge og gamle, frie og 
ufrie, stimlede sammen uden for Boligerne og stirrede 
paa det ukjendte Syn. De anede, at det var et Tegn 
for Pelasgerne til at samles; men da de talte derom til 
de nyfangede Trælle, sagde disse, at de aldrig havde 
set en saadan Røg, men at Kychreerne for øvrigt kunde 

forlade sig paa, at Pelasgerne intet vilde foretage imod 
dem, før der kom en lykkelig Dag. Og da Nybyggerne 
spurgte dem, naar den kom, svarede de: 

»Naar Maanen er stor paa Himlen.« 

Dermed maatte Kychreerne slaa sig til Ro. Men 
hver Mand eftersaa i Stilhed sine Vaaben; thi ingen 
troede sig sikker. 

III. 

En af de ypperste blandt Kychreernes Folk var 
Lyr kos, Xanthios's Søn. Han var frygtet for sin Styrke, 
og frygte t var den Gang det samme som anset. Lyrkos 
havde lagt sig efter Kriger-Haandværket; han forstod at 
smedde og haandtere Vaaben og lærte Ynglingene at 
bruge dem. Af Udseende var han en velvoxen Mand 
med sort, krøllet Haar, rødbrunt Skjæg og skarpe, men 
ikke uskjønne Træk. Han var som oftest klædt i en 
tætsluttende Dragt af Ulveskind, som lod hans kraftfulde 
Arme og Ben være blottede, og om Livet bar han en 
Rem, hvori der stak en fingerlang Broncekniv. Blandt 
Pelasgerne var der megen Tale om ham; thi da han 
var en stridbar Mand, laa han i Trætte med dem og 
havde gjentagne Gange med nogle af sine Stalbrødre 
plyndret dem og bortslæbt Geder, Byg, Figen, Honning, 
og hvad der ellers lystede ham. 

Lyrkos var ikke ganske ung. Henved fyrretyve 
Gange havde han set det grønne spire frem og Svalerne 

komme tilbage. Ikke des mindre havde han altid ladet 
haant om Elskov og betragtet den som blødagtigt Fjas. 
Naar han ikke smeddede, var hans Hu optagen af Jagt 
og Vaabenbrug. 

Men hvor vild en Kriger Lyrkos var, havde Afrodite 
dog rørt hans Hjærte og vfst, at hun lige saa fuldt som 
Artemis fortjente Navn af Hekaérge, den Vidtrækkende. 
Thi da Lyrkos en Gang besøgte Nabobygden, havde 
han set Byssa, den skjønneste Pige i Klippestaden, øse 
Vand af Brønden foran Huset og havde strax fattet den 
lidenskabeligste Kjærlighed til hende. Han havde da 
grebet hende fast om Armen og sét sig mæt paa hende, 
og da Pigen rødmende spurgte, hvorfor han tog saa haardt, 
svarede han: »For aldrig at slippe dig!« Saaledes 
bejlede den vilde Lyrkos. 

Byssas Fader, A ri s ton, Zeus Hypsistos's Præst, 
var en gammel, sagtmodig Mand, som ikke dristede sig 
til at afvise den ubændige Kriger; dog gav han kun sit 
Samtykke paa det Vilkaar, at Byssa skulde beholde 
sine Fædres Tro og ikke ofre til Melite i Kychreernes 
Helligdom. Ikke desto mindre havde han og hans 
Hustru Taarer i Øjnene, da Lyrkos førte deres eneste 
Barn med sig, og i det Ariston ved Afskeden lagde 
Haanden paa Byssas Hoved, sagde han: 

»Bliv denne fremmede en god Hustru. Men svigt 
ikke Zeus Hypsistos, saa vil Zeus Hypsistos heller ikke 
svigte dig.« 

Vinteren var forløben siden den Tid, og Lyrkos 
syntes bestandig at faa Byssa mere kjær. Der var kuh 
én Ting, hvori Mand og Hustru tænkte forskjelligt. Naar 
Lyrkos saa' de andre Kvinder strømme hen til Melites 
Helligdom, ønskede han ofte, at Byssa skulde følge dem. 
Men Byssa var ubøjelig. »Husk dit Løfte til min Fader,« 
sagde hun. »Hvad mig angaar, glemmer jeg aldrig hans 
Maning : Svigt ikke Zeus Hypsistos, saa vil Zeus Hypsi- 
stos heller ikke svigte dig.« Og derved blev det. Men 
naar der kom et fønikisk Skib til Kysten, — thi Føni- 
kerne vare den Gang de eneste, der vovede at sejle 
over Havet, — tiltuskede Lyrkos sig de fineste Tøjer, 
Kvindesmykker og Slør. Det' var, som om han ikke 
kunde faa Byssa smuk nok; hun skulde være mere 
pyntet end Kychreernes andre Kvinder. 

For øvrigt havde Byssa allerede tidligere haft en 
Bejler. Det var en af Pelasgernes Høvdinge, en Mand 
paa otte og tredive Aar, ved Navn Perifas. Han var 
Ejer af en stor Gedehjord, bragte hyppig Ofre til Zeus, ' 
jævnede mange Trætter og havde Ord for at være en 
hellig og retfærdig Mand. Med Helligheden og Ret- 
færdigheden stod det dog ilde til; thi« Perifas kunde daarlig 
styre sine Lyster og havde et saa voldsomt Sind, at 
han en Gang havde dræbt en Sandsiger, fordi denne i 
Folkets Paahør havde spaaet ham en forsmædelig Død. 

Perifas havde ved en Ofring i Klippestaden set den 
smukke Byssa blandt Kranaernes Kvinder og havde strax 

begjæret hende af hendes Fader og lovet rigelige Brude- 
gaver. Men Præsten Ariston havde svaret, at Pigen 
endnu var for ung. 

Efter den Tid var Perifas ofte bleven truffen i Nær- 
heden af Kranaernes Klippe, og ved Ofringerne paa 
Trin-Alteret indfandt han sig bestandig i Spidsen for 
Pelasgerne. Men fra den Stund, da Lyrkos havde ført 
Byssa hjem, havde ingen af Kranaerne set ham; dog 
fortaltes- der, at han paa et af Lyrkos's Plyndringstog 
havde tilraabt denne: 

»Vogt dig, naar Gjengjældelsen kommer, vil jeg 
Ikke nøjes med at bortslæbe Geder.« 

Saaledes stode Tingene ved vor Fortællings Be- 
gyndelse. Det syntes næsten, som om Tilfangetagelsen 
af Spejderne skulde give Anledning til Krig; det var 
lykkedes en af Knøsene at undslippe, og Kychreeme 
frygtede, at hån under sit Ophold iblandt dem skulde 
have faaet Nys om Tydeus's Død. Den saa skjændig 
stenede Tydeus var nemlig en Broder til Perifas, og 
denne havde saaledes en dobbelt Hævn, en Blodhævn 
og en Elskovshævn, at tage. 

Men hvor farligt det under disse Omstændigheder 
var at forlade Kychreernes Klippe, havde Lyrkos et alt 
for rastløst Sind til at holde sig rolig hjemme. Netop den 
Dag, da Røgstøtterne indjog Folket saa stor Skræk, var han 
om Morgenen tidlig i Følge med sex, otte Mænd dragen 
paa Jagt over Sletten op mod det skovrige Parnes Bjærg. 

IV, 



Det havde været en brændende varm Dag. Solen 
havde endnu en Sjettedel af sin Vandring tilbage, og 
Luften dirrede over de ophedede Klipper. 

Kychreerne vare tyede uden for deres smaa, lumre 
Boliger for at aande Nordvindens Pust. Paa hver Klippe- 
afsats saas Mænd, Kvinder og Børn sysle mellem hver- 
andre, de første ofte blot med et Dyreskind om Hofterne, 
Drengene ganske nøgne og Kvinderne i højt opbundne 
Dragter uden Ærmer, undertiden kun med et kort Skjørt 
om Lænderne, de fleste hvidklædte og de øvrige iførte 
røde, gule eller blaa Tøjer; thi den Gang satte Men- 
nesket kun Pris paa høje og rene Farver. Overalt lød 
der munter Tale, og disse Hundreder af halvnøgne 
Skikkelser dannede et ubeskrivelig livligt Billede mod 
den forvitrede Stengrund. Frygten for Pelasgerne syntes 
allerede at have tabt sig, inden Baalene ret vare sluk- 
kede. I alt Fald forhindrede . den ikke Nybyggerne i 
at nyde den nærværende Time. 

Paa en af de laveste Afsatser over imod Areios 
Pagos laa Lyrkos's Hus og ved Siden deraf det Skur, 
hvori han smeddede sine Vaaben. Ved Skurets Dør 
var der lænket en stor gul Hund, en Kyon molossos, 
en Art Bulbider, og i Læ af Huset syslede en gammel 
Slavinde ved en Ild, over hvilken der var ophængt et 
tilsodet Lerkar. 

Faa Skridt derfra hen imod Klippens Rand var der 
udspændt et Sivtæppe mellem fire høje Stænger. I Skyg- 
gen under det stod Byssa, beskæftiget med at væve paa 
et Stykke løst Uldtøj. »Kjæden« var nemlig anbragt 
lodret, saa at Vævningen maatte foretages staaende ; thi 
den vandrette Væverstol, som i Aarhundreder havde 
været i JBrug i Ægypten, var endnu ikke ^kjendt i 
Hellas. 

Som Byssa stod her ved Klippens Rand med den 
blaa Himmel bag sig, var der god Lejlighed til at be- 
tragte hende. 

Hun havde sit . mørke Haar opbundet i en Knude, 
gjennem hvilken der var stukket en Broncénaal, og om 
Halsen bar hun en Række blaa Glasperler. For øvrigt 
bestod hendes Dragt kun af et rødt Skjørt, som fra 
Hofterne naaede hende ned til Knæet. Med sin lave 
Pande, sine rolige, sorte Øjne, sin straalende Ansigts- 
farve, sine mægtige Skuldre og sin fulde Barm frembød 
hun hele den yppige Skjønhed, som alene har hjemme 
i Syden, og som allerede i den første Ungdom bebuder 
den tilkommende Moder. Hun var kort sagt en ægte 
Efterkommer af de store helleniske Kvindeskikkelser, 
som fra en taaget Fortid vise sig gjennem Sagnets 
Trylleslør, skjønne nok til at bedaare Guderne selv og 
stærke nok til at taale deres Favntag for ved dem at 
blive Mødre til Halvguder og Helte. 

Det var en Lyst at se, hvor flinkt hun brugte 
Hænderne , og hvor rask Vævningen skred fremad. 
I hver Bevægelse af dette kraftige, blomstrende, let 
solbrændte Kvindelegeme laa der, om ikke Ynde, saa 
dog en egen Trolddom, paa hvilken ingen Mands Øje 
ustraffet vilde have hvilet. 

Men alle Mænd vare som fordrevne fra hendes 
Nærhed. Enhver vidste, at Lyrkos's Skinsyge var let 
til at blusse op, og hvor stærk en Tillokkelse Byssa 
end udøvede, var Frygten for den vilde Kriger dog 
endnu stærkere. 

I øvrigt var Byssa aabenbart ikke med Tankerne 
ved sin Gjerning. Hvert Øjeblik stirrede hun ud forbi 
Væven. 

Det attiske Fladland udbredte sig for hende i Sol- 
skinnet. Her var ingen bugnende Kornmarker, ingen 
frodige Vinhaver; over Stengrunden laa der et saa 
tyndt Lag. Jord, at det sparsomme Græs blot kunde 
nære nogle Geder. Hist og her saas der et Par knudrede 
Olietræer med graaligt, sølvglinsende Løv, men overalt, 
hvor der var en Smule Fugtighed, var Jorden bedækket 
som med et spraglet Tæppe af Krokos, Hyacinther og 
Narkisser. 

Ved stadig at finde Sletten øde og tom lod Byssa 
Hænderne synke. Hun udstødte et Suk og vendte sig 
om mod Slavinden. 

»Hvor han tøver længe!« udbrød hun. 

»Lyrkos er stærk og vel bevæbnet,« svarede Slav- 
inden, i det hun lagde mere Ved til Ilden. »Pelasgerne 
frygte ham værre end Døden. Han vil nok vende 
uskadt hjem.« 

Byssa arbejdede i Tavshed videre; men hun var 
ikke rolig. Endnu hyppigere end før saa* hun ud forbi 
Væven. 

»Ej!« raabte Slavinden pludselig, »der er de! se 
til Bremon!« 1 ) 

Bulbideren havde rejst sig paa Bagbenene og hældede 
sig frem ad, saa Lænken strammedes; den vejrede stærkt 
mod Vinden og logrede af al Magt under en utaalmodig 
Knurren. 

V. 

Byssa traadte længere frem under Solsejlet og skyg- 
gede med Haanden for Øjnene. Til højre lukkedes Ud- 
sigten af Bjærget Lykabettos, hvis to spidse Toppe 
næsten saas over ét; til venstre standsedes Blikket af 
det mørke Parnes, hvis sælsomt dannede Sidegren Harma, 
Vognen, tydelig skjelnedes fra Kychreernes Klippe. 

I lang Tid øjnede Byssa intet Da bemærkede hun 
tilfældig, langt nærmere, end hun havde ventet, et hvidt 
Punkt mellem nogle Træer. 

»Der er han! der er han!« udbrød hun jublende 
og klappede i Hænderne. »Tratta, glæd dig! jeg ser 
en lys Prik hist ude, — hans hvide Hest!« 

I et Bjærgland som Attike er selv Fladlandet ujævnt, 
og af og til unddrog en Jordbølge hende Synet af de 
kommende. 

Endelig viste den lyse Prik sig atter, — denne 
Gang betydelig nærmere. Der forløb nogle Øjeblikke, 
i hvilke den syntes at voxe. 

Byssa anstrængte hele sin Sekraft, og hendes Barm 
svulmede i ængstelig Spænding. Pludselig blev hun 
ganske bleg, og i det hun kastede sig til Trattas Bryst, 
stammede hun med lav Stemme: 

»Forfærdelse! Hesten er alene — uden Rytter!« 

Næsten i samme Nu løsrev hun sig og traadte helt 
ud til Klippens Rand. Da skjelnede hun i lang Afstand 
bag Hesten et langsomt fremskridende Tog. Nogle 
Mænd, der saa' ud som mørke Punkter, syntes at bære 
en anden, og efter dem fulgte der atter et Par Mænd. 

Ved dette Syn udstødte Byssa et Skrig og greb 
sig med begge Hænder i Haaret. Men Tratta holdt 
hende tilbage. 

»Rolig, Barn!« sagde hun med hele Alderens Myn- 
dighed. »Faa dog først at vide, hvad der er sket. Du 
kan tids nok skamskjænde dig!« 

Men Byssa agtede ikke paa hende. Hesten var 



Zeus Hypsistos. j j 

kommen ganske nær og søgte i rask Løb ind mod sin 
Stald ved Foden af Klippen. 
/^^ Inden Tratta kunde hindre det, var Byssa ilet hen 
til den nærmeste Nedgang. Som afsindig fo'r hun ned ad 
de kun raat udhuggede Trin, hvor den ringeste Snubien 
kunde bringe Lemlæstelse eller Død. Tratta fulgte lang- 
somt efter, ikke uden en betænkelig Rysten paa Hovedet. 

Næppe havde Hesten ladet sig fange, før Byssa 
med Taarer i Øjnene og med en egen Højtidelighed 
vendte sig om mod Slavinden og pegede paa Hestens 
endnu gispende Side. 

Der var ikke det ringeste Saar at se ; men en finger- 
bred Stribe af Blod var løben ned over Dyrets hvide 
Skind og havde klæbet Haarene sammen. 

»Tratta,« sagde Byssa i Fortvivlelsens Tone, »jeg 
vidste det! jeg vidste det!« Og med lavere Stemme 
tilføjede hun: »Det er hans Blod!« 

Men Tratta svarede næsten vredt: 

»Hans eller en andens; hvad véd du? Hjælp mig 
blot med at faa Hesten ind i Skuret.« 

Byssa adlød uden at vide, hvad hun gjorde. Da 
hun atter saa' ud over Sletten, mødte der hende et Syn, 
som bragte hende til at skjælve fra Hoved til Fod. 

Lyrkos nærmede sig uskadt i Spidsen for Mændene. 

Byssa udstødte et Glædesskrig, som gav Gjenlyd 
fra Klippe til Klippe, og med udbredte Arme og flag- 
rende Haar fløj hun sin Husbond i Møde. 

Fra Hellas. 2 

Lyrkos rynkede Brynene. 

»Hvad er der? hvad vil du her?« spurgte han over- 
rasket over at finde hende neden for Klippen. 

Men Byssa ænsede hverken hans Ord eller Blik. 
Hun slog Armene om hans Hals, knugede sig til ham 
og bedækkede hans Ulveskinds-Vams med Taarer og Kys. 

»Lyrkos, du lever!« gjentog hun ude afsig selv, 
i det al den Angest og Spænding, hun havde udstaaet, 
skaffede sig Luft i en lindrende Hulken. 

»Byssa, tal dog! hvad er der?« spurgte Lyrkos, 
forbavset over det Sindsoprør, hvori han traf sin Hustru. 

Byssa tog ham ved Haanden, førte ham ind i Stal- 
den og satte Fingeren paa den røde Stribe paa Hestens 
Side. 

»Taabe!« sagde Lyrkos leende. »Det Blod er ikke 
Menneskeblod.« Og dermed pegede han paa et mæg- 
tigt, fældet Vildsvin, som to Mand havde c>ndt 4 ved at 
bære paa en Lanse over deres Skuldre. > Efter 
Jagten,« tilføjede han, »vilde vi læsse det store, tunge 
Dyr paa Hesten ; men den blev sky, rev sig løs og løb 
hjem ad.« 

Mændene vare imidlertid komne til. Trods deres 
Frygt for Lyrkos kunde de ikke dy sig for at skotte 
til den smukke Byssa, som nu i sin Glæde og Sinds- 
bevægelse var dobbelt skjøn. Ja, nogle nøjedes ikke 
med at se paa hendes Ansigt alene, men skjævede ned 
til hendes nøgne Fødder og Ankler, som vare velskabte 



Zeus Hypsistos. I O 

nok til at vække Opmærksomhed, skjønt det var ganske 
almindeligt, at Kvinderne gik med højt opbundne Kjortler. 

Lyrkos opfangede disse stjaalne Øjekast. Han ryn- 
kede Panden og greb fastere om sit Spyd. 

»Hvorfor gaar du med den røde Pjalt?« sagde han 
haardt til Byssa og pegede paa hendes korte Skjørt. 
»Har jeg ikke givet dig lange Kvindeklæder?« 

»Solen brænder, — og jeg var alene ved Væven,« 
stammede den stakkels unge Hustru og blev blussende rød. 

Dermed satte hun Foden paa Trappens nederste Trin 
og vilde, forvirret og skamfuld, ile op ad Klippen. Men 
Lyrkos greb hende om Armen, og i det han saa at 
sige kastede hende om bag sig, saa at han dækkede 
hende med sit Legeme, raabte han barsk til sine Led- 
sagere : 

»Gaa fofan!« 

Derpaa steg han selv op efter dem og vogtede nøje 
paa, at ingen saa' sig tilbage. Men Byssa og Slavinden 
lod han følge efter, som de bedst kunde. 

VI. 

Oppe paa Klippen blev der stor Glæde blandt Ky- 
chreerne over det herlige Vildt. Men da Dyret var 
flaaet, og Kjødet skaaret i Stykker, vilde alle, ikke blot 
Jægerne selv, men deres Slægtninge og Venner, have 
Del i Byttet. Fra Ordstrid kom det til Slagsmaal, og 

Lyrkos havde hele sin Myndighed behov for at styre 
de ophidsede. 

Solen var imidlertid dalet ned bag Korydalos Bjær- 
gene. Olietræerne paa Sletten kastede ingen Skygge; 
hele Fladlandet laa indhyllet i Mørke. Alt var Stilhed 
og Fred, og af og til lød der en sagte Kvidren fra 
Buskene. 

Kychreerne. hvilede smaasnakkende efter Dagens 
Arbejde. Nogle af dem spurgte Lyrkos og hans Led- 
sagere, om der intet var hændet dem paa Jagten. Lyr- 
kos svarede, at de i Afstand havde set Smaahobe af 
Pelasgere drage forbi. Han syntes dog ikke at lægge 
Vægt derpaa, og flere af Kychreerne rejste sig for at 
begive sig til Ro, — da raabte en klar Barnestemme i 
et Udbrud af Forbavselse: 

»Se, se! Højene røre sig!« 

Alles Øjne fulgte Barnets Finger. 

Hen over nogle Smaahøjder, hvis Rand stak af mod 
Aftenhimlen, gik der en ganske besynderlig Krusning. 
Det saa' ud, som om et flydende Legeme rullede frem ; 
den ene mørke Række dukkede op efter den anden, 
ganske som Bølge kommer efter Bølge. 

Der var noget ved dette Syn, som bragte Blodet 
til at isne i Kychreernes Aarer. Paa Sletten selv var 
der intet at se; her tabte alt sig i Aftenens Dunkelhed. 

Alle lyttede 4 aandeløs Forventning. Da lød der 
gjennem det tiltagende Mørke en dump Støj, — en Lyd 

som af en stor Menneskemasse i Oprør, en Summen af 
mange Stemmer, fjærne Raab, Sang og Vaabengny. 
Lidt efter lidt syntes Larmen at svulme og rykke nær- 
mere. Der skimtedes Ildsluer, som dog strax dækkedes 
af mørke Skikkelser. Det var som en levende Strøm, 
der voxede og strakte sig videre, indtil den omgav hele 
Klippen. 

Da tændtes der med ét Fakler, og en lille Hob af 
ti, tolv Mand nærmede sig til et Bueskuds Afstand. To 
af dem satte alenlange Sneglehuse for Munden, og nu 
lød der fra Bjærg til Bjærg vilde, skingrende Toner. En 
Mand, der var klædt i en hvid linned Kjortel, traadte 
frem og løftede en Lavrbærstav i Vejret. Der indtraadte 
en dyb Stilhed, og nu hørtes han med høj Røst sige: 

»Kychreere! I have højlig forurettet os. Paa Jord, 
som ikke var Eders, have I bygget Huse ; Mænd af vort 
Folk have I ladet trælle for Eder, og da Ynglingen 
Tydeus vægrede sig, have I skammelig myrdet ham. 

»For Afstaaelsen af Jord og som Tegn paa Under- 
kastelse skulle I svare os, Landets Ur-Indvaanere, en aarlig 
Afgift af syv Hundrede Spyd og lige saa mange Sværd 
og Skjolde.« 

Her udbrød Kychreerne i høje Skrig. De forstode, 
at det var Pelasgernes Hensigt af afvæbne dem, og 
deres Forbitrelse gav sig Luft i Skjældsord. 

»Hør til de Hunde!« raabte de. »Inden Kampen 
er begyndt, tale de som Sejerherrer. De braskende 



22 F ra Hellas. 

Daarer, tro de at kunne blæse Klippen om med deres 
Sneglehorn?« 

Men Udraaberen lod sig ikke forstyrre. 

»Kychreere!« vedblev han, »de Pelasgere, I have 
gjort til Trælle, skulle sættes paa fri Fod, og som So- 
ning for Eders Blodskyld fordre vi Lyrkos udleveret som 
den, der har ophidset til Krig og plyndret fredelige 
Landboere. Disse Fordringer ville vi gjøre gjældende 
med Vaaben. Vi komme ikke længere med Anmodning, 
men med Befaling.« 

Atter opstod der en forfærdelig Støj, men Lyrkos 
paabød Tavshed, og i det han sprang op paa en Klippe- 
blok, hvorfra han kunde ses og høres vidt og bredt, 
raabte han: 

»Pelasgere! Den Jord, hvorpaa vi have bygget, var 
øde og ubeboet og tilhører lige saa fuldt os som Eder. 
Naar I forlange Trællene og mig udleverede, da er mit 
Svar: Kom og tag os! Men mærk Eder vel dette: 
I, og ikke vi, begynde Krig; vi værge os kun mod 
dem, der angribe os. Dette Svar er fortjent og tillige 
vort Folk værdigt.« 

Ved disse Ord udbrød der en stor Jubel blandt 
Kychreerne. 

Lyrkos saa' sig tillidsfuldt om; thi lige saa sorgløs, 
som han var for sin egen Del, lige saa forsigtig var han, 
naar det gjaldt Folkets Vel. Ved første Tegn til Krig 
havde han sat Klippen i Forsvarsstand. 

Oven for alle bredere Adgange var der opstablet 
Dynger af store Sten til at rulle ned over Fjenden, og 
hvor en enkelt Mand kunde klavre op, var der sat Vagt. 
Bag til var Kychreernes Høj utilgængelig. Her strakte 
sig den over fire Hundrede Alen lange Kløft Barathron, 
som begrænsedes af næsten lodrette Sider af halvfem- 
sindstyve til hundrede Alens Højde. Denne skumle, 
vilde Kløft blev senere brugt til Rettersted, og her var 
det, at de Forbrydere endte deres Dage, om hvilke 
Loven bød, at de skulde »nedstyrtes i Afgrunden«. 
Mod Nord, Vindsiden, var Klippen blottet for Jord, og 
her fandtes ved dens Fod, halv skjult mellem nogle 
vældige Stenblokke, Indgangen til en Hule. Denne Hule 
førte skraat op til nogle underjordiske Gravkamre, og 
fra disse gik en stejl Luftgang op til en af de lavere 
Afsatser. I denne Gang havde Lyrkos ladet hugge Trin 
for at have en hemmelig Nedgang til Fladlandet, og 
for yderligere at skjule den havde han uden for Hulen 
ladet plante Buske. 

Skjønt Kychreerne i det hele vare ved godt Mod, 
befandt de sig dog i den højtidelige Stemning, som 
gaar forud for Afgjørelsens Time. Lyrkos havde i det 
første ledige Øjeblik forsikret Byssa, at der vilde blive 
taget saaledes mod Pelasgerne, at ikke en eneste skulde 
sætte sin Fod paa de frie Samlingspladser foran Boligerne. 
Byssa omfavnede i Tavshed Lyrkos; hun havde Taarer 
i Øjnene og kunde ikke tale. Hun troede blindt 

paa sin Husbond, men var ikke desto mindre heftig 
bevæget. 

»Inden Solen gaar ned,« tænkte hun, »ville mange 
Øjne lukkes. Og hvilken skal vel Lyrkos's Skæbne blive ?< 

VIL 

Største Delen af Natten forløb dog rolig. Man saa' 
Pelasgerne tænde Baal i en vid Halvkreds om Klippen, 
og man fornam Lugten af stegt Kjød. Der hørtes Sang 
og Latter, og langs med Baalene syntes der at være 
voxet en Skov af Lanser op af Jorden. 

Paa Klippen selv herskede der dyb Stilhed. Ud 
paa Natten lød der dog en forunderlig Knitren, og 
Vinden førte en let Taage og en brændt Lugt med sig. 
Kort efter steg en Røgsky i Vejret, og fra Mund til 
Mund fløj Raabet: 

»Forraadshuset brænder!« 

Var det en dumdristig Pelasger eller en af de ny- 
fangede Trælle, der havde paasat Ilden? Det havde i 
alt Fald ikke været let. Forraadskamret var nemlig 
ligesom Vaaningshusene udhulet i Klippen og indeholdt 
intet andet brændbart end Sæden og de Tømmerstokke, 
hvorpaa Taget hvilede. Ikke desto mindre greb 
Branden hurtig om sig, da Ilden først fik Luft ved, 
at en Del af Taget skred ned. Store, klart oplyste 
Røgskyer hvirvledes i Vejret, og som altid, hvor der 

brænder Sæd, opsteg der med Røgen talløse Sværme af 
Gnister, der som en fin Ildregn faldt til Jorden i en vid 
Omkreds. Pludselig skød der, da det nedstyrtende 
Tømmer kom i Brand , høje Ildsluer op af Taget. 
Nymfehøjen, Areios Pagos og det senere Akropolis op- 
lystes af et flammerødt Skin, og hele Pelasgernes Hær 
udbrød i Jubel. 

Nogle af de dristigste kom nærmere, og en gammel, 
skjævbenet Gjæk, som var latterlig udmajet med en 
kæmpestor Hjælm og en drabelig Kølle, truede op mod 
Klippen, hvorpaa han gjorde en Bevægelse, som om han 
satte Foden paa en overvundens Nakke. 

Ved denne Udæskning greb en ung Kychreer Bue 
og Pil. 

>Rhai-bo-ske-lés ! Skjævben!« raabte han, saa det 
lød vidt ud over Fladlandet, »hvor har du dit Skjold?« 

Buestrængén klang, — og den gamle Gjæk tumlede 
bag over til Jorden, i det han tog sig til Halsen. 

Kychreerne klappede i Hænderne og udstødte høje 
Glædesskrig. 

Ved Synet af den gamles Fald — det var rimeligvis 
en Høvding — fo'r der et blodtørstigt Hyl gjennem 
Pelasgernes Rækker. Et længere Ord, som dog ved 
Afstanden blev uforstaaeligt, fløj fra Mund til Mund, 
indtil det paa én Gang lød højt og tydeligt som en 
Befaling : 

>Sfendonétai ! Slyngekastere ! « 

Ud af de mørke Hobe om Baalene traadte der 
Klynger af Mænd, som blot havde et Faareskind om 
Hofterne. De opstillede .sig i to Rækker langs med hele 
Forsiden af Klippen, med en Snes Skridt mellem første 
og anden Række og omtrent" lige saa langt mellem 
Mand og Mand. 

Hos et Hyrdefolk som Pelasgerne var Slyngen et 
uundværligt Redskab. Den tjente til at holde Hjorden 
sammen; thi naar en Ged eller et Stykke Kvæg et Par 
Gange var straffet med en Sten fra Slyngen, mærkede 
Hyrdehunden sig det og passede godt paa det. Ved 
Færdighed i at bruge Slyngen slap Hyrden saaledes for 
at løbe efter de Dyr, som fjærnede sig for langt fra 
Hjorden. Men i et Bjærgland som Attike, hvor man 
næppe kan tilbagelægge et Par Hundrede Skridt uden at 
gaa op eller ned, er det godt at spare paa sine Ben. 

Slyngen selv var meget simpel. Den bestod kun 
af to fingertykke Uldsnore, hver af en halv Alens Længde, 
fæstede i hver sit Hjørne af et spyddannet Stykke Skind 
med et lille Hul paa Midten, for at Stenen kunde ligge 
fast. Kunsten ved at bruge dette Redskab bestod i at 
slippe den ene Snor netop i det Øjeblik, da Stenen var 
i det rette Sving til at naa Maalet. 

Mændene med Faareskindet om Lænderne samlede 
Stene op fra Jorden og slyngede dem over mod Klippen, 
indtil de kjendte Afstanden, — da toge de Stene af 
deres Slyngetaske, som de bare i en Rem over Skulderen. 

Disse Stene, af hvilke hver Mand førte tolv til fjorten 
med sig, havde en Vægt af indtil otte Pund. Senere 
brugtes ogsaa Blykugler af Størrelse som Hønseæg, og 
man har endnu som Fund fra Marathon-Sletten saadanne 
Kugler, mærkede med helleniske Indskrift-Stempler. 

Med ét lød der paa Kychreernes Klippe en for- 
færdelig øredøvende Raslen af Sten, der sloge imod 
Vaaningerne og sprang tilbage fra den haarde Grund. 
Snart blandede Smertensskrig sig i Støjen, og Lyrkos 
bemærkede med Skræk, at hans Folk fik slemme Ulivs- 
saar, i det de under Stenhaglen oven fra enten fik Ho- 
vedet knust eller Skuldrene slaaede af Led. 

Den Kychreer, som havde fældet den gamle Gjæk, 
greb atter sin Bue, men Lyrkos slog ham den ud af 
Haanden. 

»Ulykkelige!« sagde han, »vore Buer række ikke 
halvt saa langt som hines Slynger. Vil du vise dem 
dette?« 

Efter at han i Hast havde stillet Vagt, hvor der 
var nogenlunde Dækning, befalede han Mændene at 
trække sig ind i Boligerne. Men ikke en Gang her,vare 
de i Sikkerhed. Thi naar én eller flere Stene traf et 
Tag, hvis Tømmerstokke ikke vare friske, styrtede det 
helt eller delvis ned og saarede Mænd, Kvinder og Børn. 
Klippen gjenlød snart af Jammer og Smertensskrig, og 
den bedøvende Raslen af Stenregnen betog efterhaanden 

Kychreerne Modet, og det saa meget mere som de 
vare ude af Stand til at forsvare sig. 

Da iagttog Lyrkos, som selv havde stillet sig paa 
Vagt, at der fra Pelasgernes Lejr nærmede sig en lille 
Hob, aabenbart for at spejde. Den drog i nogen Tid 
langs med Klippen, omtrent i et Bueskuds Afstand, 
i det den rolig lod Stenene fra Slyngerne flyve hen 
over sig. Pludselig satte en af dem, der gik i Spidsen, 
et stort Sneglehorn for Munden. Der lød tre lange, 
gjaldende Toner, og nu opstod der et stærkt Røre 
blandt Pelasgerne. 

VIII. 

Fem, sex Hundrede Mand samledes foran Lejren og 
opstillede sig der i Hast. Man hørte Anførerne opflamme 
deres Iver og uddele Befalinger til dem. Derpaa ilede 
de i fuldt Løb løs paa Klippen. Med Skjoldene over 
deres Hoveder vare Spejderne allerede søgte ind under 
den for at vise de kommende de bekvemmeste Opgange. 

I det Øjeblik, da de mørke Skikkelser i deres Hætter 
og Vamse af Gedeskind naaede Foden af Højen, op- 
hørte Stenregnen med ét. Kychreerne kom nu frem af 
deres Boliger og søgte hen til de ved Trapperne op- 
stablede Stendynger. Skjønt Branden i Forraadshuset 
begyndte at aftage, lyste det røde Flammeskjær dog 
tilstrækkelig til at vise Pelasgerne Vej. Da Lyrkos saa', 

at disse vare komne et Stykke op paa Højen, gav han 
Befaling til at styrte Stenene ned. Kychreerne toge 
ivrig fat paa Arbejdet; Sten paa Sten rullede ned ad 
Skrænten, hoppende fra den ene Klippeblok til den 
anden. Atter lød der høje Smertensskrig, men denne 
Gang fra Pelasgerne; thi mange af dem mistede Fod- 
fæstet, styrtede ned dg forsloge sig i Faldet. 

Desuagtet lykkedes det ikke faa,dels at undvige 
Stenene og dels at dække sig med Skjoldene, saa at 
de uskadte naaede op til den frie Klippeflade. Her fo'r 
Kychreerne løs paa dem, men de forsvarede sig haard- 
nakket som Folk, der have en stejl Skrænt bag sig. 
Kampen var en Tid lang uafgjort, — da ilede Kychreer- 
«es Kvinder deres Mænd til Hjælp. De kastede Aske 
og Sand i Pelasgernes Øjne, og nogle af dem brugte 
endog tunge Haandkværne som Vaaben. Ja, Drenge 
paa tolv, fjorten Aar fulgte Mødrenes Exempel og væb- 
nede sig med alt, hvad der faldt dem i Hænderne. 

Da Lyrkos bemærkede, at Kampen var i god Gang, 
vendte han sig om imod Brandstedet, og da han saa', 
at Ilden var nær ved at hendø, smaalo han og udbrød : 
»Jeg vil vove det!« Derpaa samlede han det Mandskab, 
der kunde undværes, og førte det ved Fakkelskin ad 
den bedækte Gang ned til Fladlandet. Her sneg han 
sig i Nattens Mørke med sine Folk om bag Pelasgernes 
Lejr. Medens disse i stor Spænding stirrede over mod 
Klippen for at se, om Angrebet lykkedes, udstødte 

Kychreerne med ét høje Kampskrig og faldt dem uventet 
i Ryggen. 

Lyrkos bar som altid sin Ulveskinds-Vams og en 
Hætte af samme Skind, i hvilken han til Prydelse havde 
ladet. begge Dyrets Ører sidde, — noget, som gav denne 
Hovedbedækning et ejendommeligt vildt Udseende. I den 
usikre Belysning fra Baalene kjendte flere af Pelasgerne 
ham paa Hætten med Ulveørerne, og snart hørtes Raabet : 

»Lyrkos er over os! Frels jer fra Lyrkos!« Og 
dermed begyndte der en saa hovedkulds Flugt, at flere 
af de overrumplede ikke en Gang gave sig Tid til at 
rykke deres Lanser op af Jorden. 

Da sprang en Høvding med Kobberhjælm, JPanser, 
Benskinner og Skjold frem bag en Stenblok. Han stillede 
sig som rasende i Vejen for de flygtende og saarede et 
Par af dem med sit Spyd. 

»Perifas!« raabte Lyrkos og slyngede Lansen imod 
ham. Men Pelasgeren bødede for sig med Skjoldet, og 
i samme Nu som dets Rand kløvedes ved Kastet, duk- 
kede han sig ned bag de klirrende Plader. Asketræs- 
spæret strejfede hen over hans Hoved og berørte hans 
Haar. 

»Saa nær Døden!« tænkte han, og en isnende Gy- 
sen gik ham til Marv og Ben. 

Lyrkos drog sit Sværd; men en Hob flygtende 
kom imellem ham og Perifas, — han saa' dennes 

blanke Hjælm ligesom hvirvles rundt og rives med af 
Strømmen. 

Med Navnet Lyrkos forplantede Skrækken sig fra 
Baal til Baal. Da lød der med ét t høje Forfærdelsesskrig 
fra dem, som vare komne op paa Kychreernes Klippe. 
Thi da Flammeskjæret fra det brændende Forraadshus 
hendøde, bleve de i Nattens Mulm trængte ned i Dybet. 
Disse Skrig fremskyndede yderligere Pelasgernes Flugt; 
de forstode nu, at de ikke kunde vente Hjælp af deres 
Brødre. 

Lyrkos holdt imidlertid snart inde med Forfølgelsen, 
af Frygt for at Fjenden skulde opdage, hvor ringe hans 
Styrke var. 

Da hans Folk paa Hjemvejen kappedes om at lov- 
prise ham som Sejerherre, svarede han: 

»Det var hines Fejl, at de brugte Branden som 
Fakkelskin til at bestige Klippen. Thi da Flammerne 
af sig selv slukkedes, stode de pludselig i dybt Mulm 
med Fjender foran sig og en brat Skraaning bag sig . . . 
Jeg for min Del satte derimod min Lid til Mørket, i det 
jeg overrumplede Pelasgerne, og Mørket svigtede ikke 
mig, saaledes som Flammerne hine.« 

IX. 

I den første Tid efter det mislykkede Angreb op- 
holdt Perifas sig af Frygt for Kychreerne i en Hule i 

Hymettosbjærget. Den var kun kjendt af den Hyrde, 
som bragte ham Levnedsmidler, og af Bohave fandtes 
der kun nogle. Lejer af Gedeskind, en Haandkværn, en 
Del Lerkar og et Ildsted af Sten. 

En lummerhed Eftermiddag, da Solen skinnede ind 
i Hulen, laa Perifas saa godt som nøgen bag en Sten- 
blok ved Indgangen. Foran ham stod en Yngling med 
sort, krøllet Haar og en Dyrehud om Lænderne. No- 
mion — hed han — var en Søn af en Nabohøvding 
og havde fra Dreng været Tydeus's Ven. 

De saa* begge alvorlige, ja bekymrede ud ; de talte 
om Kychreerne og om Mordet paa Tydeus. 

»Jeg tror, du fejler,« sagde Nomion. »Lyrkos er 
uden for den Sag. Tydeus er falden i et Opløb; hans 
Vægring ved at trælle har opbragt Kychreerne og gjort 
dem rasende. Hver af dem har kastet sin Sten og 
saaret ham, indtil den ulykkelige har udaandet. Det er 
gaaet til, som naar en Bisværm overfalder et Muldyr; 
ingen enkelt Bi kan siges at ombringe det, hver af 
dem giver kun sit lille Stik, — men Dyret dør deraf.« 

Perifas rystede paa Hovedet. 

>Jeg véd det bedre,« svarede han. »Lyrkos hader 
mig og min Slægt. Har jeg ikke bejlet til Byssa?« 

»Nej, nej,« vedblev Nomion, der som Søn af en 
Høvding førte et friere Sprog over for Perifas, end de 
fleste andre vilde have vovet. »Var Lyrkos Drabs- 
manden, hvor kunde han da betræde Samlingspladserne 

foran Boligerne og færdes iblandt de andre Kychreere? 
Hvo vil være sammen med en Morder? Holdes ikke 
efter gammel Skik Rettergangen i Drabssager under 
aaben Himmel, for at hverken Klagere eller Dommere 
skulle være under Tag med Morderen?« 

»Ja vist,« mumlede Perifas med et mørkt Blik, »en 
Morder er uren.« 

»Ikke blot uren, — men under en dobbelt Vrede. 
Den myrdedes og Gudernes! Skulde den dræbtes Sjæl 
vandre bort fra Lyset og Livet uden at kræve blodig 
Hævn ? Og Guderne — for hvem et Mord er en Veder- 
styggelighed — skulde de undlade at øve retfærdig 
Gjengjældelse?« 

Perifas tav og vendte Ansigtet bort. 

»Tilgiv!« udbrød Nomion, »jeg glemte, at du selv . . .« 

»Sandsigeren — « sagde Perifas og lod Stemmen 
synke, »nu ja, han faldt for mit Spyd. Men der skete 
ham kun, hans Ret. Forkyndte den Taabe ikke højt 
for alle, hvad han kun burde betroet til mig alene?« 

»Det var dog et Mord.« 

»Nej, min Ven, tro mig, det var noget helt andet 
end hines Blodskyld. Véd du ikke, Nomion, at ingen 
Pelasger ejer større Hjorder end jeg — nu vel! har jeg 
krænket Guderne, saa har heller ingen bragt dem flere 
og større Ofre. Desuden gik jeg strax til Kranaai og 
lod Aristori paa præstelig Vis rense mig for Blodet. 

Fra Hellas. 3 

Og hvad den dødes Slægt angaar, har jeg for længe 
siden forsonet den ved rundelige Gaver.« 

»Men — Sindelaget? . . .« spurgte Nomion og saa* 
Perifas ind i Øjnene. 

»Sindelaget!« gjentog Perifas, i det han unddrog 
sig Nomions Blik. »Yngling, du taler besynderlige Ord. 
Naar hverken Guder eller Mennesker klage, hvo spørger 
da om Sindelaget?« 

Og Perifas lo med en sælsom tvungen Latter, som 
næsten lød uhyggelig i Hulen. 

»Det være, som det vil,« sagde Nomion. »Naar 
Kychreerne taale Mordere iblandt sig uden at straffe 
dem, blive da ikke ogsaa de, bliver da ikke hele Fol- 
ket selv urent og hjemfaldent til Gudernes Vrede?« 

»Det synes saa.« 

»Og dog bleve Kychreerne Sejerherrer, imedens vi, 
Tydeus's Hævnere, spredtes som Fnug for Vinden. Hvad 
er vel Grunden?« 

»Kan hænde, at hines Guder ere stærkere end vore.« 

»Havnymfen Melite stærkere end Zeus Hypsistos! 
Det mener du ikke.« 

»Maaske burde vi have ventet, til der kom en 
lykkelig Dag.« 

»Nej,« tog Nomion Ordet, »jeg tror, at Lyrkos har 
sejret, fordi han intet ondt har gjort. Han er vel en 
stridbar Mand, og er der først yppet Kiv, tager han det 
ikke nøje med at bortslæbe Geder, Byg, Figen og Hon- 

ning. Men han har aldrig dræbt et Menneske uden i 
aaben Kamp. Havde han været tilstede, var Tydeus 
aldrig bleven stenet.« 

»Du dømmer mærkelig godt om Lyrkos,« sagde 
Perifas. »Men hvorfor altid tale om denne Kychreer? 
Der er dog ogsaa andre Høvdinge i Landet ... Nu ! vi 
faa at se, om Guderne for anden Gang ville beskytte ham. « 

»Perifas, hvad pønser Du paa?« 

»Kjender du den smukke Fugl, hvis Navn er Kitta? 
Den har fremfor andre Fugle sin Mage saa kjær, at den 
ikke kan være den foruden. Man fanger nu Hunnen 
paa Reden i en simpel Snare, og har man først den, 
flyver Hannen til af sig selv og er da let at tage.« 

»I Gudernes Navn! forstaar jeg dig ret? Vil du 
røve Byssa?« 

»Synes hun dig ikke værd at have? ... Nu, ved 
Zeus,« tilføjede Perifas, i det Blod f et skød op i hans 
Kinder, »da vil jeg hellere bortslæbe hende end Geder, 
Byg, Figen og Honning.« 

»Vogt dig vel, Perifas! Driv ikke Lyrkos til Raseri. 
Han er da i Stand til alt.« 

»Ikke, naar han er i min Magt.« 

X. 

Ved Foden af Agra Højen, en Del af Hymettos- 
bjærget, udvides Ilissos's Leje. Floden deler sig.her i 

3* 

to Arme, som omslutte en flad 0. Ved det Sted, hvor 
Armene gjenforéhes, danner Bredden en Klippeskrænt 
med to Huler; her samler der sig, sivende frem mellem 
Stenlagene, godt Drikkevand, og det i saa stor Overflod, 
at det fylder en Dam. Dette er Kilden Kallirrhoé (det 
skjønne Væld). Den findes den Dag i Dag og bruges 
nu til Vaskeplads. 

Paa den Tid, her omtales, var Kallirrhoé det Sted, 
hvorfra ikke alene Kranaernes, men ogsaa Kychreernes 
Hustruer ogj Døtre hentede Vand, naar de smaa Brønde 
paa Klipperne udtørredes. Vel laa Klepsydra Kilden 
dem betydelig nærmere; men som det ligger i Navnet 
— Vand, der stjæler sig frem *— var den alt for spar- 
som til at kunne forsyne to Byer. Det var derfor nød- 
vendigt at hente Vand fra den over to Tusend Skridt 
fjærne Ilissosegn, det saakaldte Agrai, det landlig-vilde 
Strøg. 

Men denne Vandring var ikke uden Fare. De paa 
Hymettos omstrejfende Pelasgere betragtede Kilden som 
deres og saa' skjævt til, at andre forsynede sig derfra. 
Ikke sjældent vare Kvinderne blevne forulæmpede af 
dem, ja et Par Gange var der endog sket Kvinderov. 
Det var derfor blevet Skik, at Hustruer og Piger skare- 
vis fulgtes ad til Kilden, og at disse Tog ledsagedes af 
væbnede Mænd. Det var imidlertid flere Aar siden, at 
der var tilføjet Kvinderne Overlast, og Vagtmandskabet 
begyndte i den Anledning at blive noget efterladent. 

I Stedet for Vaaben toge mange af de yngre Jagt- 
redskaber med og morede sig med at sætte Garn for 
Harer, af hvilke der gaves en Mængde i hin Egn. 

Gangen til Kilden var i det hele bleven en sand 
Lystvandring. Med Sydboernes Evne til at gjøre sig 
Livet let og behageligt, havde man valgt Tiden godt. 
Toget brød først op sent paa Eftermiddagen; man havde 
da Solen bag sig, og naar man gik hjem ad, var den 
skjult bag Korydalos Bjærgene. En af- dé -ældre tog 
gjærne en Syrinx eller Pansfløjte med; de unge Mænd 
spøgte med de smukke Piger og Koner, man skiftedes 
til at bære Vandkrukkerne, der blev let og sunget, ja 
undertiden dansede man i lange Rækker paa den frie 
Plads ved Kilden. 

Et Par Dage efter Samtalen mellem Perifas og No- 
mion i Hulen paa Hymettosbjærget blev der foretaget 
en af disse Vandringer. Efter den nylig vundne Sejr 
var Glæden dobbelt, og gjennem Ilissosegnens landlige 
Stilhed kunde Toget høres i lang Afstand. Ved den 
første Lyd af Fløjtetonerne og de glade Stemmer opstod 
der en Bevægelse i Buskene paa Brinken tæt neden for 
Kallirrhoé. To solbrændte Hænder toge Grenene til 
Side, og der viste sig et brunladent Ansigt, hvoraf der 
dog kun saas meget lidt, da en Hætte af Gedeskind 
var trukken t dybt ned i Panden. Perifas — thi ham var 
det — saa' fra sit Skjul Kvinderne nærme sig mellem 
en dobbelt Række af Mænd. 

»Der er de!« sagde han til Nomion, som laa skjult 
bag ham. »Hvad siger du om mit Anslag? Først Hu- 
struen, saa Manden ! I Morgen, maasbe i Nat, er Lyrkos 
i vor Magt. Vil du staa mig bi?« 

»Nej, ved Zeus, nej!« svarede Nomion bestemt. 
»Jeg vil tvært imod endnu en Gang advare dig. Betænk 
dig vel, Perifas! Kast ikke det sidste Anker paa falsk 
Grund. Men slet sømmer det sig for den yngre at for- 
mane den ældre, — Zeus aabne dine Øjne, medens det 
er Tid!« 

»Pak dig til Gribbene, dumme Dreng!« udbrød 
Perifas utaalmodig. »Sværd og Lanse bruger du som 
en Mand. Men hvor er Modet?« 

»Ved Guderne, det er ikke Mod der fattes mig,« 
svarede Nomion, i det han lod sig glide ned v ad Brin- 
kens Bagside og forsvandt mellem Højderne. 

Imidlertid var Toget kommet ganske nær. Pludselig 
opstod der et Røre i den bageste Række, og der lød 
glade Skrig: »En Hare! en Hare!« Uden at spilde et 
Øjeblik delte Ynglingene sig j to Hobe, som med lange 
Stokke i Hænderne søgte at drive Dyret hen imod nogle 
Garn, som vare udspændte for Enden af Dalen. De 
ældre overbeviste sig om, at der ingen Pelasgere vare i 
Sigte; derpaa fulgte de langsomt efter for at se, hvor- 
ledes Jagten faldt ud. 

Havde Lyrkos været til Stede, var dette ikke sket; 
men han var den Dag bleven hjemme for at smedde. 

XI. 

Kvinderne, som ved Mændenes Jagtiver vare over- 
ladte til sig selv, stege ned til Kilden og satte Vand- 
krukkerne fra sig. 

I den golde og øde Egn, hvor der ellers kun saas 
et Par Hyrder og nogle Geder, vrimlede det nu af unge 
Kychreerinder i hvide og brogede Dragter. De fleste 
bleve staaende ved Kilden for at tale sammen; nogle 
strakte sig, trætte og forpustede, paa den mosbegroede 
Flodbred ; andre tørrede med visne Blade Støvet af deres 
Ben; ikke faa plukkede Blomster i Skyggen, og en og 
anden vadede ud i Floden for at køle Fødderne i det 
sparsomme, men klare og indbydende Vand. 

Perifas saa' dem alle fra sit Skjul; men i hele Ska- 
ren søgte hans Øje kun én. 

Byssa sad i Nærheden af Kilden blandt nogle jævn- 
aldrende. Hun havde taget Sandalerne af, og i det han 
blev hende va'r, lagde hun Foden op paa Knæet for at 
undersøge en Rift, hun havde faaet paa Vejens Stene. 
En ung Kone, hvis Udseende tydede paa, at hun snart 
skulde blive Moder, nærmede sig smilende med Favnen 
fuld af Blomster og kastede dem alle i Byssas Skjød, 
hvorpaa hun hviskede hende noget i Øret, som om det 
skulde være en Hemmelighed endogsaa for Stenblokkene. 
Byssa blev blussende rød og snappede en af de ved 



40 



Fra Hellas. 



Siden af hende liggende Sandaler for paa Skrømt 
at straffe Veninden ; men i det hun løftede Armen, 
slap Sandalen hende af Haanden og fløj langt ud i 
Vandet. 

Der blev en almindelig Skrigen og Latter. 

Byssa sprang op, saa at alle Blomsterne paa hendes 
Skjød trillede til Jorden; hun samlede i Hast sin Klæd- 
nings Folder og vadede ud i Floden. Men Strømmen 
havde allerede ført Sandalen ud paa lidt dybere Vand, 
saa at hun for ikke at blive vaad maatte løfte Kjortelen 
op over Knæet. Hun mærkede snart, at Sagen ikke 
var saa ganske let. Hver Gang hun strakte Haanden ud, 
blev hun skuffet. De smaa Strømhvirvler dreve den 
kaadeste Leg med deres Bytte; hvert Øjeblik droge de 
Sandalen ned under deres lette Skum, og naar den atter 
kom til Syne, var det paa et ganske andet Sted, end 
dens Ejerinde havde ventet. 

Det blæste den Dag noget koldt, og Byssa havde 
ligesom flere af sine Medsøstre taget et Gedeskinds- 
Livstykke paa. Da hun var bleven varm af den lange 
Vandring, havde hun imidlertid ladet det hænge løst 
om sig, og hver Gang den smukke Kychreerinde bøjede 
§ig for at gribe efter Sandalen, kunde Perifas's Blik 
tage sig en farlig Frihed. 

Af alt, hvad Mennesket kan bruge til Klædning, er 
der intet, som i højere Grad end Pelsværk fremhæver et 

Kvindelegemes Glathed og blændende Hud. Ved at se 
disse fine Skuldre og denne endnu finere Barm svulme 
frem af det stride, sortebrune Skind, følte Perifas sine 
Øjne udvides, og da der ved Byssas Bevægelser, inden 
det lykkedes hende at gribe Sandalen, kom mere og 
mere af denne skære Nøgenhed til Syne, flammede 
Lidenskaben op hos den halvvilde Pelasger. 

Han kastede et hastigt Blik hen ad den Kant, hvor 
Mændene vare forsvundne , og da han ingen saa' eller 
hørte, tog han et stort grønt Blad mellem Læberne, for 
at skjule det nederste af sit Ansigt; derpaa trak han 
Hætten ned til Øjnene, brød rask frem af Krattet og 
sprang fra Brinken ud i Floden. 

Kvinderne udstødte et Forfærdelsens Skrig og kom 
alle i et Nu paa Benene. 

Men Perifas ænsede dem ikke. Han greb den af 
Overraskelse lammede Byssa i sine Arme og bar hende 
trods hendes Modstræben ind til Bredden. Som alle 
Kvinder af yppig Væxt var Byssa ingen let Byrde, og 
hvor stærk Pelasgeren var, følte han dog, at det vilde 
være ham umuligt at bære hende op ad den stejle Brink. 
Han satte hende derfor fra sig, dog uden at slippe 
hendes Arm. Men næppe følte Byssa fast Grund under 
sine Fødder, før hendes Besindelse vendte tilbage. 

»Til Hjælp!« raabte hun, »til Hjælp! Skulle vi 
frygte for denne ene Mand? Ere vi ikke nok til at 
fange ham?« 

Og for at lade Handling følge paa Ordet greb hun 
uforsagt med sin venstre Haand, som hun havde fri, 
Pelasgeren i Bæltet. 

»Skynd jer! skynd jer!« tilføjede hun. »Hold ham 
blot et Øjeblik, — Mændene komme strax tilbage.« 

Byssas Kjækhed virkede. Kvinderne ilede til fra 
alle Sider; dog gave de nærmeste sig ulige bedre Tid 
end de, der vare længere borte. 

Perifas indsaa', at hans Stilling var betænkelig nok. 
Uden at slippe Byssas Arm trak han sit Sværd. 

»Vogt jer!« raabte han vildt, »den første, som 
nærmer sig, hugger jeg paa Stedet ned!« 

Og da Byssa endnu ikke slap sit Tag i hans Bælte, 
mumlede han mellem Tænderne: 

»Følg mig, eller ved Zeus ! . . .« han fuldendte ikke 
Sætningen, men hans mørke Blik lod ingen Tvivl tilbage 
om hans Hensigt 

Byssa gyste. Hun tænkte paa Sandsigeren, om 
hvis Død hun havde hørt fortælle. 

»Du er den stærkere!« sagde hun, og dermed lod 
hun sig uden Modstand føre op ad Brinken. 

Paa dens øverste Rand vendte Perifas sig om: 

»Kvinder!« raabte han, »den første af jer, som viser 
sig her oppe, giver jeg til Pris for mine Trælle.« 

Men Perifas havde intet mere at frygte. Synet af 
det blanke Sværd havde gjort det af med Kvindernes 
Mod. 

Han førte nu Byssa ind mellem nogle Smaahøjder, 
hvor en lav, tohjulet Vogn, forspændt med to Heste, 
holdt og ventede under Tilsyn af en Træl. 

»Stig op!« sagde han bydende til Byssa, og for at 
gjøre hende føjeligere lagde han til: »Der skal intet 
ondt times dig. Jeg vil kun, at du skal tjene mig til 
Gissel.« 

> Jeg adlyder,« svarede Byssa, >men paa det Vilkaar, 
at du ikke mere lægger Haand paa mig.« 

Og dermed stillede hun sig forrest i Vognen, med 
begge Hænder paa dens Brystning. Perifas greb Tøm- 
merne og affærdigede Trællen med et Vink. Derpaa 
stemmede han Foden fast imod det indre Trin. Staaende 
tæt bag sin Fjendes Hustru gav han Hestene Tøjlen, 
svang Svøben, — og afsted gik det over Stok og Sten ! 

XII. 

Mændene h^vde imidlertid fJ ærnet si S temmelig 
langt fra Kilden. Det var lykkedes at drive Haren ind 
i Garnet; dettes Ejer mente at have udelukkende 
Ret til den, hvorimod de, der havde opskræmmet og 
drevet den, forlangte Andel i Byttet. Da de ældre kom 
til, vare Meningerne blandt dem delte, og under den 
højrøstede Ordstrid ænsede man ikke Kvindernes Skrig, 
saa meget mindre som disse ofte skreg for Spøg, naar 
de ved Kilden stænkede Vand paa hverandre. 

Men pludselig kom en ganske ung Pige, næsten et 
Barn, løbende og vinkede i lang Afstand med forstyrrede 
Fagter. Nu anede Mændene først, at der maatte være 
hændet noget usædvanligt; de ilede Pigen i Møde, uden 
dog at glemme Haren. Hun. fortalte grædende, hvad 
der var sket. 

Da opstod der en stor Skræk blandt Mændene. 

»Byssa røvet!« udbrød den ældste af dem. »Ve 
os, ve os! . . . Hvormed retfærdiggjøre os? Forbandet 
være Haren, som er Skyld i Ulykken!« 

Hjemvandringen fra Kilden gik ganske anderledes 
for sig, end den plejede. 

Det var i hine Dage ikke godt at være Overbringer 
af et slet Budskab. Man kjendte Lyrkos's opblussende 
Vildhed; man vidste, hvor højt han elskede Byssa, — 
og ingen vovede at sige ham, hvad der var sket. Og 
dog var det nødvendigt, at han fik det at vide. 

Toget havde allerede næsten naaet Kychreernes 
Klippe, inden der var fattet nogen Beslutning. Da blev 
der paa en uventet Maade gjort Ende paa Raadvild- 
heden. 

Lyrkos kom de hjemvandrende i Møde. 

Han var nylig bleven færdig med at smedde. Efter 
at have staaet i Hede og Røg gjorde det ham dobbelt 
godt at indaande den kølige Søvind. Han havde aldrig 
følt sig mere glad og vel til Mode, 

»Hvor tavse!« raabte han de kommende i Møde. 
»Have Kvinderne tabt Mælet? Det vilde, ved Pan, være 
det største Under.« 

Men da han kom nærmere og saa' de bestyrtede 
Miner, blev han selv alvorlig. 

Hans Blik søgte lynsnart Byssa. 

Mændene snege sig, én for én, om bag Kvinderne. 

»Hvor er Byssa?« sagde Lyrkos. 

Ingen svarede. 

Nu rettede han det samme Spørgsmaal til en ganske 
ung Pige, tilfældigvis den samme, som ved Kilden var 
ilet Mændene i Møde og havde bragt dem det ulykkelige 
Budskab. 

Ved saa uventet at blive spurgt, fo'r den unge Pige 
sammen. Hun blegnede og søgte forgjæves at svare; 
hendes Hals var som sammensnøret. 

Lyrkos greb hende fast om Armen. 

»Tal, ulykkelige! tal!« sagde han. »Hvad har du 
at sige?« 

Pigen søgte at fatte sig og fortalte stammende, at 
en Pelasger var brudt frem af Krattet og havde bort- 
ført Byssa. 

Og dermed faldt hun Lyrkos til Fode, holdt Haan- 
den over den Kniv, han bar i Bæltet, og raabte: 

»Dræb mig ikke! jeg har intet gjort . . .« 

»Hvor var Mændene?« spurgte Lyrkos barsk. 

Den unge Pige tav. 

»Hvor var Mændene?« gjentog Lyrkos i en Tone, 
som krævede Svar. 

Pigen omfavnede hans Knæ. 

»Paa Jagt,« hviskede hun næppe hørligt. 

Der gik nogle Øjeblikke, inden Lyrkos aabnede 
Munden. 

Mændene ønskede sig opslugte af Jorden; men 
Lyrkos's Tanke var allerede langt fra dem og deres 
Forsømmelighed. 

»Hvem var Pelasgeren?« spurgte han med en Rolig- 
hed, som havde noget forfærdeligt ved sig for dem, der 
kjendte ham. 

Ingen svarede. 

Da traadte den unge Kone frem, som ved Kilden 
havde kastet Blomsterne i Byssas Skjød. Hun drog den 
knælende Pige bort, og uden at løfte Øjnene op paa 
Lyrkos sagde hun med en svag Rødmen: 

»Ingen kjendte Ransmanden. Han havde et grønt 
Blad i Munden, som skjulte hans Ansigt. Men Byssa 
maatte lystre ham, ellers var hun bleven dræbt for 
vore Øjne. Han drog sit Sværd . . . Kort efter hørte vi 
en Vogn rulle bort.« 

»Altsaa en Høvding!« sagde Lyrkos, og uden at 
tilføje et eneste Ord vendte han tilbage ad samme Vej, 
han var kommen. 

Lyrkos var en alt for god Jæger til at være i Tvivl 
om, hvad han havde at gjøre. Han gik lige hjem og 

løste Bremon. Derpaa førte han Hunden ind i Huset 
og lod den snuse til Byssas Klæder, i det han gjentog: 
»Hvor er hun? hvor er Byssa?« 

Hunden udstødte en sagte Klynken, satte Snuden 
til Jorden, snøftede gjentagne Gange og logrede uafbrudt 
som for at vise, at den forstod, hvad det gjaldt om. 
Lyrkos spændte Sværdet om Livet, greb Spyd og Skjold, 
kastede en Overklædning over Armen og førte Bremon 
uden for. 

Hunden rystede af Utaalmodighed, og uden at tabe 
Sporet trak den Lyrkos, der holdt i dens Lænke, afsted 
til Kilden. Her fulgte den et Stykke Flodbredden ; men 
pludselig begyndte den ligesom raadvild at løbe frem 
og tilbage, i det den vejrede i alle Retninger. 

Lyrkos lod Hunden faade, men da den idelig kom 
ned til Bredden og snøftede ud over Vandet, indsaa' 
han, at Byssa maatte have vadet ud i Floden. Hart 
førte derfor Bremon lien langs Bredden i Haab om, at 
den maatte kunne finde det Sted, hvor hun var gaaet 
i Land. . 

Pludselig standsede Hunden, snøftede stærkt og 
begyndte atter at logre. Det var paa det Sted, hvor 
Perifas havde sat Byssa fra sig efter at have baaret 
hende ind til Bredden. Bremon førte nu Lyrkos op af 
Brinken og ind mellem Smaahøjderne. Men her be- 
gyndte den atter at løbe frem og tilbage, — uden Tvivl 
hvor Byssa var stegen til Vogns. 

* Imidlertid var Mørket faldet paa. 

Lyrkos vilde først hente Fakler; men han indsaa' 
snart Umuligheden af at følge Vognens Spor ved Fakkel- 
skin. Der var ikke andet at gjøre end at vente, til det 
blev Dag. 

Det var forfærdelig kvalfulde Timer for Lyrkos. 

Byssa i en fremmed Mands Vold! Ved Tanken 
herom betoges han af et Raseri, som var nær ved at 
kvæle ham. Men hvorhen vende sig? Hvo var Rans- 
manden? — Perifas! Nej, lige efter et Nederlag vilde 
han ikke have haft Mod dertil. Desuden syntes Bort- 
førelsen at være sket i den modsatte Retning af Vejen 
til Perifas's Hjem. 

Lyrkos vidste ikke og kunde ikke vide, at Pe- 
lasgeren holdt sig skjult i en Hule i Hymettosbjærget. 

XIII. 

Medens Lyrkos lod sig lede af Bremon, fortsatte 
Perifas sin vilde Kjørsel. Ved Foden af en afsides Aas 
af Hymettos overlod han Vognen til en Træl og steg 
med Byssa op ad Bjærget. Hun havde undervejs ikke 
talt et eneste Ord. 

Ved Indgangen til Hulen betragtede Perifas hende 
rhed et stjaalent Blik. Hendes Udseende var mørkt og 
truende; ikke alene Udtrykket i hendes Ansigt, men 
hendes Gang og Bevægelser viste, at hun var opfyldt 



Zeus Hypsistos. 40 

af indædt Harme. Hun mindede i dette Øjeblik om en 
tirret Svane, der skyder afsted med halvaabne Vinger, 
hver Fjer strittende af Forbitrelse. Perifas indsaa, at 
han maatte søge at berolige hende. 

Han førte hende ind i et eget Rum af Hulen,, hvor 
der brændte en Lerlampe, og hvor der paa en Stenblok 
var hensat Skaale med Bygbrød, Frugt, Honning og 
Mælk. 

»Smukke Byssa,« sagde han, »bær ikke Nag. Mod 
en Fjende som Lyrkos maa man sikre sig . . .« 

»Ved at røve Kvinder?« afbrød Byssa ham foragtelig. 
»Er sligt Brug blandt Pelasgerne? Lyrkos har aldrig 
slæbt Koner eller Piger hjem.« 

»Kan være,« svarede Perifas rolig. »Men Pelasgerne 
have paaført Kychreerne Krig og ere blevne overvundne. 
Som en af de Høvdinge, der have grebet til Vaaben, 
har jeg alt at frygte. Jeg har derfor søgt en Gissel, og 
hvor kunde jeg vel finde nogen bedre end den, hvem 
Lyrkos elsker højest af alle?« 

»Din Tunge er glat, Perifas! Men jeg tror dig ikke.« 

»Hvad frygter du, Byssa? Gissier ere hellige; du 
er her som under en Faders Tag.« 

»Og Lyrkos! Vil han tage imod mig uden Mis- 
tanke? Vil han mene, at jeg har været under en Faders 
Tag?« 

»Du vil sige ham det, og han vil tro dig. Det 
indre af Hulen er dit; ingen skal forurolige dig. Ikkun 

nogle Dage skal du blive her, til alt er ordnet mellem 
Pelasgerne og Kychreerne.« 

Byssa saa' mørkt hen for sig. 

»Vogt dig, Perifas!« sagde hun. »Dette vil blive 
til sand Ulykke.« 

»For dig eller mig?« spurgte Perifas. 

»Det véd jeg ikke,« svarede Byssa. »Men ét véd 
jeg. Dette vil kræve Blod.« 

Perifas trak paa Skuldrene. 

»Se,« sagde han og pegede paa et prægtigt Leje 
af Bjørneskind, »hvil dig her i Tryghed; du maa være 
træt. Guderne give dig lykkelige Drømme, — i Mor- 
gen vil alt synes dig lysere!« 

Dermed forlod han hende og vendte tilbage til den 
ydre Del af Hulen. Her traadte han et Par Skridt uden 
for Indgangen og klappede i Hænderne. 

Da raslede det i de store Dynger af hensmulrende 
Stenfrrokker oven for Hulen. En mørk Skikkelse i en 
Klædning af Skind og med en vældig Stav i Haanden. 
tegnede sig mod den blaagraa Aftenhimmel. Det var 
den Hyrde, som forsynede Hulen med Levnedsmidler. 

»Har du gjort, hvad jeg bød dig?« spurgte Perifas. 
»Har du sat Vagt til begge Sider og hentet Mandskab?« 

»Naar du støder i Sneglehornet, Perifas, ville tyve 
Mand ile til.« 

»Kjende de Kychreeren Lyrkos?« 

»Ikke alle, men nogle af dem,« 

»Nu vel! Naar han kommer, maa Folkene skjule 
sig, til han er midt imellem begge Hold. Det er da let 
at omringe ham. Den, der bringer mig Lyrkos, levende 
eller død, ham vil jeg gjøre rig. "Sig dette til Mand- 
skabet!« 

Perifas gik nu ind i Hulen og lagde sig paa Lejet 
bag Klippeblokken ved Indgangen. Aftenen var stille 
og stjærneklar. Trods Freden og Tavsheden uden for, 
var der dog en sælsom Uro over ham. Snart følte han 
som en Anelse om en forestaaende Ulykke, og snart glæ- 
dede han sig ved Tanken om at have Byssa i sin Magt. 
Takket være det grønne Blad, han havde taget i Mun- 
den, inden han bortførte hende, havde vistnok ingen af 
Kychreernes Kvinder gjenkjendt ham. Men naar Lyrkos 
ikke vidste, hvorhen han skulde vende sig, vilde han 
ikke opbyde Mandskab. Han vilde da under sin Søgen 
komme alene og falde i Bagholdet. Ved Forestillingen 
herom gned Perifas Hænderne og fortabte sig i Planer 
om, hvorledes han bedst skulde ydmyge den fangne 
Lyrkos. 

Først langt ud paa Natten faldt Pelasgerhøvdingen 
i Søvn. Han havde nu en uhyggelig Drøm. Det syntes 
ham, at han brødes med Byssa, — da følte han 
en Haand paa sin Skulder. Sandsigeren, som han 
havde dræbt, stod bleg og stiv for ham. Der var en 
mørk Blodplet paa hans hvide Dragt. Afværgende ud- 
strakte Perifas Haanden, da rørte den ved hans Legeme. 

4* 

Han følte med Gru en isnende Ligkulde, slog Øjnene 
op og var lysvaagen. 

I det han rejste sig, lagde han tilfældig Haanden 
paa Klippeblokken ved Indgangen. Den var klam af 
Natteduggen, og han fornam paa ny en Isnen. 

»Det var altsaa kun Stenen,« mumlede han med 
ubeskrivelig Lettelse. 

Det klare Daggry hvilede over Egnen som et mildt, 
graaligt Skjær. Bjærgene vare indhyllede i Skyer og 
Damp, og Svalerne kvidrede. Perifas indaandede den 
friske Morgenluft og følte sig styrket og vel til Mode. 
Hans første Tanke var, at han i Hulen hos sig, i faa 
Skridts Afstand, havde den skjønneste Kvinde i Ky- 
chreernes By, hende, som han en Gang havde bejlet til, 
men som var bleven skjænket til en anden. 

Uden Tvivl var hun, ligesom han selv, omsider af 
Træthed falden i Søvn. Han maatte ind til hende, han 
maatte se hende! 

Med en let Skjælven, hvori Sindsbevægelsen havde 
mere Del end Morgenkulden, bandt han et Gedeskind 
om Lænderne , spændte en Rem om Livet, stak sin 
Kniv i den og sneg sig paa sine bare Fødder lydløst 
ind i det Indre af Hulen. 

XIV. 

For hvert Skridt Perifas trængte frem, tiltog Mør- 
ket, og i det indre Rum var Lampelyset kun en svag 

Erstatning for den gryende Dag. Dog skjelnede han 
øjeblikkelig den lyse Skikkelse, der laa henstrakt paa 
det mørke Skind. 

Byssa sov, hvilende paa Siden, med Ansigtet vendt 
halvt op ad. I Stedet for, som det den Gang var Brug, 
at ligge helt afklædt paa Lejet med Tøjet løst over sig, 
havde hun, vistnok af Frygt for et natligt Besøg, beholdt 
den hvide Kjortel paa og bredt Gedeskinds-Livstykket 
over Brystet 

Med bankende Hjaerte og tilbageholdt Aandedræt 
listede Perifas sig hen til Lejet. 

Byssas Hoved hvilede paa den trinde Arm, og det 
lange sorte Haar flød ned om hende i to Strømme, den 
ene om bag hendes Skulder, den anden ned over hen- 
des Hals, hvor den tabte sig i den bløde Fordybning 
paa Barmen, af hvilken kun det øverste saas over Liv- 
stykkets laadne Kant Ansigtets harmfulde Udtryk havde 
veget Plads for en mild Ro, der ganske stemmede med 
den tvangløse Ynde i hendes liggende Stilling. Kinderne 
vare noget blegere end sædvanlig, men de halvaabne 
Læber blussede i hele Ungdommens Friskhed. Under 
sin Slummer havde hun paa en egen kvindelig - kysk 
Maade trukket Benene op under sig, og af det Hav af 
hvide Folder, som Klædningen dannede, fremdukkede 
der en nøgen Fod, saa blød og buttet som et Barns. 

Perifas bøjede sig sagte hen over den sovende og 
lyttede til hendes rolige, regelmæssige Aandedræt. Han 

følte sig til Mode som en Tyv, der frygter for at blive 
greben, og tænkte med Skræk, at hun kunde slaa Øjnene 
op. Men da hans Blik faldt paa den hvide Fod, der 
tittede frem under Klædningen , sammenlignede han 
i Tankerne Byssa med Pelasgernes Kvinder , som 
i alt Slags Vejr steg op paa Bjærgene for at bringe 
Hyrderne Levnedsmidler, og som med deres brune Hud 
og senefulde Lemmer næsten lignede Trældyr. Han 
kunde ikke løsrive sig fra denne nøgne Kvindefod. Den 
syntes ham at være et sandt Vidunder, og selv med 
Fare for at vække Byssa maatte han røre ved den. 
Langsomt og forsigtigt udstrakte han sin store Haand 
og tog saa læmpelig om den, som om den havde været 
en lille Fugl. 

Men Byssa fo'r sammen og satte sig opret paa 
Lejet. Halvt omtaaget af Søvnen strøg hun med begge 
Hænder det lange Haar bort fra Øjnene; men næppe 
gjenkjendte hun Pelasgeren, før hun med et højt Skrig 
stødte ham fra sig. 

»Usling!« udbrød hun, i det hun sprang op og ude 
af sig selv tog Flugten. 

Ved Indgangen til Hulen følte hun sig greben og 
holdt tilbage. Hun vendte sig om. 

Perifas var afskrækkende at se; hans brune Kinder 
blussede med en dyb Rødme, og hans Øjne funklede 
som en vild Kats. 

»Kvinde!« stønnede han forpustet med en af Liden- 
skab dirrende Stemme. »Du er i min Magt ... du skal 
føje mig!« 

Men Byssa bøjede sig helt bag over i hans Arm 
for at komme saa langt fra ham som muligt. I dette 
Øjeblik mindedes hun Faderens Maning ved Afskeden: 
»Svigt ikke Zeus Hypsistos, saa vil Zeus Hypsistos heller 
ikke svigte dig.« 

Og hun paakaldte højt Gudens Navn. 

Da lo Perifas. 

»Zeus er langt borte,« sagde han. 

Byssa stirrede ud af Hulen. Hun ventede at se 
Lyrkos for sig med Spyd og Skjold. Men der var intet 
levende at opdage fjæmt eller nær, — kun Bjærge og 
Skyer. 

Da lo Perifas igjen. 

»Der kommer ingen,« mumlede han. »Vil du frelses, 
saa hjælp dig selv!« 

Disse Ord slog ned i Byssa som et Lyn. 

Ja! — det var en »Skæbnestemme«, et guddoms- 
sendt Vink, et Svar paa hendes Anraabelse, lagt ham 
paa Læben af Zeus, uden at han selv anede det. 

Der fo'r en Begejstringsgysen igjennem hende, og 
med al den Kraft, der blusser op hos et Menneske, som 
tror at handle i en Guddoms Navn, rev hun Kniven ud 
af Pelasgerens Bælte og jog den lynsnart, lige til Skaftet, 
i hans nøgne Bryst. 

Perifas ravede et Skridt tilbage. Han fornam ingen 
synderlig Smerte, han mistede næsten intet Blod; men 
han følte en Omvæltning foregaa i sig, en Omvæltning, 
som ikke kunde være andet end Døden. 

Han blev frygtelig bleg, vaklede og holdt begge 
Hænder for Øjnene som for at undgaa et rædselsfuldt, 
gruopvækkende Syn. 

»Sandsigeren!« raabte han. »Jeg ser ham . . . 
midt i Mulmet! . . . Han udstrækker Hænderne efter 
mig,« 

Derpaa mumlede han med bristende Stemme: 

»Det var altsaa Spaadommen . . . hint forsmædelige . . . 
Døden for en Kvindes Haand!« 

Og dermed styrtede' han, uden at tage for sig, næse- 
grus til Jorden bag Stenblokken, saa Støvet hvirvlede 
op omkring ham. 

Den nys saa modige Byssa kom til at ryste over 
hele Legemet. Hendes Knæ kunde ikke bære hende; 
hun sank ned paa et Klippestykke paa den anden Side 
af Indgangen. 

Som ved Trolddom fæstede hendes Øjne sig paa 
den uhyggelige Skikkelse bag Stenblokken. Hun saa' 
de sidste Trækninger fare igjennem Pelasgerens Skul- 
der; hun saa' hans Haand knuge sig sammen med en 
krampagtig Dirren; hun saa' den voxagtige Ligfarve 
lægge sig over hans Legeme. 

Hun kunde ikke vende Øjnene fra ham. 

XV. 

Hvor længe Byssa sad saaledes, anede hun ikke. 

Hun følte hverken Haab eller Frygt; hun havde 
ingen tydelig Bevidsthed om, hvad der var sket. 

Da gik der en Skygge for Hulens Indgang; der lød 
et Glædeshyl, og Byssa følte sig stødt om mod Klippe- 
væggen. 

Det var Bremon, som i sin Henrykkelse over at 
have gjenfundet hendes Spor ved Foden af Bjærget 
havde revet Lænken ud af Lyrkos's Haand og nu 
sprang op ad hende og overvældede hende med 
Kjærtegn. 

Hundens Hengivenhed gjorde Byssas Hjærte godt; 
hun vaagnede af sin Sløvhedstilstand og bedækkede det 
trofaste Dyr med Taarer og Kys. 

Atter gled der en Skygge forbi Hulens Indgang. 

Lyrkos stod for hende med Spyd og Skjold. Han 
stirrede vildt forbi hende, langt ind i Hulen, som om 
hans Blik søgte nogen. Derefter saa' han hende for- 
skende ind i Øjnene, som om han vilde læse i hendes 
inderste Sjæl. 

Da rejste Byssa sig; — nu rystede hendes Knæ 
ikke mere. Som Svar paa Tvivlen i Lyrkos's Blik pegede 
hun paa den i Støvet udstrakte Pelasger og sagde: 

»Jeg har dræbt ham.« 

Der gik en Gysen gjennem Lyrkos, og han stirrede, 

som om han ikke turde tro sine Øjne, over i Skyggen 
paa det livløse Legeme. 

»Byssa!« udbrød han derpaa og udbredte Armene 
for at omfavne sin Hustru. 

Men Byssa veg langt tilbage. 

»Rør mig ikke!« skreg hun. Derpaa tilføjede hun 
med lav Stemme: »Skal jeg gaa til Mekone for at blive 
renset for Blodet?« 

Lyrkos tav et Øjeblik. 

»Nej,« svarede han derpaa. »Vend dig til din 
Fader. Det var et retfærdigt Drab.« 

Da de kort efter forlode Hulen, blev Lyrkos lidt 
tilbage. Uden at Byssa bemærkede det, drog han Mord- 
vaabenet ud af Saaret og stak det til sig. 

Næppe saa' Bremon dem begge følges ad i det fri, 
før den i sin Glæde sprang og dansede omkring dem, 
i det den gøede af alle Kræfter. 

Da blev der levende paa Bjærget. Det raslede igjen 
i de løse Stenbrokker oven over Hulen, og Perifas's be- 
troede Hyrde steg hurtig ned, vistnok dreven af en mørk 
Anelse. Samtidig dermed kom der fra hver sin Side 
en halv Snes væbnede Mænd frem af de nærmeste 
Kløfter. De gabede, gned Øjnene og rettede paa deres 
Skindkapper, som om de vare blevne opskræmmede af 
Søvne. 

Hyrden traadte ind i Hulen, men kom strax ud 
igjen. Han saa* bleg og forstyrret ud, og i det han 

ivrig pegede paa de to bortvandrende, raabte han til 
Folkene : 

» Grib dem! de har dræbt ham . . . vistnok med 
hans egen Kniv!« 

Nu fik de søvnige Pelasgere Øjnene op. Et Par af 
dem gjenkjendte Kychreer-Høvdingen. 

»Det er Lyrkos!« raabte de over til det andet Hold. 

»Lad os omringe ham!« lød Svaret. 

Mandskabet nærmede sig fra begge Sider og slut- 
tede snart Kreds om de bortdragende. For hvert Stykke 
disse gik, blev Kredsen snævrere og snævrere. Bremon 
mærkede Uraad; den viste Tænder, knurrede og veg 
ikke mere fra sin Herre. 

»Kone,« sagde Lyrkos, »hold dig nær bag mig.« 

Og for at faa større Frihed i Bevægelserne aftog 
han sin Overklædning og tilkastede hende den. Derpaa 
dukkede han sig let ned bag Skjoldet og ventede, indtil 
Vanskelighederne ved at rykke frem paa den ujævne 
Bjærgskraaning gjorde et Brud i Pelasgernes Kreds. 

»Følg mig!« raabte han da til Byssa og satte af- 
sted i Løb. Men for at give hende Tid, løb han ikke 
med fuld Kraft, og inden han vidste det, var han om- 
ringet. 

Med det Mod, som Overlegenheden giver, søgte 
Lyrkos nu at slaa sig igjennem. Han strakte et Par af 
Pelasgerne til Jorden, og Bremon anfaldt som rasende 
et Par andre og gjorde dem udygtige til Kamp. Men 

den stakkels Hund maatte snart lade Livet, og Lyrkos 
havde hele sin Færdighed i Vaabenbrug behov for at 
bøde for sig. 

Da lød der i Nærheden høje Skrig. 

»Hold inde! i Gudernes Navn, hold inde!« 

Og pludselig banede en fuldt rustet Yngling sig 
Vej til Lyrkos og dækkede ham med sit Legeme. 

»Pelasgere!« raabte han, »en saa tapper Kriger bør 
ikke falde saaledes ... én mod mange.« 

Lyrkos' s Angribere lod Vaabnene synke og saa* 
sig overraskede om. De vare aldeles overfløjede af den 
unge Høvdings Mandskab. 

Da raabte flere Stemmer iblandt dem: 

»Denne Kychreer har dræbt Perifas.« 

»Jeg véd det,« svarede Ynglingen;« jeg hørte Hyr- 
dens Raab til Eder. Men Perifas er falden paa sine 
Gjerninger, Han havde røvet denne Mands Hustru.« 

Lyrkos havde stukket Spydet i Jorden og brugt sit 
Sværd, da Angriberne trængte ind paa ham. Nu tog 
han atter Spydet og traadte hen til den unge Høvding. 

»Hvo er du, Yngling?« spurgte han forbavset; thi 
paa Klæder og Vaaben saa' han, at de nys ankomne 
vare Pelasgere. 

»Mit Navn er Nomion,« svarede den unge Mand; 
»jeg er en Søn af Hyllos med Tilnavnet »den gamle«. 
For ti Dage siden overgav han mig Befalingen over vor 
Stamme. Om faa Timer samles jeg med de andre Høv- 

dinge for at holde Raad. Mit højeste Ønske er, at det 
maa lykkes at stifte Fred og Venskab mellem Pelas- 
gerne og Kychreerne.« 

Lyrkos rystede paa Hovedet. 

»Det vil ikke blive let,« sagde han. »Der er Blod 
imellem os.« 

»Perifas's Drab skal jeg vel faa jævnet, »tog No- 
mion atter Ordet. »Vanskeligere er det med Mordet 
paa Tydeus. Hvordan omkom han?« 

»Han faldt i et Folkeopløb, en Dag jeg var paa 
Fiskefangst.« 

Nomion nikkede tilfreds. 

»Jeg tænkte vel, at du var fraværende,« sagde han. 

Derpaa vendte han sig om til Folkene og raabte 
med høj Røst: 

»Denne Kychreer og hans Hustru ere fri. De kunne 
gaa, hvorhen de ville.« 

XVI. 

Det var højt op paa Dagen, da Lyrkos^ og hans 
Hustru kom til Kranaai. Som betynget med Blodskyld 
maatte Byssa ikke betræde Samlingspladserne, og kun 
med Besvær og ad Omveje , naaede hun sin Faders, 
Præsten Aristons, Hus. 

Det forreste Rum var tomt, — da gik Byssa ind 
og satte sig i Tavshed paa Arnestedet. Lyrkos stak 

den blodige Kniv, som han havde taget med fra Hulen, 
i Jorden foran hendes Fødder. 

Derpaa vendte han sig for at gaa; men forinden 
fæstede han sine Øjne paa Byssa med et halvt sky og 
halvt medlidende Blik. Han havde gjærne rakt hende 
Haanden, gjærne sagt hende et opmuntrende Ord. Men 
han turde ikke. En flygtende Morder var som en pest- 
befængt, indtil han havde modtaget Renselsen. 

Lyrkos gik da i Tavshed bort. Byssa skjulte An- 
sigtet i sine Hænder, og Taarerne piblede frem mellem 
hendes Fingre. 

Som hun sad der ganske stille, hørte hun Husets 
Gjerning gaa sin vante Gang. Faderen sleb sin Offer- 
kniv, Moderen syslede med Haandkværnen, og Slavinden 
kløvede Ved uden for. Paa én Gang begyndte Moderen 
at nynne en gudelig Sang: 

Zeus Ombrios, du sende 
Os mild og frugtbar Regn, 
Lad Tørkens Kvaler ende, 
Forfrisk, velsign vor Egn! 

Hvor godt kjendte Byssa ikke disse Toner! Hele 
hendes Sjæl higede hendes Forældre i Møde,- — og nu 
skulde hun volde dem en saa stor Sorg! 

Hun gruede for det Øjeblik, da Faderen vilde træde 
ind og se hende sidde paa Arnen, uren og gudsforhadt. 
Hvor gjærne vilde hun ikke have advaret ham, for at 

Overraskelsen og Skammen ikke skulde dræbe den gamle 
Mand! Men et Ord af hendes Mund kunde bringe Ulykke. 

Hun blev derfor siddende tavs med begge Hænder 
for Ansigtet. Da hørte hun en Puslen, og en egen tør 
Hoste sagde hende, at Faderen var traadt ind. 

Der gik en krampagtig Skjælven igjennem hende. 
Hun vovede ikke at se op. 

Ariston kom for at sætte en Offerskaal paa dens 
Plads, i en Fordybning i Væggen. Han var iført en 
graa Kjortel, som han bar, naar han syslede i Huset. 
I det han holdt Skaalen op for Lyset for at prøve, om 
den var blank, faldt hans Blik paa Byssa. 

Ved at se hende sidde ydmygbedende paa Arnen 
stirrede han paa hende som paa et skrækkeligt Drømme- 
syn eller paa et fra Hades opsteget Spøgelse. Han 
kunde ikke tro, hvad han saa', — da blev han Kniven 
va'r, som var stukken i Jorden for hendes Fødder. 

Hans Ansigt blev næsten lige saa blegt som hans 
hvide Skjæg, Offerskaalen gled ud af hans Haand, og 
et Øjeblik blev han staaende som forstenet. Derpaa tog 
han sig med begge Hænder til Brystet. 

»Forfærdeligt!« stammede han, »Byssa . . . min 
fromme Byssa . . . udgydt Blod! . . .« 

S t ry bele, Byssas Moder, viste sig i Døraabningen. 
Hun udstødte et højt Skrig og styrtede med udbredte 
Arme hen imod sin Datter. 

Ariston traadte hurtig imellem. 

>Kom!« sagde han og førte med uimodstaaelig 
Myndighed sin Hustru ud af Stuen. 

> Ariston,« hviskede den stakkels Moder, »ingen 
Forbandelser, ingen onde Ord ! Husk, hun er din Datter. « 

Da Ariston kom tilbage, var han iført sin præstelige 
Dragt. En lang, hvid Klædning faldt ned over hans 
Fødder, og om Panden bar han en Offerkrans. 

Han traadte hen foran Byssa. I den dybe Stilhed 
i Huset hørtes Moderen hulke og bede inden for. 

Ariston hævede Stemmen og sagde med stor Høj- 
tidelighed : 

»Zeus var, -Zeus er, og Zeus bliver; o største Gud 
Zeus! I dit Navn, Katharsios, Renseren for al Skyld, 
i dit Navn, Meilichios, du Alforbarmende, taler jeg til . . . 
denne Kvinde . . .« 

Ved de sidste Ord bævede hans Stemme. 

»Dit Bud, o Zeus, er dette. Den, der kommer 
som ydmygbedende og begjærer Renselse, ham skal 
Renselse gives. Ingen spørge om hans Navn, — ingen 
spørge om den dræbtes Navn. Thi for den urene 
sømmer det sig at tie. Men ingen, hverken Mand eller 
Kvinde, vægre sig ved at yde ham Renselsens Vel- 
gjerning.« 

Derpaa hentede Ariston Offerdyret, en spæd Gris, 
lige tagen fra Yveret. Blodet løb den ud af et Saar 
paa Halsen. 

Ved Synet af den røde Strøm fæstede han et an- 
klagende Blik paa sin Datters Hoved; derpaa løftede 
han Øjnene mod Himlen, som om han søgte Tilflugt 
for en usigelig Smerte. 

»Kvinde,« mumlede han, »vær beredt!« 

Byssa rakte Armene frem. 

Ariston holdt Offerdyret hen for hende og lod Blo- 
det flyde ned over hendes Hænder, i det han med svig- 
tende Stemme gjentog: 

»Blodet sone Blodet!« 

Derefter hentede han en Kumme med Vievand, 
hvori Moderen for at forstærke Virkningen havde stukket 
en Brand fra Offeralteret foran Huset. 

Under Anraabelse af Zeus som Renselsens Gud og 
de bønfaldendes Beskytter vaskede han Byssas Hænder 
og Arme. Da dette var fuldbragt, brændte han Offer- 
kager og andre Sonemidler, hvorpaa han som Drikoffer 
udgød Vand, blandet med Honning, — alt under Bøn 
om, at Zeus vilde holde Hævngudinderne tilbage og 
selv vise sig mild og naadig. 

Han tog nu Byssa ved Haanden og drog hende op 
fra Arnen. 

»Min Datter,« sagde han, »Blodet er sonet, og 
Urenheden, afvasket med helligt Vand. Du er ikke 
mere en udstødt, en gudsforhadt. Du kan atter be- 
træde Samlingspladserne og de Guderne helligede Rum; 
-du kan atter færdes blandt dine Slægtninge, blandt frie 

og ufrie. Men dette er ikke alt. Nu da du har vundet 
Gudernes Tilgivelse, nu skal du staa til Ansvar for 
Menneskene . . .« 

Strybele traadte ængstlig ind. Hun gik hen til 
Ariston og greb hans Arm. 

»Hvad vil der blive øvet imod hende?« spurgte hun. 

»Retfærdighed.« 

»Vil hun blive straffet?« 

»Ja, hvis hun har forbrudt sig.« 

Dermed førte Ariston sin Datter ind i det indre 
Rum. Den kolde Sved stod ham paa Panden, og 
Trækkene om hans Mund bævede. Han, som havde 
renset Byssa for Blodet, vidste endnu ikke, hvis Blod 
hun havde udgydt. 

»Tal!« sagde han, »og dølg intet for os.« 

Strybele trykkede i Tavshed siri Datters Haand. 

Da løftede Byssa sine rolige sorte Øjne op paa 
Faderens Aasyn og sagde: 

»Jeg har intet at skjule.« 

Derpaa fortalte hun om Vandringen til Kilden, 
Bortførelsen og Opholdet i Hulen i Hymettosbjærget. 
Men da hun omtalte sin Paakaldelse af Zeus og den 
hellige Gysen, hvormed hun, hastig som Lynet, havde 
fulgt Gudens Vink, da straalede Aristons Øjne, dg i 
det han bøjede sig dybt med Armene korslagte over 
Brystet, sagde han: 

»Zeus svigter ingen! . . . Men priset være du, min 
Datter, at du fornam Gudens Røst. I det du frelste dig 
selv, fældede du Kychreernes Fjende. Det Folk, hvortil 
din Husbond hører, skylder dig stor Ære og Tak.« 

Strybele trykkede Byssa til sit Bryst, og Moder og 
Datter græd længe i hinandens Arme. 

XVII. 

Ved Middagstid kom Lyrkos tilbage til Kranaai for 
at hente sin Hustru. Han fandt hende forsonet med 
Guder og Mennesker, glad og lykkelig over Forældrenes 
ærefrygtblandede Beundring. Ariston var stolt af, at' 
hans Datter havde modtaget et Tegn fra Zeus, og 
Strybele glattede kjærtegnende hendes sorte Haar, som 
da hun var Barn. 

Gjensynet mellem Lyrkos og Byssa var saa bevæget 
som efter en lang Adskillelse. 

Ved Hjemkomsten til Kychreernes By , fandt de 
Samlingspladserne opfyldte af en ængstelig Mængde. 
Nogle Drenge, som kom hjem fra Fuglefangst, havde i Af- 
stand set Hobe af Pelasgere tage Vejen hen imod Klippen. 

Lyrkos førte Byssa ind i Huset; derpaa ilede han 
hen til Skrænten og saa* ud over Fladlandet. 

Han havde ikke ventet længe, inden mørke Skarer 
dukkede frem mellem Smaahøjderne. Der var mere end 
én Høvdings Mandskab. 

Lyrkos stod allerede i Begreb med f at kalde Folket 
under Vaaben, da han fik Øje paa nogle Pelasgere, som 
gik forud for de øvrige, og iblandt dem Nomion. Den 
unge Høvding holdt i sin venstre Haand en Oliegren, 
og i Stedet for at have Lansen paa Skulderen, bar han 
den under Armen, saa Spidsen pegede mod Jorden. 

Ved disse Tegn paa Fred følte Lyrkos en stor 
Lettelse. Denne Følelse bestyrkedes yderligere, da No- 
mion og hans Ledsagere lode deres Mandskab blive til- 
bage i et Bueskuds Afstand fra Klippen. 

Kort efter stod den unge Pelasger, ledsaget af tre, 
fire andre. Høvdinge, foran Lyrkos. Da han havde røgtet 
sit Ærinde, lod Lyrkos støde fem Gange i Sneglehornet 
som Tegn paa, at Geronterne, Folkets ældste og mest 
ansete Mænd, skulde samles'. 

Efter at de alle havde indfundet sig, saa at de 
dannede en stor Halvkreds paa Forsamlingspladsen, 
traadte Lyrkos frem med Nomion ved sin Side. 

»Kychreere!« raabte han,€ hører i Tavshed paa, 
hvad denne fremmede har at sige.« 

Dermed lod han Nomion træde op paa en Stenblok, 
hvorfra han kunde ses og høres af alle. 

Den unge Pelasgerhøvding havde lagt Hjælm, Rust- 
ning, Spyd og Skjold. Et gult Baand omgav hans krøl- 
lede sorte Haar, og en hvid Kappe med en bred gul 
Bræmme faldt i statelige Folder ned om ham til lidt 

under Knæet. Alles Øjne hvilede med Velbehag paa 
den smukke Ynglingeskikkelse. 

»Kychreiske Mænd!« sagde han med høj og klar 
Stemme, »vi Pelasgere komme for, — om I saa synes, — 
at slutte Fred og Forbund med Eder.« 

En levende Bifaldsmumlen modtog disse Ord ; thi skjønt 
Kychreerne nylig havde sejret, havde de dog Krigens Ræd- 
sler i alt for frisk Minde til ikke at foretrække Freden. 

»Som I vide,« vedblev Nomion, »leve vi i Venskab 
med Kranaerne. Vi ønske nu, at der ogsaa skal blive 
god Forstaaelse mellem os og Eder. Den af vore 
Høvdinge, som var Eders bitreste Modstander, er 
ikke mere til. Han var en rig og anset Mand, og 
hans Begravelse vil blive saa prægtig, at den vil spørges 
vidt og bredt. Der x skal rejses ham et stort Baal og 
sættes høje Urner med Olie og Honning ved Ligsengen; 
der skal slagtes Faar og Oxer, som tillige med Heste 
og Hunde skulle brændes paa Baalet. Men ét ville vi 
ikke gjøre, — vi agte ikke at hævne hans Død. Han 
hviler paa sine Gjerninger, og at han faldt for en Kvin- 
des Haand var en retfærdig Straf. Thi havde han taget 
Kvinden som Gissel, burde hun have været ham hellig.« 

»Ja, ja, Ynglingen taler Sandhed!« mumlede Geron- 
terne, og nogle af dem tilklappede ham Bifald. 

Efter at Nomion havde udtalt sig nøjere, og et Par 
af de ældste havde haft Ordet, enedes man paa begge 
Sider om at slutte Fred og Forbund paa tyve Aar. 

Lyrkos gjorde en utaalmodig Bevægelse. 

»Saa kan jeg lukke min Smedie og sønderbryde 
mine Vaaben,« sagde han. 

Nomion smilede. 

»Det mener du ikke, Lyrkos,« svarede han; »thi hvil- 
ken Mand er vel saa afsindig, at han skulde foretrække 
Krig for Fred. Er Krigen ikke som Storm eller Jord- 
skjælv? Den vender op og ned paa alt! ... I Freden 
begrave Sønnerne deres Fædre, men i Krigen Fædrene 
deres Sønner.« 

Til Bekræftelse paa den sluttede Pagt blev der ofret 
Lam til Zeus, Solen og Jorden, — til Zeus og Solen 
hvide Vædderlam som til glimrende mandlige Guddomme, 
men til Jorden et sort Gimmerlam som til en kvindelig 
Guddom, der virkede i det skjulte. Under Ofringen 
blev der rettet Bønner ikke alene til de tre Guder, 
men til Floderne og til »de underjordiske«, som hævne 
Mened. 

Til sidst blev der i en stor Blandingskumme hældt 
kychreisk og pelasgisk Vin, og ved Drikofret udtaltes 
der en højtidelig Forbandelse. 

»O Zeus, o Sol, o Jord! . . . Hvis nogen drister sig 
til at krænke Pagten, da vorde hans Hjærne og hans 
Børns Hjærne udgydt paa Jorden ligesom nu denne 
Vin!« 

Saaledes søgte man den Gang at betrygge Freden. 

Efter at Ofringen var til Ende, raabte nogle Stemmer : 

»Hil Lyrkos! hans er Æren, — han har øvet os i 
Vaaben.« 

»Hil Byssa!« tog en anden Ordet. 

»Ære være Byssa, den stærke, den modige!« 

»Hun har modtaget Tegn fra Zeus!« 

»Hun har fældet ham, der paaførte os Krig!« 

»Hil Byssa! vi ville se Byssa!« 

Lyrkos smilede, men rynkede Brynene. Han var 
halvt stolt og halvt skinsyg til Mode. 

Raabene bleve dog saa stærke og vedholdende, at 
han maatte føje sig. Han ilede ind i sin Bolig. 

Da han atter traadte ud, førende Byssa ved Haan- 
den, fæstede alles Blikke sig paa den smukke Kranaerinde. 

Hun bar en snehvid, folderig Overklædning, og om 
Hovedet havde hun et blaat sidonisk Slør, der som en 
Krans omgav hendes sorte Haar. 

Hundreder af Stemmer modtog hende med det Raab: 

»Hil dig, Byssa! din egen og dit Folks Hævnerske ! « 

Byssa standsede, blegnende af Sindsbevægelse. Lyr- 
kos. gjorde Tegn til, at han vilde tage Ordet; men Fol- 
ket raabte: »Nej, nej, lad din Hustru tale!« 

Da rødmede Byssa og slog Øjnene ned; men hun 
tabte ikke Fatningen. 

Der blev dødsstille over hele Pladsen. Og skjønt 
Byssa ikke talte højt, lød hvert Ord af hendes rene, 
klangfulde Stemme ud til de yderste Rækker af 
Mængden. 

»Kychreere!« sagde hun, »Kvinder synes mig at 
burde tie iblandt Mænd; thi kun en Mand tilkommer 
det at svare Mænd. Men da I give mig Frihed til at 
tale, saa vid, at jeg kun har fuldbragt en højeres Bud. 
Opløft derfor Eders Stemmer med mig og sig: Priset 
være den største Gud, Zeus Hypsistos!« 

Da hævede der sig et bedøvende, hundredstemmigt 
Raab. Selv Klipperne gjentog: 

»Zeus Hypsistos!« 

Men fra den Dag forlangte Lyrkos aldrig, at Byssa 
skulde følge de andre Kvinder til Melites Helligdom. 
Og naar nogen talte om de Undere, Stedets Halv- 
gudinde havde gjort, smaalo han som den, der vidste 
bedre Besked, og sagde: 

»Zeus er dog den stærkeste.« 




SYKOFANTEN. 

Den 89de Olympiades 2det Aar (423 f. Chr.). 




Iv a 1 1 i p p i d e s var almindelig afskyet i Athen. Enhver 
vidste, at han var en af de farligste Angivere, og at han 
levede af at afpresse Folk Penge ved at true dem med 
en fordærvelig Anklage. 

Naar han traadte ind i et Værksted, en Haarskærers 
Bod eller en Lesche, et af de Steder, hvor Borgerne 
mødtes , for at samtale om Dagens Hændelser , eller for 
at slaa en Handel af, listede den ene efter den anden 
sig bort, indtil der blev tomt omkring ham. Kjøbte han 

et Haarbaand hos en af de smukke Salvehandlerinder 
paa Torvet, lagde hun hans Kobbermønter for sig, for 
at de ikke ved at blandes mellem de andre Penge skulde 
bringe Ulykke over Dagens Indtægt, og talte han paa 
Gaden til en hjemmefødt Slavinde, som kjendte Byens 
Borgere, skyndte hun sig afsted ,' og dersom han blot 
havde lagt Spidsen af sine Fingre paa hendes Arm, 
gned hun den med den flade Haand, som om hun var 
bleven berørt af et giftigt Kryb. Saa' man ham en 
enkelt Gang i Selskab med nogen, kunde man forud 
vide, -at det var en frygtsom Mand, som søgte at smigre 
og vinde ham , for at være sikker for ham. I øvrigt 
levede han saa ensomt, at en bekjendt Spøgefugl, 
Snyltegjæsten Meidias, sagde om ham, at »den eneste, 
som stod ham nær, var hans Skygge«. 

Og dog var der én Mand i Athen, som satte Pris 
paa ham. Denne ene var Pyrrhander, Ildmanden 1 ). 
For ham var han uvurderlig til at efterspore Hetærierne 
eller de hemmelige Broderskaber, og han plejede derfor, 
naar han talte om Kallippides, at sige : »Han er den bedste 
Sporhund i vort Kobbel.« 

I sit Ydre havde Sykofanten intet afskrækkende. 
Han var tvært imod en statelig Mand. Han var ogsaa 



l ) Ildmanden, o: den rødhaarede, synes at have været et Øgenavn 
til Kleon, som ved den Tid var Tamias, Skotmester. (Aristoph. 
equites, v. 901). 

af ædel Byrd og havde i Ynglingealdereu hørt til de 
> Smukke og Gode«, Athens gyldne Ungdom. I Selskab 
med de unge Eupatrider Proxenides og Theagenes havde 
han paa faa Aar sat sin Fædrenearv over Styr paa Heste 
og Vogne. Ved hvert Væddeløb, hver Væddekjørsel saa' 
man ham blandt de ivrigste. Ingen kunde sige, hvor 
ofte han var bleven kastet af Vognen ved at svinge om 
Maalet paa Væddeløbsbanen, og hvor mangt et fnysende 
og skummende Firspand der var faret hen over ham. 
Sidste Gang dette skete, blev han endog slaaet saa 
voldsomt i Hovedet af en Hest, at han for bestandig 
bar Mærke deraf. Han var da saa syg, at Lægen Pittalos 
allerede sendte Bud efter Klagekvinderne. 

Da Kallippides atter kom sig, var det forbi med 
hans Lidenskab for Heste og Vogne. Hans Formue 
var forødt, og som saa mangen fornem Athenienser før 
ham solgte han nu sin sidste Samforashingst og kjøbte 
sykofantiske Saaler. Med denne Fodbedækning, som 
gjorde ethvert Trin uhørligt, sneg han sig som en Slange 
eller Skorpion om paa Torvet. Han lyttede til Bag- 
vaskelse, kom bag paa hviskende, udfrittede Slaver og 
Slavinder* og blev snart lige saa fuld af onde Hem- 
meligheder, som en Sump er fuld af kvækkende 
Frøer. Disse Hemmeligheder brugte han til Fordel for 
sig selv og til Fordærv for andre. 

I sit næsten øde Fædrenehus i Pottemager-Gaden, 
ikke langt fra Pnyx, Torvet og Raadhuset, havde han 

et sælsomt, uhyggeligt Værelse, hvis Lige ikke fandtes 
i Athen, og som han spottende kaldte sit Opisthodomos, 
Skatkammer. Denne Benævnelse var ikke from og vid- 
nede ikke om nogen dyb Ærbødighed for Guderne; thi 
det egentlige Opisthodomos, Statens Skatopbevarings- 
Rum, var et helligt Sted, som laa bag Parthenon og var 
stillet under Athene Polias's, By-Beskytterindens, Vare- 
tægt. Men Kallippides brugte kun hin Benævnelse, naar 
han talte med sin gamle, trofaste Manes, en næsten 
halvfjerdsindstyveaarig Slave, der ligesom Huset var gaaet 
i Arv til ham fra Faderen. 

Den, der havde ventet at finde Guld og Sølv i 
Kallippides's »Skatkammer«, vilde være bleven højlig 
skuffet. Det var et saa godt som nøgent Rum, og alt, 
hvad det indeholdt af Bohave, var en gammel Armstol, 
et Slags Højsæde med fast Skammel, samt et lille Bord. 
Værelsets Rigdom bestod i de Optegnelser, som bedæk- 
kede dets hvide Mure, — alle skrevne med en smuk 
fast Haandskrift. De fandtes i Snesetal, vare saa kort- 
fattede som muligt og alle nøjagtig betegnede med Dag, 
Maaned og Archont-Aar. Over Døren til Søjlegaarden 
stod der saaledes: 

»Polykles, Stratons Søn. An- »Mantitheos, Ktesifons Søn. 

»klaget for Unddragelse fra Krigs- »Anklaget for hemmelig Forstaaelse 

»tjeneste. Dømt til Tab af Bor- »med Spartanerne. Bortrømt. Straffet 

»gerrettigheder, dog uden »ved Oprettelsen af en Skamstøtte 

»Ejendoms Fortabelse.« »med hans Navn.« 

Disse og en Mængde andre Optegnelser vare skrevne 
med Kul; men lige over for Indgangen, paa det mest 
iøjnefaldende Sted af Værelset, fandtes der en ikke ringe 
Samling skreven med Rødkridt og omfattende de haar- 
deste og mest gruopvækkende Straffe. Den første og 
anden af disse Indskrifter løde saaledes: 

»Stefanos, Euktemons »Nausikrates, Glaukos's Søn. 

»Søn. Anklaget for For- »Anklaget for at have forledet sin * 

»ræderi. Dømt til a 1 1 ø m m e » Stifmoder til Ægteskabsbrud. N e d- 

»Giftbægeret.« »styrtet i Afgrunden.« 

Paa sin Vis syntes Kallippides imidlertid at være en 
ærlig Mand. Thi hvor lidet man end skulde have ventet 
det, var der hist og her anført Domme, hvis Udfald 
var gaaet ham imod, som f. Ex.: 

»Polemarchos , Kallias's Søn. 
»Anklaget for Bedrageri. Af de fyrre- 
»tyve Mænd dømt til Tab af Borger- 
»rettigheder og Ejendoms Fortabelse. 
»Dommen erklæret ugyldig af 
»Folkedommerne, som grundet paa 
»falske Vidners Udsagn.« 

Sandt nok var denne Indskrift anbragt i den mørkeste 
Krog, hvor ingen let vilde søge den, og hvad Indskriften 
ikke fortalte var, at Sagen nær var bleven slem for Kal- 
lippides, — saa slem, at Pyrrhander, Ildmanden, havde 
hele sin Indflydelse behov for at redde ham. Men 

denne Fortielse maatte vel nærmest anses for en tiL- 
ladelig Krigslist. 

Vist er det, at »Skatkamret« sjældent forfejlede sin 
Hensigt. Her ind plejede Kallippides at føre sine Ofre, 
de ulykkelige, som truedes med en farlig Anklage. 
Næppe befandt de sig her, før han under et eller andet 
Paaskud lod dem blive alene. Naar de nu læste de 
uhyggelige Optegnelser, læste dem i Snesevis, først med 
Overraskelse, derpaa med Uro og endelig med stigende 
Angest, da var der ikke mange, der havde Tillid til 
deres gode Sag. Som de stode der alene, med bankende 
Hjærte og bævende af Frygt for, at alt, hvad der om 
kort Tid skulde være tilbage af dem, var en ny Paa- 
skrift paa disse ildevarslende Mure, begyndte Skrift- 
tegnene efterhaanden at løbe i ét for deres Øjne ; de røde 
Bogstaver syntes dem at være skrevne med Blod, og 
selv faste og behjærtede Mænd vare da, næsten uden 
Undtagelse, villige til, at affinde sjg med Kallippides uden 
at tinge om Prisen, naar han blot forpligtede sig til at 
lade Anklagen falde. Paa denne Maade retfærdiggjorde 
Skatkamret sit Navn: der gik ikke faa Penge ind i det. 

Mærkeligt nok var paa et enkelt Sted en hel Række 
Optegnelser udslettet, saa at der kun var en mørk Skjold 
tilbage paa den hvide Væg. Dette var gaaet til paa en 
egen Maade. 

Den gamle Slave, Manes, havde fra Begyndelsen 
ikke holdt af disse Optegnelser. Største Delen af sit 

Liv havde han tjent Filpkles, Kallippides's Fader. Denne 
havde hørt til de mest ansete Borgere og havde beklædt 
de vigtigste Embeder; han havde været Fører for et 
treradaaret Krigsskib, Opsynsmand over Stadens Mure 
og Kledlem af de fem Hundredes Raad. Sendebudene 
fra de skatskyldige Byer kom aldrig til Athen uden at 
opsøge ham, en af Stadens ypperste, og bringe ham 
kostelige Gaver. Det Værelse, hvori han plejede at 
modtage dem, var det smukkeste i Huset og rigt 
udstyret med Trefødder af Erts, Elfenbens -Løj bænke, 
prægtige Vaser og milesiske Tæpper. 

Det var dette Rum, af hvilket Sønnen, Kal- 
lippides, gjorde en saa uværdig Brug. Hver Gang 
der kom en ny Optegnelse til paa disse for Manes saa 
hellige Mure, følte han som et Stik i sit ærlige, gamle 
Hjærte. En Dag, da Tallet igjen var voxet, samlede 
han sit Mod og begyndte, uden at spørge om Tilladelse, 
at vaske Væggen, som om det blot var hans Hensigt 
at gjøre rent. Men næppe havde han begyndt, før 
Kallippides kom bag paa ham. 

Deres ,Øjne mødtes. Herren saa' saa skarpt paa 
Tjeneren, at Blodet for første Gang i mange Aar farvede 
den gamles blege og rynkede Kinder. 

»Naa saa!« sagde Kallippides tørt, og uden at 
tilføje et Ord mere greb han den største Pisk, han 
havde tilbage fra sin Hestegalskabs Dage, og bearbejdede 

Fra Hellas. 6 

den ulykkelige Manes's Ryg, indtil Slaven jamrende 
omfavnede hans Knæ og bad om Naade. 

»Dummerhoved!« mumlede Kallippides og kastede- 
Pisken hen i en Krog, »véd du ikke, at disse Optegnelser 
ere mit Brød?« 

Fra den Dag forgreb den gamle sig aldrig mere- 
paa Indskrifterne. 

Hvor meget »Skatkamret« end indbragte, var det 
ikke lykkedes Kallippides at sajule sig en ny Formue . 
Mænd som han med et rastløst Sind og et utrætteligt 
Legeme aflægge kun den ene Lidenskab for at hengive- 
sig til den anden. Han, der som Yngling ene og alene- 
havde haft Sans for Heste og Vogne, kunde nu, i sit 
fyrretyvende Aar, ikke se en smuk Hetære binde Klæd^ 
ningen op til Dans uden at opflammes af den heftigste- 
Attraa. Nu var det ikke længere Menippos, Heste- 
handleren, men Filostratos, Kobleren, med hvem han 
gjorde Forretninger. Kort før vi lærte ham at kjende,. 
havde han, som der fortaltes, ved skriftlig Overenskomst 
lejet Nøglen til Koblerens Havelaage paa to Maaneder 
for at kunne snige sig ind ( til hans yngste Datter, den 
femtenaarige Charixene. Denne Elskovshandel, ved 
hvilken Faderen havde solgt sin Datter, sagdes at have 
kostet Kallippides to blanke Guldstatere 1 ). Det var med 



*) En Stater var lig 20 Drachmer, over 13 Kr., — den Gang er* 
betydelig Sum. En Archon fik saaledes kun 2 Drachmer, i Kr^ 
34 Øre, i daglig Løn. 

Udbyttet af sine Rænker, med Blodpengene, at han be- 
talte Nøglen til det stille Rum, hvor Dionysos og Afro- 
dite, Glædens Guddomme, skulde modtage ham. 

Men Afrodite lod sig ikke spotte. 

Bag Kallippides's Hus laa der en Have, som befandt 
sig i en højst forsømt Tilstand. Den var overgroet med 
Ukrudt, saa at der næppe gaves Vej eller Sti, og om 
det saa var Billedstøtten af Hermes foran Huset, var 
den sunken og hældede til den ene Side. Bedre bevaret 
var en gammel Stenbænk under en høj, løvrig Platan. 
Her plejede Kallippides at søge Kølighed og Skygge 
under Middagens brændende Hede. 

Som han en Dag hvilede her og halv døsig bladede 
i en gulnet Skriftrulle, hørte han en Dør blive aabnet i 
Nabohuset og saa' en ung Slavinde træde ud for at 
brede et Tæppe over en smukt udskaaren Aiora, Gynge, 
som var ophængt paa det mest skyggefulde Sted imellem 
Husets Søjler. Kort efter kom en lille, hvidklædt Pige 
paa syv eller otte Aar hoppende ud og blev af Slav- 
inden løftet op paa Tæppet. Men næppe var Gyngen 
sat i Gang, førend den begyndte at slingre, saa at Bar- 
net blev utaalmodigt, lagde sig tilbage paa Sædet og 
raabte : 

»Nej, Chloris, ikke du! Stands, stands! Min Søster 
forstaar det meget bedre.« Og derpaa gav den lille 
sig til af alle Kræfter at raabe: »Melitta, Melitta!« 

Sykofanten, til hvis Bestilling det hørte at vide 
Besked om alt, mindedes ved Barnets Kalden, at den 
unge Pige af dette Navn maatte være en Datter af Felt- 
herren Myronides, hvem Nabohuset nylig var tilfaldet 
ved Arv, og at hun havde Ord -for at være amecharios 
kale, uimodstaaelig smuk. Det var derfor ikke uden en 
vis Spænding, at han imødesaa' hendes Komme. Da 
hørte han i det Indre af Nabohuset en ungdommelig 
Kvinderøst synge: 

> Mellem Ranker, mellem Blade 
Titter frem den blanke Drue . . .« 

Sangen nærmede sig, og Kallippides's Hjærte slog 
stærkere. 

Men hvor overrasket blev han ikke, da Døren aab- 
nedes! Her havde Rygtet talt Sandhed. Thi skjøn var 
hun, skjønnere end nogen Kvinde, han hidtil havde set, 
— halvt Barn og halvt Jomfru ligesom Polykleitos's 
henrivende Kaneforer 1 ). Hun lo saa glad, saa sorgløst 
over sin lille Søsters Utaalmodighed , at hendes mørke 
Øjne straalede, og at de hvide Tænder glimtede frem 



*) Kurvebærersker. Saaledes kaldtes en udvalgt Skare af Borgerdøtre, 
som paa Panathenæerfesten deltoge i det storartede Optog af hele 
Athens Befolkning. De bare paa Hovedet Kurve med Offerredskaber. 
En Gjengivelse i Marmor af disse skjønne attiske Jomfruer hørte til 
Billedhuggeren Polykleitos's navnkundigste Værker. 

mellem de smaa, røde Læber, og da Barnet i Gyngen 
vendte sig om og udstrakte Armene imod hende, fløj 
hun hen og omfavnede og kyssede den lille. 

»Gyng mig, Melitta, gyng mig!« raabte Barnet. 
»Chloris kan ikke.« 

Melitta knyttede Purpurbaandet fastere om sine sorte 
Lokker, aftog Overslaget over sin rødbræmmede Klæd- 
ning og lod Slavinden bringe det ind. Derpaa bøjede 
hun sig fremad og satte Gyngen, i Gang. 

Det var altsaa Melitta, den uimodstaaelig smukke 
Melitta! 

Kallippides's Blik hvilede som fasttryllet paa den 
unge Pige med de mørke Øjne, de smilende Læber og 
den slanke,, jomfruelige Væxt. Som hun stod der i sin 
lyse Dragt i Skyggen mellem Husets Søjler, var der en 
saadan Renhed udbredt over hende, at den som et 
Skjold beskjærmede hende imod onde Tanker. Lige 
fra de sorte Lokker, som tvang sig frem under Purpur- 
baandet, til de guldindvirkede Sandaler var alt hos 
hende lutter barnlig Ynde. 

»Højere!« raabte den lille Pige jublende og slog de 
smaa Fødder sammen, saa at Sandalremmene gave et 
Smæk. 

Melitta bøjede, sig dybere for at sætte Gyngen i 
stærkere Svingning. Da løsnedes den gyldne Agraf, 
som holdt Klædningen sammen i Halsen, og den fine, 
blændende Skulder kom et Øjeblik til Syne. 

Kallippides kjendte sig selv. Det undrede ham 
derfor, at han ikke blussede af Lidenskab. Midt i hans 
indre Uro var det ham et Tegn paa, at han ikke læn* 
ger var den samme. 

I det Melitta kort efter standsede Gyngen og hjalp 
Barnet ned, faldt hendes Blik ind i Nabohaven, hvor 
Kallippides, halvt skjult af nogle Buske, stod ubevægelig 
som en Billedstøtte i Skyggen under Platanen. 

Kallippides var en høj og anselig Mand. Hans 
mørke Haar og Skjæg var behandlet af Sporgilos, den 
dygtigste Haarskærer i Athen, og det blodrøde Ar af 
-Hestens Hov om hans Isse var til Dels kunstfærdig 
skjult med Haaret, som for øvrigt paa dette Sted var 
tyndt. Hans Træk vare mørke og alvorlige; men han 
havde som Følge af de anstrængende Idrætter paa 
Væddeløbsbanen bevaret en Holdning, som gjorde ham 
ti Aar yngre. Som alle Atheniensere af ædel Byrd bar 
han megen Omsorg for sit Ydre. Han gik som oftest 
klædt i en snehvid Chiton eller Tunika af den fineste 
milesiske Uld og bar en blaa Overklædning af persisk 
Kaunaké, et Slags kostbart nopret Uldtøj, som blev 
indført fra Sardeis. Paa de lette Saaler nær, der hørte 
med til hans Bestilling som Sykofant, var han kort sagt 
i ét og alt en Habryntes , Spradebasse ; men han var 
det paa en saadan Maade, at han ikke gjorde sig til 
Latter. I hans Optræden var der ingen af de leddeløse 
Fagter, ved hvilke de atheniensiske Lapse søgte at 

tiltrække sig Opmærksomhed. Han lod heller aldrig 
nogen kort Stok stikke ud under sin Kappe og gik lige 
saa lidt med et duftende medisk Æble i Haanden, naar 
han viste sig uden for Huset. 

Kvinderne have et hurtigt Blik. Melitta opfangede 
med et eneste Øjekast et Billede af hele hans Skikkelse. 
Hun syntes at den høje, alvorlige, skjæggede Mand lig- 
nede hendes Fader, — den eneste frie Borger, som hun 
tinder sit ensformige Liv i Kvindeboligen havde haft 
Lejlighed til at betragte. Hun lod Barnet gaa først ind 
af Døren og vendte derpaa Hovedet om. Melitta holdt 
meget af sin Fader. Hun vilde se, om hun havde set 
Tigtig: om Manden i Nabohaven lignede ham. 

Ved denne Bevægelse af den unge Pige fo'r der 
som en Strøm af Glæde gjennem Kallippides's Hjærte, 
og endnu lykkeligere blev hån, da han troede at læse 
Velvilje i det Blik, hvormed Melitta betragtede ham. 

Hvad Velvilje angik, var Sykofanten ikke forvænt. 

Da Melitta var forsvunden, gik han som en drøm- 
mende op mod Huset. Ved Skyggemaaleren traf han 
den gamle Manes, som, bøjet over Viser- Stiften , var i 
Færd med at aflæse Dagens Time. Han saa' vist paa 
ham. Men den gamle syntes intet at have bemærket. 

Kallippides gik ind i »Skatkamret« og tog Plads i 
-Armstolen. Han troede endnu at se Melitta for sig, 
Melkta med Purpurbaandet om de sorte Lokker, med 
de mørke Øjne, den smilende Mund og den blændende 

Skulder. Der var noget ved Pigens friske Ungdorn, 
som rørte ham i hans inderste Sjæl. Han, Vellyst- 
ningen, der ellers søgte at opfinde Nydelser, tænkte 
sig det som den højeste Lykke at holde Melittas 
Haand i sin. 

»Ved Chariterne!« udbrød han, »hun er en levende 
Menneskeblomst ! « 

Pludselig stod det klart for ham, at han i faa Øje- 
blikke, i langt kortere Tid end Vanduret brugte til at 
løbe ud, var bleven en ganske anden. Der fo'r en Gy- 
sen igjennem ham, og — som om han var bange for 
at høre sine egne Ord — mumlede han ganske sagte: 

»Kallippides tilhører ikke længer sig selv!« 

Da han atter løftede Hovedet og saa' op paa Mu- 
ren, gik det ham for første Gang, som det var gaaet 
den gamle Manes. Han syntes ikke om Optegnelserne: 
der var noget ved dem, som forstyrrede ham. Han gik 
derfor ind i det tilstødende Rum og kastede sig % paa 
en Løjbænk. Her henfaldt han i dybe Tanker. Saa- 
ledes laa han længe; Dagen hældede mere og mere, og 
det korte Tusmørke afløstes af Aftenens dybe Skygge. 
Da Kallippides atter kom til sig selv og saa* ud gjen- 
nem Døraabningen , tindrede Stjærnerne over Husets 
Søjlegaard. 

Han kaldte paa Manes og bød ham at tænde Lampen. 

I det han rejste sig fra Lejet, faldt hans Blik paa 
hans Fodtøj, som han mod Skik og Brug havde beholdt 

paa, efter at være kommen ind fra Haven. Ved Synet 
af de tynde Saaler, Tegnet paa hans Bestilling som 
Sykofant, gik der en Skjælven igjennem ham. 

»Hvor det blæser koldt!« mumlede han som for at 
skuffe sig selv. 

Derpaa kaldte han atter, strakte Foden frem og 
sagde : 

»Manes, tag mine Saaler af, og, — tilføjede han 
rask, — »brænd dem tillige med de andre, jeg har af 
samme Slags.« 

Den gamle blev staaende som forstenet. Om hans 
Herre havde været Kriger og havde befalet ham at 
sønderbryde sit Sværd, kunde han ikke være bleven 
mere maalløs af Forbavselse. 

»Hører du ikke?« sagde Kallippides haardt. 

Manes knælede ned foran ham; men hans Hænder 
rystede saa stærkt, at han ikke var i Stand til at aabne 
Spænderne. 

»Du bliver gammel, Manes,« sagde Kallippides mil- 
dere, som om han fortrød sin Haardhed. 

Han satte derpaa Foden op paa Kanten af Løj- 
bænken for selv at løse Remmene; men inden han 
endnu havde berørt dem med sin Haand, sprang han 
op og slyngede med to kraftige Spark Saålerne hen i 
den fjærneste Krog af Værelset, hvor de faldt til Jorden 
med en smækkende Lyd. • ,* ^ 

»Hørte du?« sagde han til Manes, »de tavse Saaler 
talte. Det var deres Farvel!« 

Derpaa fremtog Kallippides af sit Bælte en Nøgle 
med tre Takker og gav den til Manes med de Ord: 

»Bring den i Morgen til Filostratos, Kobleren.« 

Manes faldt fra den ene Forundring i den anden. 

»Hvad skal jeg sige til ham?« spurgte han frygt- 
somt. 

»At jeg ikke mere har Brug for den.« 

Den gamle troede næppe sine "Øren. Han foldede 
Hænderne. Han vovede ikke at tale. 

»Hvad vilde du sige, Manes,« spurgte Kallippides, 
»naar du en Dag saa' mig med Hjælm paa Hovedet i 
Spidsen for en Flok Ryttere?« 

Ved disse Ord oplivedes den gamles Ansigt, og 
han fæstede næsten med en Faders Ømhed Øjnene paa 
den, der som Barn saa ofte havde spøgt paa hans Knæ. 

»Den Dag, jeg ser dig som Befalingsmand ved 
Rytteriet,« udbrød han, »den Dag, da Bryllupsfaklerne . . .« 

Videre kom Manes ikke ; thi ved det sidste Ord fo'r 
Kallippides op og holdt Haanden for hans Mund. 

»Ti, gamle Taabe!« raabte han strængt. »Du taler 
om Ting, som ikke angaa dig. Vil du, at jeg skal 
rive Tungen ud af din Mund og kaste den for Hun- 
dene?« 

Den gamle Slave tav og sneg sig, rystende paa 
alle Lemmer, bort. 

Imod Sædvane holdt Kallippides sig de følgende 
Dage hjemme; navnlig forsømte han ikke at tilbringe 
Eftermiddagstimerne i Haven. Men den ene Dag sneg 
sig hen efter den anden, uden at han saa' det mindste 
Glimt af Melitta. Vel aabnedes af og til Nabohusets 
Dør; men det var kun en eller anden Slavinde, der kom 
ud for at plukke Blomster eller Frugter eller for at hente 
vasket Tøj ind fra Haven. For hver Dag der gik, blev 
Kallippides mere og mere sørgmodig. 

Som han en Nat sad halvt oprejst paa Lejet, uden 
at kunne sove, blev han gjerinem Døraabningen en smal 
Lysstribe va'r, som faldt hen over Søjlegaardens Fliser. 
Forundret derover stod han op; Lyset kom fra Manes's 
Kammer. Af Frygt for, at den gamle skulde være ble- 
ven syg, gik han strax derhen. 

Manes sad og arbejdede paa et Par Saaler, hvis 
Remme ikke vare i den bedste Stand. Da Kallippides 
traadte ind, blev han kjendelig overrasket og forlegen 
og søgte paa en kejtet Maade at skjule noget bag 
sin Stol. 

»Hvad bestiller du, Manes?«, spurgte Kallippides. 

»Jeg sætter nye Remme i et Par gamle Saaler.« 

»Hvis ere de?« 

»Mine.« 

»Og disse her?« spurgte Kallippides, i det han bag 
den gamles Stol fremtog et Par smaa Sandaler til et 
Barn paa syv eller otte Aar, »ere de ogsaa dine?« 

Manes tav og undgik at møde sin Herres Blik. 

Kallippides forstod nu, hvad han hidtil ikke havde 
tænkt over. Nu vidste han, hvem han skyldte de tarve- 
lige Maaltider, som vare blevne satte for ham i de 
sidste Dage. 

Han sagde imidlertid intet. Kallippides var i det 
hele ikke en Mand af mange Ord. Han blev et Øjeblik 
staaende og saa' i Tavshed paa den gamle, som næppe 
vidste, om han turde arbejde videre eller ikke. Paa én 
Gang lagde Kallippides Haanden paa hans Skulder og 
sagde med en forunderlig Mildhed i Stemmen: 

»Gaa til Ro, Manes; du har arbejdet nok i Dag.« 

Den gamle greb sin Herres Haand og kyssede den. 
Han kunde være gaaet i Døden for ham i dette Øjeblik. 

Den følgende Dag gik Kallippides mod Sædvane 
allerede før Middag ud i Haven. En Anelse sagde ham, 
at det ikke vilde være forgjæves. Han havde kun op- 
holdt sig der en kort Tid, da han, gjennem Nabohusets 
halvaabne Dør, troede at høre en Barnestemme udtale 
Melittas Navn. 

Næsten i samme Øjeblik kom den unge Pige ud, 
ledsaget af en gammel Slavinde. Af dennes Hænder 
modtog hun en sirlig Kande og begyndte at vande de 
sjældnere Blomster, som vare plantede nærmest ved 
Huset. Hun saa* Knopperne efter, aftog visne Blade 
og opbandt nedhængende Grene; kort sagt hun syslede 
længe med Blomsterne, og ved hver Bevægelse viste 

hendes slanke Skikkelse en ny jomfruelig Ynde. Paa 
de mørke Lokker bar hun denne Dag et gyldent Pande - 
smykke, fastgjort med et blaat Baand, og hendes hvide 
Klædning var prydet med en dobbelt Bræmme af samme 
Farve som Haarbaandet. Kallippides syntes, at Melitta 
saa' lidt alvorligere, men endnu skjønnere ud end første 
Gang. 

Da hun kom hen til den Klynge af Væxter, som 
var nærmest ved Nabohaven, blev hun Kallippides va'r. 
Slavinden, der holdt en rød Solskjærm over hende, 
fulgte Retningen af hendes Blik. Næppe havde hun 
faaet Øje paa Sykofanten, før hun lod Solskjærmen 
falde og greb den unge Pige om Armen, næsten som 
om hun var i Fare. 

Melitta vendte sig forbavset, og Slavinden sagde 
med flydende Tunge nogle Ord, som fik hendes Hersker- 
inde til at rynke Øjenbrynene. Melitta syntes at mod- 
sige Slavinden, og denne blev mere og mere ivrig. 

Kallippides havde en skarp Hørelse, — han var jo 
Sykofant, — og Afstanden fra de to samtalende til det 
Sted, hvor han stod, var næppe mere end tredive eller 
fyrretyve Skridt. Først opfangede han et og andet af 
Slavindens Ord, derpaa flere, og til sidst hørte han 
hende tydelig sige: 

»Saa sandt du er Feltherren Myronides's Datter, 
saa sandt hører han til hin giftige Yngel, hvis Vej er f^-( Ut ^ 
opfyldt af Forbandelser, Blod og Lig ! Se selv, om han 

ikke er ramt af Gudernes Vrede ! Er hans Skygge ikke 
sortere end andre Mænds?« 

Som Kallippides stod der i det grønne Halvmørke 
under Platanen og med Husets hvide Mur bag sig, faldt 
der virkelig en saa tæt Skygge over ham, at det fra 
det solbeskinnede. Sted , hvor de to Kvinder stod , var 
umuligt at skjelne Farverne i hans Dragt. 

Ængstet af Slavindens Ord troede Melitta selv at 
se noget spøgelsesagtig truende ved den høje, mørke 
Mand. Hun udstødte et Skrig, slap Vandkanden ud af 
Haanden, samlede sin Klædnings Folder og styrtede ind 
i Huset. Af den Forfærdelse, hvormed hun slog Døren 
i efter sig, forstod Kallippides, at den for evig Tid var 
lukket mellem ham og hende. 

Rolig som altid, men noget blegere end sædvanlig, 
gik han op mod Huset. Af og til troede han endnu at 
høre Døren blive slaaet i, og hver Gang havde han en 
Følelse, som om hans Hjærte skulde briste. 

Den ensomme og forladte Tilstand, den Udelukkelse 
fra Omgang med andre, hvori han havde tilbragt de 
senere Aar, havde ofte hvilet tungt, ja næsten utaaleligt 
paa ham. Men aldrig havde hans Indre været saa tomt, 
saa dødt for alt Haab som nu. ' »Ak!« mumlede han 
for sig selv, »alt kunde have været anderledes, ganske 
anderledes! — nu er det for silde!« Han stirrede stift_ 
hen for sig, og i hans Øjnes Blik laa der en mørk Be- 
slutning. 

Kort efter at han var kommen ind fra Haven, satte 
han sig til at skrive. Han skrev længe, og to Gange 
sønderrev han det skrevne, inden han var tilfreds med 
det. Derpaa tog han en nøjagtig Afskrift deraf. 

»Nu fattes der kun to Vidners Underskrifter,« sagde 
han ved sig selv, i det han satte sin Seglring paa Fin- 
geren. 

Efter en Tid lang at have staaet hensunken i dybe 
Tanker, fremtog han af et Skab en med en Kurveflet- 
ning omgiven Flaske, en saakaldt Lagynos. Han over- 
tydede sig om, at den var tom, lugtede til den og var 
allerede i Begreb med at kalde paa Manes, da han 
pludselig holdt inde. 

»Hvorfor skylle den?« sagde han og betragtede 
Flasken med et sælsomt Smil. »Der kan da ikke have 
været noget værre i den end det, jeg agter at kjøbe.« 

Kallippides forlo'd nu Huset og kom først hjem hen 
ad Aften. 

Manes havde næppe tændt Lampen med de to 
?;MZ Væger, før hans Herre kort og bydende sagde: 

»Hent Vand, slet disse Optegnelser ud og vask 
Murene rene.« 

Den gamle havde kunnet omfavne sin Herre. Men 
han havde ikke glemt, hvor ilde det var gaaet ham, da 
han havde ladet et Ord falde om Bryllupsfaklerne. Al- 
drig er imidlertid nogen Befaling bleven adlydt med 

større Glæde. Men hvor ivrig han arbejdede, gik det 
ikke hurtig nok for Kallippides. 

Med en hos ham ganske usædvanlig Uro vandrede 
han frem og tilbage og skyndte hvert Øjeblik paa den 
gamle. 

Omsider vare Murene nogenlunde rene, men Vandet 
stod i store Pøle paa Flisegulvet. 

»Lad det staa,« sagde Kallippides kort, »det vil 
snart trække i Jorden.« 

Derpaa tilføjede han: 

»Kom her hen, Manes!« og efter at have betragtet 
ham med et langt, alvorligt Blik sagde han med den 
samme forunderlige Mildhed som Aftenen før: 

»Du har altid været mig en tro Tjener.« 

Der var noget baade i Ord og Tone, som slog den 
gamle med Forbavselse. 

»Rejser Herren bort?« spurgte han enfoldig. 

»Ja.« 

»Langt?« 

»Maaske,« svarede Kallippides med et svagt Smil. 

Hen imod Daggry havde Manes en besynderlig 
Drøm. Det syntes ham, at en stor og lysende Taage- 
skikkelse med Vinger paa Hatten og Vinger paa Hælen 
kom svævende ind til hans Herre og tog ham ved 
Haanden. Næppe var dette sket, før hans Herre 
selv blev til en Taageskikkelse. Derpaa svang de sig 
begge lydløst bort. 

Den gamle vaagnede med en Gysen. Paa sin 
Pande fornam han en Kølighed; det var som om han 
følte Vinger vifte omkring sig. Han vidste ikke ret, 
om han var vaagen, eller om han drømte. 

Betagen af en dunkel Anelse stod han op fra Lejet. 
Til hans Skræk var Kallippides's Sovekammer tomt. 
Løjbænken stod urørt; Hovedpuden var ikke nedtrykt, 
og en gammel Overklædning laa omhyggelig sammen- 
rullet ved Fodenden. Det var tydeligt, at ingen havde 
ligget der om Natten. 

Da han traadte ind i »Skatkamret«, følte han en 
stor Lettelse ved at se sin Herre sidde i Armstolen. 
Hans Hoved var lænet tilbage imod den høje Stoleryg, 
og hans Øjne vare lukkede. Det var aabenbart, at 
han sov. 

Den gamle nærmede sig, — da mødte der ham fra 
et Bæger paa Bordet en gjennemtrængende, modbydelig 
J-ugt, — Dunsten af Skarntyde. 

Nu forstod han alt. 

»Død!« mumlede han, »død!« gjentog han, som 
om han ikke kunde tro sig selv. 

Rolig og pyntelig som altid sad Kallippides i sit 
nedarvede Højsæde. Hans mørke Haar og Skjæg duf- 
tede af Salve, der var ikke en Plet at opdage paa hans 
lyse Klædning, og paa hans Fingre glimrede de blanke 
Ringe. Det eneste, som viste, at han havde stridt den 
sidste Strid, var, at hans højre Haand som i et Anfald 

af Smerte var knuget ind imod Siden, medens den ven- 
stre hang slapt ned over Stolearmen. Hans Ansigts- 
træk vare mørke og alvorlige, men ikke mørkere og 
alvorligere end sædvanligt, og en Straale af den gryende 
Dag kastede et skuffende Skin af Liv over hans blege 
Kinder. 

Lige over ham var der paa den hvide Mur blevet 
staaende to Linier af en slet afvasket Indskrift. 

Manes fæstede Øjnene paa dem og læste: 

— — — '— -— »Dømt til 
»at tømme Giftbægeret.« 

Ved Synet af disse Ord, der stode der som en 
Gravskrift, tegnet af Gjengj ældeisens Finger, styrtede 
Taarerne ud af den gamles Øjne. 

»Zeus Soter være ham naadig, »mumlede han. 
»Han har dømt sig selv!« 

Kort efter bemærkede Manes, at der laa et Papyros- 
blad paa Bordet. Med skjælvende Haand tog han det 
og læste: 

»Afskrift 

af 

»Keflsieren KaUippides's sidste Vilje. 

»Alt være til Held og Lykke! Herved tager jeg 
»følgende Bestemmelse med mit Efterladenskab. Den 
»lille Udlejningsbolig i Peiraieus skal sælges til den 

»højstbydende; Pengene anvendes til min Begravelse. 
»Denne bør være min Byrd værdig. Gravmælet skal 
»oprejses ved Vejen til Budoron, over for Haven til Felt- 
»herren Myronides's Landgaard. Paa Mindestenen, en 
»simpel Søjle, indgraves Navn, Fødselsdag og Dødsdag. 
»Intet mere. 

»Min Slave Manes giver jeg fri, og da jeg er 
»uden Slægtninge, skjænker jeg ham til fremtidig 
»Ejendom mit Hus i Pottemager-Gaden med tilhørende 
»Have, paa det Vilkaar, at han stedse vedligeholder 
»Gravmælet. 

»Det med Segl forsynede Papyrosblad, af hvilket 
»dette er en Afskrift, er nedlagt hos Filon, Sofilos's Søn. 
»Vidner ere: Lykon, Hegesias's og Charikles, Therons 
»Søn.« 

Ved Siden af Papyrosbladet laa der en Seddel, paa 
hvilken der var skrevet følgende Ord: 

»Til Manes. 

»Skjul min Dødsmaade, for at jeg ikke skal komme 
»lemlæstet i Graven 1 ). Sig, at du om Morgenen fandt 
»mig død i Stolen. 



l ) Det var Skik at straffe Selvmordere ved at afhugge deres højre 
Haand. 

>I en Æske paa Bordet ligger der en Ring med 
»en kunstig udskaaren Sten, forestillende Charis, som 
»bader sin Herskerinde Afrodite i den hellige Lund 
»ved Pafos. Dette Smykke skal du bringe Melitta, 
»Feltherren Myronides's Datter. Du skal sige til 
»hende: Kallippides, min afdøde Herre, Eders Nabo, 
»beder dig modtage denne Ring, som har tilhørt hans 
»Moder. Du kan bære den uden Frygt; thi fra den 
»Dag, han saa' dig første Gang, har han ikke været 
»Sykofant. 

»Til dig, min trofaste Manes, siger jeg: Lev vel 
»og sørg ikke! Det er bedre at have Giften i sit Le- 
» gerne end i sin Sjæl.« 

Den gamle lod sine Taarer frit Løb. 

Han hørte som i Drømme Fuglene kvidre i Haven; 
den forfriskende Duft af det dugbesprængte Grønne 
trængte ind og opfyldte Værelset, og gjennem den rolige 
Morgenluft lød der, nærmere og nærmere, en Rullen af 
Vogne. Uden for hørtes Acharnernes sædvanlige Raab 
paa Gaderne : 

»Kjøber Kul! kjøber Eddike!« 

Det uventede og det dagligdags, Stilheden og den 
vaagnende Færdsel, Døden og Livet smeltede i denne 
Stund saa forunderlig sammen, at den gamle var til 
Mode som aldrig før. 

Uden at vide, hvad han gjorde, knælede han ned 
og kyssede sin døde Herres Haand. Derpaa foldede 
han Hænderne og udbrød paa sin simple, trohjærtige 
Maade : 

»De tolv Olympiere give ham alt godt! Han var 
dog en god Herre.« 




HETÆRIET. 

Den 91de Olympiades 2det Aar (415 f. Chr.). 




I. 

l~lipyllos havde ikke sagt, hvor han gik hen. 

Den gamle Myrmex, som ledsagede ham med en 
blussende Fyrrefakkel, brød dog ingenlunde sit Hoved 
med at udfinde det, men travede i sløv Ligegyldighed 
videre, i det han Skridt for Skridt fulgte sin unge Herre. 
Den tydeligste Fornemmelse, han havde, var, at han 
begyndte at blive træt. De havde ogsaa gjennemkrydset 
største Delen af Athen, og ved den Tid — i det Aar, 
da Chabrias var Archon — var Athen en stor By. 

Fra Hipyllos's Hus inden for den acharniske Port 
havde Herre og Slave kort efter Solens Nedgang til- 
bagelagt den lange Strækning gjennem Kolonos, den 

nordligste Del af Staden. Derefter vare de vandrede 
forbi Akropolisklippens »Store Stene« med de mange Votiv- 
nischer, som endnu ses den Dag i Dag. Fra Prytaneion 
havde de fulgt Trefodgaden med Gudetemplerne og de 
høje Erts-Trefødder, og fra Odeion vare de gaaede ned 
igjennem Dionysos -Skuespilhuset, over hvis Orchestra 
man plejede at skyde Gjenvej, da den mægtige Bygning 
paa nogle faa Festdage nær stod tom hele Aaret rundt. 
De havde dernæst fulgt Helligdomsgaden langs Borgens 
sydlige Skrænt, hvor ikke færre end sex Marmortempler 
skinnede frem gjennem Skumringen ved Foden af den 
mørke Klippe. 

Hipyllos havde gjort denne Omvej for at trække 
Tiden ud, til der blev tændt Lys i Husene. . Nu var 
dette Øjeblik kommet, og der glimtede flere og flere 
Lyspunkter frem gjennem Halvmørket. 

Fra Helligdomsgaden bøjede Herre og Slave om ad 
en smal Gyde, som bugtede sig frem mellem Huse, 
Træer og Havemure. Der var og er endnu en mærkelig 
Forskjel paa Luften i dette Strøg og i den øvrige By. 
Syd for Akropolis blæser der nemlig som oftest en for- 
friskende Søvind ind over Land og Stad. 

Hipyllos sagtnede sin Gang og indaandede med 
Velbehag den fugtige Luft. Han havde kjække, frejdige 
Træk, og hele hans Udseende gjorde i det røde Fakkel- 
skin et tiltalende Indtryk. Den hvide, med en blaa 
Bræmme prydede Overklædning dannede en malerisk 

Modsætning til hans solbrændte Hud og sorte Lokker, 
og i hver Bevægelse af hans smukke Lemmer laa der 
noget fast og sikkert, som svarede til et beslægtet Ud- 
tryk i hans Ansigt. 

Den gamle Myrmex holdt ikke af Søvinden. Han 
led af Lændeværk, og ved det første Pust af den fugtige 
Luft tog han Faklen i den venstre Haand og gned sig 
med den højre i Siden, — noget, hvori han ikke be- 
sværedes af sin Klædning. Denne bestod kun af en 
mørk Exomis, Slavernes almindelige Dragt, som for 
at give Frihed i Bevægelserne lod den højre Arm, Skul- 
der og Side være blottede. 

Omtrent midt i Gyden førte Vejen tæt forbi et Ud- 
bur, uden Tvivl Kvindeboligen, til et anseligt Hus, som 
syntes at tilhøre en velhavende Borger. Fra en af de 
sparsomt anbragte Thyrides, et Slags større 'eller mindre 
Glughuller, straalede Skinnet af en Lampe ud i Mørket. 
Hipyllos standsede. Der maatte for ham være en egen 
Tiltrækning ved dette Lys; thi han vendte ikke Øjnene 
fra det. 

Som naar en stor, hemmelig Glæde gjør et Menneske 
meddelsom, slog han pludselig den gamle Slave paa 
Skulderen og sagde til ham: 

> Myrmex, véd du, hvorfra hint Lys skinner?« og 
uden at vente paa Svar, tilføjede han: »Fra Klytias, 
den skjønneste af alle Pigers, Jomfrubur.« 

Myrmex stirrede med aaben Mund paa Hipyllos. 

»Herre, Herre!« stammede han, >hvad har duiSinde?c 

Hipyllos hørte ikke paa ham. Men Myrmex fryg- 
tede, at hans Herre var i Begreb med at begaa en eller 
anden overilet Streg. Han vidste, at naar en Borger 
forsaa' sig, men nægtede sin Brøde, var det i visse Til- 
fælde foreskrevet, at han skulde lade en af sine Slaver 
pine. Loven gik ud fra, at Slaven vilde vidne mod sin 
Herre, og naar han ikke gjorde det, var Herrens Uskyld 
bevist. 

Da her ikke syntes at være Tale om en af de 
Kvinder, som førte en friere Levemaade, men om en 
Borgers Datter og om et vel tilstænget Jomfrubur, følte 
Myrmex sig allerede i Tankerne udspændt paa Stigen, 
pisket med Børster og Svøber, pint med Tommeskruer, 
belæsset med Teglsten paa Maven og halvt kvalt af 
Eddike i begge Næsebor. Han spurgte da for anden 
Gang og i en noget højere Tone: 

»Herre, Herre! hvad har du i Sinde?« 

Hipyllos tog en lille Sten op fra Vejen. Men i det 
han, vistnok som et aftalt Tegn, vilde slaa den mod 
Muren, viste der sig to Skygger paa det røde Forhæng 
inden for Glughullet. 

»Aiboi! for en Ufærd!« mumlede han og lod Stenen 
falde, »hun er ikke alene.« 

Derpaa tilkastede han det klare Lysskjær et Kys 
og gik, halvt modstræbende, videre i Retningen af Kera- 
meikos, den nordvestlige Del af Byen. 

Myrmex tænkte ikke meget; men naar der faldt 
ham noget ind, lod han sig ikke let bringe bort derfra. 
Han spurgte da for tredje Gang: 

»Herre, Herre! hvad har du i Sinde?« 

Denne Gang hørte Hipyllos ham. Han kastede et 
Blik paa sin Ledsager, og ved at se hans ynkelige 
Mine forstod han Sammenhængen og brast i Latter. 

»Stakkels Myrmex,« sagde han og kneb den gamle 
i Kinden, »er du bange for Tommeskruerne? Bah, du 
slipper nok! Dette er jo ingen Livssag, og kun i Livs 
sager kan en Borger tvinges til at lade en Slave pine . . . 
Har du hørt,« vedblev han spøgende, »hvad der fortælles 
om Kiilikon fra Miletos? Han forraadte sin Fædrenestad 
til Borgerne af Priene, og naar hans Venner under An- 
stalterne dertil spurgte ham, hvad han havde for, lød 
Svaret bestandig: »Ikke andet end godt.« Nu vel! naar 
du spørger om, hvad jeg har i Sinde, da kan jeg med 
større Føje end hin svare: »Ikke andet end godt.« 
Thi Pigen er af vel anset Slægt, og jeg vil, at hun 
skal blive min Hustru.« 



II. 

1 nogen Tid gik Hipyllos i Tavshed videre. Der- 
paa udbrød han med ét: 

»Myrmex, du véd ikke, — ingen Ord kan sige, 
hvor hun er smuk! . . . For noget over en Maaned siden 

saa' jeg hende første Gang. Hun gik hjem fra Demeters 
Tempel, ledsaget af sin Moder og nogle Slaver. Vinden 
løftede af og til hendes Slør, og der viste sig. da et 
Aasyn, som i sin Rødmen over den Opmærksomhed, 
hun vakte, var skjønnere end noget, jeg hidtil havde 
set. Pigen var høj af Væxt og klædt i en snehvid Dragt 
med en bred fiolblaa Bræmme. Det glinsende sorte 
Haar var højt opsat i Nakken, og over Sløret funklede 
der et gyldent Pandesmykke med en stor, blaa Sten. 
De sølvindvirkede Sandalremme sluttede saa smukt om 
Anklerne og de smaa Fødder, at endogsaa Mænd, 
som ellers ere blinde for Skjønhedens Hemmeligheder, 
udstødte en beundrende Mumlen. Saa ofte Blæsten stram- 
mede Klædebonnet og gjorde Bevægelserne mere kjende- 
lige, aabenbarede der sig i hendes Gang noget tilbage- 
holdende og jomfrueligt, som ikke kan siges med Ord, 
og i det hun gik forbi, fornam jeg som et Pust af 
Friskhed, blandet med en svag Duft af kostelig Salve . . . 
Aldrig har nogen Kvinde bedaaret mig som hun ! Endnu 
i Nat drømte jeg om hendes blændende hvide Nakke 
med de fine, sorte Lokker, — himmelske Magter, hvor 
er den smuk! Dog, du forstaar mig ikke, Myrmex; jeg 
kunde lige saa godt betro mig til Vejens Stene og 
Træer . . . Alle de Ynglinge, hun mødte, vendte om, — 
ingen vilde nøjes med at se hende gaa forbi. Her, hvor 
Pigerne tilbringe deres Dage i det snævre Jomfrubur, 

træffer man ikke tre Gange i sit Liv en saadan Mø paa 
alfar Vej. 

Da hun og Moderen nærmede sig det Hus, hvor 
vi før saa* Lampen skinne, løb en af Slaverne om i den 
faleriske Gade for at banke paa Husdøren. Nu forstod 
jeg, hvem den unge Pige var. Huset tilhørte Byg- 
mesteren Xe nok le s, og Pigen maatte være hans Datter 
Klytia, hvis Skjønhed jeg oftere havde hørt berømme. 
Ved Hjørnet af Muren blev Blæsten stærkere, saa at 
Kvinderne maatte stride sig frem. Pludselig løsnedes 
den unge Piges Slør og fløj bort med Vinden. Hun 
standsede, udstødte et Skrig og bedækkede Ansigtet 
med sine Hænder. Før nogen anden filede jeg afsted 
efter Sløret, der hvirvledes rundt i Luften, og greb det, 
netop som det dalede og blev hængende paa en tynd 
Træstamme. Da jeg traadte hen til den unge Pige, 
havde hun ladet Hænderne synke, og som hun stod 
der, dybt rødmende og med Blikket sænket mod Jorden, 
var hun saa henrivende skjøn, at jeg, ude af mig selv 
og som betagen af en sød Rus, greb den Haand, hvor- 
med hun modtog Sløret, og udbrød: 

»Smukke Klytia, løft dit Øje op til mig! Thi her, 
for din Moders Aasyn, sværger jeg, at du og ingen 
anden skal blive min Hustru!« 

Pigen blegnede og drog sin Haand ud af min. Dog 
gjorde hun, som jeg havde sagt. Hun slog sine store, 

mørke Øjne op og fæstede dem paa mine, — som jeg 
syntes ikke med Uvilje. 

Men Moderen blev heftig vred, stødte mig tilbage 
og sagde : , 

»Hvo er du, Yngling, som taler saa dristig til en 
ærbar Jomfru? Klytia — din Hustru! Det forbyde alle 
Guder! Vfd, at hendes Fader har lovet hende til en 
anden . . .« 

»Ved Zeus!« faldt jeg hende i Talen, »denne anden 
skal vige, om det saa var Perserkongen selv!« 

Myrmex saa' op paa sin Herre og lo i Skjægget 
over hans Kjækhed. 

»Den følgende Morgen,« vedblev Hipyllos, »fandtes 
der paa Muren, paa Træernes Bark, paa Stenblokkene 
ved Vejen af forskjellige Hænder skrevet: 

» Klytia er skj&n. Intet er 
skjennere end Klytia.« 

Kun jeg skrev ikke; men ved den Tid, da alle 
rettede deres Gang til Torvet, red jeg paa min sorte 
Samforashingst om ad den smalle Gyde. Det var noget 
saare sjældent at høre Hovslag der, og som jeg havde 
forudset, kom den smukke Pige til Syne inden for Glug- 
hullet. Hendes Jomfrubur laa, hvor jeg havde ventet. 
Vel trak hun sig hurtig tilbage; dog fornam jeg af hen- 
des Blik, at hun havde gjenkjendt mig. De følgende 
Dage red jeg atter forbi. Hun forsvandt nu ikke saa 

hastig; dog talte jeg ikke til hende, da jeg ikke vidste, 
om hun var alene. Sidste Gang jeg red om ad Gyden, 
holdt jeg mig tæt ved Huset og lagde en Lavrbærrose 
i Glughullet; da jeg red tilbage, var den ombyttet med 
en Narkissosblomst, som var lagt saaledes, at den var 
let at tage. Nu sendte jeg Manodoros, — som du 
kjender: den dristigste og snildeste af mine hjemmefødte 
Slaver, — hen i den faleriske Gade. Han indsmigrede 
sig snart hos Doris, den yngste af Husets Slavinder, 
og hvor lyksalig blev jeg ikke, da han en Aften kom 
hjem og sagde: 

»Alt er sket, som du ønskede. Doris har betroet 
mig, at Pigen er som ude af sig selv, siden hun har 
set dig. Hun græder, hun drømmer, hun nævner dit 
Navn. Men den Mand, til hvem Faderen har lovet 
hende, — det skal være en stor Taler og Sørgespil- 
digter, — ham hader hun værre end Døden. Doris 
paastaar, at du har brugt et Tryllemiddel, og at Pigen 
er forhexet.« ? 

Den gamle Myrmex rystede paa Hovedet. 

»Alt dette blive dig til Held og Lykke !« mumlede han. 

III. 

Herre og Slave fortsatte Vejen hen imod Kerameikos. 

Den Strækning, de gjennemvandrede, var den mest 

ujævne Del af Athen, og overalt mødte Øjet stolte 

Omrids af brat opstigende Bjærge. Til højre knejsede 
Akropolis i et Par Hundrede Skridts Afstand; noget 
længere til venstre laa Højen Museion, og en fem Hun- 
drede Skridt foran dem steg det brede Pnyx og det 
stejle Areiospagos i Vejret. De fleste af disse Højder 
vare anselige Klipper, og de to nærmeste, Akropolis og* 
Museion, ragede omtrent hundrede Alen op over der* 
stenede Grund, hvor Vejen gik. 

Det var en smuk, klar Aften i Maaneden Boédro- 
mion. Vinden var i Begreb med at lægge sig; men 
hver Gang der strøg en svag Luftning forbi, medførte 
den en egen krydret Duft fra det med vild Timian be- 
voxede Hymettosbjærg. Maanen, som var i tiltagende,, 
stod højt paa Himlen. Akropolis viste sig med Tem- 
plerne paa sin Tinde som et vældigt Skyggerids, hvor- 
imod Museions graahge Sider laa badede i Maaneskinnet, 
saa at man kunde tælle de smaa hvide Huse. 

Midt i Aftenens Stilhed og Fred lød der pludselig- 
i Afstand høje Jammerskrig. En dyb Mandsstemme 
vaandede sig som i en tung, kvalfuld Dødskamp. Over 
tyve Gange gjentog den: >Oi moi! oi moi!« (Ve mig! 
ve mig!) Hver Stavelse, hvert Tonefald bares med en 
egen Tydelighed hen igjennem den sagte bevægede 
Luft. Lidt efter lidt blev Lyden svagere, og til sidst 
døde den hen i en dump, aandeløs Tavshed. 

Hipyllos fo-r sammen, skjønt han før havde hørt 
Veklager paa dette Sted. 

Lyden kom fra en Del af Højen, hvor der ingen 
Huse laa. Klippens Indre var her umiskjendelig nok 
beboet. Thi omtrent en Snes Alen over den Sænkning, 
hvor Vejen gik, skinnede der Lys ud gjennem tyve til 
tredive Smaahuller i Stenmassen. Disse i to Rækker 
anbragte Huller ses den Dag i Dag, og inden for dem 
laa der og ligger der endnu nogle ældgamle Klippe- 
kamre, hvis Oprindelse spotter al menneskelig Gransk- 
ning, eftersom man selv den Gang — for henved tre og 
tyve Aarhundreder siden — ikke besad nogen Kundskab 
om, hvilke Hænder der havde dannet dem, eller hvis 
Ben der var hensmulret i dem, i Fald de havde været 
Gravkamre. Disse Rum bleve af Datiden brugte til 
Fængsler, og mangen en dødsdømt har her, hvor ingen 
Undvigelse var mulig, maattet tømme Giftbægeret. 

Ved at høre Klageraabene faldt det Hipyllos ind, 
at »de elleve« netop ved Solens Nedgang plejede at 
begive sig til Fængslet for at løse den dømtes Lænker 
og forkynde ham, at hans sidste Stund var kommen. 
Den ulykkelige tog da et Bad; derefter maatte han 
tømme Skarntydebægret og gaa op og ned i det snævre 
Rum, indtil hans Ben bleve kolde under ham. Da skulde 
han lægge sig paa Lejet, tilhylle sig og oppebie Døden. 
Under denne kvalfulde Venten var det, at selv de stær- 
keste Mænd udbrøde i Klager.- 

Den, der vidste dette, kunde nok fare sammen, 



Il6 Fra Hellas. 

naar der som paa denne Aften lød Jammerskrig ud fra 
de skumle Stenkamre 1 ). 

Selv Myrmex vaagnede op af sin Ligegyldighed og- 
spyttede tre Gange paa sit Bryst for at afvende al Ulykke. 

»Gjør som jeg,« sagde han til sin Herre, »hold det 
onde borte, c 

Hipyllos fremskyndede sin Gang. 

»Selv frygter jeg intet,« svarede han, »og den 
dømte kan jeg ikke hjælpe.« 

Der var i dette Øjeblik en Alvor i hans Træk, som 
tydede paa, at han, saa ung han var, havde set og op- 
levet meget. 

IV. 

HipyhWs Fader Chæretades, en af Formynderne 
for fader- og moderløse, befandt sig allerede i en frem- 
rykket Alder, da han mistede sin Hustru, Hipyllos's 
Moder. Efter den korte Sørgetid af tredive Dage æg- 
tede han en ung Enke Kleobule, der var bekjendt for 



*) I den nu næsten øde sydvestlige Del af Athen, den gamle Klippe- 
stad, findes der en Mængde underjordiske Rum. Et Sted ved den 
østlige Fod af Museion føre tre Indgange, af hvilke den midterste 
er noget beskadiget, ind til et Par 10 — n Fod lange Kamre og 
til en brøndlignende Luftkanal, forbundne ved lavere Gange. Disse 
Klippekamre føre den Dag i Dag Navn af ht fylake tu Søkratus, 
Sokrates's Fængsel, og betegnes som saadant af den mundtlige 
Overlevering. 

- sin Skjønhed, men om hvem der for øvrigt ikke blev 
sagt noget godt. Næppe et halvt Aar efter gik der 
Rygter om, at hun stod % i forbrydersk Forstaaelse med 
en ung Karystier, der som Gjæsteven opholdt sig i 
Huset. Gjennem Slaverne kom Sagen Hipyllos for Øre, 
og oprørt i sin inderste Sjæl bebrejdede han Kleobule 
hendes Skjændsel. Men hun kaldte alle Guder til Vidne 
paa, at hun blev uretfærdig mistænkt, og var saa rørende 
og skjøn i sin fortvivlede Graad, at Hipyllos ikke vidste, 
hvad han skulde tro. Men efter at Karystieren havde 
forladt Huset, bleve de Kjærtegn, hun som Stifmoder 
turde vise Hipyllos, varmere, end det sømmede sig, og 
da han ved de store Panathenæer kom hjem fra Optoget 
i Festdragt og med Krans- om Haaret, løb hun ham i 
Møde, faldt Tiam om Halsen og kaldte ham sin unge 
Hippolytes, sin unge Theseus. Han stødte hende da 
saa heftig fra sig, at hun tumlede hen ad Søjlegaardens 
Fliser. Fra den Tid forfulgte Kleobule ham med det 
bitreste Had. Da han stod alene, eftersom Chæretades 
var i hendes Magt, udvikledes der efterhaanden hos 
ham en tidlig Fasthed og Bestemthed. Ikke desto 
mindre maatte han finde sig i meget. Til sidst foregav 
Kleobule, at han omgikkes Svirebrødre, og bevægede 
sin Husbond til at sende ham til den Flaade paa tyve 
Skibe, hvormed Formion siden Krigens andet Aar havde 
bevogtet Indløbet til den korinthiske Bugt. 

Hipyllos fandt Flaaden liggende ved Antirrhion. 
lige over for den peloponnesiske Flaade. Det var for- 
underligt for ham pludselig at være Fjenden saa nær, 
at han kunde høre Spartanernes Krigssange og se deres 
Spyd og Sværd blinke i Solskinnet. Om Bord vare 
unge og gamle sikre paa Sejren, da de nylig havde 
slaaet en korinthisk Flaade, der var over dobbelt saa 
stor som deres egen. 

Længe lod Kampen ikke vente paa sig. 

En tidlig Morgen roede Peloponnesierne ind i Bugten 
hen imod Naupaktos, en By, som hørte til Athens For- 
bundsfæller. For at undsætte Staden ilede Formion 
efter Peloponnesierne. Pludselig gjorde disse en Sving- 
ning, hvorved de afskar og erobrede hans ni bageste 
Skibe. Paa det næstsidste befandt Hipyllos sig. Han 
blev som rasende over at skulle falde i Fjendens Hæn- 
der, og da han bemærkede en Del Messeniere fra Nau- 
paktos nede ved Kysten, raabte han til dem: 

»Messeniske Mænd! ville I rolig se paa, at Skibe, 
som ile Eders By til Hjælp, blive tagne af Fjenden? 
Staa os bi med at redde dette ene Skib ! Ere vi først 
frie, skulle vi snart frelse de andre.« 

Mændene i Land holdt et Øjeblik Raad; derpaa 
vadede de ud i Søen og hjalp deres Forbundsfæller. 
Men næppe var Skibet befriet, før det roede hen til det 
næste, og da først to vare frie, faldt det dem let at til- 
bageerobre de andre, saa at Peloponnesierne kun beholdt 

et eneste af de atheniensiske Skibe. Imidlertid var 
Formion roet videre med den forreste Del af Flaaden; 
men da han bemærkede, at Pelopojmesierne ikke ved- 
ligeholdt nogen Orden, faldt han over dem, slog dem 
og tog sex Skibe. Athenienserne rejste Sejerstegn og 
spottede over, at Peloponnesierne gjorde det samme. 
Hipyllos blev lovprist af alle; thi han havde ikke alene 
kaldt Messenierne til Hjælp, men kæmpet tappert og 
fældet en Broder Jil Lykofron, en af Anførerne paa den 
fjendtlige Flaade. 

Ved sin Hjemkomst til Athen fandt Hipyllos sin 
Fader paa Sygelejet. Skammen over Kleobules Ud- 
svævelser, som til sidst ikke kunde skjules, havde virket 
paa den gamle Mand som en snigende Gift. Hipyllos 
Tapperhed i Søslaget ved Rhion blev hans sidste Glæde. 
Samme Dag som han havde hørt Beretningen derom af 
en Befalingsmand paa Flaaden, udaandede han med sin 
Haand i Sønnens. Hipyllos begræd oprigtig sin Fader. 
Kleobule blev rigeligere betænkt, end hun efter den af- 
dødes sidste Vilje kunde fordre, men maatte for stedse 
forlade den Arne, over hvilken hun havde bragt Skjændsel. 

Ved den Tid, vi lære Hipyllos at kjende, var han 
i uafhængig Besiddelse af et anseligt Hus med et talrigt 
Tyende og af en Formue paa over tredive Talenter 1 ). 
Den Fasthed, han havde vundet i Kampen mod sin 



*) En attisk Talent udgjorde omtrent 4,000 Kr. 

onde Stifmoder, kom ham nu til gode. Thi da han 
tidlig havde lært at beherske sig, var han klogere end 
de fleste af sine jævnaldrende og satte ikke sin Formue 
over Styr. Men naar nogen lod ham høre ilde for, at 
han ikke holdt aabent Bord for sine Venner og ikke 
sendte Firspand til Legene, rystede han paa Hovedet og 
sagde : 

»Hvorfor gjøre Skaar i min Fædrenearv? En Dag- 
kommer det offentlige vel og banker paa min Dør, 
sigende: Giv mig et Skib til Flaaden eller et Chor til 
Skuespilhuset, — og da er det Tid at være rundhaandet.« 



Hipyllos og Myrmex vare nu komne ind i det tæt 
bebyggede Kerameikos. Men selv paa det store Torv, 
som, halvt badet i Maaneskin og halvt indhyllet l dyb 
Skygge, laa udbredt for dem med sine Templer, Bue- 
gange, Boder, Buskadser, Altere, Hermer og Billedstøtter, 
— selv her var Færdselen kun svag. Mængden var for 
længe siden vendt tilbage fra Øvelsespladserne, frie og 
Slaver havde røgtet Dagens Ærinder, og efter Solens 
Nedgang var det ikke Børnene tilladt at lege uden for 
Husdørene. 

Dog var Livet endnu ikke ganske forstummet. Fra 
Vinudsalgene lød der Latter og lystige Rundsange, og 
fra et og andet Stenhugger -Værksted bemærkedes den 

tunge Skuren af Stensaven; thi i hine Dage havde Sten- 
huggerne saa meget at gjøre, at deres Slaver ofte maatte 
tage Aftenen og en Del af Natten til Hjælp. Af og til 
lød ogsaa Smaajuglernes Tuden fra deres talløse Smut- 
huller i Klipperne, og som altid om Efteraaret hørtes 
der, lig Stemmer fra en anden Verden, klynkende Skrig 
fra usynlige Trækfugle, som kaldte paa hverandre i 
Natten, i det de i en svimlende Højde^ droge hen over 
Byen. 

Hipyllos bøjede om ad en Sidevej, som fra Pragt- 
gaden inden for Dipylon førte hen til en langstrakt Høj 
i Staddelen Melite. Her bød han Myrmex slukke Faklen. 
Derpaa saa' han sig om og lyttede, og da han troede 
sig sikker paa, at ingen fulgte ham, rettede han sine 
Skridt mod et ensomt ved Foden af Højen liggende 
Hus, som, set i Maaneskinnet , frembød et besynderligt 
Udseende. 

Det havde et Hyperoon eller øverste Stokværk, der 
dog kun naaede hen over en Del af Bygningen, og til 
hvilket en udvendig Trappe førte op. Det var en gam- 
meldags, men ret bekvem Byggemaade, navnlig naar 
Højenloftet brugtes til Gjæstebolig. Thi i hine Tider, 
da Herberger vare saa godt som ukjendte, modtog næ- 
sten hvert Hus aarlige Besøg af fjærne Gjæste venner, 
som paa de store Højtider kom til Athen for at over- 
være Festoptogene og Fakkelløbene eller Opførelserne i 
Dionysos-Skuespilhuset. Men saa lave vare begge Stok- 

værk, at en Mand, som stod paa en andens Skulder, 
kunde have naaet Taget med en Stok. Desuagtet fik 
Huset en vis Anseelse ved, at det thronede øverst oppe 
paa en vældig Kalkstensblok, i hvis forvitrede Sider der 
var hugget ti, tolv Trin. 

I det Hipyllos og hans Ledsager gik hen imod 
Bygningen, puslede det paa den udvendige Trappe, og 
mod den blaagraa Aftenhimmel fremdukkede pludselig 
Skyggeridset af en Dreng med tæt afklippet Haar, — 
uden Tvivl en ung Slave, der var stillet paa Udkig. Ved 
Synet af de kommende gav han sig, vistnok for at 
vække Husbeboernes Opmærksomhed, til af fuld Hals at 
synge Begyndelsen af den gamle Harmodios-Rundsang : 

Aldrig Athen en saadan Mand har ejet, 
Aldrig en Borger saa fortjent af Byen . . . 

Derpaa brød han brat af, og i den paa ny ind- 
trædende Stilhed, der syntes dobbelt saa dyb som før, 
hørtes en Hund knurre inde i Bygningen. Hipyllos steg 
op til Husdøren og gav Myrmex Tegn til at banke med 
Kobberringen. Næppe gjaldede de tunge Slag, før der 
lød en rasende, øredøvende Gøen, afbrudt af et kort 
Smertenshyl, som om Hunden med et Spark blev bragt 
til Tavshed. Nu nærmede der sig slæbende Trin inden 
for, og en grov Stemme spurgte : 

»Hvo banker saa silde?« 

Hipyllos skød Myrmex til Side, og inden denne fik 
nævnet sin Herres Navn, lagde han selv Munden til 
Dørsprækken og svarede med halv Stemme: 

»Zeus Filios og Nike. c 

Det var sikkert et aftalt Løsen; thi Døren blev 
øjeblikkelig aabnet. Dørvogteren, en stor og stærk 
Slave med mørkebrunt Haar og Skjæg, løftede den 
osende Lampe i Vejret. Han gjenkjendte Hipyllos og 
sagde i en hemmelighedsfuld Tone: »Xenokles og 
Akestor ere komne.« Dermed førte han ham over 
en ikkun sex, syv Skridt bred Søjlegaard til et Rum, 
hvorfra der lød høje Stemmer og Latter. 

VI. 

Hippyllos løftede Dørforhænget og traadte ind i et 
lille, lavt Værelse, som var oplyst af en Lampe med to 
Blus , der var stillet paa en høj Stage af Erts. 
For øvrigt bestod Bohavet af fire Løj bænke og et Bord 
med Bægere, Kranse, Haarbaand og Salvebøsser af Ala- 
bast med saa snæver Hals, at det kostelige Indhold 
blot kunde sive ud draabevis. 

I dette Værelse befandt der Sig tre Mænd. De to 
hvilede paa én og samme Løjbænk, halvt lænede op 
imod hinanden, den tredje stod med korslagte Arme 
foran dem og talte med dem. Den ene af de paa 
Bordsengen liggende var en lille, hvidhaaret og hvid- 

klædt Gubbe med et Par mærkværdig spillende Øjne, 
den anden en statelig Person med lange, sorte Lokker, 
Ringe paa Fingrene og klædt i en pralende gul Kjortel. 
Den, der stod foran dem, var en stor, tyk, skallet Mand 
med vejrslaaet Ansigt og graanende Skjæg. Han var 
tarveligt klædt i en ensfarvet graa Chiton; men der var 
i hans Holdning noget, som tildrog sig Opmærksomhed. 
Han bar Hovedet højt, og i hele hans Ydre laa der et 
Udtryk af urokkelig Selvtillid og ubøjelig Stolthed. Man 
forstod, at han var en Handlingens Mand, og at han 
mere end én Gang havde ført Befalingen, hvor det gjaldt 
Liv og Død. Af hans Maade at være paa, var det for 
øvrigt tydeligt, &t han var hjemme, og at de andre 
vare hans Gjæster. 

Da Hipyllos kom ind, traadte han ham et Par Skridt 
i Møde, slog ham paa Skulderen og sagde i en kort, 
buldrende Tone: »En Yngling, der møder i rette Tid 
— trods Væddekjørsel, Tærninger, Vin og Piger — nu, 
det lider jeg! Ved Zeus, da jeg var ung, — kom jeg 
altid for silde.« 

Thufrastos, — det var den talendes Navn, — 
havde tidligere været Rytter -Høvedsmand og var be- 
kjendt under Navn af Kodon, den gøende. Af Trang- 
brystethed eller Vane sagde han sjældent mere end fem, 
sex Ord ad Gangen, og det paa en saa afbrudt Maade, 
at hans Tale virkelig fik Lighed med en Hunds Gøen, 

»Ha, ha, ha!« istemmede den lille hvidhaarede, 
»ogsaa jeg blev som oftest ude af Huset til ud paa 
Natten. Men skjønt min Fader kun var en fattig Møller, 
vaagede han nøje over Husets Tugt. I lang Tid lod 
jeg derfor vor gamle Slavinde sætte et Par støvede 
Sandaler uden for min Dør, for at han skulde tro, at 
jeg var hjemme. Men en Nat fandt han Buret tomt, 
og saa var det forbi med hint Paafund. Ak, da var 
jeg i Ynglingealderen, — jeg synes, det er saa kort 
siden, — og dog er jeg nu gammel!« 

Hipyllos hilste med særlig Ærbødighed den lille 
hvidhaarede, som ikke var nogen anden end Bygmesteren 
Xe nokles, den skjønne Klytias Fader. 

»Gammel!« gjentog Manden i den gule Kjortel, — 
det var Taleren og Sørgespildigteren Akestor, — »gam- 
mel, sig ikke saa!« Og med et Blik til de andre til- 
føjede han: »Trods sit hvide Haar er Xenokles den liv- 
ligste iblandt os. Det gaar ham som Svanen, Foibos 
Apollons Fugl, . — han har ingen Alder.« 

»Hum,« brummede Thufrastos tørt, »hør ham ikke! 
Talerne ere snilde Smigrere. Gamle Ven,« vedblev 
han og lagde sin Haand paa Xenokles's Skulder, »vi 
vide det bedre. Alderen er en Sygdom i hele Legemet 
Vi kunne — paa hundrede Skridt — skjelne en Koppas- 
hingst fra en Offertyr; vi kunne til Nød tygge vort Byg- 
brød; men — Pigerne vende os Ryggen.« 

Hipyllos vexlede en kold Hilsen med den statelige 
Akestor, Klytias anerkjendte Bejler. 

Denne syntes næppe at ænse den unge Mand; thi 
Hipyllos var ikke kjendt af mange, hvorimod ethvert 
Barn kj endte Taleren Akestor. Han vidste ogsaa godt, 
hvad der behagede Mængden, og talte lige let og fly- 
dende om Felttog, Retssager, Visdomslære, Kunst, 
Bjærgværksdrift og Vinavl. Hvad han havde lært, havde 
han ene og alene sin gode Hukommelse at takke for; thi 
han var langt fra rig nok til at eje en Bogsamling. 
Bøger vare nemlig overordentlig kostbare. Tre smaa 
Afhandlinger af Pythagoræeren Filolaos bleve saaledes 
betalte med ioo Miner 1 ). 

Hvad enten det kom af Mangel paa Vilje eller af Man- 
gel paa Overbevisning, var Akestor i én Henseende uduelig 
som Taler. Han formaaede aldrig at beherske en ham 
ugunstig Forsamling. Mængdens Mishagsytringer gik 
ham til Marv og Ben, omtaagede hans Forstand og 
bragte ham til at modsige sig selv. Derimod var han 
i Stand til at lede Tilhørerne, hvorhen han vilde, naar 
han var sikker paa at have dem med sig. Han var 
som skabt til at bedaare alle godtroende Folk ; Tusinder 
og atter Tusinder havde tilklappet ham Bifald, og mange 
mente, at han som Taler og ordvis overgik Rhamnu- 
sieren Antifon, og at han som Sørgespildigter fortjente 

1 ) 6,700 Kr. 

at sættes ved Siden af den gamle Pr^tinas. De mere 
skarpsindige dømte derimod ganske anderledes om ham; 
de sagde at han »blæste sig op, som om Byen var ham 
for lille« ; de fandt hans Stemme skrydende og hans 
Taler upaalidelige, og om hans Sørgespil bemærkede de 
med den gamle Kratinos, at han »burde piskes, til han 
lærte at skrive kortere«. 

Hans værste Modstandere gik endnu videre. De 
betegnede ham offentlig som Kåre ren eller Fryge- 
ren, ja tillagde ham endog Slavenavnet Sakas, — alt 
for at antyde, at de ikke betragtede ham som en ægte 
Athenienser, men som en fremmed, der havde indsneget 
sig i Borgerlisterne. Straffen for Indsnigelse var meget 
haard. Den bestod i at faa Haaret afklippet og blive 
gjort til Slave. Desuagtet var intet almindeligere, end 
at fremmede, ja endog bortløbne Trælle bestak Mand- 
talsskriverne og bleve optagne i Borgerlisterne. Ved et 
Gjennemsyn af disse havde man en Række Aar i For- 
vejen gjort den forbavsende, næsten utrolige Opdagelse, 
at der ikke var færre end 4,760 indsnegne blandt 14,240 
ægte Borgere. 

Hipyllos havde endnu ikke taget Plads, da den 
skingrende Drengestemme uden for atter lod sig høre. 
Dørhamrens Slag gjaldede i Huset, og Hunden i For- 
hallen snøftede, men huskede Sparket og nøjedes med 
at knurre. Kort efter lød der nogle ejendommelig faste 
Trin over Søjlegaarden. 

»Tys! c udbrød den lille Xenokles, »hvilke Skridt! 
Om selve Herakles nærmede sig, kunde det ikke lyde 
anderiedes. Jeg vædder, at det er Lamon!« 

VII. 

Forhænget blev løftet, og ind traadte en middelhøj, 
bredskuldret Mand med senefulde Arme og Ben, sol- 
brændt Hud, kort Hals, krøllet Nakke og kraftigt Skjæg. 
Han havde et Purpurbaand om Haaret og var iført et 
blændende hvidt Klædebon. Det var den for sin ual- 
mindelige Styrke bekjendte L^mon, som i den otte og 
firsindstyvende Olympiade vilde have vundet Prisen i 
Brydning, dersom han ikke, uden at ville det, havde 
knuget sin Modstander, en herakleotisk Athlet, til Døde. 
Af Haandtering var Lamon Valker. Det var en i hine 
Tider, da den hvide Dragt var fremherskende, meget 
almindelig og meget indbringende Bestilling, da det fine 
Uldtøj, hver Gang det skulde renses for Pletter og- 
Smuds, maatte betros til Valkeren, hos hvem det blandt 
andet blev underkastet en kunstig Blegning. Lamon 
gjaldt ogsaa, vistnok med Rette, for en meget velhavende 
Borger. 

I den Maade, hvorpaa alle hilste ham, laa der en 
tavs Beundring, blandet med et Anstrøg af Underkastelse. 
Styrken var den Gang en Magt, som alt bøjede sig for. 
Kun Thufrastos lagde ingen særlig Ærbødighed for 

Dagen. Denne Mand, der nedstammede fra en af de 
mest ansete Slægter i Athen, havde som ung givet 
talrige Beviser paa Raadsnildhed og Mod. Paa Toget 
mod det frafaldne Megara var han en Dag i tæt Taage 
bleven skilt fra de sværtbevæbnede. Fjenden trængte 
ham meget haardt. Men om Natten lod han hver af 
sine Ryttere rede to Løvsenge, hvorpaa h^n ved Dag- 
gry trak sig tilbage. Megarerne fulgte er er og talte 
Løvsengene. Da de nu ansaa det attiske Rytteri for 
dobbelt saa stærkt, som det var, vovede de ikke at an- 
gribe, men holdt Raad. Perikles kom til med de svært- 
bevæbnede, og Megarerne bleve omringede, hvormed 
Felttoget var til Ende. 

Men Thufrastos var sig ogsaa sine Fortrin bevidst. 
Han havde en egen Maade at bruge Øjnene paa, fra 
oven ned ad, som om han maalte den, han talte med, 
fra Hoved til Fod. Lamon blev fremfor alle mønstret 
saaledes, hvorpaa han hilste ham, rigtig nok med en 
vis Tilbageholdenhed, som den ene Stormand hilser den 
anden, men dog med kjendelig Velvilje. 

Den statelige Akestor sprang derimod op fra Løj- 
bænken, gik Valkeren i Møde, trykkede hans Haand 
og sagde: 

»Vær hilset, du vor Tids Herakles ! « Derpaa tilføjede 
han henvendt til de andre, (han syntes helst at tale til 
saa mange som muligt ad Gangen): »Med Lamon 
iblandt os kunne vi le ad alle Angivere og Byvagt- 

Slaver. Lamon være priset, han er vort Skjold, vor 
Rustning!« 

Ved disse Ord slog Akestor med Nakken og bry- 
stede sig, som om han, efter at have bøjet sig for en 
anden, skyndte sig at indtage den Plads, der tilkom ham. 

Lamon, der som de fleste ualmindelig stærke Mænd 
var noget alvorlig og ordknap, aabnede nu for første 
Gang Munden, og uden i mindste Maade at ænse Ake- 
stors Smiger sagde han: 

»Det er silde. Gid Sthenelos og Lysiteles vilde 
komme, saa kunde vi begynde.« 

Og dermed lagde han sig paa Løj bænken lige over 
for Xenokles og vinkede Hipyllos hen til sig. 

VIII. 

Lamons Ønske syntes at være ytret i en lykkelig- 
Stund ; thi ikke saa snart var det udtalt, før der paa ny 
blev Røre i Huset. Strax efter lød der Stemmer uden 
for, i Søjlegaarden. Det var et ejendommeligt Ordskifte, 
der næppe kunde kaldes saa, da man kun hørte hver 
anden Ytring. Den ene af de talende var nemlig saa 
lavmælet, at hans Røst tabte sig som en svag Mumlen, 
Den anden havde derimod en høj og klar Stemme og 
betonede hver Stavelse med en Skarphed, som kun op- 
naas ved lang Øvelse. Af hans Maade at tale paa f var 
det let at mærke, at det hørte med til hans Bestilling 



Hetæriet. 



131 



at henvende Ordet til en talrig Forsamling. Men hvor 
udviklet hans Stemme var, laa der i dens Tonefald 
noget letfærdigt, spottende, næsten frækt, som ude- 
lukkede enhver Tanke om, at Manden kunde være Taler. 

Ordskiftet uden for begyndte med en klynkende 
Mumlen, der næsten lød, som om den kom fra en for- 
knyt Hund. 

»Ej!« svarede den højrøstede, »hvad mærkeligt er 
der deri? Hvor skulde to Pjalte som vi vel bedre mødes 
end paa Himatiopolis Agora (Pjalte torvet)?« 

Atter hørtes der en Mumlen, der klang som en svag 
Indsigelse. 

. »Taabe!« gjenmælede den højrøstede, og hvert af 
de klangfulde attiske Ord lød med en Klarhed, som det 
var umuligt andet end at lytte til. »Hvorfor gjøre dig 
rigere end du er? Min Kappe, min Kjortel, hver Trævl, 
jeg har paa, tilhører Kludehandlerne, det erkjender jeg! 
Men den Vin, jeg har her« (man forstod, at den talende 
slog sig paa Maven), »den tilhører mig, den er min 
egen — min egen, forstaar du? — selv om den ikke er 
betalt. Har jeg da ikke Ret, naar jeg agter Vinen 
højere end Klæderne?« 

Dette Spørgsmaal besvaredes med en raa Latter, 
der dog næppe kom fra den lavmælede, men vistnok fra 
Dørvogteren, som fulgte Gjæsterne over Gaarden. 

»Godt!« udbrød Xenokles smilende, »der har vi 
den lystige Broder Sthenelos, Skuespilleren.« 

9* 

»Og den anden, c tilføjede Akestor, som om den 
sidste ikke var værd at nævne. 

Forhænget blev løftet, og ind traadte to hver paa 
sin Vis lige sælsomme Skikkelser. Den højrøstede, 
Skuespilleren Sthenelos, var en trivelig Mand paa nogle 
og fyrretyve Aar med et rødt Ansigt, en endnu rødere 
Næse, smaa stikkende Øjne og purret, brungraat Haar. 
Hans Dragt bestod af en fattig graa Kjortel, hvis hvide 
Bræmme var fuld af Pletter. Ved første Skridt sank 
han dybt ned i Siden, — han var meget halt. Denne 
Legemslyde havde han dog ikke haft fra Fødselen. Men 
da han en Gang paa en af de store Festdage spillede 
Kekrops med stolt vajende Fjerbusk, guldindvirket Kappe 
og Sværd med Elfenbensgreb ved Siden, var han af 
Vanvare traadt uden for Brædderne og styrtet ned. Halvt 
bedøvet af Faldet havde han som i en Drøm hørt Mæng- 
dens rasende Latter. Thi hvor var Kekrops? Heltens 
Hjælm og Maske laa i Støvet, og Skuespillerens røde 
Ansigt kom pludselig til Syne, ligesom ogsaa nogle 
fattige Pjalter stak frem under Pragtklædningen tillige 
med et Par tynde Ben, hvis Misforhold Jil de mægtige 
Kothurner alene vilde have været nok til at vække 
Mængdens Munterhed. Men dette Fald under Tusenders 
og atter Tusenders Latter havde haft alvorlige Følger; 
thi fra hin Dag var og blev Sthenelos halt. 

Ingen ynkede ham derfor. Hvo kj endte vel en 
stakkels Skuespiller? I hvilken Rolle han end optraadte, 

saa' Tilskuerne kun en lukket Lærredsmaske , der om- 
sluttede hele Hovedet, og en til Masken passende Dragt. 
En Agonistes kunde Aar for Aar optræde i tre, fire 
Roller paa de store Festdage, han kunde blive gammel 
paa Scenen, men vinde Beundring og Yndest - umu- 
ligt! Det var den legemliggjorte Rolle, Masken og 
Dragten, man tilklappede sit Bifald. Hvem der stak i 
dette Hylster, det vidste ingen, og det brød ingen sig 
om at vide. 

Da Sthenelos ved sin Halten var bleven ubrugelig 
som Skuespiller, maatte han slaa sig igjennem, som han 
bedst kunde. Den usle Tærepenge, som Staten ydede 
alle vanføre, var langt fra nok til hans Fornødenheder. 
Først solgte han sine Skuespilsager, sine Masker, Dolke osv., 
og derpaa drev han om i de nærliggende Smaabyer og 
gjorde Løjer for Beboerne. Han gik, som han selv 
sagde, fra Sørgespillet over til Lystspillet. Spøgen blev 
hans Næringsvej og for at opretholde Modet, drak han, 
naar der gaves Lejlighed dertil, og i hine Dage var 
Lejligheden ikke sjælden. 

»Ej, ej!« sagde han, da han var kommen inden 
for, »I ere jo lige Saa alvorlige som Areiopagiterne selv. 
Ved Herakles, det gik lystigere til, hvor jeg var! Jeg 
kommer fra Halipedon; der morede de gode Folk sig 
med at springe paa Læderflasken. Til sidst satte en tyk 
Pølsekræmmer sine Platfødder paa den, saa den brast 
med et højt Knald, — og bag over gik han, pladask! 

paa Ryggen midt i Sølen. Der var ikke en tør Trævl 
paa ham. Ha, ha, ha!« 

Den anden af de indtrædende, Lysiteles, en lille 
vindtør, krogrygget Mand, trak saa smaat Sthenelos i 
hans Kjortel som for at paaminde ham om at holde 
Maade. Derpaa hilste han paa de tilstedeværende, men 
paa en saa kejtet og forknyt Maade, som om han i 
Forvejen vidste, at ingen vilde lægge Mærke dertil. Han 
sank derefter endnu mere sammen end før, saa at der 
ikke saas andet af hans Ansigt end en stor, bleg Pande 
med et Væv af tætte Rynker. 

Denne Mand var en af de, i Bund og Grund øde- 
lagte Lediggængere, af hvilke der fandtes saa mange i 
Athen. Han havde som Yngling været indtagende, livs- 
glad, overmodig og ødsel. Men alt, hvad der nu var 
tilbage af den »prægtige« Lysiteles, var en affældig 
tresindstyve Aars Olding, som med Alderen havde faaet 
røde, rindende Øjne. Spasmageren Meidias paastod i 
den Anledning, at Hermes havde forvandlet hans Øjne 
til to Kilder, som Dag og Nat begræd hans tabte For- 
mue. I det hele var Lysiteles vant til at blive gjort til 
Gjenstand for Latter. Nogle overgivne unge Mennesker 
havde saaledes en Gang trukket ham med ind til et Sam- 
menskudsmaaltid hos Aegidion, en bekjendt Hetære fra 
Korinthos. Efter Maaltidet blev der gjort det Spørgsmaal : 

» Kan vel nogen sige, hvorfor denne Lysiteles er mere 
kroget og krumbøjet end nogen anden Athenienser?« 

Aegidion, som i en Klædning af halvt gjennemsig- 
tigt amorgisk Tøj hvilede paa en Løjbænk, udstrakte da 
sin glatte, med et Guldbaand prydede Arm og vinkede 
Lysiteles hen til sig. Hun fæstede en Stund sine sorte 
Øjne paa ham, og i det hun gav ham et let Slag paa 
hans slunkne Mave, sagde hun: 

»En tom Sæk har ondt ved at staa oprejst.« 

IX. 

Thufrastos bød de sidst ankomne tage Plads. 

Lysiteles satte sig paa den bageste Løj bænk, hvor- 
imod Sthenelos strakte sig, saa lang han var, paa en af 
de forreste, tæt ved Husets Herre. 

Denne stillede en høj Blandingskumme ud paa Flise- 
gulvet. Det var en Vase af brændt Ler, prydet med 
en Seilenos-Maske, omgiven med Blomster og Frugter. 
I dette smagfulde Kar blev Chiervinen spædt, — efter 
et almindeligt Ønske med tre Maal Vand til ét Maal 
Vin. Kun Sthenelos knurrede. »Det er Frø- Vin, ikke 
Menneske- Vin ! « sagde han. 

Thufrastos rakte hver af Gjæsterne en Krans og 
satte Smaaborde med Bægere frem foran Løjbænkene. 

For enhver, som kjendte attisk Skik, var der noget 
paafaldende ved disse Forberedelser. Der var ikke en 
eneste Slave tilstede for at opvarte. Denne Udelukkelse 
af Tyendet var næppe tilfældig; den stemmede i alt 

Fald med, at der blev forlangt et Løsen ved Husdøren 
Det var aabenbart intet almindeligt Drikkelag. 

Da Bægrene vare fyldte, traadte Thufrastos med en 
vis Højtidelighed frem blandt Mændene. Af en flad 
Skaal udgød han lidt ublandet Vin. »For den gode 
Aand!« sagde han, drak lidt og rakte Skaalen til den 
nærmeste. 

Medens Vinen gik rundt, saa han sig med et myn- 
digt Blik om i Kredsen. Derpaa hævede han Stemmen 
og sagde paa sin besynderlige afbrudte Maade: 

»Om kort Tid — paa Maanedens ellevte Dag — 
er der Folkeforsamling og Embedsvalg. Hvo kan forud 
sige Udfaldet? Skulle vi gaa derfra glade som sejrende, 
eller harmfulde og forbitrede som -overvundne?« 

Det ene af Lampens Blus flammede op. Thufra- 
stos's Øjne faldt paa Lysiteles, som sad og krøb sam- 
men i Baggrunden. Den gamle Rytter -Høvedsmand 
fandt ikke hans Holdning opmærksom nok. 

»Mand!« raabte han, som om han vilde vække ham 
af Søvne. 

Lysiteles fo'r sammen og nærmede sig usikkert og- 
endnu mere krumbøjet end hidtil. 

»Embedsvalgene ere nær,« gjentog Thufrastos med 
hævet Stemme, og der var i hans Tone noget, som om 
han talte til en døv. »Mange,« tilføjede han og lagde 
sin Haand paa Lysiteles's Skulder, »se i dig en af Gu- 
derne haardt forfulgt Mand, — hvem ingen bør afslaa 

noget. Andre have fordum været dine Venner og Bord- 
fæller. Du kan vinde Stemmer, — mange Stemmer, om 
du vil.« 

»Men,« tog Akestor Ordet, »han er skj ørho vedet ; 
han kan forraade os.« 

Sthenelos fo'r halvt op fra Løjbænken. Der syntes 
at herske et eget Stalbroderskab mellem ham og Lysi- 
teles. Selv holdt han nok af at hundse denne, men 
han taalte ikke, at nogen anden gjorde det. 

»Skjørhovedet?« gjentog han, og i det han ufravendt 
saa' paa Akestor, lagde han det Tæppe, der var udbredt 
over Løj bænken, sammen i en Bylt, støttede Albuen 
paa det og rettede sig noget i Vejret. »Mine Venner,« 
vedblev han og løftede Haanden med en ægte Taler- 
Bevægelse, »laan mig Øre! Jeg kjender en Mand, som 
i fordums Tid var smuk, rig og ødsel. Den »Prægtige« 
kaldte man ham. Nu er han kun en Skygge og anser 
sig for en Orm. Men ogsaa en anden kjender jeg. 
Broget og statelig er han som en af Pyrilampes's Paa- 
fugle, hul som en Tromme og støjende som den; men 
fordi han beundres af mange, anser han sig for en 
Halvgud og kror sig, som om han havde overvundet 
Perserkongen selv. Nu spørger jeg, hvo af disse er vel 
mest skjørhovedet?« 

»Ved Zeus, den sidste!« udbrød den lille Xenokles 
mere fremfusende end kløgtig. 

Alle, selv den alvorlige Lamon, brast i Latter, fordi 
det netop var Xenokles, Akestors Ven, der svarede 
saaledes. 

I Akestors Øjne tændtes der en ond Gnist; han 
aabnede Munden. Men Thufrastos kom ham i For- 
kjøbet. 

»Ingen Kiv!« raabte han barsk. »Lysiteles har 
svoret Eden. Han vil holde den.« 

»Det vil han,« sagde Sthenelos med et Blik til 
Akestor. »Véd han ikke — som vi alle, — at der 
hænger et draget Sværd over vore Hoveder?« 

»Ak!« tog Xenokles Ordet, »det er onde Tider . . . 
Hvilke Omskiftelser i de sidste Maaneder! Først Glæ- 
den, Jubelen, Kamp-Iveren, da Toget til Sikelien blev 
besluttet. I Fægteskolerne og Badstuerne flokkedes de 
yngre, i Værkstederne og Vinudsalgene de ældre; man 
beskrev Øen og aftegnede den med de omliggende 
Have og de mod Libyen vendende Byer. Alle drøftede 
AJkibiades's Ord: Sikelien er kun Haandpengene, — 
Libyen og Karchedon Kampens Løn! Have vi først 
dem, bemægtige vi os Italia og omslutte Peloponnesos. 
Det gjælder en stor Fremtid; Athen er værdigt til at 
herske over Jorden!« 

»Ja,« faldt Akestor ind, »og saa — midt i Glædes- 
rusen — de onde Varsler og Tegn ! Hvad hviskede man 
ikke hverandre i Øret? Der var spaaet Sokrates ilde af 



Hetæriet. 



139 



hans gode Aand, — Tegnsudlæggere og Ammons Orakel 
havde forudsagt skrækkelige Ting, — et Menneske 
havde lemlæstet sig paa de tolv Guders Alter, — og 
Ravne havde pillet de gyldne Frugter af Erts-Palme- 
træet i Delfoi.« 

»I Sandhed,« vedblev Xenokles, »Tegnene vare ikke 
falske! Snart kom hin skæbnesvangre Morgen, da alle 
Hermesstøtter paa Torvet, undtagen den uden for Leago- 
ras's Hus, fandtes sønderslaaede og skamskændede. Mange 
frække Hænder maatte have forenet sig for at fuldbyrde 
en saa stor Udaad i en eneste Nat. Hvo glemmer vel 
nogen Sinde det forfærdelige Røre i Byen, da Hellig- 
brøden rygtedes? Hele Morgenstunden lød Udraabernes 
Røst, først kaldende til Raadet og senere til Folke- 
forsamlingen. Endnu før Middag var der udlovet en 
Belønning af ti Tusende Drachmer for den første An- 
givelse. Dermed var Døren aabnet for alle onde Magter! 
Borgere, Skytsborgere og Slaver kappedes om at indgive 
Sigtelser i Raadet. Hvad hjalp det vel, at man lod 
Alkibiades afsejle med Flaaden? Dermed var Sagen 
ikke endt . . .« 

»Tværtimod,« brummede Thufrastos, »Dag for Dag 
flere og flere Retsforfølgelser! Hver Gang Udraaberne 
kaldte til Raadet, opstod der Skræk og Forvirring. 
Fredelige Borgere, der talte sammen paa Torvet, løb 
skyndsomst fra hverandre, — hver af dem skjælvede for 

en falsk Anklage og søgte et Fristed ved Arnen i 
sit Hus.« 

»Og ikke uden Grund,« bemærkede Xenokles. 
»Hvad er der blevet af dem, som Diokleides og den 
rige Skytsborger Teukros angav? — alle borte, enten 
flygtede eller dømte til Døden! Huske I de to Raads- 
herrer, som først tyede til Gudernes Alter og senere, — 
da der var stillet Borgen for dem, — satte sig til 
Hest for at forlade Hustru, Børn og alt, hvad de 
ejede, — glade ved blot at redde Livet! . . . Guderne 
være prisede, at det dog omsider er blevet mere stille 
i Byen. c 

»Vær ikke alt for tryg,« sagde Akestor advarende. 
»Fa nos, Kleons Skriver og højt betroede Mand, har ikke 
glemt de Dage, da hans Herre var Skatmester. Ilde 
rasede Skriveren den Gang mod alle Hetærier, men 
tre Gange værre dog siden Kleons Død. Nu da han 
har sluttet sig til Peisandros, Charikles og de andre 
aabenbare eller skjulte Magthavere, ser han i ethvert 
Vennelag en Trusel mod Statens Sikkerhed, og i sin 
Sold har han et helt Kobbel af Angivere, som, lig Jagt- 
hunde, forstaa at opsnuse et Hetæri, ofte uden anden 
Vejledning end et tilfældigt Ord eller en dunkel Hen- 
tydning. « 

Lysiteles stønnede; alle de andre tav. 

Det varede noget, inden Samtalen atter kom i Gang. 
Synderligt Venskab syntes der ikke at herske mellem 
»Vennerne«; hver af dem havde sine Ønsker og For- 
haabninger. 

Thufrastos's Hu stod til at blive valgt til Stats- 
sendebud til en af de skatskyldige Byer, som truede 
med Frafald. Det var en Bestilling, som kun varede 
tredive Dage, men som i denne korte Tid frembød god 
Lejlighed til at berige sig. Det gjaldt kun om at ind- 
jage Byen Skræk for en stræng Revselse og om derpaa at 
indgaa en Overenskomst, dog saaledes, at Statssendebudet 
stillede sine Fordringer saa højt som muligt og lod sig 
betale hver enkelt Indrømmelse med klingende Mønt. 
Dette var den almindelige Fremgangsmaade , og Thu- 
frastos tog ikke i Betænkning at følge den. 1 og for 
sig satte den stolte og bydende Rytter-Høvedsmand kun 
ringe Pris paa Penge; men da han var en daarlig Hus- 
holder, var han stadig i Gjæld. Dette var ikke uden 
Fare paa en Tid, da en uefterrettelig Skyldner kunde 
sælges som Slave. Det var ham derfor højst magt- 
paaliggende at blive valgt, og han lmødesaa' rrled Uro 
og Spænding, hvad den næste Folkeforsamling vilde 
bringe. 

Xenokles stræbte ikke saa højt. Han søgte at blive 
Forstander for de offentlige Vandledninger. Disse, som 

forsynedes fra de nærliggende Bjærge, havde ingen Lig- 
hed med romerske Aquædukter, men bestode af dybe 
Kanaler med Beholdere, fra hvilke Vandet fordeltes i 
Byen. Ingen kjendte bedre end Xenokles disse kæmpe- 
mæssige Anlæg; thi han havde i sin Ungdom arbejdet 
hos Meton, som havde forestaaet Udgravningen og Sten- 
sætningen af hele den nyeste Del. »Havde vort Hetæri 
ikke været,« sagde Sthenelos, »skulde du aldrig have 
faaet min Stemme.« Og da Xenokles spurgte om Gran- 
den, svarede han: »Fordi du, ved Zeus, kjender Vand- 
ledningerne alt for godt, — du vil blive en dyr For- 
stander. « 

Lamon nærede ganske andre Ønsker. Han søgte 
at blive Opsynsmand paa Øvelsespladsen, — en Post, 
til hvilken han egnede sig baade ved sin Færdighed i 
Legemsøvelser og ved sin ualmindelige Styrke. Han 
hørte til dem, som daglig besøgte Lykeion. Det var 
ham en Lyst og Glæde at færdes blandt Mængden i de 
aabne Marmorhaller om Pladsen og at se ud over det 
hvidgule Sand, hvor Hundreder af de herligste Ynglinge- 
skikkelser blottede sig i Solskinnet og lagde deres Kraft 
og Smidighed for Dagen. 

Akestor gik af Vejen for Thufrastos, smigrede La- 
mon og talte Xenokles efter Munden; men i sit Hjærte 
ringeagtede han dem vistnok alle og ansaa' sig selv 
for Hetæriets første Mand. Ikke desto mindre syntes 
han kun at tragte efter at blive en af Folkets Sagførere. 

Enhver, som kjendte hans høje Tanker om sig selv, 
maatte undres over, at han ikke higede efter et større 
Maal. Hipyllos havde ogsaa lagt Mærke til, at Akestor 
havde været ualmindelig tavs i Hetæriets sidste Møder, 
og sluttede deraf, at han nærede hemmelige Planer. 
Thufrastos fandt ligeledes hans Færd besynderlig og 
havde foresat sig at holde et vaagent Øje med ham. 

Hipyllos var ganske særlig stillet. Da han ved sin 
Formue hørte til »Riddernes« Klasse og var pligtig til 
Ryttertjeneste med deraf følgende Hestehold, Anskaffelse 
afVaaben og øvrige kostbare Udrustning, laa den Tanke 
nær at søge at opnaa en Vagtførers Post. Ved Thu- 
frastos's og de andres Hjælp var det virkelig lykkedes 
ham at blive valgt, og han stod saaledes ved sine Øn- 
skers Maal. Men dermed var han ingenlunde løst fra 
sit Forhold til Hetæriet. 

Sthenelos vilde helst have været offentlig Udraaber, 
men — han var halt, og Herolderne, de hellige og 
ukrænkelige Mænd med Slangestaven, »Zeus Venner«, 
skulde være Folk uden Legemslyde. Han maatte derfor 
ligesom Lysiteles vente, indtil en af deres heldigere 
stillede »Venner« havde opnaaet Valg. En Mængde af 
dem, som valgtes til offentlige Hverv, kunde nemlig 
antage en Skriver, og for Sthenelos og Lysiteles, fra 
hvis Huse man aldrig havde set Røg opstige, vilde en 
Skrivers bestemte, om end ringe, Indtægt være en sand 
Velsignelse fra Guderne. 

Thufrastos gav sig med ét til at tale om den 
Mængde Retssager, der vilde strømme ind paa ham, 
naar hans Embedstid var omme. Udpressede Borgere, 
Angivere, som vidste, at han havde faaet Guld, mis- 
undelige Medansøgere, — alle vilde kaste sig over ham. 

»Da gjælder det, Venner, om at holde Stand, « sagde 
han. »Du, Hipyllos,« lagde han til med et vindende 
Smil, »du maa udvirke, at din Farbroder møder for 
Skranken.« 

Der var aabenbart Tale om en meget fornem og 
anset Mand. Det var nemlig Skik at medbringe for- 
maaende Slægtninge i Retten for at gjøre Indtryk paa 
Dommerne. Xenokles, som fra sin fattige Ungdom 
havde bevaret en særlig Ærbødighed for alle fremragende 
Mænd, løftede Hovedet som en Hest, der spidser Øren. 

»Hipyllos* s Farbroder?« spurgte han, »hvo er det?« 

»Den tidligere Archon Euthydemos.« 

»En Archon!« gjentog Xenokles, og han betragtede 
Hipyllos med en Mine, som om denne pludselig var 
voxet. 

Hipyllos tænkte paa den skjønne Klytia og lod ikke 
Lejligheden gaa tabt. 

»Nu ja,« sagde han let henkastende, »vor Slægt 
siges at nedstamme fra Pallantideme, Theseus's gamle 
Modstandere. Der er i den ikke faa Archonter. Blandt 
andre en, hvis Navn I alle kjende, — Lakrateides.« 

»Hvad!« udbrød Lamon med uventet Liv, »ham, 
i hvis Archontaar den strænge Vinter indtraf. Min Mor- 
moder talte ofte derom. Vejene laa fulde af Sne, og 
fattige Folk brødes for at faa Plads i Badstuerne, saa 
at nogle faldt op mod Ovnen og fik Brandsaar.« 

Xenokles saa' med store Øjne paa Hipyllos. 

»En Ætling af Lakrateides!« raabte han og greb 
begge hans Hænder. »Fortræffelige unge Mand! du 
hører jo til en af de ædleste Slægter i Athen, — og 
du har aldrig talt derom før denne Stund!« 

Thufrastos, hvem denne Afbrydelse varede for længe, 
rømmede sig højt. 

»Til vore Sager!« sagde han barsk. »Hvad mene 
I? Skal der forhandles med Farveren Megas?« 

»Han er en anset Mand,« svarede Lamon. »Hele 
hans Stamme ser med hans Øjne og taler med hans 
Mund. Han raader over mange Stemmer.« 

»Megas!« udbrød Sthenelos. »Farveren uden Far- 
veri! ... ja, ved Zeus, jeg kjender ham. Det er en 
Mand af strænge spartanske Sæder, — altid i simple 
Klæder og uden Sko ! . . . Men naar han , dette Billede 
paa mandig Alvor, om Natten samles med sine Stal- 
brødre, da gives der, — det sværger jeg Eder, — ingen 
Skjændighed, som ikke bliver begaaet. For mig er hin 
Megas en Vederstyggelighed!« 

»Nu, der er jo ogsaa Medon, Ertsstøberen , »tog 
Xenokles Ordet. »Han er mere lystelig at tinge med. 

Fra Hellas. I O 

I kjende ham vel? — en tyk, solbrændt Mand, som 
elsker Vin og altid ler. Den Stamme, han hører til, er 
end6g talrigere end den, Megas raader over.« 

»Hvorfor ikke vinde dem begge?« spurgte Hipyllos. 

»Der er ikke Penge nok,« svarede Thufrastos. 

»Skal det da blive ved Medon?« sagde Xenokles. 

Efter nogen Talen frem og tilbage blev det almin- 
delig billiget. 

»Men, c ytrede Hipyllos, mere betænksom end nogen 
af de ældre, »hvis nu Megas faar at vide, at vi gaa til 
Medon, — vil han da ikke harmes og maaske for- 
raade os?« 

XI. 

Som Vagtfører ved Rytteriet skulde Hipyllos have 
Hjælm, Brystharnisk, Skjold, Lanse, Sværd og Sporer; 
desuden skulde der til Hesten anskaffes Pandeplade, 
Bryststykke og Sidepanser. Største Delen af denne 
kostbare Udrustning blev forfærdiget hos Vaabensmeden 
Sauros. Denne boede ikke som de fleste af hans Lige 
i Bydelen Skambonidæ, men i Skyggemaaler- Gaden, og 
hans Smedie laa ved den smalle Gyde skraas over for 
Udburet paa Xenokles's Hus. Det var et Strøg, som 
Hipyllos ikke let blev kjed af at besøge. Thi blot at 
vide, at han var den smukke Klytia nær, var en Glæde 
for ham. 



1 



Hetæriet. 



147 



Dagen efter Sammenkomsten hos Thufrastos, skulde 
han prøve Brystharnisket. Da han kom til Sauros's 
Hus, var det begyndt at mørknes. Smeden var gaaet 
ud; men en ung Slave, som filede paa en Metalplade, 
mente, at han snart vilde vende tilbage. Værkstedet 
var opfyldt af Røg og kvælende Dampe; Hipyllos fore- 
trak derfor at vente uden for. 

En frodig Have strakte sig op mod en Skrænt, 
langs hvilken der gik en Løvgang af Vinranker, som 
hvilede paa et Tremmeloft, baaVet af høje Stolper. Den 
Ende af Løvgangen, ved hvilken Hipyllos befandt sig, 
var lukket med en forfalden Mur. 

Man kunde se vidt omkring fra dette Sted. Til 
venstre hævede Højen Museion sig, og et Stykke frem 
efter steg Akropolis i Vejret. De mellemliggende Ga- 
der, Træer og Huse dukkede i mørke Omrids op af 
en ensformig Skumring. Enkelte Steder skinnede der 
Lys. Himlen var let overtrukken, og det grønne duftede 
stærkt som imod Regn. Af og til trængte et mat, lige- 
som døsigt, Vindpust gjennem den fugtige Luft. Alt 
aandede Hvile og Fred, og der herskede den dybeste 
Stilhed over hele denne Udkant af Byen. 

Pludselig lød der i ringe Afstand Fodtrin og hem- 
melighedsfuld Tale. 

Hipyllos tittede ind gjennem en Aabning i den for- 
faldne Mur. 

Han saa' nogle Kvinder nærme sig fra den anden 
Ende af Løvgangen. Den første bar en Hornlygte og 
syntes at vise den anden Vej. Efter dem fulgte en 
tredje. 

Kvinden med Hornlygten var iført en sælsom uden- 
landsk Dragt. Over Hovedet havde hun et blaat Klæde 
med Sølvstjærner, delt i lange Flige, af hvilke to hang 
ned paa Brystet, og paa Haaret funklede der i Stedet 
for Pandebaand en gylden Sol. Hun bar en blaa Kjortel, 
og skraat op over Barrrr og Skulder gik der et bredt 
hvidt Baand, hvori der var indvirket gyldne Sole, Halv- 
maaner og Stjærner. 

Der opholdt sig ved den Tid i Athen en fremmed 
Kvinde ved Navn Ni nos, der kaldte sig Præstinde hos 
den frygiske Sabazios. Hun forudsagde det tilkommende 
og bryggede Elskovsdrikke under Paakaldelse af Guder 
og Dæmoner. Rygtet sagde, at hun havde et meget 
stærkt Tilløb, navnlig af Kvinder. 

Hipyllos tvivlede ikke om, at det var hende, han 
saa' for sig. Hun syntes at være henved fyrretyve Aar. 
Hendes Aasyn var endnu smukt, men uhyggelig blegt, 
og der laa en Kulde og Ubevægelighed over det, som 
om det havde været af Sten. 

Hendes Ledsagerinde var tæt tilsløret og indhyllet 
i en lang, mørk Overklædning, der var trukken op over 
Hovedet som en Hætte. Hipyllos kunde ikke se det 
mindste af hendes Træk, men saa vidt han kunde 

dømme af Væxt, Holdning og Gang, var hun ung. Det 
samme syntes ogsaa at gjælde om den Slavinde, der 
fulgte hende. 

De kommende rettede deres Skridt hen imod den 
Ende af Løvgangen hvor Hipyllos stod. Sabazios- 
Præstinden satte Lygten paa et Stenbord tæt inden 
for den forfaldne Mur. Af en Kurv fremtog hun derpaa 
en Mængde sælsomme Ting. Saa vidt Hipyllos i det 
svage Lys kunde se, var der deriblandt Malmbækkener, 
Lavrbærgrene, purpurfarvet Uld, en Jærnrist, nogle Vox- 
billeder og et Tryllehjul. 

Under disse Forberedelser havde hendes tilslørede 
Ledsagerinde flere Gange vist Tegn paa Utaalmodighed. 

»O, gid jeg aldrig var kommen!« udbrød hun. 
»En Datter ude af sin Faders Hus ved Aftens Tid. Om 
nu Moder ' savnede mig, — hvilken Skjændsel!« 

Denne Stemme, som lød ren og klangfuld i den 
stille Aften, bragte Hipyllos's Hjærte til at banke. Han 
havde aldrig hørt Klytia tale, men saaledes maatte 
hun tale, syntes han. 

»Vær uden Frygt, smukke Jomfru,« sagde Ninos 
med en egen dyb Røst og et fremmed Tonefald. »Lad 
Doris løbe tilbage og holde Vagt. Du kan da flux 
blive hentet.« 

»Ja, kjære Doris, løb, løb!« 

Slavinden nølede, men maatte adlyde. 

Ved at høre Navnet Doris følte Hipyllos sig be- 
styrket i den Tro, at det var Klytia, Kan havde for sig. 
Doris hed jo den Slavinde, af hvem han gjenném Slaven 
Manodoros havde faaet at vide, at hendes Herskerinde 
havde ham kjær. 

»Gode Ninos,« sagde den tilslørede, da hun var 
bleven alene med Sabazios -Præstinden, »skynd dig, — 
jeg skjælver af Frygt.« 

»Giv Tid!« mumlede Ninos. »Tror du, man kan 
paakalde Guderne, som man kan øse Vand eller kløve 
Ved? . . . Skade,« tilføjede hun og pegede paa de mange 
Ting paa Bordet, »om alt dette skulde være gjort for- 
gjæves! Jeg har maattet kjøbslaa og bestikke Slaver. 
Hvorledes ellers skaffe en Mands Sko eller Kvasten af 
hans Overklædning? Men for at kjøbslaa og bestikke . . .« 

Ninos standsede, i det hun kastede et Sideblik til 
den unge Jomfru. Denne vedblev at tie. Ninos indsaa', 
at hun maatte tale tydeligere. 

»Men for at bestikke,« tilføjede hun, »kræves der 
Penge, mange Penge . . .« 

»Jeg har ingen; jeg har aldrig haft.« 

Det var næppe første Gang, at dette Svar blev 
givet Sabazios-Præstinden. Hun forstod at hjælpe sig. 

»Godt! godt!« udbrød hun, »har du ingen Penge, 
min smukke, saa har du vel en Ring, et Spænde eller 
saadant?« 

Den tilhyllede slog Overklædningen tilbage; to 
blændende hvide Arme kom et Øjeblik til Syne og løs- 
nede Pandesmykket. Men Lyset fra Hornlygten var saa 
svagt, at Hipyllos mere anede end saa' de Træk, som 
vare ham de kjæreste af alle. 

»Tag dette Smykke,« sagde hun, »jeg har flere . . . 
Tag ogsaa denne Pyntenaal og dette Spænde.« 
% Ninos bøjede Hovedet for at skjule sin Glæde. 

»Højmodige!« udbrød hun, »hvo tjener vel ikke 
gjærne en Jomfru, skjøn som Afrodite og blomstrende 
som Artemis.« 

»Bring Doris din Tak,« sagde den tilslørede. »Hende 
er det, som har overtalt mig til at komme. Hun har 
vel sagt dig alt, ogsaa hint skrækkelige, — det værste, 
som nogen Sinde kunde times mig?« 

XII. 

Hipyllos anstrængte hele sin Opmærksomhed. 

.Ved Jomfruens Ord syntes Ninos selv at blive noget 
betænkelig til Mode. 

»Hvorfor ikke tale til din Moder?« sagde hun. 

»Ak, nej, nej! Moder vover ikke at staa mig bi. 
Hun vil kun, hvad Fader vil.« 

Ninos tav et Øjeblik. 

»Der er dog ingen anden Udvej,« sagde hun. 
»Enten maa du vende dig til din Moder, eller gjøre, 
hvad Doris raader dig.« 

»Følge Doris's Raad?« udbrød den tilslørede heftig, 
»Nej, aldrig, aldrig! Hvad forlange I af mig? Jeg vilde 
dø af Skam.« 

Hvor meget Hipyllos lyttede, var her noget, han 
ikke forstod. 

»Sandt nok,« tog Ninos Ordet, »for en ærbar Jom- 
fru maa det være en Kval. Men til ham . . .« 

Den tilslørede skyndte sig at falde hende i Talen. 

»Ja vist,« sagde hun, »jeg véd, hvem du mener.« 

Der gled et svagt Smil hen over Ninos's blege Træk. 

»Ah!« mumlede hun, »Du frygter, at jeg skulde 
nævne hans Navn; det kunde have en ond Betydning . . . 
Du tænker da meget paa ham, smukke Jomfru?« 

Den unge Pige bøjede Hovedet med en fortryllende 
Bevægelse af Undseelse. 

»Ej sandt,« frittede Ninos atter, »du tænker meget 
paa ham?« 

»-Altid,« lød Svaret ganske sagte. 

Hipyllos kunde have omfavnet Troldkvinden for 
dette ene Ord. 

»Unge Jomfru,« sagde Ninos pludselig, »er dit Sind 
fromt og dit Legeme rent?« 

»Inden jeg kom hid, har jeg paakaldt Guderne og 
salvet mig.« 

Ninos tav en Stund, derpaa traadte hun tæt hen til 
den tilslørede og spurgte hviskende: 

»Har du nogen Sinde hørt om himmelfaldne, be- 
sjælede Stene? Bæ ty ler kaldes de hos os. Men ogsaa 
hos Eder kjendes de under Navn af O rites eller Si- 
derites.c 

»Jeg véd intet derom,« svarede den unge Jomfru, 
og i det hun med en spørgende Bevægelse greb Præst- 
indens Haand, hviskede hun: »Sig mig, hvad bringe 
disse Bætyler?« 

»Raad.« 

»Hvad! Stene — tale?« 

»Tys, tys! I Gudernes Navn — Tavshed! Dette er 
en stor Hemmelighed.« 

Hipyllos lyttede opmærksomt. Han havde før hørt 
. om en vidunderlig Forbindelse mellem Dæmoner og 
Stene; han vidste, at der ved Apollons Tempel i Delfoi 
stod en himmelfalden Stenblok, som daglig blev salvet 
med Olie. Det var den Sten, som Rhea havde ladet 
Kronos sluge i Stedet for Zeus. 

»Som du véd, smukke Jomfru,« vedblev Ninos, »vil 
jeg gjærne tjene dig.« 

»Jeg vil ikke være utaknemmelig.« 

Ninos rystede paa Hovedet. 

»Løfter ere Ord, skrevne i Vand,« mumlede hun. 

Uden at svare vilde den tilslørede drage en Ring 
af sin Finger; men Ninos forhindrede det. 

»Den Ring er otte Drachmer værd,« sagde hun 
»En Sten-Besværgelse koster ti Gange mere. Vid, at 

hidtil har ingen Hellener bragt en Bæ tyl til at tale. 
Saadant læres kun i Frygien . . . Vær hilset, Jomfru ; vi 
maa skilles . . .« 

»Forlad mig ikke!« udbrød den tilhyllede og greb 
fat i Ninos's Kjorteh »Se!« tilføjede hun og drog et 
blankt Guldbaand af sin Arm, »er dette nok, saa tag det!« 

»Jeg faar vel nøjes,« svarede Ninos, i det hun snap- 
pede Guldet. »Nu vel da, jeg vil sige dig alt! For at 
en Bætyl skal vise sin Kraft, maa man faste i tre Gange 
syv Dage og afholde sig fra Omgang med Mænd; der- 
næst skal Stenen vaskes i Kildevand og klædes i Svøb 
som et lille Barn. Men ikke nok dermed! Man maa 
tænde en Lampe i et rent Rum af Huset, ofre Røgelse 
og fremsige Bønner. Alt dette har jeg gjort fra den 
Stund, da Doris talte til mig første Gang.« 

Ninos stak nu begge Hænder ned i Kurven og 
fremtog med stor Varsomhed en aflang, glat Sten, der 
var viklet i Svøb som et spædt Barn. 

Hun holdt Stenen ud fra sig og nejede sig dybt. 

Hipyllos var til Mode som en, der i Utide var 
traadt ind i en Helligdom og saa' Ting, som ingen 
dødelig maatte se. 

»Unge Jomfru,« hviskede Ninos, »tag Bætylen 
paa dine Arme og vug den frem og tilbage. Men 
vogt dig vel for at tabe den; thi da bliver den vred.« 

Den tilslørede modtog med kjendelig Ængstelse 
Stenen. 

Ninos tændte nu ved Lygten Ild i nogle Trækul 
paa en Rist, dryssede Virak paa dem og lod Røgen 
stige op foran Bætylen. Derefter tog hun denne af Jom- 
fruens Hænder, afførte den Svøbet og salvede den i Olie. 

»Se!« udbrød hun og løftede den i Vejret, »Be- 
sjælingen kommer!« 

ttipyllos følte en let Gysen. Han troede at se Ste- 
nen gjøre en svag Bevægelse mellem Præstindens Hænder. 

Nu vuggede Ninos den stærkere end før, og i en 
sælsom Tone, der lød som den ensformige Summen af 
en ægyptisk Sister, nynnede hun følgende Sang: 

Orites, laan os Øre, 

Du Sten, saa glat og stor! 

Lad os den Dæmon høre, 

Som i dit Indre bor! 

Skjønt Sten, du kan dig røre, 

Ja, hæve dig fra Jord 

Og uden Læber tale 

Guddommelige Ord. 

Atter syntes Stenen at gjøre en svag Bevægelse. 

Da bøjede Sabazios-Præstinden sig ned over den 
og hviskede: 

»Ved de to store Hemmeligheder, Livet og Døden, 
besværger jeg dig, Orites, oplad din Røst og svar! 
Skal denne Jomfru vende sig til sin Moder, eller skal 
hun følge Slavinden Doris's Raad?« 

Nu lød der en Klynken som af et lille Barn. 

Ninos bøjede sig dybere og kyssede tre Gange 
Stenen, — da hørtes der en sælsom, spæd Røst, som 
syntes at have vanskeligt ved at trænge frem. Den sagde 
langsomt, Stavelse for Stavelse, de to Ord: 

»Ad-lyd Do-ris!« 

Hipyllos var ikke bleven klogere af hele dette Op- 
trin. Han vidste endnu ikke, hvad det skrækkelige var, 
der var hændet Klytia, eller i hvilken Anledning hun 
søgte Raad. 

Sabazios-Præstinden tørrede Sveden af sin Pande. 
I dyb Tavshed vaskede hun Bætylen og klædte den 
igjen i dens Svøb. 

»Se!« sagde hun derpaa, i det hun lagde den til- 
bage i Kurven, »nu svinder Besjælingen atter . . . Men 
ét maa du vide, Jomfru: Du maa gjøre, hvad Bætylen 
har raadet dig; thi »de ukjendte« holde ikke af at raade 
forgjæves.« 

»Jeg faar da gjøre det,« sagde den tilslørede suk- 
kende. »Men — nu hint andet, som Doris har sagt dig?« 

Ninos smilede. 

»I ti Dage har du ikke set ham,« mumlede hun. 
»Og du tror, han har glemt dig?« 

»Kjære Ninos!« udbrød Jomfruen og trykkede hen- 
des Haand til sit Bryst. »Han er mit Haab, mit eneste! 
Dine Tryllemidler skade ham da ikke ? . . . « 

Dei var en saa øm Uro i dette Spørgsmaal, at Hi- 
pyllos følte én næsten ubetvingelig Lyst til at springe 
frem og tage den unge Pige i sine Arme. 

»Nej!« svarede Ninos. »Disse Midler skade ingen . . . 
Men fordi jeg føjer dig heri, saa giv mig den Ring, du 
nys viste mig.« 

Den tilslørede skyndte sig at efterkomme Opfordringen. 

Nu fremtog Ninos en i et Klæde indhyllet Gjenstand. 
»Det er en af hans Sko,« hviskede hun. Efter at have 
drysset Svovl paa Trækullene paa Risten gjennemrøgte 
hun dermed Skoen. Derpaa kastede hun Salt paa Ilden 
og sagde i en langsom og højtidelig Tone: »Hi-pyl-los, 
Kly-ti-a!« 

Den unge Mand følte en Gysen fare igjennem sig 
ved saa pludselig at høre sit Navn. 

Ninos saa' sig om. Det var det Øjeblik, da den 
paakaldte, hiddragen af en uimodstaaelig Magt, skulde 
indfinde sig og falde den elskede til Fode. 

Sabazios-Præstinderi trak paa Skuldrene. 

»Hum!« brummede hun, som om hun følte sig 
skuffet. »Din Frygt var ikke ugrundet, smukke Jomfru. 
Tag da denne Drikoffer-Skaal og svøb hin purpurfarvede 
Uld omkring den. Stik denne Lavrbærgren i Flammen, 
hold Voxet til den og sæt Skaalen under.« 

Samtidig hermed havde Ninos rejst et trefarvet 
Voxbillede i Vejret og kastet vellugtende Træ paa Ilden 
for det. 

»Hør mig!« raabte hun, »skrækkeligste af alle Gud- 
domme, hemmelighedsfulde Hekate, staa os naadig bi 
og gjør vore Tryllemidler kraftigere end Medeas og 
Kirkes! Ligesom disse Lavrbærblade fortæres af Ilden, 
saaledes brænde hans Blod, og ligesom dette Vox 
smelter ved Varmen, saaledes blive hans Hjærte blødt 
og smelte af Kjærlighed til denne Jomfru!« 

Ninos fo'r sammen og lyttede. 

I Aftenens Stilhed lød der, ikke langt borte, Hunde- 
glam. 

»Tys!« mumlede hun. »Jeg hører Hundene gø. 
Hekate er nær — paa Korsvejen hist, hvor hendes Alter 
staar . . . Slaa disse Malmbækkener imod hinanden, — 
lad Klangen sige hende, at vi fornemme hendes Nærhed. 
O, Hekate! strænge, ophøjede Gudinde, tre Drikofre 
bringer jeg til din Ære! Tre Gange forbandet være 
enhver ny Kjærlighed hos ham, hvem denne Jomfru 
elsker! Han forlade flux hendes Medbejlerske, ligesom 
Theseus forlod den ulykkelige Ariadne!« 

Her greb hun Tryllehjulet og satte det i Gang. 

»Hans Skridt omkredse denne Jomfrus Bolig, lige- 
som dette Hjul drejer sig om sin Axe! Styr hans Gang 
hid, høje Gudinde ! « vedblev Ninos og kastede et Pulver 
paa Kullene. »Vis dig, o Hipyllos, vis dig!« raabte 
hun med høj Røst. En klar, gul Lue skød højt i Vejret 
fra Kullene og slukkedes som et Lyn med en svag 
Knitren. 

Ved Glimtet havde den unge Pige som i et Drømme- 
syn set Hipyllos's Ansigt dukke frem og forsvinde, i det 
en Mur syntes hende at aabne og lukke sig over det. 
Skræk og Overraskelse bragte hende til at udstøde et 
gjennemtrængende Skrig. Ninos troede sig beluret og 
blæste Lampen ud. 

Medens Hipyllos, blændet af Glimtet, ravede om 
Hjørnet af Muren, hørte han tørre Kviste knage under 
ilsomme Trin. Det var de to Kvinder, som smuttede 
bort gjennem den anden Ende af Løvgangen. Han 
vilde sætte efter dem, men løb lige i Armene paa 
Vaabensmedens Slave , der søgte efter ham for at 
sige, at hans Herre var kommen. Næsten i samme 
Øjeblik faldt Husdøren til med et Bulder, og al videre 
Forfølgelse var dermed unyttig. 

Han fulgte da med Slaven ind i Værkstedet. Sauros 
havde Ære af sit Arbejde; Brystharnisket passede for- 
trinlig. Men Hipyllos hørte ikke paa Smedens lange 
Forklaringer; han længtes kun efter at blive alene med 
sine Tanker. Han brød derfor brat af, da Tilpasningen 
var til Ende, kaldte paa sin Slave, bød ham tænde en 
Fakkel og begav sig paa Hjemvejen. Den Skuffelse, 
han havde følt over, at den smukke Pige var undsluppen 
ham, var allerede forvunden; ja, selv hans Ængstelse 
for, hvad der kunde true hende, maatte vige for den 
ly ksaliggj ørende Tanke at være elsket af den skjønneste 
Jomfru i Athen. Nu vidste han det af hendes egen 

Mund. Thi at den tilhyllede var Klytia og ingen anden, 
faldt det ham ikke et Øjeblik ind at betvivle. 

XIII. 

Den følgende Dag kom Hipyllos noget efter Middag 
hjem fra Væddeløbsbanen. Han kastede sig paa en 
Løjbænk; men hans Blod var i for stærk Bevægelse til, 
at han strax kunde finde Hvile. Han saa' og hørte kun 
Væddekjørsel. En lang, lang Bane, Marmorsæder med 
lidenskabelig bevægede Tilskuere, skraa Rækker af Vogn- 
skure, Spærringsliner, som faldt, fremstyrtende Firspænd, 
Støvskyer, Haandklap og Raabene: »Speude, speude!« 
(skynd dig!) og »Aristeue!« (bliv den første!) — alt 
dette var gaaet ham til Hovedet som en Rus. Lidt 
efter lidt gik dog Uroen over til en behagelig Træthed, 
og samtidig dermed gled hans Tanke over til Gaars- 
aftenens Besværgelse i Sauros's Have. Han hørte atter 
Sabazios - Præstinden sige: »Du tænker da meget paa 
ham, smukke Jomfru?« og han gjenkaldte sig den hen- 
rivende Bevægelse, hvormed den unge Pige bøjede Ho- 
vedet og hviskede det ene Ord: »Altid,« som nær havde 
bragt ham til at forraade sig af Glæde. Saa vidt var - 
han kommen i sine forelskede Drømmerier, da Dør- 
vogteren traadte ind. 

»En ung Slavinde ønsker dig i Tale,« sagde han. 
»Hun har et Brev til dig fra sin Herskerinde.« 

Hipyllos fo'r op fra Lejet. 

»Før hende hid! — hurtig!« 

Han forstod to Ting: at der virkelig maatte være 
hændet Klytia noget ondt, og at det, som Doris havde 
raadet hende, og som Bætylen havde bekræftet, var — 
at skrive til ham. 

En ung Slavinde med et opvakt Ansigt traadte ind 
og bøjede sig med Armene korslagte over Brystet. 

Hipyllos gik hende rask i Møde. 

»I Gudernes Navn, hvad er der sket?« spurgte han. 

»Denne Skrivelse vil sige dig det,« svarede Doris, — thi 
hende var det, — og rakte ham to sammenlagte Voxtavler. 

Hipyllos sønderrev Baandet, aabnede Tavlerne og 
-gjennemløb de i Voxet indridsede Linier. Brevet lød 
saaledes : 

»Klytia, Xenokles's Datter, hilser Hipyllos, 
Chæretades's Søn. 

»Det er nødvendigt, to Gange nødvendigt, at jeg 
•skriver, først for Sagen selv, og dernæst fordi en højere 
■ Magt har raadet mig dertil. Men jeg skal forkorte Bud- 
skabet; thi det angaar en Ulykke. Vid da, at min 
Fader, opfordret dertil af hint Menneske, har fremskyndet 
mit Giftermaal, og at Brylluppet skal holdes om fem 
Dage. Ve mig, Sørgefaklen vilde være mig kjærere end 
hine Brudefakler! Men hvor er Frelsen? Kan en Datter 
vel kæmpe mod sin Fader? Kan en Hustru sætte sig op 

Fra Hellas. II 

mod sin Husbond? Moder kysser mig og græder med" 
mig, men tale, det vover hun ikke. Du, o Hipyllos, er 
den eneste, hos hvem jeg kan søge Tilflugt. Hvad du 
vil gjøre, véd jeg ikke. Men jeg tyr til dig, som er* 
mishandlet Slavinde flygter til Alteret. Dit Løfte hin- 
Dag, i min Moders Paahør, var jo ikke Ord, skrevne i 
Vand. I dit Aasyn læste jeg Oprigtighed, og siden hin 
Stund har jeg betragtet dig som mit Livs Herre. Du 
vil ikke svigte! I min Sorg har jeg kun én Glæde, — 
den, at du ikke ser mig. Thi mine Kinder rødme af 
Undseelse, og mine Øjne ere fulde af Taarer. Dette 
Brev, det tørste og det sidste, skriver jeg endnu som 
Jomfru. « 

Under Læsningen af disse Linier stormede de for- 
skjelligste Følelser ind paa Hipyllos; han var baade 
ængstlig og henrykt til Mode. Endnu en Gang gjennem- 
løb han Skrivelsen, og allerede Overskriften vakte en 
Følelse af Glæde hos ham. Den unge Pige, der var 
opdraget under Moderens Øjne, var Ærligheden selv, * — 
det var ikke en Gang faldet hende ind at skrive uden 
Navn. Om Akestor, Kilden til al hendes Sorg, ytrede 
hun ikke et eneste ondt Ord; kun betegnede hun ham 
som »hint Menneske«. Og hvor rørende var ikke hendes 
Tillid! Hvad han, Hipyllos, vilde gjøre, vidste hun ikke,, 
og dog tyede hun til ham som den eneste, hos hvem 
hun kunde søge Tilflugt. Og saa til sidst Paamindelsen 

om, at der kun var en kort Frist til at handle, udtrykt 
i de Ord »dette skriver jeg endnu som Jomfru«. 

Der var noget saa kvindeligt i dette Brev, at Hi- 
pyllos følte sit Hjærte svulme af Stolthed og Lykke. 
Det var, som om der med Voxtavlerne og de paa dem 
fint indridsede Linier var fulgt noget af den smukke 
Pige selv, og atter lovede han sig at vinde hende, hvad 
det end skulde koste. 

Fra Skrivelsen saa' Hipyllos op paa Slavinden. 

Det var en blomstrende Pige paa sexten, sytten 
Aar, snarere høj end lille, med brunladen Hud og sort, 
kruset Haar. Hun var iført en hvid linned Kjortel, og 
under den ungdommelige, ikke alt for fulde, Barm, var 
der bundet et gult, blaastribet Klæde. 

Doris gjengjældte Blikket med et Smil. Hun var 
jo med i Forstaaelsen. 

»Hvorfor denne Fremskyndelse af Brylluppet?« 
spurgte Hipyllos. »Hvorfor allerede om fem Dage?« 

»Hvad véd jeg?« svarede Doris. »Nogle af Slaverne 
mene, at Akestor har Brug for Medgiften.« 

Hipyllos fremtog af et lavt Skab Skriverør, »det 
sorte«, og en Rulle af den Papyros, der gik i Handelen 
under Navn af Taneotika. Imedens Doris saa' sig 
om, vel vidende, at hun ved sin Hjemkomst maatte 
gjøre Regnskab for hver Løjbænk, hvert Tæppe og hver 
Trefod, satte Hipyllos sig ved et lille Bord og skrev, 
som hans Ungdom og Lidenskab indgav ham det: 



1 64 Fra Hellas. 

»Vær hilset, skjønne Klytia, du, mit Lys, 
min Sjæl og mit Liv! 

»Dit Brev har været mig en Skræk og en Hen- 
rykkelse. Dog, Skrækken er overvunden, og Henrykkel- 
sen er bleven. Forlad dig paa mig, jeg skal ikke lade 
noget uforsøgt. Men skulde jeg intet udrette i de fem 
Dage, er mit Raad dette: Anstil dig da syg, for at 
Brylluppet kan vorde udsat. Jeg vinder da en længere 
Frist. Og nu lev vel, du det kjæreste for min Sjæl! 
Vær ved godt Mod og lad dig berolige.« 

Tillige med dette Brev blev der stukket en Drachme 
i Doris's Haand, og hun forlod Hipyllos, blussende af 
Glæde og med de bedste Ønsker for ham og Klytia. 

Næppe var den unge Mand bleven ene, før han 
hensank i dybe Tanker. »Om fem Dage!« mumlede 
han, »om fem Dage!« Han kunde have ombragt Ake- 
stor, men indsaa' dog, at Voldsomhed ikke var Midlet 
til at vinde den smukke Pige. At gaa til Xenokles og 
tilstaa ham alt, var ganske vist det simpleste ; men vilde 
denne vel bryde et givet Løfte, tilmed nogle faa Dage 
før Brylluppet? Det var ikke rimeligt. Efter lang Uvis- 
hed kom Hipyllos til at tænke paa Thufrastos. Den 
gamle Ry tter - Høvedsmand var dygtig i alt, hvad han 
foretog sig, prøvet i alle Livets Forhold og bekjendt for 

sin Raadsnildhed. Klytias Fader nærede desuden den 
største Ærbødighed for ham. Maaske kunde han hjælpe. 

XIV. 

I det næste Øjeblik var Hipyllos paa Vejen til 
Thufrastos. Det var ved den Tid, der laa imellem Be- 
søget paa Torvet og Besøget paa Øvelsespladsen. Som 
Hipyllos ventede, traf han den gamle Rytter -Høveds- 
mand hjemme. Denne modtog ham venlig og hørte 
opmærksomt paa ham, men da han kom til sit egentlige 
Ærinde, rynkede Thufrastos Brynene og gav ham et 
Afslag. 

»Hvad forlanger du?« sagde han paa sin buldrende 
Maade. »Skulde jeg gaa til Xenokles — og foreskrive 
ham, — hvem han skal give sin Datter til Ægte? Gjøre 
mig til Spot for ham og andre! Nej, unge Mand, du 
kjender ikke Thufrastos.« 

Hipyllos bøjede Hdvedet og saa' til Jorden. Hans 
sidste Haab var bristet. 

Der opstod et Øjebliks Tavshed, under hvilken en 
Hund hørtes rasle med sin Lænke uden for. 

Thufrastos rettede paa sin graa Kjortel, gned sin 
skallede Isse og tog sig med en adspredt Mine om 
Skjægget. Hipyllos skammede sig over sin Begjæring 
og saa' helt modfalden ud. Da lagde Thufrastos Haanden 

paa hans Skulder og tog Plads hos ham paa Løj- 
bænken. 

»Unge Mand,« sagde han, »slaa ikke Øjnene ned 
som en Kvinde.« Derpaa tilføjede han i en mere god- 
modig Tone: »Fat Mod! Der gives. vel andre Veje og 
Midler. « 

»Hvad mener du?« spurgte Hipyllos og løftede 
Hovedet. 

»Hør mig! — jeg skal give dig et Raad. Den 
gamle feltherre Stratokles saa' en Dag nogle af sine 
sværtbevæbnede blegne, da de skulde gaa mod Fjenden. 
Han raabte da højt: »Har nogen af Eder glemt noget 
i Lejren, kan han endnu hente det!« Da sneg en Mand 
sig skamfuld ud af Rækken og efter ham fem, sex 
andre. »Godt!« udbrød Stratokles, »Trællene ere borte! 
Nu have vi kun modige Mænd iblandt os!« Dermed 
stormede han frem, og Fjenden tog Flugten . . . Men, 
unge Mand, endnu fatter du vel ikke? . . .« 

Hipyllos gjorde et benægtende Tegn. 

»Velan da!« vedblev Thufrastos med en vis Heftig- 
hed, som om han ikke hurtig nok kunde blive færdig 
med, hvad han havde at sige, »jeg mener, at din Med- 
bejler, Akestor, er en Ordgyder og en Kryster, — jeg 
mener, at han, som hine Trælle, maa bringes til at vise 
sig, som han er. Da vil Xenokles — uden at spørge 
nogen til Raads — lade ham løbe.« 

»Herligt! fortræffeligt!« udbrød Hipyllos og klappede 
i Hænderne. »Ikke for intet priser man din Raadsnild- 
hed. Men hvorledes opnaa dette?« 

»Det er, ved Zeus, ikke vanskeligt. Gjør du dig 
lille, saa gjør han sig stor, — anstiller du dig frygtsom, 
saa lader han modig. Naar han da ret har pustet sig 
op, indjag ham saa en alvorlig Skræk. Foregiv, at 
Hetæriet er opdaget, at tjuset er omringet af Bueskytter, 
— og naar han saa ryster og ikke véd, hvor han skal 
skjule sig, — gjør da, som Stratokles gjorde med de 
f e J£ e > — gi y nam e * Paaskud til at luske sig bort, — 
-og flux vil han vise Hulingen under Fodsaalerne (smøre 
Haser).« 

Hipyllos lo. De talte endnu længe sammen, og da 
den unge Mand gik bort, var al Uro og Tvivl vegen 
fra ham. 



XV. 

Hipyllos's Brev var en Glæde og Trøst for Klytia, 
men det beroligede hende ikke. Fem Dage var jo en 
saa kort Frist! Under Taarer og Kjærtegn betroede hun 
sig til sin Moder og skildrede hende Hipyllos med en saa 
kjærlig Veltalenhed, at Maira (det var Moderens Navn) 
blev vunden for hendes Ønsker. Skjønt hun ikke satte 
megen Lid til dennes Mægling, trængte hun dog ind 
paa hende og fik hende ved Bønner og Overtalelser til 

at love at tale hendes Sag hos Xenokles. Der var 
allerede gaaet to Dage af de fem, og der var derfor 
ingen Tid at spilde. Den følgende Aften, da begge 
Ægtefæller spiste sammen, Manden magelig henstrakt 
paa Løjbænken og Hustruen ydmyg siddende paa dens^ 
yderste Kant, vovede Maira, ikke uden en indre Skjæl- 
ven, at rykke frem med sit Ærinde; men næppe forstod 
den lille, heftige Mand, hvad der vai Tale om, før han 
fo'r op og afviste hende paa en saadan Maade, at hun 
ikke mere dristede sig ( til at komme tilbage til den Sag. 
Dermed var ethvert Haab om Moderens Bistand afskaaret r 
og selv at tale til sin Fader faldt ikke en Gang den 
unge Pige ind. Hun havde ikke andet at gjøre end at 
sætte sit sidste svage Haab til Hipyllos. 

Men da Dagen før Brylluppet oprandt, uden at der 
viste sig den mindste Udsigt til Frelse, hørte Klytia or> 
at fælde Taarer og hensank i en sløv Ufølsomheds- 
tilstand som et Menneske, der ikke har noget Haab mere. 
»Hvad gavner det, om jeg vilde lade syg?« tænkte hun. 
»Man vil svare: Det er intet, — det vil gaa over! 
Kan jeg ganske ene sætte mig mod aJle ? Kan jeg lade 
Brudefølget vente? Nej, selv om jeg klager, vil man 
løfte mig op paa Vognen og lade hint Menneske kjøre 
mig til sit Hus.« Fra dette Øjeblik fandt hun sig som 
viljeløs i alt. 

Da Aftenen kom, den sidste Aften, hun skulde til- 
bringe under det fædrene Tag, syslede Moderen og et 

Par Slavinder om hende i det snævre Jomfrubur. Det 
var et lille Rum med brunrøde Vægge, oplyst af en 
Lerlampe, som stod paa en Trefod af Erts. Klytia sad 
paa en lav Stol, bortvendt fra Lampen, og Doris stod 
bag hende i Færd med at samle og opbinde hendes 
Haar i en Knude. I Baggrunden af Værelset havde 
Maira tillige med en halvgammel Slavinde, der havde 
været. Klytias Amme, travlt med at efterse Kjortler, Tør- 
klæder, Brystbind og Overslag, som de bredte ud over 
den unge Piges Leje, en smal Ahorns -Sovebænk, belagt 
med brogede Puder og Tæpper. 

Der herskede en trykket og bedrøvet Stemning. 
Selve Luften i det lille Rum var tung, saa at sige mættet 
med den ejendommelige klamme Friskhed af rene Kvinde- 
klæder, blandet med en gjennemtrængende Duft af Salve 
og mediske Æbler, hvilke sidste vare lagte mellem Tøjet 
for at give det Vellugt. Af og til vexlede Klytias Ma- 
der og Ammen et Par Ord, men saa sagte og stilfærdigt, 
som om det gjaldt om ikke at forstyrre en syg. Den 
unge Jomfru overlod sig i fuldstændig "Tavshed til sin 
Yndlings.ternes Omsorg, og selv dennes rappe Tunge var 
gaaet i Staa. 

Pludselig lød der glade Pigestemmer uden for. 
I Følge gammel Skik skulde Bruden Aftenen før Bryl- 
luppet tage et Bad i Vand fra Kilden Enneakrunos. 
Dette Vand maatte hentes af en ren Jomfru. En ung 
Naboerske Koronis, en Datter af en velhavende Kurve- 

mager, havde fra Barn været Klytias Veninde og set op 
til hende med Beundring; denne Jomfru havde med sine 
Slavinder hentet Kildevandet. 

Da hun traadte ind, var det, som om der trængte 
en Luftning af Liv og Munterhed ind i det tavse Jomfru- 
bur. Koronis var en lille, væver Pige med et barnligt 
Ansigt, i hvilket de mørke Øjne, Munden, Kinderne, 
Smilehullerne, — alt lo. Hun var aldeles hvidklædt og 
bar den ved Renselser brugelige Lavrbærgren, Denne 
satte hun dog strax inden for Døren, som om hun vilde 
sige: »Staa der, du unyttige, højtidelige Ting!« 

Hun fik næppe Tid til at hilse, saa meget havde 
hun at fortælle. Ved Kilden havde hun truffet et Par 
andre Brudejomfruer; de havde sladret sammen, og Ko- 
ronis vidste derfor god Besked om de Bryllupper, som 
skulde holdes den følgende Dag; hun kjendte Fædre, 
Mødre, Brude og Brudgomme og havde mangfoldige 
Ting at berette om Festdragterne, Brudeførerne og 
Bryllupsmaaltiderne. 

Da alt dette var drøftet, begyndte Forberedelserne 
til et af de Optrin, som hin Tids Kunst har gjengivet 
paa saa mangt et Vasebillede. 

Doris satte en Badekumme af Form som en Mus- 
lingeskal midt paa Gulvet og stillede den fyldte Hydria 
ved Siden. Derpaa knælede hun ned for sin Hersker- 
inde og løste hendes Bælte tillige med Agrafferne paa 
Skuldrene. Et Par smaa Ryk var nok for at faa Klæde- 

bonnet til at glide ned om den siddendes Lænder, og 
frem af en Sky af hvide Folder dukkede hele Overdelen 
af det fine, jomfruelige Legeme, hvis Nøgenhed, set 
imod den brune Væg, blev dobbelt blændende og syntes 
skabt til at bedaare baade Øjne og Hjærter. 

Nu begyndte den fortrolige Smaasnakken, som altid 
finder Sted blandt Kvinder ved saadanne Lejligheder. 

>Kjære, hvor skjøn du dog er!« udbrød den lille 
Koronis og trykkede et let Kys paa Venindens Skulder. 
»Hvilken Hud, — hvad er det fineste seriske Spind mod 
denne Glathed!« 

»Ja,« sagde den halvgamle Amme med en Selv- 
tilfredshed , som om hun ansaa Klytia for sit Værk, 
»det véd )eg y at selve Ledas Barm ikke var skjønnere . . . 
her behøves intet Brystbind.« 

Doris saa' smilende paa Koronis og Ammen. 

»Hvad I berømme, fortjener den højeste Ros,« sagde 
hun, »men det er ikke, hvad jeg priser mest.« Med et 
Blik, fuldt af sand Hengivenhed, knælede hun ned for 
Klytia, greb hendes Haand og kyssede den. »Hvad jeg 
lover højest, er min skjønne Jomfrus Godhed. Fra lille 
af har jeg betjent hende Dag for Dag, — og aldrig, 
i den lange Tid, et eneste ondt Ord!« 

»Tro mig, min Klytia,« tilføjede Moderen, ikke uden 
en vis Stolthed, og dog med Taarer i Øjnene, »du vil 
blive glad og lykkelig! Hvilken Mand maa ikke faa dig 
kjær, — god og smuk, som du er!« 



172 



Fra Hellas. 



Nu tog Koronis sin Veninde ved Haanden. I det 
Klytia rejste sig, sank Klædebonnet ned og blev som 
en bred, folderig Krans af hvidt Lin liggende om hende 
paa Flisegulvet. Et Nu, men ogsaa kun et Nu, stod 
den unge Pige, mildt belyst af Lampen, i sine Sne- 
lemmers Pragt oprejst i det mørke Jomfrubur; derpaa 
traadte hun med en bly Bevægelse ud af Kjortelens 
Folder og satte sig paa Hug i Badekummen. 

Koronis løftede med en skalkagtig truende Mine 
den fyldte Hydria i Vejret. 

»Klytia, bered dig paa at gyse!« sagde hun leende. 
»Jeg skal gjøre, som der staar skrevet i Lampros's Bade- 
sang.« Og i det hun hældte til, saa at Vandet rislede 
ned over det skære, smidig sammenbøjede Legeme, 
nynnede hun halvt højt: 

Gyd besindig Kildens Vande 
Over Brudens Hals den hvide; 
Lad dem væde Barm og Pande, 
Haand og Fod og Ryg og Side! 
Snart den fagre da fornemmer 
Badets kølig-friske Sødme, 
Saa de marmorhvide Lemmer 
Faar et Skjær af Rosens Rødme. 

Imedens Doris med et blødt uldent Klæde aftørrede 
sin Herskerindes Ryg, fulgte denne med Øjnene de 
bævende Vanddraaber, som søgte og fandt hinanden 



Hetæriet. 



173 



paa hendes Hals for derefter i blanke Slangelinier at 
trille ned over den glatte Hud. Klytia var ingenlunde 
hovmodig af sin Skjønhed; men naar hun som nu saa' 
ned over Skuldrenes bløde Fald og Barmens kyske Run- 
dinger, kunde hun ikke undlade at fornemme et Indtryk 
af noget ualmindelig smukt. Enneakrunos-Vandet havde 
ikke alene styrket hendes Legeme, men givet hendes 
Sjæl ny Spændkraft. Et Mylr af Tanker gjennemkryd- 
sede hendes Hoved. Fortalte ikke selve Homeros om 
blodig Krig for en smuk Kvindes Skyld ? Kvindeskjønhed 
maatte altsaa være noget saare kosteligt. Og for hvem 
var hun da bestemt? 

Hun saa' i Aanden sin Brudgom Akestor, — statelig 
og pralende, men uden Spor af attisk Finhed, storladen 
og tung. Kun en eneste Gang havde hun betragtet 
ham med et flygtigt, sky Øjekast. Men Kvindernes 
Blik er som Lynet. Hun havde da grebet ham i at 
fæste Øjnene paa hende med et Udtryk, hvis Lige hun 
aldrig havde set. Hun følte det som noget oprørende, 
som en Vanhelligelse at skulle overgives til denne Mand, 
og hun lovede sig selv ikke at sjcy noget Middel til at 
undgaa en saa bitter Forsmædelse. 

Denne Beslutning skulde snart blive sat paa Prøve. 

XVI. 

Næppe havde Maira, ledsaget af Ammen, fjærnet 
sig for at følge Koronis ud og foretage et sidste Tilsyn 

i Huset, før der uden for hørtes en Lyd, som om der 
var blevet slaaet en lille Sten mod Muren. Hvor ube- 
tydelig denne Støj end var, fo'r Doris sammen, og Kly- 
tia, som var i Færd med at tage Klædebonnet paa, 
holdt det op for sig, blev blussende rød og lyttede med 
tilbageholdt Aandedræt. 

Doris løb hen til Glughullet og trak det røde For- 
hæng til Side.* Uden for blev der med hviskende 
Stemme sagt et Par Ord. Det klang som et Spørgs- 
maal. Inden Doris svarede, vendte hun sig om mod 
Klytia og sagde: »Det er hans Slave Manodoros ... 
Han spørger, om du er alene.« 

Derpaa stak hun Hovedet ud af Glughullet. 

*J a > — ganske alene,« svarede hun i en dæmpet 
Tone. »Men hvad vil du? Sig frem! Jomfruens Moder 
er nylig gaaet og kommer strax tilbage.« 

Atter lød. der en Hvisken uden for. 

Doris rakte Armen, saa langt hun kunde, ud af 
Glughullet. I samme Øjeblik rødmede hun op over 
Hals og Øre og stampede utaalmodig med Foden. 
»Slip!« udbrød hun, »slip! det er ikke Tid til Fjas.« 
Da hun atter vendte sig om, havde hun et Papyrosbrev 
i Haanden. 

»Læs, kjære Jomfru,« sagde hun, i dét hun tog Bade - 
kummen og bar den ud. »Jeg holder Vagt uden for.« 

Klytia greb med skjælvende Haand Brevet og brød 
Seglet. Det sløve Udtryk i hendes Træk var som bort- 

vejret, og hendes smukke Aasyn straalede af Forvent- 
ning og Haab. 

Skrivelsen indeholdt følgende Linier, som syntes 
skrevne i Hast, da hist og her et Ord var udslettet og 
ombyttet med et andet: 

»Dyrebare Klytia! 

»Du er ene mod de mange; jeg frygter, du vil lade 
dig overtale. Du maa undfly; det er den eneste Frelse. 
Sabazios-Præstinden er villig til at modtage dig. Doris 
maa følge med; ellers vil hun blive pint og tilstaa alt. 

»I alle Guders Navn, gjør hvad jeg raader dig, min 
elskede! Har du ikke selv kaldt mig dit Livs Herre? 
Du vil let kunne undslippe gjennem Haven; hold dig 
borte i nogle Dage, da er al Fare forbi. Din Faders 
Vrede skal jeg vide at besværge. Er den ikke desuden for 
intet at regne mod de mange lykkelige Aar, der vente os?« 

Dersom denne Skrivelse var indtruffen tidligere, 
vilde Klytia aldrig have besluttet sig ( til et Skridt, som 
saa ganske stred imod, hvad der sømmede sig for en 
attisk Jomfru. - Tanken om at forlade det fædrene Hjem 
vilde have oprørt hende som det umuligste af alt. Men 
nu da Modbydeligheden for Akestor var bleven lige saa 
levende hos hende som Kjærligheden til Hipyllos, fandt 
hun vel dette Brev dristigt, men hun indsaa tillige, at 
Hipyllos talte Sandhed. Faren var overhængende, og 

der var ikke nogen anden Udvej end Flugt, dersom de 
ikke skulde skilles for bestandig. 

»Han har Ret,« tænkte hun. »Jeg har kaldt ham 
mit Livs Herre. Skulde jeg da undlade at opfylde hans 
første Bud? Nej, — jeg gjør, som han byder, — ske, 
hvad der vil!« 

Da Doris kom ind for at hente den tomme Hydria, 
stod Klytia for hende med høj Rødme paa Kinderne 
og med et Blik, hvori der udtalte sig en fast Beslutning. 

»Naar alt er stille i Huset,« sagde hun, »flygter jeg 
bort gjennem Haven. Du skal ledsage mig.« 

Doris blev staaende med aaben Mund; den tomme 
Hydria, som hun netop havde tagqt, faldt hende ud af 
Haanden og knustes paa Fliserne med en raslende Lyd. 

»Guderne afvende Varslet!« mumlede hun, i det 
hun opsamlede Skaarene. 

Men Klytia lod sig ikke forstyrre. 

»Naar Fader og Moder sove,« vedblev hun, »lister 
du dig ind i Sovekamret og tager Have-Nøglen.« 

Doris troede næppe sine Øren. Hun kjendte ikke 
mere Klytia. Var det den ængstelige unge Jomfru, som 
havde frygtet for Sammenkomsten med Ninos, og som 
havde maattet ledes Skridt for Skridt? Nu var det hende, 
der befalede, og Doris, der nærede Betænkeligheder. 

»Men tror du ogsaa, Jomfru? . . .« 

Klytia løftede Haanden med en Bevægelse, som 
paabød Tavshed. 

I det samme lød der Trin uden for. Det var Mo- 
rderen, der kom tilbage. Hun affærdigede Doris,' satte 
^ig paa Kanten af Sovebænken og drog Klytia ned hos 
sig. Det var den sidste Aften, Datteren skulde tilbringe 
i Hjemmet. Maira glattede kjærtegnende Klytias Haar, 
i:og hendes Hænder mellem sine og samtalede længe 
med hende med en fortrolig Hvisken. Da de omsider 
skiltes, var det kun modstræbende og efter mange Om- 
favnelser og Kjærtegn, og de havde da begge Taarer i 
-Øjnene. 

Klytia følte et Slags Anger, men det forandrede 
ikke hendes Beslutning. 

Hun rev en Papyros-Strimmel af Hipyllos's Brev og. 
skrev følgende Linier: 

»Kjære Moder! 

»Tilgiv mig, jeg maa flygte, — jeg afskyr hint 
Menneske. Men frygt ikke! Jeg søger Tilflugt paa et 
sikkert Sted, hvor der ikke vil hændes mig noget ondt. 
Doris følger mig. Om faa Dage, naar Faren er forbi, 
-kommer jeg igjen. Vær hilset, dyrebare Moder, og vel- 
signet være din Kjærlighed! Som Jomfru forlader jeg 
min Faders Hus, som Jomfru vender jeg tilbage.« 

Da Klytia med en Naal havde fæstet Papy ros-Strim- 
len til den brogede Hovedpude, samlede hun de faa 
Klædningsstykker, som hun behøvede under en kort 

Fraværelse. Nu kom Doris listende; hun havde lyttet 
ved Sovekammeret. Xenokles og hans Hustru sov ikke 
endnu, men talte sammen; hun havde hørt dem nævne 
Ordet »Brudefører«. 



XVII. 

En Times Tid efter sneg Doris sig atter gjennemr 
Kvindeboligens aabne Sal, den saakaldte Prostas, hen tiF 
Ægtefællernes Sovekammer. Hun lyttede, men hørte 
intet; Samtalen syntes at være gaaet i Staa. Sovekamret 
var et af de faa Rum i et hellenisk Hus, som kunde 
lukkes med en Dør. Heldigvis stod Døren dog paa 
Klem, men for at slippe ind, rnaatte Doris skyde den 
højere op. Næppe rørte hun den, før hun skræmmedes 
tilbage af en høj og lydelig Knirken. Doris følte Blodet 
vige bort fra sine Kinder; men ind skulde og maatte 
hun ! Med den yderste Varsomhed tog hun atter i Døren, 
og denne Gang lod den sig ucjen Støj lukke helt op. 

Lydløs som en Skygge sneg hun sig paa sine bare 
Fødder ind i Kamret. Der mødte hende en lummer, 
indesluttet Luft. Hun hørte sovendes Aandedræt; for 
øvrigt herskede der den dybeste Stilhed. Ude fra Søjle« 
gaarden trængte Nathimlens svage Lys ind ad den aabne 
Dør. Doris skimtede utydelig Lejet; foran det var der 
noget lyst, som slæbte hen ad Gulvet, uden Tvivl lange 
Kvindeklæder, der hang ned fra en Stol. Hun famle »le 

forsigtig videre, angest for at støde imod og gjøre Støj. 
Der var en forunderlig Usikkerhed over hende, og hen- 
des Fødder syntes hende tunge som Bly. Med vidt 
opspilede Øjne saa' hun, eller troede hun at se, to men- 
neskelige Skikkelser henstrakte paa Lejet. Hun traadte 
et Par Skridt nærmere, da følte hun sig som lammet af 
Forfærdelse og nær ved at segne i Knæ. Den ene af 
Skikkelserne sad oprejst paa Sengen og vendte Ansigtet 
imod hende. Hun kunde ikke skjelne dens Øjne; men 
hun følte, at den saa' lige paa hende. 

»Er det dig, Doris? . . . Hvad vil du?« lød det midt 
i Stilheden. 

Doris kjendte Stemmen, skjønt den i Nattens Mørke 
og Tavshed syntes hende at have en spøgelseagtig 
Klang. Det var Maira, der talte. 

Moderen var saa optagen af Tanken om Datterens 
Bryllup, at hun slet ikke var bleven forskrækket ved 
at se Doris liste sig ind. Stemmen lød kun lidt for- 
undret. 

Doris kunde ikke svare; det var hende umuligt at 
faa et eneste Ord over sine Læber. 

»Hvad vil du saa silde?« lød det atter, denne Gang 
med en vis Utaalmodighed. 

Doris gjorde Vold paa sig for at faa Stemmen i 
sin Magt.. 

»Nøglen . . .« stammede hun, »jeg vilde hente 
Nøglen.« 

»Hvortil?« 

»Natlampen er gaaet ud, jeg vilde tænde den hos 
Naboen.« 

»Taabe, du kan jo tænde den ved Klytias Lampe. 
Den skinner jo paa Søjlen uden for.« 

Der var intet at svare hertil, — Doris ansaa' sin 
Sag for tabt. Men selve Farens Størrelse bragte hende 
til at tage sig sammen. Hun trak Vejret dybt og følte 
sig paa ny i Besiddelse af sine Evner. Hun vilde have 
Nøglen! Og alt det haarde og trodsige, som ligger i 
en fast Beslutning, opfyldte hende med ét saa ganske, 
at hun, ubekymret om, enten Xenokles vaagnede eller 
ikke, gik lige løs paa Maalet. 

»Jeg maa dog have Nøglen,« sagde hun i en Tone, 
der lød kold og fremmed i hendes egne Øren, »jeg skal 
hælde Badevandet ud.« 

»Lad det staa til i Morgen.« 

Doris følte med Haanden hen over Væggen ved 
Hovedgjærdet af Sengen og fandt Sømmet og Nøglen 
med de tre Takker. Hun tog den rolig og uden al 
Overilelse. 

»Jeg tør ikke lade Vandet staa,« sagde hun. »Jom- 
fruen har befalet mig at slaa det ud.« 

Og- uden at oppebie noget Svar forlod hun, let som 
en Fjer, Sovekamret og løb, aandeløs af Glæde og Sinds- 
bevægelse, tilbage til Klytia, for hvem hun triumferende 
holdt Nøglen i Vejret. 

Kiytia tog hende i sine Arme og kyssede hende ømt. 

• Uden at spilde et Øjeblik gav hun hende Bylten 

med sit Tøj, kastede et blaastribet Klæde over Hovedet, 

slukkede Lampen og sneg sig med sin trofaste Terne 

ved Haanden ud af Jomfruburet. 

XVIII. 

Klytias Hjærte bankede af Sindsbevægelse. Inden 
hun gik videre, løftede hun Forhænget for det Værelse, 
hvori Husgudernes Billeder stode, og i det hun bøjede 
sig over mod de i Mørket usynlige Smaastøtter, mum- 
lede hun halvt højt: 

»Vredes ikke, I min Slægts Beskyttere! Forlad 
ikke mig, fordi jeg forlader Eder!« 

Derpaa skred hun, ledsaget af Doris, gjennem den 
aabne Sal ind i et større Arbejdsrum for Kvinder. Mør- 
ket var her saa tæt, at der kun skimtedes et Par smalle 
graa Striber; det var de Glughuller i Muren, gjennem 
hvilke Værelset fik sit Lys om Dagen. En menneske- 
varm Luft slog de flygtende i Møde, og der hørtes Ly- 
den af flere sovendes Aandediræt. Om Natten laa her 
nemlig langs Væggene flere af Husets Slavinder paa Lejer 
af Hynder og Filttæpper. I det Doris gik hen imod 
Døren til Haven, stødte hun med Bylten mod noget, 
vistnok en høj Trefod. Hun snappede rask efter den, 
men greb i Mørket forbi. Den styrtede om med et 

stort Bulder, og en Kobberlampe, som havde staaet paa 
den, fløj raslende hen ad Stengulvet. Slavinderne fo'r 
op af Søvne; den enes Skrig forskrækkede den anden, 
saa at de alle hvinede om Kap. Da lød der ilende 
Trin over Søjlegaarden , og en Mandsstemme raabte i 
en vredagtig Tone: 

»For en Ufærd! hvorfor skraale I? Hvad er der?« 

»Stille, ITaaber!« sagde Doris med sin vel kj endte 
Røst, »anse I mig for én Tyv, som har løftet Døren af 
dens Hængsler eller gravet sig ind under Muren?« 

»Hvad skal du her?« spurgte Kvindeboligens Dør- 
vogter; thi ham var det, som var ilet til 

Doris havde imidlertid fundet Laasen og sat Nøglen 
i den. 

»Aa!« svarede hun som fortrædelig over de mange 
Ophævelser, »jeg skal hælde Badevand ud. Men i Mør- 
ket stødte jeg til en Trefod, — den faldt, — og saa 
skreg de som besatte af en ond Dæmon.« 

Dermed aabnede hun Døren, skød Klytia ud af den 
og fulgte selv bag efter. 

De flygtende befandt sig nu i Haven. Her var 
Mørket ikke tættere, end at de uden Vanskelighed kunde 
skjelne Gangene mellem Buskenes og Træernes dunkle 
Masser. Et fugtigt Vindpust strøg forbi deres Ansigter, 
og Blomsterne duftede bedøvende stærkt; de hørte det 
rasle i Løvet som Tærninger paa et Kobberskjold, og 
der faldt enkelte store Draaber. 

Klytia følte en usigelig Lettelse efter den Angest, 
liun havde udståaet. Det forekom hende, som om hun 
med Natteluften aandede Frihed, og hun tænkte med 
et Slags glad Skræk paa at møde Hipyllos. Doris var 
^ndnu opfyldt af Tanken om den natlige Støj i Huset, 
men trøstede sig med, at Dørvogteren vilde forklare alt. 

Uden for Havelaagen stod der to mørke Skikkelser. 
Den ene bar Haaret tæt afklippet, — altsaa en Slave; 
•den anden havde lange Lokker, og skjønt de begge 
viste sig som sorte Skyggerids, gjenkjendte Klytia strax 
Hipyllos paa den statelige Maade, hvorpaa Kappen sad 
om ham, — noget, som alene var nok til at vise den 
unge Eupatride. 

Klytias Hjærte bankede stærkere , og hun kom 
pludselig til at skjælve over alle Lemmer, ligesom den 
Aften, da hun sneg sig over til Sabazios-Præstinden. 
Næppe var hun traadt ud af Havelaagen, før Hipyllos 
Ilede hende i Møde. 

»Hav Tak!« sagde han, »vær velsignet, at du kom!« 

Den unge Pige tav; hun var alt for bevæget og 
forvirret til at kunne svare et eneste Ord. 

»Du indsaa' Nødvendigheden,« vedblev Hipyllos, 
»og dernæst — « 

Han standsede og stirrede hende smilende ind i 
Ansigtet; han havde aldrig set hende skjønnere. Det 
Waastribede Klæde, hun havde kastet over Hovedet, 

lagde en let Skygge over hendes Træk, som gav dem 
en egen hemmelighedsfuld Ynde. 

* — °g dernæst,« tilføjede han, »har du jo skrevet r 
at du sætter aLdin Lid til mig.« 

Klytia løftede sine mørke Øjne op til ham. 

Hipyllos lagde Armen om hendes Liv, og skjønt 
han følte en svag Modstræben, fulgte han hende saaledes 
de faa Skridt over til den Udlejningsbolig, hvor Saba- 
zios-Præstinden boede. Det var et saakaldt Tristegos, 
et Hus med tre Stokværk, som tilhørte Vaabensmeden 
Sauros og laa ved Siden af hans Værksted. 

Ved det første dæmpede Slag med Jærnringen var 
Ninos rede og aabnede Døren. 

Hipyllos * greb begge Klytias Hænder. 

»Vi maa skilles,« sagde han. »Men i hvad der end 
sker, saa gaa ikke hjem, inden du har faaet Budskab* 
fra mig. Og nu lev vel, du herlige, du eneste, du mit 
Livs Lys!« 

Han trykkede hende til sit Bryst, og inden hun 
kunde forhindre det, havde han ranet et Kys. 

Men Klytia rev sig løs, samlede sin Klædnings Fol- 
der og fløj, let som en Hind, op ad Trappen, hvor hen- 
des lyse Skikkelse forsvandt i Mørket. 

Hipyllos stirrede efter hende. 

»Ved Afrodite,« udbrød han, »det er som em 
Sommerfugl ! « 

XIX. 

Maira sov ikke meget den Nat. Om Morgenen 
undrede det hende, at hun ikke saa' Doris vimse om i 
Huset. Efter at have fundet Jomfruburet tomt, tvivlede 
hun dog ikke om, at Klytia og hendes Yndlingsterne 
befandt sig i Haven. Hun gik derud og kaldte gjentagne 
Gange; men da hun kun fik Tavshed til Svar, gjennem- 
fo'r der hende en Anelse om en Ulykke. Hun ilede 
tilbage til Jomfruburet, saa' efter overalt, fandt Papyros- 
Sedlen paa den brogede Hovedpude og læste den med 
aandeløs Hast. 

»Barmhjærtige Guder!« udbrød hun og slog Hæn- 
derne sammen. »Undvegen, — flygtet ved Nattetid ! ... 
Klytia, Klytia, hvor kunde du volde mig en saadan Sorg ! 
Gjøre vort Hus til Spot for avindsyge Naboer — Hvad 
vil din Fader sige? Han vil rase og forbande dig . . .« 

Pludselig foregik der et Omslag hos hende. 

»Ja, lad ham rase,« mumlede hun, »lad ham true 
og forbande ... At bringe min Klytia dertil! Hvor hun 
maa have lidt! Men, ved Hera, han skal faa Sandheden 
at høre.« 

Hun var allerede paa Vejen til Sovekamret, da hun 
paa én Gang standsede. 

»Hvad tænker jeg paa!« udbrød hun. »Først gjæl- 
der det om at skjule Klytias Flugt. Ingen maa ane, 
at Jomfrjuburet er tomt.« 

Hun kaldte paa Eunoa, den ældste af Husets 
Slavinder, og sagde til hende: 

»Klytia er syg. Sæt dig her, uden for Døren, og 
lad ingen komme ind, ikke en Gang Ammen. Gjør 
nøje, som jeg siger dig.« 

Eunoa gjorde store Øjne; hun havde aldrig hørt 
sin Herskerinde tale i en saa kort og bydende Tone. 

Da Maira traadte ind i Sovekamret, var der noget 
højtideligt over hende, som vakte Xenokles's Opmærk- 
somhed. Han lagde sig paa L'øjbænken og vinkede 
hende hen til sig. 

. Men i Stedet, for at tage Plads blev Maira staaende 
foran ham og stirrede ham stift ind i Ansigtet. Xe- 
nokles troede næppe sine Øjne. Det var første Gang i 
de tyve Aar, hun havde været hans Hustru, at hun ikke 
strax havde gjort, hvad han forlangte. 

»Sæt dig!« gjentog han og pegede atter paa Sædet. 

Maira syntes ikke at høre det. 

»Jeg har et slet Budskab,« sagde hun koldt. »Der 
er i. Nat hændet os en Ulykke.« 

»Hvad er der? hvad er der?« udbrød den lille, 
ivrige Mand, og i det han pegede paa Papyros-Strimlen, 
som hun holdt i Haanden, spurgte han: »Er dette 
Ulykken ? « 

»Det er fra Klytia,« svarede Maira og oplæste 
Indholdet i en Tone, som om Sagen ikke vedkom 
hende. 

Ved Ordene: »Tilgiv mig, jeg maa flygte,« fo'r 
Xenokles op, og med en Bevægelse, som om hans Ben 
havde været i ét Stykke, svang han fra sin liggende 
Stilling Fødderne ned til Gulvet, saa at han kom til at 
sidde opret paa Løj bænken. Han syntes at være bleven 
maalløs, og hans Hænder famlede 4 paa en aandsfravæ- 
rende Maade om, ved Bæltet, som han ikke var bleven 
færdig med at spænde. 

Han tænkte paa Klytias Barndom , paa hendes 
smukke, milde Aasyn, paa hendes uskyldige Kjærtegn. 
Han fik Øjnene fulde af Taarer, — han kunde ikke tro, 
at hun var borte. 

Maira var en god Husmoder og elskede sin Hus- 
bond ømt; men hun var ikke højmodigere end største 
Delen af det kvindelige Kjøn. Hvor dybt rystet Xe- 
nokles var, faldt det hende ikke ind at skaane ham. 
Hvad hun i Tavshed havde baaret paa i lange Aar, 
nxaåtte omsider frem. 

»Nu have vi da ingen Datter,« sagde hun som et 
Slags Indledning. 

Xenokles tav, og der gik en krampagtig Dirren hen 
over Trækkene om hans Mund. 

Der blev et Ophold. I den tidlige Morgentime var 
der saa stille i Huset, at Fluerne hørtes summe i Sol- 
skinnet paa Sivtæppet inden for Døren. 

»Det havde været bedre,« tog Maira Ordet, »om du 
ikke altid havde haft Hovedet opfyldt af dine Bygnings- 

Tegninger og Maal. Hele Dage gik der, uden at du 
mælede et Ord til Klytia eller mig, og talte jeg til dig 
om noget, som var dig imod, — flux blev jeg saa barsk 
affærdiget, at jeg ikke oftere vovede at komme frem der- 
med. Doris, den trælbaarne, Slavinden, vidste ti Fold bedre 
Besked med Klytias Ting end du. Ved x\drasteia, det 
er en let Sag at være Fader, naar det er nok at give 
sin Datter Hus og Klæder og Føde ! Men havde du haft 
Hjærte for dit Barn, havde du anet, hvad hun haabede 
og længtes efter, havde du vidst, hvad hun frygtede 
værre end Døden, — da var hin Ulykke ikke hændet os. « 

Xenokles stirrede paa Maira som paa en fremmed. 
Han forstod, at det var Moderkj ærligheden , der gjorde 
hende saa stærk, og paa samme Tid følte han dunkelt, 
at han maaske havde et og andet at bebrejde sig. 

Han bøjede Hovedet 

»Hvad er cfer at gjøre?« mumlede han. »Sig du 
det, Maira. Du har altid været mig en god Hustru.« 

Ved disse simple Ord faldt al Mairas Vrede. Hun 
tog af sig selv Plads hos sin Husbond. Deres Øjne 
mødtes; hun slog Armene om hans Hals og kyssede 
ham. 

»Først,« hviskede hun, »maa vi skjule Klytias Flugt. 
Dernæst maa du, hellere i denne Stund end i den næste, 
gaa til Akestor og forklare ham, at Brylluppet maa ud- 
sættes, da Klytia er syg. Du kan sige, at hun taler i 
Vildelse, og at ingen maa komme ind til hende.« 

Xenokles rejste sig. . 

»Det bliver en tung Gang,« sagde han. 

Heldigvis laa Akestors Hus i Bydelen Melite. Xe- 
nokles havde derfor Tid nok til at klare sine Tanker, 
inden han naaede dertil. 

Som han havde frygtet, fandt han Slaverne i Færd 
med at pryde Huset med Kranse og Grønt. 

»Tag det alt sammen ned!« sagde den lille, frem- 
fusende Mand. »Bruden er syg. Der bliver intet af 
Brylluppet. « 

Dørvogteren, som stod i den halvaabne Husdør og 
saa' paa Slaverne, hørte disse Ord. Han skyndte sig 
ind til sin Herre og gjentog dem for ham, i det han 
meldte ham Besøget. 

Xenokles var ikke den, der standsede ved en halv- 
aaben Dør, allermindst i sin tilkommende Svigersøns 
Bolig. Han fulgte strax efter Dørvogteren. 

Men da han gik over Husets Søjlegaard, stud- 
sede han ved Lyden af et Slag og hørte tydelig 
disse Ord: 

»Tag dette, Ulykkesfugl, for dit slette Budskab!« 

Akestor modtog Xenokles med mørk Pande og 
rynkede Bryn. 

»Er det sandt, hvad dette Faarehoved siger?« 
spurgte han uden at lade Xenokles komme til Orde. 

»Guderne have givet mig en bitter Kalk at tømme,« 
svarede den lille Mand med Værdighed. »Min Datter 

er pludselig bleven syg. Hun taler uforstaaelige Ord 
og ingen maa komme til hende. Det er nødvendigt, 
at Brylluppet udsættes.« 

Akestor svarede ikke, men stirrede mørkt hen for sig. 

»Forunderligt!« mumlede han. »En Brud, som bli- 
ver syg paa Bryllupsdagen, — hvo har hørt sligt? Ved 
Zeus, dette, om ellers noget, synes mig at være et slet 
Varsel! Glem blot ikke, at du skylder mig Erstatning, 
og det, ved Guderne, en dobbelt. Thi for det første er 
Pigen skjøn nok til, at mange vilde ægte hende, ogsaa 
uden Medgift, og dernæst har jeg gjort Regning paa 
det aftalte Beløb som paa en Sum, der var mig vis.« 

»Jeg skal tænke derover,« sagde Xenokles koldt 

Og han gik bort, endnu mere misfornøjet med 
Akestor end med sig selv. 

Paa Hjemvejen gjenkaldte han sig alt, hvad Morgen- 
stunden havde bragt, og i det Klytias Flugt, Mairas 
Bebrejdelser og Akestors Gridskhed løb ham rundt i 
Hovedet, sukkede han dybt og udbrød: 

»Guderne vide, hvorledes alt dette skal ende.« 

XX. 

To Dage efter var Hetæriet forsamlet hos Lamon. 
Hans Hus, i hvilket der gjennem flere Slægter var ble- 
vet drevet et stort Valkeri, laa paa Skraaningen af Højen 
Museion. Alt det Vand, der brugtes, maatte møjsommelig 

slæbes op af Slaver eller Lastdyr; men paa den anden 
Side naaede Byens Støv ikke derop, hvorfor Tøjet kunde 
tørres i det frie, og fremdeles var der ingen Bryderier 
med Vejopsynsmændene for Spildevandets Skyld. Det 
løb, som det kunde bedst, ned over Højens Side. 

For at naa op til Husdøren maatte Kunderne fra 
den lavere Del af Byen gaa uden om Husets længste 
Fløj; denne Ulæmpe var bleven taalt igjennem flere 
Slægter. Man tog den Gang Fædrenehuset, som det 
var, og faldt ikke let paa, at det kunde være anderledes. 

Lamon havde imidlertid forstaaet at hjælpe sig. 
Ved Siden af Valkeriet laa der et Klædekammer, som 
vendte ned mod Byen. Dette havde han til Lettelse for 
Kunderne forvandlet til en aaben Bod. 

Først og fremmest havde han ladet Ydermuren 
gjennembryde og i dens Sted anbringe et Par Søjler, 
og dernæst havde lian tværs over Stengulvet ladet op- 
føre en Skranke, bedækket med blanke Marmorfliser. 
Paa den lagde Kunderne deres Bylter, og fra den, ud- 
leveredes det rensede Tøj, som, forsynet med Ejerens 
Tegn, var ophapngt paa Væggen inden for. Om Aftenen 
blev den manglende Ydermur erstattet ved et Forhæng 
og om Natten med et Gitter, som naaede fra Loft til 
Gulv. 

I dette Rum, det største i Huset næst efter Valke- 
riet, var det hemmelige Broderskab forsamlet. Det var 
sent paa Aftenen, og ved hver Ende af Skranken brændte 

der Lamper paa høje Trefødder af Erts. Det grønne 
Forhæng mellem Søjlerne var trukket for og lukkede 
Værelset som en Mur. 

Forhandlingerne vare endnu ikke begyndte; Thu- 
frastos og Hipyllos talte sammen om Harnisker og Vaa- 
ben. Xenokles havde gjentagne Gange vist Tegn paa 
Utaalmodighed; til sidst smaalo Sthenelos og sagde: 

»Lad Vaabnene hvile! Xenokles har noget at sige 
os, og det, som det synes mig, noget vigtigt!« 

»Ja, ved Zeus, det har jeg!« fo'r det ud af den 
lille, ivrige Mand, og i det han saa* sig om til alle Sider, 
hviskede han: »Jeg frygter, vi ere forraadte.« 

Akestor sprang op fra Løj bænken. 

»Forraadte?« gjentog han med synlig Uro. 

Xenokles saa' spørgende paa Sthenelos. Denne 
nikkede bekræftende. 

»I Morges,« vedblev den lille hvidhaarede, »talte jeg 
med Sthenelos paa Torvet. Vi standsede foran Zeus Be- 
frierens Buegang, og da vi skiltes, raabte Sthenelos efter 
mig: »Du véd da, at vi i Aften mødes hos Lamon?« 
Disse Ord bleve sagte ved Zeus Befrierens Billedstøtte . 
I det jeg vendte mig for at gaa, pegede Sthenelos paa 
Jorden. En lille rund Skygge som af et Menneskes 
Hoved trak sig ind i den store, som fra Zeus's Fod- 
stykke faldt hen over Pladsen. Tilskyndede af den 
samme Frygt ilede vi begge om bag Billedstøtten. Her 

saa' vi en mager Mand med stridt Haar gaa skyndsomt 
bort. Han var endnu knap ti Skridt fra os.« 

»Hvo var Manden?« spurgte Akestor aandeløs. 

»Kefisodemos.« 

»En af de farligste Angivere!« 

»Det er ude med os!« mumlede Lysiteles og 
rejste sig. 

Sveden stod Akestor paa Panden; ikke desto min- 
dre søgte han at lade rolig. Han foreslog at opløse 
Hetæriet og at gaa hjem hver til sit. 

Thufrastos tog Sagen paa en anden Maade. Han 
vilde selv dømme og gjorde derfor det ene Spørgsmaal 
^fter det andet. Havde der været Raaben og Skrigen 
paa Torvet, eller var Torvetiden ophørt? Hvor langt 
havde de samtalende staaet fra Støtten? Om dette og 
meget mere spurgte han. Da han havde faaet at vide, 
hvad han vilde, trak han paa Skuldrene. 

»Ingen kan med Vished dømme, om Lureren har 
hørt noget,« sagde han. »Men en tom Frygt bør ikke 
skræmme Mænd. Lad os fortsætte, som om der intet 
var sket.« 

Der var en saa overlegen Ro i Thufrastos's Færd, 
at den meddelte sig til de andre. Ikkun Akestor 
og Lysiteles syntes et Øjeblik raadvilde; men da de 
andre blev, skammede de sig ved at gaa og bleve 
ligeledes. 

Fra Hellas 13 

Det var for øvrigt let at se, at Akestor havde store 
Ting i Sinde. Han var klædt i al sin Pragt, som naar 
han traadte frem i Folkeforsamlingen* Hans lange, om- 
hyggelig ordnede Haar duftede af Salve; han var iført 
en blændende hvid Chiton, som i Halsen og for neden 
var prydet med en blaa indvirket Bort, og paa højre 
Haands Pegefinger bar han en stor Seglring. 

XXI. 

Akestor rykkede ikke strax frem med, hvad har* 
havde at sige. Det gjaldt om først at bringe Ro i 
Sindene. Han saa\ sig smilende om i Kredsen og ytrede 
i en Tone, som var lagt an paa at tiltvinge sig Op- 
mærksomhed. 

»Ej sandt, o Venner, I vilde blive højlig forbavsede,, 
naar jeg sagde: I have aldrig set Athen.« 

»Hvad skal dette sige?« udbrød Xenokles, som var 
alt for utaalmodig til at holde af Gaader. 

»I vide,« vedblev Akestor, »at nogle Ansigter for 
at synes skjønne skulle ses for fra, andre fra Siden: 
Saaledes ogsaa Byerne, — nogle skulle ses fra Havet^ 
andre fra Land . . .« 

»Og hvorfra skal Athen da ses?« spurgte Xenokles^ 
hvem denne Indledning varede for længe. 

»Ved Zeus, fra dette Sted.« 

Lamon smilede. 

»Nu ja,« sagde han, »Pythokleides fra Keos, Pe- 
rikles's første Lærer i Musernes Kunst, kom her en 
Gang i sin fremrykkede Alder. Han blev helt betagen 
ved Synet af Byen og plejede senere at sige: Kun den 
har set Athen , som har set det fra Lamons Hus paa 
Højen Museion.« 

»Velan da, saa vis os Athen!« udbrød Sthenelos. 
»I have, ved Pan, gjort mig helt nysgjerrig. Som 
barnefødt i Billedhugger- Gaden troede jeg dog at kjende 
Byen.« 

Lamon gav Akestor et Vink, og de trak nu hver 
fra sin Side det grønne Forhæng bort mellem Søjlerne. 

Det første Indtryk var saa overvældende mildt, at 
ingen fandt Ord til at prise det. Uden for den mørke 
Indfatning, som dannedes af Værelsets Loft, Søjler og 
Gulv, var hele Rummet opfyldt af et dæmpet Lys, som 
lignede en blaalig Taage. Maanen selv saas ikke; den 
stod i skraa Retning bag Huset. Overgangen fra Lampe- 
lyset havde været saa brat, at de tilstedeværende i første 
Øjeblik intet kunde skjelne ; men næppe vare Trefødderne 
med Lamperne rykkede længere tilbage, førend Omrid- 
sene af stolte Højder og mørke Trækroner begyndte at 
dukke frem. 

Foran Huset var der ud imod Skrænten anbragt 
en Stenbrystning, paa hvilken der var stillet Vaser 
med storbladede Væxter. Bag disse saas fjærnt nede 
i Dalen som en hel Skov de vidtstrakte Képoi eller 

Haver, mellem hvis dunkle Popler og Cypresser der 
hist og her skimtedes en Bugt af Ilissos, tindrende 
som smeltet Sølv. Ikke langt fra Foden af Højen ud- 
bredte det lave Llmnæ sig med sit Virvar af Bygninger 
og med den ældgamle Dionysos - Helligdom , der laa 
som begravet i Aftenens Skygger. Længere borte skin- 
nede der røde Lysprikker gjennem Halvmørket; de be- 
vægede sig ganske langsomt, mødende, krydsende og 
undvigende hverandre, — det var de vejfarendes Fakler 
paa den Strækning, som neden for Borgen førte hen til 
Torvet. Hinsides dette Strøg løftede Grunden sig i tre, 
fire mægtige Jordbølger, paa hvis Rand Huse og Træer, 
deriblandt enkelte Palmer, viste sig, men fjærnt og 
ganske smaa som fint udskaaret Legetøj. Mellem 
de største af disse Højder steg Akropolis, mørk og 
bydende, i Vejret med sin flade Top og sine bratte 
Sider. Lænet op til Klippen laa, ret som for at maale 
sig med den, det store Dionysos-Skuespilhus, over hvis 
Ringmur Øjet trængte ind i det mørke Svælg, der dan- 
nedes af de stejlt opstigende Sæder. Men oppe paa 
Borgens Tinde, taarnhøjt over det lave Limnæ, straalede 
de lyse Marmortempler med deres fine, skyggefulde 
Søjlerækker, og over dem knejsede igjen Bybeskytter- 
inden Athenes milevidt synlige Malmkolos, som i ube- 
vægelig Storhed syntes baade at herske og at vaage. 

Der hvilede et forunderligt ophøjet Præg over hele 
dette Landskab, hvor Guderne fordum havde vandret, 

og hvor saa at sige enhver Plet var hellig. Oppe paa 
Borgen havde Pallas Athene plantet det hende viede 
Olietræ, og hist ved Ilissos's Bred havde Boreas bort- 
ført Kongedatteren Oreithyia, omtrent paa det Sted, hvor 
hans Alter stod. Følgende Dalen langs Floden , strøg 
der undertiden et køligt Aftenpust forbi. En fjærn, for- 
virret Lyd, Aandedrættet af den halvt slumrende Stad, 
naaede da Øret; men naar Vinden strax efter lagde sig, 
forstummede alt, og Huse, Træer og Bjærge udbredte 
sig da paa ny for Øjet i højtidelig Tavshed, badede i 
Maanens tungsindige Skin. 

»Herligt! vidunderligt!« udbrød den lille Xenokles 
og udbredte Armene mod Byen som for at omfavne den. 

»Venner . . .« tog Akestor Ordet, men holdt inde 
og lod sit Blik glide rundt i Værelset, som om han 
søgte noget. 

Sthenelos blinkede med Øjnene; han kjendte alle 
Akestors Kunstgreb. 

»Ej!« sagde han,« Akestor savner Talerstolen. Men 
om du vil, Lamon, kan han jo tale fra Marmorskranken. « 

Lamon, som atter trak det grønne Forhæng for 
mellem Søjlerne, gjorde et bekræftende Tegn. 

Da kom Sthenelos, saa halt han var, slæbende med 
en. Bænk og stillede den op til Skranken. 

»Talerstolen er beredt,« sagde han og bød Akestor 
Haanden. 

Denne modtog den og steg tungt op paa Bænken 
og fra den paa Skranken. Legemsøvelser syntes ikke 
at være hans Sag, og naar han besøgte Øvelsespladsen, 
var det vistnok kun for at færdes i Buegangene blandt 
Talerne og de ordvise. 

Efter at have kastet Hovedet tilbage og lukket 
Øjnene som for at samle sine Tanker, slog han ud med 
Haanden. 

»Venner!« sagde han, og hans mægtige Røst fyldte 
Værelset, saa at det gav en rungende Gjenlyd, »hvad 
Øjestenen er i Øjet, er Athen i Hellas. Som Taler og 
Lærer i Talerkunst har jeg gjennemrejst mange Lande 
og besøgt mange Byer. Jeg siger ikke dette for at 
hovmode mig deraf, men for at vise, at jeg formaar at 
dømme. Jeg har set, hvad store Stæder ere, og hvor- 
ledes de styres. Nu vel, jeg siger Eder: Athen gaar 
sin Fordærv i Møde! Dersom jeg, — hvad jeg maaske 
ikke var uværdig til, — stod i Spidsen for de offentlige 
Anliggender, véd jeg vel, hvad der var at gjøre. Jeg 
vilde da som en anden Perikles . . .« * 

Ved denne Sammenligning rynkede ThufraStos Bry- 
nene; Blodet fo'r ham til Hovedet, han knyttede Hæn- 
derne og rejste sig fra Løjbænken. Enhver vidste, at 
han havde kjendt Perikles, og at han beundrede ham 
af hele sin Sjæl. 

Der blev ganske stille i Salen. Alles Øjne hvilede 
paa Thufrastos. 

Han gik lige hen til Skranken, tog Akestor om 
lians nøgne Læg, rystede ham og sagde: 

»Sakas kom til dig selv! Du glemmer, hvorjneget 
■der fattes dig i at naa Perikles's Maal. * 

Ved Slavenavnet Sakas sprang Akestor tungt ned 
paa Flisegulvet. Han var éaa bleg som et Lig; i hans 
-Øjne tindrede der en vild, uhyggelig Ild, og han løftede 
Haanden som til et Slag. Thufrastos gjorde ikke den 
ringeste Mine til at bøde for sig; han lagde tvært imod 
Armene over Kors og holdt med sit kolde Blik sin ra- 
sende Modstander fra sig, som om det havde været en 
arrig Hund. Et Øjeblik stode de begge ubevægelige 
og stirrede hinanden ind i Ansigtet. Da følte hver af 
<iem som en Jærnring om sin Arm. 

»Ingen Strid!« sagde Lamons dybe Røst,- og som 
det simpleste Middel til at gjenoprette Freden greb han 
Akestor om Lænderne og satte ham op paa Skranken 
med en Lethed, som om det havde været et Barn. »Tal 
videre!« tilføjede han kort, i det han uden at se sig 
tilbage gik hen til sin Plads, som om det faldt af sig 
selv, at han maatte adlydes. ~ • 

Akestor strøg sig gjentagne Gange over Panden, 
og det varede en Stund, inden han fik Stemmen i sin 
Magt. 

»Ville vi redde Athen,« tog han atter Ordet, »maa" 
-vi mage det saa, at Magthavernes Venner holdes borte 
fra Folkeforsamlingen. Det vil da ikke falde vanskeligt 

at komme disse selv til Livs; thi de have mange 
Fjender . . .« 

Lamon og Sthenelos udstødte en misbilligende 
Mumlen. Det var nemlig en Aftale, at Hetæriet blot 
skulde virke til Medlemmernes Fordel, men ikke give 
sig af med Statssager. Efter at have vexlet et Blik med 
Hipyllos gjorde Thufrastos imidlertid til alles Forundring 
en Bevægelse, som om han nok gad høre, hvad Akestor 
havde at sige. Denne følte dog godt, at han havde 
Stemningen imod sig; han standsede brat, som om 
Tanken glippede ham, og derpaa tilføjede han mere og 
mere højrøstet, som om han søgte at bedøve sig ved 
sine Ord: 

»Charikles og Aristokrates bør nedlægge deres Em- 
beder, Peisandros maa forvises, og Fanos, som har gjort 
mange Borgere ulykkelige ved sin Forfølgelse af Hetæ- 
rierne, skal ikke alene have sin Stilling som Skriver for- 
brudt, men paa en fremtrædende Plads bør der rejses 
en Skamstøtte med hans Navn . . .« 

Her forstummede Akestor pludselig og stirrede med 
vidt opspilede Øjne paa Forhænget mellem Søjlerne, som 
om han gjennem en Rift havde set alle Hades's Rædsler. 
Uden at tilføje et Ord sprang han plumpt ned fra 
Skranken og pegede med rystende Haand mod Tærske- 
len mellem Søjlerne. 

Alle fulgte Retningen af hans Blik. 

Under det grønne Forhæng saas paa hver Side et 
Par Fødder. Synet af disse Fødder, som holdt sig 
ubevægelige, vakte et ubeskriveligt Røre blandt Mæn- 
dene. I Førstningen troede ingen sine Øjne; derpaa 
rejste alle sig fra deres Plads. Der blev saa stille, at 
man for første Gang i Aftenens Løb hørte Vandet risle 
i Valkeriet ved Siden af. 

»Dosmere af Slaver!« mumlede Lamon og knyttede 
Haanden mod Husets , Inderste. »Havelaagen have I 
glemt. Vagten er kommen over os oppe fra Højen.« 

Hipyllos vexlede et Blik med Thufrastos, og i det 
han ubemærket pegede paa Akestor, tilføjede han ganske 
sagte : 

»Det kom anderledes, end vi tænkte. Spøgen er 
bleven til Alvor!« 

XXII. 

Næppe havde den indtrædende Stilhed røbet de 
uden for staaende, at de vare opdagede, før Forhænget 
blev slaaet tilbage. 

Skriveren Fan os, Hetæriernes Forfølger, traadte 
midt ind i Værelset, imedens hans Ledsager, en Under- 
fører ved Byvagten, blev staaende ved Indgangen. 

»Huset er omringet!« raabte Underføreren højt. 
»Ingen kan undslippe.« 

Med disse Ord trak han Forhænget til Side, og 
uden for saas som et levende Hegn de mørke Skikkelser 

af Toxoterne eller Bueskytterne, hvis Hjælme, Skjolde 
og Spyd blinkede i Fakkelskinnet. 

Alles Øjne fæstede sig paa Fanos. 

Det var en lille, fyldig Mand med et smukt, blegt 
Ansigt. En Lok af hans sorte Haar hang ham ned i 
Panden; men det mærkeligste ved ham var hans Øjne, 
— et Par klare, lyseblaa Øjne, som straalede af Kløgt, 
og hvis Blik blev dobbelt gjennemtrængende ved, at 
han ludede lidt med Hovedet og stirrede frem under 
Øjenbrynene. Man forstod, at disse Øjne ikke glemte 
nogen, og at enhver, hvem de havde hvilet paa, var saa 
godt som ført til Bogs. Han bar en simpel, hvid Klæd- 
ning uden alle Prydelser og havde kastet en brun Kappe 
over sig. 

Ved Synet af Fanos 4 gjorde Akestor en Bevægelse 
som for at undfly gjennem Søjlegaarden. 

»Hvorhen?« hviskede Thufrastos til ham. »Du løber 
lige i Armene paa Bueskytterne. Nej, skjul dig, skjul 
dig! — Fanos har hørt hvert Ord.« 

»Der ind!« tilføjede Xenokles hurtig og pegede paa 
Valkeriet. »Endnu har han ikke set dig. Maaske bli- 
ver du da glemt.« 

Akestor krøb om bag Skranken og sneg sig som 
en Tyv ind i Valkeriet, hvis Dør han forsigtig lukkede 
efter sig. 

Det var høj Tid. En halv Snes By vagt-Slaver 
trængte ind fra Søjlegaarden og besatte alle Udgange, 

deriblandt ogsaa den Dør, gjennem hvilken Akestor var 
undsluppen. 

Imedens dette gik for sig, havde Fanos set sig om 
med et strængt Blik; men ved Synet af Thufrastos og 
Xenokles opklaredes hans Ansigt. Han gik hen til La- 
mon, Husets Ejer, og rakte ham Haanden. 

»Lamon,« sagde han saa højt, at Underføreren og 
Vagtslaverne kunde høre det, »held dig, at jeg træffer 
Mænd her som Thufrastos og Xenokles! Disse kjender 
jeg, — de pønse ikke paa noget ondt. Eders Hetæri 
tykkes mig da ikke at være af dem, vi strængelig for- 
følge. I ere Embedsjægere, ikke Mænd, der tragte efter 
Herredømmet. Jeg har nu set med egne Øjne . . . Dog — 
hørte jeg ikke en Ordgyder skryde iblandt Eder? Han 
har længe skraalet utaalelig; jeg vil lukke Munden 
paa ham.« 

»Har du hørt dette,« svarede Lamon, »saa har du 
ogsaa hørt vor Misbilligelse.« 

»Velan da!« vedblev Fanos, »forklar jer uden .Om- 
svøb. Til hvilke Poster søge I at blive valgte?« 

Lamon — og efter ham de andre — fulgte uden 
Betænkning Opfordringen. 

»Nu vel!« tog Fanos atter Ordet, »tilsværge I mig 
at opløse Hetæriet, saa skulle I intet tabe ! De Poster, 
vi raade over, ere ikke afhængige af Valg, men An- 
sættelser af det offentlige. Men i saa Fald intet 
Hetæri mere! Samles I trods Eders Løfte bag min 

Ryg, da ve Eder! Ingen Straf vil da være os for 
haard.« 

Uden at bøje sig en Tomme og uden at nedlade 
sig til Smiger takkede Thufrastos % den alt formaaende 
Skriver for hans Besindighed, og efter at have vexlet 
et Blik med Lamon og de andre forpligtede han sig i 
sit og sine Venners Navn til at opløse Hetæriet. 

Nu vendte Fanos sig om mod Hipyllos, den yngste 
af de tilstedeværende. 

»Hent mig Skryderen,« sagde han til ham, »den 
eneste af Eder, som er flygtet.« Og med et Smil, som 
viste, at han havde bemærket alt, pegede han paa 
Døren til Valkeriet og tilføjede, »du finder ham der 
inde.« 

Ingen Befaling kunde være mere kjærkommen for, 
Hipyllos. Hans Hjærte bankede af glad Forventning; 
han havde en Følelse, som om han var Maalet nær. 

XXIII. 

Efter at Vagten ved Døren paa et Vink af Fanos 
havde gjort Plads, ilede Hipyllos ind i Valkeriet. 

En kvælende Svovldunst, blandet med en mod- 
bydelig Lugt af Urin og Sæbe, slog ham i Møde. Ved 
den ene Sidevæg brændte der en Kobberlampe paa en 
Trefod. Han overfløj med et eneste Blik Rummet. 
I Baggrunden saas der, Trin for Trin, fem Fordybninger 

i Væggen med murede Vandkummer, i hvilke det Tøj 
laa i Blød, som den følgende Dag skulde stampes af 
Slaverne. Midten af Værkstedet optoges af et stort 
Stenbord, paa hvilket der laa nogle Banketræer. Til 
venstre var der paa en Stang under Loftet ophængt et 
Purpurgevandt, i hvis nederste ombøjede Del der var 
henslængt en Jærnkarte. Bag dette Klædningsstykke 
trængte Øjet ind i en Tørrestue, hvor Hipyllos skimtede 
Hundreder af Tøjer, som hang paa lange Stænger. Han 
vilde netop krybe ind under dem, da der lød en dæm- 
pet Støj fra den modsatte Side. Her stod der langs 
Væggen en Del næsten mandshøje, meget aabne Vidie- 
fletninger, som lignede Hønsebure. Over fem, sex af 
disse var der udbredt Klædninger, under hvilke der, som 
Dunsten i Valkeriet røbede, nylig havde været antændt 
Svovl for at give dem den behørige Hvidhed. Ud fra 
en af de mellemste lød der en besynderlig, undertrykt 
Stønnen. 

>Jeg har ham!« mumlede Hipyllos smilende, i det 
han tog fat i det øverst oppe anbragte Haandtag af 
Form som en Ugle, Athene Erganes hellige Fugl. Da 
han havde flyttet Kurven, sad Akestor halvt sammen- 
sunken for ham, med lukkede Øjne, pustende og støn- 
nende, en Afmagt nær. Svovldampen under Klædet 
havde næsten kvalt ham, og Hipyllos havde ondt ved 
at bringe ham paa Benene. 

Men hvor forvandlet var ikke den statelige Akestor ! 
Under Kurven var der hensat et Par smaa Metalkrukker 
med Svovlpulver til den næste Dags Svovling. I sin 
Forvirring og Angest havde Akestor væltet dem, og da 
han senere havde taget sig til Hovedet, havde han faaet 
Haar, Øjenbryn og Skjæg fulde af Svovl foruden gule 
Pletter paa Næse, Pande og Kinder. Aldrig saa snart 
havde han taget et Par dybe Aandedrag, før han be- 
gyndte at nyse, som om hans Hoved skulde briste. Han 
syntes at være aldeles fortumlet; Benene vaklede under 
ham, og han lod sig lede som et Barn. 

Uden at spilde et Ord paa ham førte Hipyllos ham 
ind til de ventende. 

Ved Synet af denne ynkelige Skikkelse brast alle 
i Latter; selv Vagtslaverne lo, saa Spydene dirrede i 
deres Hænder. 

»Ej, ej,« tog Fanos Ordet, »er det Helten, som for- 
viser Embedsmænd og oprejser Skamstøtter? Hvo skulde 
tro sligt? Ser han ud som en Manddraber?« 

Et nyt Udbrud af Latter hilste disse Ord. 

»Men — farlig eller ikke,« vedblev Fanos, »han har 
forbrudt sig og bør straffes.« 

»Hvad har han gjort?« spurgte Xenokles. 

»Han er en indsnegen. Hans Faders Navn findes 
ikke i Apollon Patroos's Tempel.« 

Akestor løftede Hovedet og fæstede Øjnene paa 
Fanos med et giftigt Blik. 

»Du fejler,« sagde han. »Det findes der.« 

»Hvor da?« 

»Ved Siden af din Faders Navn.« 

Fanos veg et Skridt tilbage som truffen af en 
usynlig Pil; men i næste Øjeblik svulmede Aarerne i 
hans Tindinger, og hans Øjne gnistrede. 

»Usling!« udbrød han med Læber, som bævede af 
Harme. »Min Faders Navn findes ikke i Templet, — 
han var, som enhver véd, en frigiven. Desuagtet er 
min Borgerret ægte, skjænket mig for Fortjenester af 
det offentlige. Mærk dig dette, Gobryas, Tis am e- 
nos's Søn!« 

Disse Ord virkede som et Lynslag paa Akestor. 
Ved at høre sit Navn, sit sande Navn, som han troede 
skjult for alle, forstod han, at alt var opdaget. 

Han faldt Fanos til Fode og rakte ydmygbedende 
Armene i Vejret. 

»Barmhjærtighed ! « mumlede han, »Barmhjærtighed ! « 

»Kjender du Klippefængslerné ?« spurgte Fanos 
strængt. 

Akestor gjorde et benægtende Tegn. 

»Godt! Sthenelos kan fortælle dig, hvad Rygtet 
siger om dem.« 

Den lystige Broder Sthenelos haltede et Par Skridt 
nærmere, rømmede sig og svarede med en Gravrøst: 

»Rygtet siger, at Fangerne gaa der ind, men bæres 
ud, med Fødderne forrest.« 

Akestor kyssede Fligen af Fanos's Klædning. 

»Naade!« udbrød han, »Naade! Tilgiv mine onde 
Ord.« 

»Skaan ham,« sagde Xenokles. 

»Lad ham løbe,« tilføjede Thufrastos. 

»Velan da!« tog Fanos Ordet, »du roste dig af 
dine Rejser, Akestor. Du vil komme til at rejse endnu 
mere!. Hvis du ikke som indsnegen i Borgerlisterne vil 
have Haaret afklippet og blive gjort til Slave, maa du i 
Morgen før Middag have forladt Athen.« 

Akestor bøjede Hovedet under, Fanos's Haand som 
Tegn paa Lydighed. 

»Milon!« raabte Fanos. 

Underføreren, som endnu stod paa sin Post inden 
for Forhænget, traadte frem. 

»Følg denne Mand,« sagde Fanos pegende paa 
Akestor, »og tab ham ikke af Syne. Naar han har 
forladt Athen, melder du mig det.« 

Underføreren tog Akestor ved Armen og fjærnede 
sig med ham. 

Xenokles stirrede efter dem. 

»Ved Zeus,« udbrød han, »tro mig, om I vil, — 
jeg har stedse haft en Følelse, som om Ørnen skulde 
blive til en Krage.« 

»Og jeg, tilføjede Thufrastos, »har altid set Kragen, 
aldrig Ørnen.« 

Da Huset kort efter var rømmet af By vagten, saa' 
Mændene et Øjeblik i Tavshed paa hverandre. 

»Hvo har gjort os dette?« spurgte Lamon. 

Thufrastos trak paa Skuldrene. 

»Faar man nogen Sinde at vide, hvem der har an- 
givet et Hetæri?« brummede han. 

»Det er vel Megas,« hviskede Lysiteles med sin 
svage, ligesom sprukne Stemme. 

»Nej,« svarede Sthenelos bestemt, »var det ham, 
havde han, ved Zeus, været med. Megas havde nok 
villet fryde sig ved at se vore Ansigter, da vi ble ve 
overrumplede. Nej, ham er dét ikke. Jeg tror,' det er 
Kefisodemos, der bag Billedstøtten belurede Xenokles 
og mig. Som Angiver er han bange for at opdynge 
Had paa sit Hoved; derfor har han holdt sig borte.« 

Thufrastos strøg sig betænksomt med Haanden over 
Skjægget. 

»Hvilke ere vel de Poster, som Fanos kan have til 
os?« spurgte han. 

»Jeg har hørt,« svarede Lamon, »at der skal sendes 
-en Skatteopkræver til et Par frafaldne Byer. Han 
skal have hundrede Krigsfolk med sig. Ikke skulde 
det undre mig, om du, Thufrastos, var udset til denne 
Post.« 

»Nu vel!« udbrød den gamle Høvedsmand, »jeg 
stoler paa Fanos's Ord. Han glemmer ingen.« 

»Vi stole alle paa ham,« lød det i Chor. 

Fra Hellas. j 4 

»Men,« tog Thufrastos atter Ordet, i det han hen- 
vendte sig til Xenokles, »hvorledes det end gaar med 
os, er der dog én, som taber . . .« 

»Hvem mener du?« 

»Ved Zeus, din Datter! Var hun ikke trolovet med 
Akestor og skulde haft Bryllup i disse Dage?« 

Xenokles gjorde en afvisende Bevægelse. 

»Tal ikke derom,« sagde han. 

»Jo netop,« gjenmælede Thufrastos. »Jeg vil skjænke 
dig en Svigersøn, og det, ved Guderne, en bedre end 
hin Ordgyder.« 

Xenokles løftede Hbvedet med et spørgende Blik. 

»Den, jeg vil bringe dig,« vedblev Thufrastos, »er 
ikke fjærn. Her ser du Hipyllos! Han har Pigen kjær. 
Om .ham vides det, hvad ingen vidste om hin Skryder, 

— at han har Formue. Han har vist ,Mod i Slaget ved 
Rhion, — han har Archonter i sin Slægt. Hvad kan 
du ønske mere?« 

»Intet, ved Zeus!« svarede Xenokles leende og greb 
den unge Mands Haand, »hvad skulde jeg vel have, mod 
en Svigersøn, som bringer mig i Slægt med Lakrateides?« 

Hipyllos trykkede Xenokles s Haand mellem begge sine. 

»Min Fader!« udbrød han med Varme, »skjænk mig 
din Datter Klytia! Hverken du eller hun skal angre det, 

— det sværger jeg ved alle Guder!« 

»Velan da!« sagde Xenokles, »besøg mig i Morgen. 
»Vi kunne da tale derom.« 

Kort efter listede Hipyllos sig ud i Søjlegaarden. 
Her kaldte han paa sin Slave. 

»Myrmex,« hviskede han til ham, »skynd dig ned 
til Vaabensmeden Sauros's Hus. Spørg efter Sabazios- 
Præstinden Ninos og lad hende sørge for, at den unge 
Jomfru og hendes Slavinde strax komme ubemærkede 
hjem. Se, her er Penge!« 

Da Hipyllos atter traadte ind, blev der for sidste 
Gang forhandlet om Hetæriet Denne Samtale varede 
en Stund; til sidst løste Mændene hverandre fra deres 
Ed og delte de sammenskudte Penge imellem sig. 

Saa snart det lod sig gjøre, sneg den unge Mand 
sig bort uden at tage Afsked med andre end Lamon, 
Husets Ejer. 

XXIV. 

Hipyllos ilede med raske Skridt ned ad Højen. Han 
vilde selv være den første, som bragte Klytia det glæde- 
lige Budskab. 

Omtrent midtvejs mødte han Myrmex, som sindig 
vendte tilbage efter at have udrettet sit Ærinde. Da 
Vejen var stenet, og Maanen ofte var skjult bag Skyer, 
havde den gamle tændt en Fakkel; men Hipyllos brød 
sig hverken om ham eller hans Fakkel, — han lod 
Maanen lyse for sig, saa godt den kunde, og ilede forbi 
ham med det Raab: 

14* 

»Følg efter og sluk Faklen, naar du kommer ind 
i Gyden.« 

Dermed mere sprang end gik han ned ad Højen 
og tog Vejen ind i det mørke og skyggefulde Limnæ. 
Her saa' han snart det velbekjendte Lysskjær straale sig 
i Møde fra Udburet paa Xenokles's Hus. Han ilede 
der hen, tog en lille Sten op fra Vejen og slog den mod 
Muren. 

Det røde Forhæng blev trukket til Side, og i Glug- 
hullet saas Gjenstanden for hans Længsel, — Klytia. 
Da Lampen stod bag ved, delte Lysstraalerne sig om 
hende og lode hende næsten i Mørke. Ikke desto 
mindre dannede hendes ungdommelige Skikkelse et 
Skyggerids, som nok kunde bringe en Elskers Hjærte til 
at banke. Vel var Hipyllos ikke i Stand til at skjelne 
hendes Træk, men alene i Lokkernes Fylde, Kindernes 
Runding og Skuldrenes bløde Fald.laa der bedaarende 
Varsler Cm jomfruelig Skjønhed, og Hipyllos vidste, at 
disse Varsler ikke løj. 

Til Trods for Mørket uden for t gjenkjendte Klytia 
ligeledes Hipyllos og udbrød: 

»Evige Guder, hvad er der sket? Lykke eller 
Ulykke? Jeg beder dig, tal, tal!« 

Hipyllos lyttede henrykt. Hvert Ord fra Pigens 
Læber havde i Nattens Tavshed en sølvren Klang. 

Han stødte med Foden en Træbul hen til Muren 
og sprang op paa den. 

» Smukke, dyrebare Klytia, « hviskede han, » ræk mig din 
Haand ! Hvad jeg har at sige, er nok et Haandtryk værd.« 

Og nu fortalte han hende med faa Ord Aftenens 
Hændelser; men som det syntes, nøjedes han ikke med 
Haandtrykket alene. 

Pludselig blev Gyden oplyst af et flammende Skjær, 
og skjønt Hipyllos's Skygge, kæmpestor og sælsomt 
fordrejet, faldt op over Muren og Glughullet, var det 
dog ikke vanskeligt for de kommende at se, at han var 
i Færd med at fæste sine Læber paa en blændende hvid 
Arm, som forgjæves søgte at unddrage sig hans Kjærtegn. 

»Ej, ej!« udbrød en harmfuld Stemme, »ved He- 
rakles, et skjønt Syn . . .« 

Klytia udstødte et halvt undertrykt Skrig og forsvandt 
fra Glughullet. 

Hipyllos vendte sig om og sprang ned fra Træbullen. 

Ledsaget af en Slave med en blussende Fakkel var 
Xenokles med ét traadt ud af et Buskads efter at have 
fulgt en Gjenvej ned over Højen. Hipyllos havde ikke 
betænkt, at den lille, livlige Mand, til Trods for sin Al- 
der næsten var lige saa rask til Bens som han selv. 

Xenokles syntes at være rasende og slog heftig ad 
ham med Haanden. 

»Bort!« skreg han, »bort fra mine Øjne! Tror du, 
jeg vil give min Datter til en Skjørlevner, som i Nattens 
Mørke sniger sig om ved Jomfrubure. Pak dig her fra, 
siger jeg; Klytia bliver aldrig din Hustru!« 

Ved denne Tiltale blegnede Hipyllos; det svimlede 
for ham. Nu da alle Hindringer vare bortryddede, nu 
da han troede at staa ved Maalet, kom dette ham saa 
uventet, som om Jorden var vegen bort under hans Fødder. 

Han kastede sig ned og omfavnede Xenokles's Knæ. 
Taarerne stode ham i Øjnene. 

»Min Fader!« udbrød han i den mest indsmigrende 
Tone, »straf mig, lad mig hudflette af dine Slaver, — 
jeg skal selv byde dem Ryggen, — men tilgiv mig, 
i alle Guders Navn, tilgiv mig! Din Datter er mig kjæ- 
rere end mine Øjnes Lys.« 

Da fo'r der en sælsom Bæven over Xenokles's Træk; 
han vendte Ansigtet bort, men ude af Stand til at be- 
herske sig brød han ud i en høj Latter. 

»Unge Mand,« sagde han, da han fik Talen i sin 
Magt, »tilstaa, at jeg indjog dig en umaadelig Skræk! 
Men,« vedblev han og hævede Stemmen, »I have begge 
fortjent det, — hun der inde ikke mindre end du. Nu 
forstaar jeg alt, — uden at have været i Ledtog med 
dig vilde hun aldrig have vovet at flygte bort ved Nattetid.« 

Hipyllos vidste næppe selv, hvorledes han tog Afsked 
med Xenokles. Nu da alt havde vendt sig til det gode, 
var han som beruset af Glæde. Ledsaget af Myrmex 
sværmede han paa Lykke og Fromme om i den maane- 
lvse Nat. Hvad brød han sig vel om de raa Svirebrødre; 
han af og til mødte, eller om Kappetyvene, som lurede 
bag Altrene paa Korsvejene? 

Syntes ikke alt at smile til ham? Han var kommen 
ind i »Haverne«, den skjønneste Plet i Athen. Midt paa 
det ned imod Floden skraaneride Jordsmon hævede der 
sig en mægtig Platan, ved hvis Fod der rislede en Kilde ; 
rundt om strakte der sig Buskadser af Kyskhedstræer, 
mod hvis dunkle Grund der tegnede sig hvide Billed- 
støtter. Af de ni Helligdomme i denne Egn skimtedes 
Afrodites Marmortempel mellem mørke, himmelstræbende 
Cypresser; neden for blinkede Ilissos's til Muserne hel- 
ligede Vande i deres dybe Leje, og fra en Sti. langs 
Floden lød der i Nattens Stilhed munter Tale. Pludselig 
istemmede en ungdommelig Røst, der lød som Sorgløs- 
heden selv, følgende Sang: 

Hvorfor nødes til at lære 
Lov og Ret og Talerfagter? 
Hvorfor mig med sligt besvære, 
Som jeg dog for intet agter? 
Lær mig heller glad at søge 
Liv og Lyst i Venners Midte, 
Lær mig heller ømt at spøge 
Med den hulde Afrodite! 

Hipyllos gjentog halv højt den sidste Del af Sangen. 
Han var til Mode, som om han, lig de udødelige selv, 
vandrede paa Skyer. Da tildrog en gjentagen Stønnen 
sig hans Opmærksomhed; han vendte sig om og saa', 
at hans gamle Slave næppe formaaede at vinde med. 

»Hvad er der ^ Myrmex?« spurgte han godmodig. 
»Ser du ikke, at jeg er salig som en Gud, — og saa 
stønner du værre end Sisyfos selv!« 

»Vredes ikke,« sagde den gamle klynkende. »Det 
er silde. Have vi ikke gaaet nok i Dag?« 

»Velan da, — hjem ad!« svarede Hipyllos leende 
og vendte om, »men i Morgen . . .« 

»Hvad har du da i Sinde?« spurgte Myrmex, ikke 
uden en vis Ængstelse. 

»I Morgen vil jeg gaa til Lykeion for at høre Visdoms- 
læreren Hippias fra Elis. Han er jo en Tusendkunstner, 
som roser sig af at kunne svare paa ethvert Spørgsmaal.« 

»Og hvad vil du, at han skal lære dig?« 

»Først at gjøre Lykken til Husgudinde.« 

»Og dernæst? . . .« 

»At binde Vingerne paa den.« 

»For at den kan blive hos dig? . . .« 

»Du har sagt det, vise Myrmex.« 




DE ALT FOR LYKKELIGE. 

Den 98de Olympiades 3dje Aar (386 f. Chr.). 




JcLn smuk Sommerdag i Maaneden Metageitnioh 
sejlede et stort Skib forbi den østlige Pynt af Kreta og 
styrede med sine to skovldannede Ror ind i det ægæiske 
Hav. En frisk Østenvind legede med Purpurflaget og 
bragte det hvide, ved en Fletning af Tovværk styrkede 
Sejl til at svulme ud over Søen. 

Skibet var en saakaldt Samæne, og dets stærkt 
hvælvede Bov viste, at det var bygget til at rumme en 
betydelig Last. Uagtet det næsten var en Fjerdedel 
Stadie langt, eller omtrent saa stort som de største af 
Datidens Krigsskibe, opdagede man let, at det var et 
fredeligt Handelsfartøj ; thi neden for det beskyttende 
Sindbillede, — en Doris, Okeanos's Datter, — hvor- 
med Forstavnens Bøjning var prydet, og efter hvem 
Skibet havde Navn, vilde man forgjæves have spejdet 

efter det egentlige Skibsvaaben, den fremspringende, 
jærnbeslaaede Embolos eller Snabel. Paa Bagstavnen 
fandtes Gudinden Athenes Billede, det bekjendte »attiske 
Tegn«, som tilkjendegav, at Sejleren var et attisk Skib. 
For at styrke Plankernes Sammenføjning var Skroget fra 
Stavn til Stavn omgivet med flere Bælter af tykke Tove, 
der ligesom Skroget selv vare sirlig malede med en 
Blanding af Beg og Vox. Langs hen ad Skibssiden saas 
en Række halvkredsformede Aarehuller, og gjennem de 
for Rorene anbragte Aabninger løb Ankertovene, der 
vare oprullede om Spil. For ude, lidt neden for Sind- 
billedet, var der malet to mægtige Øjne, — rimeligvis 
for at antyde, at Skibet forstod at finde Vej over Havet. 

Ved Bagstavnens Krumning, den højeste Del af 
Samænen, hvor den skjæggede Styrmand passede det 
dobbelte Ror, stod der en lille Klynge af rejsende, livligt 
samtalende med hverandre. Det var lydiske og fønikiske 
Kjøbmænd, som benyttede Lejligheden til at komme til 
Athen, i det Skibet efter at have besøgt de vigtigste af 
Lille-Asiens Havne vendte fuldt ladet hjem til Peiraieus 
for der at kjølhales. 

Søfolkene, som vare samlede i Forstavnen, sang 
deres ensformige Viser eller dovnede, henstrakte i Skyg- 
gen bag Sejlet, i Færd med at tygge Løg, imedens 
nogle unge Slaver, som havde travlt med Tilberedelserne 
til et forestaaende Maaltid, færdedes frem og tilbage 
imellem dem. 

Ved Foden af Masten var der opslaaet et hvid- og 
rødstribet Telt, lavt nok til ikke at hindre Sejlets Be- 
vægelser. Det var lukket med et Forhæng, men ikke 
tættere, end at man inden fra kunde holde Øje med en 
lille, hvidklædt Dreng paa fire, fem Aar, som red frem 
og tilbage paa en kunstig udskaaren og broget malet 
Kjæphest/ Den Plads, han havde til at tumle sig paa, 
var kun lille, og undertiden kom han ind imellem en 
Del opstablede Kasser og Kister, hvor han stødte imod, 
snublede og var nær ved at falde. Hver Garfg dette 
skete, hørte man fra det indre af Teltet en ungdommelig 
.Kvinderøst sige: 

»Kallias skal blive, hvor Moder har sagt, — ellers 
kommer Mormo.« 

I Teltet befandt der sig to Personer, Skibets Ejer 
og Fører, en ung attisk Kjøbmand, der hvilede paa en 
Løjbænk, og hans Hustru, som sad paa Kanten af 
Sædet foran ham. 

Glaukos, — det var hans Navn, — var en Mand 
paa fem og tyve Aar med et smukt, noget blegt Ansigt. 
Han var iført en rødbrun Kjortel med brede, hvide Bor- 
ter, og da Sommerdagen var brændende hed, havde 
han intet Bælte om Livet. I Haanden holdt han en 
Skriftrulle, men havde ladet den synke, som om hans 
Tanker ikke vare ved Læsningen. 

»Nej!« udbrød han med ét, i det han strøg 
de mørke Lokker tilbage og kastede Skriftrullen hen 

paa et Bord, »jeg kan ikke glemme dette besynderlige 
Menneske ! « 

»Hvem var han da?« spurgte hans Hustru. 

»Hvad véd jeg, Charikleia? Han roede ud til 
Skibet i Bugten ved Kalenderis for at sælge os nogle 
Faar, han havde i sin Baad. Du var den Gang i Land 
med Slaverne for at gjøre Indkjøb. Næppe var han 
kommen om Bord, før han paa den taabeligste Maade 
spurgte om alt, hvad han saa\ Han vilde vide, om 
Elfenbenet fra Indien var dyrere end Purpuret fra Sar- 
deis, og om man kunde bygge et Hus for de Penge, 
som et af de guldindvirkede Tæpper fra Babylon havde 
kostet.« 

»Hvorledes saa' dette Menneske ud?« spurgte Cha- 
rikleia. 

»Han lignede Herakles, som han fremstilles paa 
Skuepladsen af de kaade Skuespildigtere. Han var høj, 
sværlemmet, gik med krum Ryg, havde plumge, klod- 
sede Bevægelser og forpjusket Haar, som hang ham 
langt ned i Panden.« 

»Hvad foretog han sig for øvrigt om Bord?« 

»Han kunde ikke blive færdig med at betragte alt. 
Han havde aldrig troet, at der gaves saa store Skibe. 
Til sidst faldt han mig saa besværlig, at jeg befalede 
mine Folk at bringe ham ned i hans Baad; men Kæm- 
pen satte sig til Modværge, og — hurtigere end Ta- 
len — laa et Par af mine Rorkarle paa Dækket, den 

ene med Ansigtet blødende af et Slag. Ude af mig 
selv greb jeg Kæmpen i Brystet og raabte til ham: 
»Bort fra mit Skib, Barbar, eller, ved Zeus, det vil gaa 
dig ilde!« Men se! da skete der som et Under for vore 
Øjne. Ved Ordet Barbar rettede han sig i Vejret, 
kastede Haaret tilbage og stod pludselig for os som en 
ganske anden. Hans enfoldige Mine var forsvunden, 
hans Øjne lynede, og hans mægtige Skikkelse og mørke 
Aasyn gjorde et skrækindjagende Indtryk af ubændig 
Styrke og Vildhed. >Vi ses igjen, Athenienser!« sagde 
han, og dermed skød han mine Folk til Side, som om 
det havde været Halmknipper, svang sig ned i Baaden 
og roede rask til Land.« 

»Glaukos,« sagde den unge Kone blegnende, »dette 
Menneske gjør mig bange.« 

»Taabe!« svarede Glaukos smilende, »du burde 
snarere blive glad,« og i det han lod Stemmen synke, 
tilføjede han: »Jeg længes efter Modgang. Vi ere alt 
for lykkelige; det gaar os som de salige Guder: Vi 
have intet at ønske . . . Har jeg ikke Overflod af Gods 
og Penge, et rummeligt og smukt Hus, store Oplag i 
Athen og Peiraieus, talrige Skibe i Søen og en herlig 
Landgaard paa Salamis? Og hvad de kommende Tider 
angaar, har jeg da ikke min lille Kallias til at arve alt, 
hvad jeg ejer?« 

Først nu, da han havde talt om sin Rigdom og 

sin Søn, kom han til at tænke paa sin Hustru. I Old- 
tiden gjaldt Kvinden ikke meget. 

Han rejste sig halvt op paa Løjbænken og lod Øjet 
hvile paa Charikleias Skikkelse. Hendes lette, lyse Klæd- 
ning med et Mønster af smaa, grønne Blade lod den 
fine Nakke og de hvide Skuldre komme til Syne, og 
alene den Maade, hvorpaa hun bar sit Hoved, røbede den 
unge Oikodespoina, Husfrue, som var født af ædel Slægt 
og vant til at befale over et talrigt Tyende. 

Glaukos greb hendes bløde, med Ringe besatte 
Haand. 

»Og har jeg ikke,« tilføjede han, »en skjøn og god 
Hustru?« 

Charikleia løftede sine mørke Øjne op paa ham og 
svarede med et Haandtryk, som vilde sige: »Og har 
jeg ikke den smukkeste og bedste Mand?« 

»Se ikke saaledes paa mig, min Bi 1 )!« sagde Glau- 
kos smilende. »Min hele Sjæl higer dig i Møde! Men 
du véd, hvad Søfolkene sige: Skibene maa være rene 
for Afrodites Gjerninger, først fordi de ere hellige, og 
dernæst fordi det ikke er rigtigt at spøge, naar der blot 
er en Planke mellem os og Døden.« 

Charikleia hørte ikke paa ham. 



l ) Et almindeligt Kjærlighedsudtryk til Kvinder. Herved tænktes der 
selvfølgelig ikke paa Bien som væbnet med en Braad , men paa 
Bien som Frembringeren af Honningen, det sødeste, man den Gang 
kj endte. 

»Du mener altsaa,« sagde hun eftertænksomt, »at vi 
ere alt for lykkelige. Du frygter Gudernes Misundelse?« 

»Du har sagt det,« svarede Glaukos hviskende, som 
om han var bange for at blive hørt af usynlige Øren. 

»Trøst dig, min Ven! De salige Guder have ingen 
Ønsker. Men jeg har et Ønske, der er mig saa magt- 
paaliggende , at Tvivlen om dets Opfyldelse lægger 
Torne under mit Hjærte.« 

»Og hvilket er da dette dit Ønske?« spurgte Glau- 
kos forundret. 

»At vi, naar vor Tid er omme, maa dø paa én 
Gang. Tænk dig, Glaukos, om en af os pludselig blev 
alene! Velgjørende Guder, hvor ofte har jeg ikke bedet 
Eder om at afvende denne Ulykke!« 

»Vogt dig, Charikleia!« sagde Glaukos med Alvor. 
»Bed ikke om taabelige Ting! Liv og Død ligge i 
Gudernes Skjød, — hvad vide vi derom? Maaske vilde 
du selv bittert angre dit Ønske, dersom de himmelske 
Magter føjede sig derefter.« 

»O nej, nej!« udbrød Charikleia, »Døden komme, 
naar og hvorledes den vil, naar den kun rammer os 
.samlede!« 

Med disse Ord drog hun Teltets Forhæng til Side. 
Foran dem laa det blanke Hav udbredt med sine kru- 
sede, grønlige Bølger, som syntes at vælte dovent 
afsted i Solskinnet. I det fjærne hævede to af de ky- 
kladiske Øer deres klippefulde Omrids mod Himlen, og 

langt borte mod Nord optaarnede der sig sorteblaa Skyer, 
som stode saa skarpt imod det klare blaa, at de lignede 
takkede Bjærge. 

»Har mit Ønske fundet Naade hos Eder, I him- 
melske Magter, c udbrød Charikleia, i det hun med syd- 
landsk Lidenskabelighed løftede Armene i Vejret, »o da 
giv mig, i min Husbonds Paasyn, ej Tegn paa, at min 
Bøn vil blive opfyldt!« 

Hun traadte nu helt frem i Indgangen til Teltet og 
stirrede ud i Rummet. Glaukos havde rejst sig fra Løj- 
bænken; han stod bag hende i Skyggen og fulgte Ret- 
ningen af hendes Blik. Selv den lille Kallias havde en 
Følelse af, at der var noget i Vente. Han holdt inde 
med sin Leg, løb hen til Moderen og tog fat i hendes 
Klædning. 

Da fo'r der langt borte et blændende Lyn ud af 
den mørke Sky, og nogle Øjeblikke efter lød der en 
fjærn Torden. Tre hvide Fugle, én lille og to store, 
strøg med hastige Slag af deres lange Vinger hen over 
Skibet, i det de fulgtes ad og beholdt den samme Af-* 
stand indbyrdes, som om de havde været bundne, til 
hverandre med et usynligt Baand. De hævede sig højere, 
og højere, som om de vilde flyve ind i Himlen, og snart 
efter skimtedes de kun som utydelige Punkter. 

>Se!« udbrød Charikleia med et Aasyn, som straa- 
lede af Glæde, >de komme fra højre og drage mod 
venstre. Min Bøn vil blive opfyldt!« Og i det hun 

knælede ned og udbredte Armene mod Himlen, sagde 
hun: »De'chotnai ton oibnon! jeg modtager Varslet!« 

Da lød der atter i det fjærne, ligesom til Bekræftelse, 
en dump Torden. 

»Men,« bemærkede Glaukos, »der var tre Fugle, 
den ene mindre end de andre? . . .« 

»Min Ven,« sagde Charikleia og greb hans Haand, 
»maaske er det Gudernes Vilje, at vi skulle dø, medens 
Kallias endnu er Barn. I saa Fald modtager jeg Varslet 
ogsaa for ham. Lad ham da følge os!« 

Hvilket Indtryk dette Optrin end havde frembragt 
hos Glaukos, var det ikke undgaaet hans Opmærksom- 
hed, at der imidlertid var opstaaet et forunderligt Røre 
om Bord. Fra Bagstavnen, hvor Styrmanden havde sin 
Plads, lød der ivrig og ængstelig Tale, nogle unge Sla- 
ver løb forvirrede frem og tilbage, ja der var endogsaa 
begyndt at komme Liv i de dovnende Søfolk i For- 
stavnen. Et Par af dem slentrede langsomt forbi Teltet. 

»Hvad er der hændet?« spurgte Glaukos. 

» Der ses et lille Skib langt borte, «... begyndte den ene. 

»Som synes at følge os,« tilføjede den anden. 

Glaukos gik hen til Styrmanden. 

»Siden vi sejlede forbi Rhodos,« sagde denne, »har 
det lille Fartøj hist ude fulgt, os og styrer bestandig i 
samme Retning som vi. To Gange har jeg forsætlig vendt 
Skibet, og hver Gang har jeg set, at Fartøjet vendte med 
os. Jeg frygter derfor, at det er et kilikisk Røverskib.« 

15* 

»Kom hid, Ægypter !« sagde Glaukos og vinkede 
ad den ældste af Søfolkene, en skallet, graaskjægget 
Mand af et højst besynderligt Udseende. 

Den hidkaldte havde faaet Navn af »Ægypteren«, 
fordi han i mange Aar havde faret paa Busiris, Buba- 
stos og andre Byer ved Nilen. Ingen havde nogen 
Sinde set ham i anden Dragt end en Klædning af flet- 
tede Maatter, gjennem hvilke hans tynde Arme og Ben 
strittede ud som paa Smaabørns første raa Tegninger 
af menneskelige Skikkelser. Hans Hud var som garvet 
af den libyske Sol og syntes aldrig at kunne blive ren, 
og hans Mund dannede en fast lukket, lige Spalte, saa 
at sige uden Læber. Man gættede, at der ikke kom 
mange Ord over den. 

»Hvad mener du, Ægypter?« sagde Glaukos og 
hævede Stemmen, da Manden var noget tunghør. 

»Raslen af Figenblade '),« svarede Ægypteren tvært 
og trak paa Skuldrene. 

»Hvad Slags Fartøj tror du, det er?« spurgte Glau- 
kos videre. 

»En Myopar,« lød Svaret. 

Myoparer (vævre som Mus) kaldtes en Art smaa, 
hurtigsejlende Skibe, der havde hjemme paa de kykla- 
diske Øer. Tidligere vare de ikke sjældent blevne be- 
nyttede til Plyndring af Handelsskibe; men ved dette 

Tidspunkt brugtes de kun i fredelige Øjemed og stode 
i det bedste Rygte. 

Ægypterens Forklaring blev derfor greben med Be- 
gjærlighed. ' 

»Manden har Ret,« sagde en af de fønikiske Kjøb- 
mænd og strøg sit flettede Skjæg. »Hvor ofte ses det 
ikke, at smaa Skibe følge store ? Dels tiltraderes Styrmænd 
de større Skibes Førere mere Erfaring og Dygtighed, 
og dels haabe de derved at have en Tilflugt i Nød.« 

»Men,« indvendte en anden af de rejsende, »Sø- 
røvere kunne jo lige saa godt komme over os paa en 
Myopar, de have erobret, som paa ethvert andet Skib.« 

»Tillader Herren mig at tale,« sagde en hjemmefødt 
attisk Slave, henvendt til Glaukos. Det var et ungt 
Menneske med et fint og klogt Ansigt, hvis medfødte 
Skjønhed ikke en Gang vanheldedes af hans paa Slavevis 
tæt afklippede Haar. 

Glaukos nikkede bekræftende. 

»Jeg tror, at Styrmanden har Ret,« ytrede den unge 
Slave. »Dersom hint Fartøj er saa hurtigsejlende, som 
der siges, og dog holder sig tilbage, da har det visselig 
ondt i Sinde og indfinder sig først, naar Tiden synes 
det belejlig.« 

Saaledes blev der talt frem og tilbage og ytret de 
mest modsatte Anskuelser. Ordstriden var endnu ikke 
endt, da Solen nærmede sig sin Nedgang. 

I Vest straalede Himlen i et gyldent Skjær, og højt 

over Skibet traadte nogle fine Skyer, der hidtil næppe 
vare blevne bemærkede, tydelig frem imod det dybe 
blaa, i det de antoge en ildrød Farve, som bragte dem 
til at ligne lette Purpurfjer. Selv Havet deltog i Sol- 
nedgangens Pragt og afspejlede den luende Aftenrøde, 
imod hvilke de lange Bølgerækker tegnede sig som 
mørke, bevægelige Striber. 

Samænen skød- kun ringe Fart. Af og til slog 
Sejlet mat frem og tilbage; der var ikke Vind nok til 
at fylde det, og endnu forinden Solen var sunken i Ha- 
vet, var den sidste, svage Luftning hendød. 

Rorkarlene maatte nu indtage deres Pladser; den 
taktangivende Keleustés begyndte sin ensformige Sang, 
men hvor flinkt Aarerne end bevægedes, gled det store 
Skib kun langsomt fremad. 

Anderledes forholdt det sig med det lille Fårtøj. 
Dets Afstand fra Samænen syntes efterhaanden at blive 
mindre, og snart kunde man ikke tvivle om, at det 
halede ind paa det attiske Skib. Det varede ikke længe, 
inden man øjnede det hvide Skum, der spillede om 
Myoparens Forstavn, — et Vidnesbyrd om, hvor hurtig 
den blev dreven frem, — og kort efter saa' man, at den 
var stærkt bemandet, og at den havde alle Aarer ude. 
Fra nu af nærmede Fartøjet sig saa hurtigt, at det hvert 
Øjeblik syntes at voxe. 

Da udbrød en af de lydiske Kjøbmænd pludselig 
med høj Røst: 

»Det er ude med os! Det er Røverbanden, Fartøiet 
fra Korakesion, Thyamis's Skib! En Gang før er jeg 
bleven plyndret af ham og slap kun til Nød med Livet.« 

Ved disse Ord opstod der en ubeskrivelig Skræk 
og Forvirring om Bord. Nogle tilhyllede deres Ansigt 
for at oppebie Døden, andre udbrød i høje Jammerklager 
og vred Hænderne uden at kunne fatte nogen Beslutning ; 
enkelte søgte at skjule sig i Skibsrummet, andre vilde 
have Skibsbaaden sat i Vandet for at redde sig ved 
Flugt, og et Par unge Slaver løb i deres Angest for at 
miste et Liv, der næppe var synderligt værd, som sanses- 
løse frem og tilbage. 

Under denne almindelige Raadvildhed saa' man 
Myoparen tæt bag sig. 

Glaukos trøstede sin Hustru med nogle beroligende 
Ord og bød hende holde sig inde i Teltet med den 
lille Kallias. Selv steg han op i Bagstavnen, samlede 
Skibsfolkene og de rejsende om sig og sagde : 

»Venner, afslaa vi ikke hine Uslinges Angreb, maa 
mange af os bøde med Livet. Men vi ere talrige nok 
til, naar vi selv ville, at frelse os og Skibet. Foruden 
mig og Styrmanden er her fem fremmede Kjøbmænd 
og sex Søfolk ombord; vi ere altsaa i alt tretten frie, 
og af ufrie er her fjorten Rorkarle og fire Slaver, som 
jeg har med, samt ti Slaver, som ledsage de fremmede 
Kjøbmænd. Da Myoparen ikke har nogen Baad, kunne 
vi kun angribes fra én Side, og det kun paa en Stræk- 



232 Fra Hellas. 

ning, som ikke er længer end hint lille Fartøj. Tyve 
behjærtede Mænd vilde være nok til at afslaa et saadant 
Angreb, og vi ere tilsammen, frie og ufrie, over fyrge- 
tyve! Vaaben ville I faa hos Styrmanden; thi skjønt jeg 
hidtil aldrig har truffet paa Sørøvere, har jeg altid været 
beredt til at modtage dem. Afslaa vi Angrebet, skjæn- 
ker jeg mine Slaver Friheden og hver af Skibsfolkene 
en rigelig Belønning. Vis derfor Fasthed og Mod, — 
og Sejren er vor! Vi kæmpe jo desuden fra et højere 
Sted som fra en Fæstning.« 

»Lad dem komme,« sagde Styrmanden koldblodig; 
»vi skulle modtage dem saaledes, at de herefter ville 
vogte sig for at angribe et attisk Skib.« 

Mandskabet besvarede disse Ord med en Tavshed/ 
som ikke syntes at varsle noget godt, og da Styrmanden' 
uddelte Vaabnene, bemærkede han, at flere af Folkene 
nølede med at tage imod dem. 

En af Rorkarlene, en Kretenser med et listigt og 
forslagent Ansigt, havde paa Vejen hen til Styrmanden 
sat Skræk i dem. 

»Vær ingen Tosser!« havde han sagt. »Kast i Tide 
Sværdene i Søen. De, hvem Røverne overmande med 
Vaaben i Hænde, ville strax blive ombragte.« 

Tusmørket var imidlertid begyndt at falde paa. De 
glødende Farver paa Himlen vare blegnede, den sorte 
Uvejrssky vår stegen højere, og Havet udbredte sig, 
mørkt og blyfarvet, under den. 

Myoparen gled i nogen Afstand forbi Skibet. Det 
var et stolt Syn at se det lette Fartøj med en Frynse 
af snehvidt Skum foran Stavnen skære igjennem Bøl- 
gerne, i det de blinkende Aarer hævede og sænkede 
sig i regelmæssig Takt. I en stor Bue løb Myoparen 
for om det attiske Skib, og som for at vise sin Over- 
legenhed omkredsede den det nogle Gange i snævrere 
og snævrere Kredse, saa at den store og klodsede Sa- 
mæne laa som belejret af dette ene lille Skib. 

Da tændtes der paa én Gang en Snes Fyrrefakler 
om Bord paa Myoparen, og ved Skinnet af deres røde 
og blussende Flammer, der spejlede sig som sittrende 
Ildstriber hen over Søen, saa* man Fartøjet vrimle af 
mørke og truende Skikkelser, iblandt hvilke der af og 
til bemærkedes Glimt af blanke Vaaben. Der var 
noget eget uhyggeligt ved disse Glimt, som bragte 
Ægypteren til at sige: 

»Se I Vaabnene? de skære i Øjnene, inden de 
skære i Kjødet.« 

Paa en tom Plads hen imod Myoparens Bagstavn 
stod Fartøjets Fører, en kæmpemæssig Mand, klædt 
med barbarisk Pragt. Om hans mørke Haar var der 
bundet et bredt Baand af gul Byssus, indvirket med 
Guld; en prægtig fiolblaa Overklædning hang løst om 
hans Skuldre og aabnede sig over en blændende hvid 
Chiton, der var omgiven med et gyldent Bælte. Paa 
Fødderne havde han korte Endromides eller Halvstøvler 

af samme pragtfulde Farve som Overlclædningen , og i 
Haanden holdt han en Trefork af poleret Staal, som 
tindrede og blinkede i Fakkelskinnet. 

»Ve os! ve os!« gjentog den lydiske Kjøbmahd, 
som først havde kjendt Fartøjet. »Det er Thyamis, den 
frygteligste af de kilikiske Sørøvere!« 

Ogsaa Glaukos gjenkjendte Manden til Trods for 
hans forandrede Udseende. Nu forstod han, hvorfor 
Kæmpen havde villet se alt om Bord, da Samænen Jaa 
for Anker i Bugten ved Kalenderis. 

Fartøjet nærmede sig endnu mere med et Par 
kraftige Aaretag, saa at det laa Side om Side med 
Samænen. Paa et Vink af Føreren sprang en af Røverne 
op paa Rælingen og raabte over til Handelsskibets Be- 
sætning: 

»Ulykkelige! Hvorfor selv søge Døden? Hvorfor 
gjøre Modstand mod en overlegen Magt? Overgiv os 
Skibet; 1 kunne da stige i Eders Baad og redde Eder, 
hvorhen I ville.« 

Men Glaukos steg op i Bagstavnen og svarede: 

»Elendige! Vid, at vi hverken fattes Mandskab eller 
Vaaben. Hvis I angribe, ville vi forsvare os og kæmpe, 
til Sejren er vor.« 

Røverne svarede med en Haanlatter. 

Derefter opstod der en stor Travlhed om Bord paa 
Myoparen. Man rejste Masten og hejsede den af to 
Stykker sammensatte Raa, under hvilken der hang en 

stor, mørk Gjenstand, som havde en vis Lighed med en 
Delfin, i det den var téndannet, tykkest paa Midten og 
spids tilløbende mod begge Ender. Overordentlig tung 
maatte denne Gjenstand være; thi det knagede og bra- 
gede i Masten, og Raaen bøjede sig^kjendelig under 
den svære Vægt. 

Myoparen løb agten om Samænen og lagde sig paa 
Siden af den. En Mand med et ondskabsfuldt, næsten 
dyrisk Fjæs og med en rød frygisk Hue paa Hovedet, 
klavrede op til Raaen og kom derved saa højt til Vejrs, 
at han kunde se ned paa Samænens Dæk. 

»Nu er det for silde at overgive Eder!« raabte han. 
»Nu maa I alle dø!« 

Ved disse Ord udbrøde et Par unge Slaver i Ve- 
klager; men højere end alt andet lød inde fra Teltet et 
forskrækket Barns Hulken og Graad, som ikke lod sig 
standse, hvor meget der end blevx tysset paa det. 

»Hvilken afskylig Skrighals!« udbrød Manden med 
den frygiske Hue. »Men bi kun! . . . Naar Delfinen 
kommer, holder han nok Mund.« 

Og i det han svang sig over i de Tove, hvormed 
Masten var understøttet, raabte han til Folkene neden 
for: »Hiv ind!« 

Røverne halede med et rask Sving Raaen ind over 
det store Skib. Manden med den røde Hue trak af al 
Magt i en Snor,* han holdt i Haanden, og nu styrtede 
Kastevaabnet under Raaen, den saakaldte »Delfin«, en 

Blymasse af umaadelig Vægt, ned over Teltet, netop 
som Charikleia vilde forlade det med det grædende 
Barn ved Haanden. Der lød et forfærdeligt, alt over- 
døvende Brag, og lige fra Mastetop til Kjøl rystedes 
Samænen, som om den skulde skilles i sine Fuger; 
næsten i samme Nu hørtes der — denne Gang under 
Dækket — et lignende Brag, der ledsagedes af en lige 
saa voldsom Rystelse og af en underlig klukkende og 
rislende Lyd som af en pludselig frembrydende Kilde. 

Teltet var revet om og dækkede til Dels et gabende 
Hul i Dækket, fra hvilket der stod alenlange Splinter i 
Vejret. Charikleia havde følt den lille Kallias's Haand 
blive vristet ud af sin med en forfærdelig, uimodstaaelig 
Magt, og i samme Øjeblik, som hun halvt begravedes 
under Teltet, var en varm og klæbrig Strøm sprøjtet 
hen over hendes Fod. Hun havde ikke set ned, — hun 
vidste, hvad det var. 

Bleg som et Lig tumlede hun et Skridt tilbage og 
syntes nær ved at tabe Bevidstheden. Da hørte hun 
som i en Drøm Røveren med den røde Hue briste ud 
i Latter og raabe ned til sine Stalbrødre: 

»Ser I, den traf! . . . Skrighalsen er forstummet. 
Han er reden ned til Hades paa Delfinen!« 

Ved denne Latter og disse Ord var det, som om 
en Taage af Blod gik forbi Charikleias Øjne; hun 
greb et Sværd, og med et Skrig som et vildt Dyr 
fo'r hun ind paa Uslingen, som med den ene Haand 

holdt sig fast i Tovværket paa det lille Fartøj og med 
den anden i Samænens Ræling. Han fik ikke Tid til 
at bøde for sig, ikke Tid til at aabne Munden, før det 
blanke Vaaben sad i hans Bryst næsten lige til Hæftet. 
Et Par Gange bevægede han Hoved og Hals, som om 
han skulde kvæles, en Blodstrøm vældede ud af hans 
Mund, den røde Hue gled af ham, hans Hænder slap 
deres Greb, og med Hovedet for over styrtede han ned 
i det mørke Dyb imellem begge Skibe. 

Da lød der et vildt Forbitrelsesskrig fra Røverne; 
de satte Stiger til Samænens Bov, nogle af de dristigste 
sprang om Bord og huggede ned for Fode, hvorpaa de 
andre fulgte dem. 

Hvor dybt rystet Glaukos end var, opbød han alt 
for at sætte Mod i sine Folk, men største Delen af dem 
kastede deres Vaaben og bønfaldt Røverne om at skaane 
deres Liv. 

Thyamis gav nu Befaling til at holde inde med 
Blodbadet og bød Søfolkene og de fremmede Kjøbmænd 
at forlade Skibet uden at medtage andet end den Klæd- 
ning, enhver af dem havde paa. Men Slaverne maatte 
Par for Par gaa om Bord i Myoparen. 

Samænens Baad blev sat i Vandet, og Søfolkene 
kappedes om at springe i den, da de først troede sig 
i Sikkerhed, naar de vare langt fra Thyamis og 
hans Bande. Hvor overfyldt Baaden end var, frembød 
Sejladsen ingen Fare ; thi Havet var roligt, der var Folk 

nok til at ro, og Afstanden til de nærmeste kykladiske 
Øer var ikke lang. 

Glaukos og hans Hustru ble ve nu førte ned i Myo- 
paren, hvorimod Thyamis steg om Bord i Samænen. 
Han viste sine Folk, hvor Elfenbenet, Purpuret og de 
guldindvirkede Tæpper fra Babylon vare at finde, og 
snart var den kostbareste Del af Ladningen bragt over 
i Røverskibet. 

Det var høj Tid. Samænen fyldtes mere og mere 
af det indtrængende Vand og laa allerede betydelig 
dybere. 

Thyamis lod Myoparen ro et Stykke bort fra det 
synkende Skib. 

Mørket var efterhaanden blevet tættere, og man øjnede 
kun Samænen som en dunkel, farveløs Masse. Den Del 
af Skroget, som var over Søen, blev mindre og mindre. 
Pludselig sank Bagstavnen, og med en sælsom uforudset 
Vending rejste Forstavnens Gaasehals sig et Øjeblik 
højt i Vejret; derpaa gik det store Skib med rivende 
Hurtighed under. Der lød en Brusen som af en Mal- 
strøm hen over Søen, og en Plet af omhvirvlende, sne- 
hvidt Skum betegnede en kort Tid det Sted, hvor 
Samænen var sunken. 

Glaukos, som havde fulgt dette Optrin med Øjnene, 
trykkede sin Hustrus Haand. 

»De Niddinger!« udbrød han med indædt Raseri. 
»Det var mit største og smukkeste Skib!« 

Charikleia løftede i tavs Anklage sine Øjne mod Himlen . 

Kort efter bleve de begge førte hen for Thyamis, 
<om i al sin Pragt sad i et Slags Højsæde ved Bag- 
stavnen. Da de nærmede sig, rejste han sig med en 
Høflighed, som ikke spaaede noget godt. 

»Tro ikke, Glaukos,« sagde han, »at det er min 
Hensigt at holde dig og din Hustru tilbage som Fanger 
for at afpresse din Slægt Løsepenge. Ogsaa vi Barbarer 
ere Mænd med Levemaade, om vi end staa tilbage for 
Eder. Athenienser, drag i Fred hjem til din Fødeby!« 

Røverne hentede nu en Stige og anbragte den uden 
Bords paa Skibet, saa at Enden af den stod paa Vandet ; 
derpaa opstillede de sig i to Rækker med blussende 
Fakler hen imod Nedgangen til Søen. 

»Vær hilset, Glaukos!« tilføjede Thyamis og pegede 
hen til Stigen: »Vejen staar dig aaben! Du og din 
Hustru ere fri!« 

Glaukos blev staaende som forstenet over denne 
grusomme Haan. Men Røverne trængte ind paa ham 
med Faklerne og tvang ham og hans Hustru til at 
nærme sig Stigen. Charikleia var dødbleg og rystede, 
saa at hun næppe kunde holde sig oprejst. 

Glaukos greb hendes Haand og hyiskede: 

»Fat Mod! Du faar jo dit kjæreste Ønske opfyldt. 
Sagde du ikke: Døden komme, naar og hvorledes 
den vil, naar den kun rammer os samlede! Og har du 
ikke selv modtaget Varslet?« 

Charikleias Øjne fyldtes med Taarer. 

»Tilgiv mig!« stammede hun. »Jeg vidste ikke, 
hvorom jeg bad.« 

Og med et Blik, hvori Kjærligheden sejrede over 
Dødsangesten, løftede hun Øjnene op paa sin Husbond 
og slog Armene om hans Hals. Glaukos tog hende om 
Livet og steg langsomt ned ad Stigens Trin. 

Da han var kommen til det sidste, standsede han 
og saa' op paa Skibet. Men ved Synet af Røvernes 
nysgjerrige og skadefro Ansigter, i hvilke der ikke af- 
spejlede sig den svageste Medfølelse, forstod han, at alt 
Haab var ude, og for stolt til at trygle om Livet trykkede 
han Charikleia til sig og gjorde det skæbnesvangre Skridt 
fra Stigens sidste Trin. 

Havet lukkede sig over deres Hoveder, i det det 
dannede en lille, hastig omdrejende Hvirvel, og gjennem 
denne snævre Ring gik de alt for lykkelige, tæt forenede 
i Døden som i Livet, ind i det store ubekjendte, fra 
hvilket ingen vender tilbage. 




LYKON MED DEN STORE HAAND. 

Den I03dje Olympiades 2det Aar (367 f. Chr.). 



Fra Hellas. . * 1(6 




I. 

Jr aa unge Mennesker i Athen havde saa mange 
bekjendte som Lykon. Af Venner havde han derimod 
ikke en eneste. Han var hørlig mod alle, men ikke 
fortrolig mod nogen, havde et sorgløst Sind, holdt af at 
prøve sin Lykke med Astragaler eller Tærninger, vidste 
altid, hvor den bedste Chiervin og de smukkeste Piger 
vare at finde og var aldrig uvillig til at laane en be- 
kjendt nogle Drachmer. Lykon var ogsaa vel set af 
alle; ja man tilgav ham endog visse Særheder, som 
strede imod attisk Skik. Saaledes besøgte han aldrig 

Øvelsespladsen, og naar nogen talte til ham derom r 
svarede han i^en letsindig Tone: 

»Hvad skulde jeg der? Talernes og de ordvises 
Spidsfindigheder forstaar jeg mig ikke paa, — og hvorfor 
øve mit Legeme? Jeg er stærk nok, som jeg er, og har 
bedre Brug for Tiden.« 

Hvad det Ydre angik, havde Lykon et smukt sort, 
men noget stridt Haar, ret mandige, men noget haarde 
Træk, store og tykke Øjenbryn, et kort, men tæt Skjæg, 
et bredskuldret og stærktbygget Legeme og ualmindelig 
store Hænder, hvorfor han var bekjendt under Navn af 
Lykon ho makroc/wir, Lykon med den store Haand. 

Han var indtegnet i Borgerlisterne som Lykon, 
Megakles's Søn. Men ingen havde kjendt denne 
Megakles, og ingen kunde sige, hvor Lykons Fædrene- 
hus laa eller havde ligget. Alt, hvad man vidste om 
ham, var, at han et Par Aar før pludselig var traadt op 
i Athen, — som der sagdes: efter et længere Ophold i 
Bithynien, hvor hans Fader skulde være død. Hist og 
her blev der ogsaa mumlet om, at han var en »ind- 
snegen i Borgerlisterne«, og ved et af de Gjennemsyn, 
som disse af og til underkastedes, blev han endog af- 
hørt af Demoterne eller Kredsforstanderne. For dem 
forklarede Lykon, at hans Fader havde været Skibsfører 
og i mange Aar fraværende fra Athen; han havde selv 
faret til Søs med ham, og af den grove Tjeneste om 
Bord havde han faaet store og haarde Hænder. En af 

Kredsforstanderne, en rig Skibsreder, troede nu at kunne 
fange Lykon ved at spørge ham om Benævnelserne paa 
forskjellige Dele af et Skib. Men Lykon blev ham intet 
Svar skyldig. Dette talte i høj Grad til hans Fordel; 
Kredsforstanderne erklærede sig tilfredse, og Lykons 
Navn blev staaende paa Listerne. 

Der var imidlertid meget besynderligt ved Lykon. 
Han kjendte for Exempel saa lidt til Digterne, at man, 
som Spasmageren Stefanos sagde, gjærne kunde have 
bildt ham ind, at en Ode af Pindar var tagen fra Homer. 
Men naar nogen lo af en saa stor Uvidenhed, sagde 
Lykon : 

»I le af min Skolemester, og ikke af mig. Thi 
hans er Fejlen. Han var saa svag, at han fandt sig i 
alt, og derfor legede vi og sloges i den Tid, vi skulde 
have lært noget nyttigt.« 

Det hørte med til Lykons Egenheder, at han, som 
aldrig afslog nogen Indbydelse til et Drikkelag, ingen 
Sinde var til Stede paa de store Højtider, naar fremmede 
fra hele Hellas, Øerne og Nybygderne strammede til 
Athen for at bivaane Optogene, Forestillingerne i Skue- 
spilhuset eller Fakkelløbene. Paa saadanne Dage holdt 
Lykon sig enten hjemme i sit lille Hus i Bydelen Kei- 
riadæ, eller ogsaa var han fraværende paa en kort Rejse 
og blev bestandig borte, indtil de fremmede kunde 
antages, at have forladt Athen. Denne sælsomme Ad- 
færd blev dog ikke bemærket af mange; thi paa Fest- 

dagene havde de fleste nok at gjøre med sig selv. Men 
de faa, som lagde Mærke dertil, undrede sig højlig. 

Der var kun et eneste Menneske, som vidste, hvad 
der laa til Grund for Lykons Særheder. Dette Men- 
neske var Maleren Aristeides fra Thebæ, en rolig og 
besindig ung Mand, der aldrig sagde mere, end han 
vilde. Han stod som Maler ( i stort Ry for sit mægtige 
Billede af Makedonernes Kamp med Perserne, et Maleri 
med over Hundrede Menneskeskikkelser; men hans 
Mesterstykke var dog Plyndringen af en erobret By, paa 
hvilket en døende Moder holdt sit spæde Barn tilbage 
fra Brystet, for at det ikke skulde drikke Blod i Stedet 
for Mælk. 

Denne Aristeides foretog en Gang i Selskab med 
Lykon, begge til Hest og hver ledsaget af en Slave, en 
Lystrejse til det skjønt beliggende Dekeleia ved Foden 
af Bjærget Pentelikon. Udmattede af Middagsheden 
søgte de undervejs Ly i eri ussel Træhytte, som tilhørte 
en fattig Landmand. Denne modtog dem venlig og 
beværtede dem med en Kande nymalket Gedemælk. 
Derpaa bød han dem sit tarvelige Leje; men de fandt 
det saa smudsigt, at de, efter at have vexlet et Øjekast, 
bade om at maatte hvile sig i det friske Hø i et lige 
over for liggende Skur. Manden førte dem der ind. 
Lykon strakte sig velbehagelig i det duftende Hø, gabede 
og faldt i Søvn. Aristeides sov ligeledes ind, men 
blev kort efter vækket ved en Bevægelse af Lykon. 

Han vendte sig om imod ham og følte sig pludselig 
lysvaagen. 

Lykons Klædning var gaaet op i Halsen, og hans 
Skulder var bleven blottet. Paa dens solbrændte Hud 
saas et stort hvidt og blankt Ar, bestaaende af tre 
Streger, som tilsammen dannede et Kappa 1 ). 

»En Slave!« udbrød Aristeides, »og oven i Kjøbet 
brændemærket!« I første Øjeblik sad han næsten som 
bedøvet; derpaa trak han sig bort fra Pladsen ved 
Lykons Side og satte sig et Stykke fra ham paa en 
Træblok. 

»Nu forstaar jeg alt,« tænkte han ved sig selv, 
»hans Frygt for Afklædningen paa Øvelsespladsen, — 
hans dunkle Herkomst, — hans store Hænder, — hans 
Ubekjendtskab med Digterne — og . hans Fraværelse 
paa de store Festdage . . . Altsaa en bortrømt Træl og 
allerede tidligere straffet for Tyveri. Før sin Flugt har 
han rimeligvis bestjaalet sin Herre, og det for en ikke 
ringe Sum. Ved Bestikkelse er han bleven optagen i 
Borgerlisterne, og nu lever han, den tyvagtige, brænde- 
mærkede Slave, som fri Borger i Athen og morer sig 
kostelig for sin bestjjaalne Herres Penge.« 

Aristeides rejste sig for at gaa til Byens Øvrighed. 



! ) Kappa, Bogstavet K. Her en Forkortelse af Ordet Klemma, Tyveri. 
I Reglen bleve Slaver brændemærkede paa Panden (eller paa Ører 
og Hænder). Paa Skulderen synes Mærket kun at være blevet 
trykket af særlig Naade, naar Forseelsen ikke var meget stor. 

Men inden han endnu havde forladt Skuret, fo'r han 
sammen og lyttede. 

Lykon lo i Søvne. 

Der var noget saa frejdigt, noget saa sorgløst i 
hans Latter, at Aristeides uvilkaarlig blev staaende. 

»Se!« mumlede Lykori og udstrakte Armen som 
for at pege, »nu springer den tykke Dryas! — Læder- 
flasken brister, — han falder, — plask! der ligger han 
— paa Maven midt i Vandet!« 

Og Lykon lo paa ny. 

»Nej,« sagde Aristeides, »dette Menneske, der ler i 
Søvne som et Barn, er ikke slet . . . Hvem véd, om ikke 
Friheden har gjort ham til en anden og bedre? Nu er 
der jo intet uhæderligt bekjendt om ham, og han er 
afholdt af alle .... Maaske har hans bestjaalne Herre for 
længe siden forvundet sit Tab. Maaske har han selv 
afbetalt det; han har jo Slaver, der arbejde for ham. 
Og hvad angaar i øvrigt denne Sag mig?« 

Aristeides traadte nærmere og betragtede den sovende. 

Der spillede et godmodigt Smil om Lykons Mund. 
»Tag dette!« mumlede han, og hans store Haånd gjorde 
en Bevægelse, som om den gav en Almisse. 

Aristeides fik en pludselig Indskydelse. 

»Vilde Guderne straffe ham,« tænkte han, »saa havde 
de ladet ham røbe sig, ikke for en Ven, men for en Fjende.« 

Glad over at have fundet en saadan Beroligelse for 
sit Sind, drog han varsomt Lykons Klædning sammen 

og lukkede den i Halsen. Han rystede lidt paa Haanden. 
Thi sæt, at Lykon pludselig havde slaaet Øjnene op, 
hvilke Yderligheder kunde han da ikke have grebet til i 
sin første Fortvivlelse over at se sin Hemmelighed opdaget ! 

Men Lykon vedblev at sove. Uden at vække ham 
gik Aristeides om i Skyggen bag Huset, hvor Slaverne 
ventede med Hestene. Han vinkede ad Lykons Dreng 
og sagde til ham: »Naar din Herre vaagner, saa sig 
ham, at et Drømmesyn, jeg har haft i min Søvn, nøder 
mig til strax at vende hjem. Bed ham fra mig om at 
fortsætte Rejsen, som om jeg endnu var med ham.« 

Med disse Ord svang han sig paa Hesten og red 
bort, saa hurtig, som hans Slave kunde følge ham. 

Fra denne Stund trak Aristeides sig tilbage fra 
Lykon, uden at denne lagde synderlig Mærke dertil. 
Men naar der efter den Tid blev talt om Lykons Sær- 
heder og mumlet om, at han var »en indsnegen«, fandt 
Aristeides en forunderlig kildrende Tilfredsstillelse ved 
at gaa Sandheden saa nær som muligt. Han sagde da 
altid: »Der er Tegn, som tyde derpaa.« Talte han 
saaledes af et dunkelt Nag til Lykon eller af en Lyst 
som Børnenes til at lege med Ild? Han vidste det ikke 
selv; men han sagde aldrig mere. 

II. 

Lykon, som ikke anede noget ondt, fortsatte ube- 
kymret sin sædvanlige Levemaade. En Middag gik han 



250 



Fra Hellas. 



hen til en frigiven ved Navn Opasion, i hvis Hus det 
plejede at gaa lystigt til, da han levede af at beværte 
unge Mennesker. Den lille, knap ti Skridt lange, Søjle- 
gaard var netop den Dag opfyldt af en højrøstet og 
leende Sværm. En halv Snes unge Mænd i Kapper af 
alle Farver havde sluttet Kreds om to kæmpende Vagtler. 

»Jeg holder femten Drachmer imod dig, Opasion,« 
raabte en Stemme. 

»Jeg ogsaa,« tilføjede en anden. 

»Hegesias's Vagtel er modigere! Ser du, din Fugl 
viger, Opasion, — den viger atter! Ha, ha, ha! nu er 
den uden for Kredsen!« 

»Overvunden, overvunden!« raabte alle i Chor, saa 
nær som den frigivne. 

»Din Fugl har tabt, Opasion! Hid med Pengene!« 

Den frigivne, en lille, tyk Mand med et Ræveansigt, 
løftede en forpjusket Fugl i Vejret og skreg den ind i 
Øret for derved at overdøve Sejerherrernes Raab. Sam- 
tidig dermed blev den anden Vagtel baaren bort i 
Triumf og derpaa af sin Ejer varsomt tagen ind under 
Armen, som om den havde været den kosteligste Skat. 

Lykon gik sorgløs videre til den saakaldte Festhal, 
som fandtes i ethvert større Hus, men i Reglen kun 
frembød en indskrænket Plads. 

En Duft af Silfion, blandet med Lugten af Løg, 
slog ham i Møde. Med et hurtigt Øjekast omfattede 
han det hele Rum: — der var ingen nye Ansigter til 

Stede. Syv eller otte unge Mennesker, som han daglig 
traf sammen med, vare i Færd med at spise Frokost, 
liggende enkeltvis eller to og to sammen paa læder- 
betrukne Bordsenge, foran hvilke t der var stillet smaa 
Borde med talrige Mærker af Fedt og vaade Bægre. 

I Baggrunden havde et Par halvnøgne Drenge, 
Slaver, travlt med at skylle Fade og Skaale, og ikke 
langt fra dem sad der paa lave Stole uden Ryg to unge 
Piger i en Alder af femten til tyve Aar. De hviskede 
ivrig sammen, og af den Maade, hvorpaa de fæstede 
Øjnene paa de til Bords liggende unge Mennesker, var 
det let at se, at det var om dem, de talte. Begge 
Pigerne vare smukke, men deres dristige Blikke og 
utvungne Latter viste, at de vare Kvinder af en friere 
Levemaade og vante til at færdes imellem Mænd. 

Den ældste og største af dem holdt en frygisk 
Dobbeltfløjte i Haanden. Hun havde Nakkehaaret samlet 
i et blaat Klæde, imedens Forhaaret var prydet med 
et lavt Pandesmykke af blankt Staal. Hele hendes 
Klædning bestod i en oprindelig kostbar og pyntelig, 
nu noget forhjasket, saffrangul Kjortel, som var aaben i 
den venstre Side , lige ned til Hoften og opbunden til 
over Knæet. Den yngste og smukkeste, som tydelig 
nok var en Gjøglerske, da hun hvilede sine Fødder paa 
et Skrin med korte Sværd, Bolde og smaa Buer og Pile, 
havde en rød Hætte paa Hovedet for at fastholde de 
mørke Lokker og var for øvrigt indhyllet i en falmet 

grøn Overklædning, som hun drog sammen om sig. 
Naar hun i Talens Løb bevægede Hænderne, aabnedes 
det løse Overkast, og det viste sig da, at hun ikke 
havde nogen som helst anden Underklædning end et 
Par korte, brogede Benklæder, der omgave hendes Læn- 
der, næsten kun som et bredt Bælte. 

De unge Mennesker skjænkede ikke Pigerne nogen 
Opmærksomhed. Samtalen drejede sig om, hvorledes 
man bedst skulde komme sin Faders Penge til Livs. 
Meningerne syntes at være delte. De mere udlærte vare 
stemte for selv at holde sig uden for Sagen ved at lade 
Faderen harre af en fiffig Slave, imedens de mindre 
erfarne foretrak at begjære Penge af Moderen under 
Trusel af at ville gaa til Søs eller at ville tage Tjeneste 
som letbevæbnet. 

»Atter ved det gamle Æmne!« sagde Lykon smi- 
lende efter at have hilset paa de tilstedeværende og 
vexlet Haandtryk med dem, undtagen med Aristeides, 
som netop fik travlt med at rense Hænderne efter Maal- 
tidet i den dertil bestemte Dej. 

»Lykon taler Sandhed,« raabte den senere som 
Bygmester bekjendte Deinokrates, en ung Mand med 
et blegt Ansigt og slappe Træk. »Vi maa tale om 
andre Ting. Dette Æmne er ikke for ham.« 

Lykon, som hverken havde Fader eller Moder, 
fornam den skjulte Braad, men tav for ikke at komme 
dybere ind paa denne Sag. 

Samtalen forstummede et Øjeblik; Guden Hermes 
gik, som man den Gang sagde, igjennem Salen. Da 
lød der raske Trin over Søjlegaardens Fliser, og plud- 
selig stod en høj ung Mand med lyst Skjæg midt 
iblandt dem. Han syntes at komme fra en Rejse; thi 
der laa tykt Støv i Folderne paa hans brune Kappe, og 
paa Hovedet bar han en bredskygget Filthat. 

»Forion!« udbrød syv, otte Stemmer paa én Gang, 
»vær hilset, vær velkommen!« 

Den indtrædende kastede Kappe og Hat i Favnen 
paa en af de tililende Drenge, trykkede Maleren Ari- 
steides's Haand og lagde sig paa den tomme Plads ved 
hans Side. 

»Hvor kommer du fra, Forion?« spurgte Deinokrates 
med det blege Ansigt. 

»Fra Thessalien.« 

Lykon, som laa alene paa en Løjbænk ved det 
nærmeste Bord, glemte sin Bygkage og løftede Hovedet. 

»Fra hvilken By i Thessalien?« 

»Fra Methone i Landskabet Magnesia ved den 
pagasæiske Bugt.« 

Aristeides Øjne faldt tilfældigvis paa Lykon. Han 
saa' ham blegne og trykke Haanden mod Brystet. 

»Hos hvem af Byens Borgere nød du Gjæstevenskab?« 
spurgte Deinokrates videre. 

»Hos Melhandleren Simonides.« 

Det gav et Sæt i Lykon, saa at han nær havde 
væltet det lille Bord foran Løj bænken. 

»Hvor forunderligt!« udbrød Deinokrates med Liv. 
»Simonides var ogsaa min Faders Gjæsteven, og jeg 
har ofte hørt Fader lovprise hans muntre Sirid og store 
Forkjærlighed for Skuespildigterne. Han ejer, om jeg 
husker ret, flere af den gamle Magnes's, Ikarerens, 
Skuespil i Haandskrifter, som Digteren selv har gjennem- 
set, og navnlig af »Harpespillerne« skal han kunne de 
lystigste Optrin udenad ... Du hører, jeg kjender Man- 
den uden nogen Sinde at have set ham.« 

»Ak! Manden er ikke længer den samme!« sagde 
Forion alvorlig. »Sorg og Sygdom have ældet ham før 
Tiden ... Al hans Ulykke er paaført ham af en tyv- 
agtig Slave.« 

Aristeides saa' igjen paa Lykon, men denne Gang 
ikke tilfældig. 

Sveden stod ham i klare Draaber paa Panden, hans 
Kinder brændte, og han fo'r sig med sin store Haand 
over Ansigtet, som han plejede at gjøre, naar han be- 
fandt sig i et heftigt Sindsoprør. 

»Gjort ulykkelig af en tyvagtig Slave!« udbrød 
Deinokrates. »Det maa du fortælle os.« 

»Det er snart sagt,« svarede Forion. »Men kom 
hid, Drenge! ryd Bordene til Side, fej Knoklerne og 
Frugtskallerne bort og bring Vin, Vin! Jeg forgaar at 
Tørst.« 

Da alt var ordnet, bragte en Slave en Sølvskaal 
og hældte deri af en gammel Sølvkande, Pragtstykket i 
Opasions Hus, ublandet Vin. 

Forion tog Skaalen. Fløjtespillersken rejste sig, 
satte Pobbeltfløjten for Munden og istemte en dæmpet, 
alvorlig Melodi. 

»Dette Bæger,« sagde den unge Mand, »være min 
Fødebys Guddomme ofret med Tak for deres naadige 
Beskyttelse paa Rejsen!« 

Derpaa udgød han noget af Bægerets Indhold. 

Fløjtens Toner løde højere, dog ikke stærkere, end 
at man hørte Vinen falde paa de glatte Fliser. Derpaa 
kom den dæmpede Melodi igjen. Forion drak lidt af 
Bægeret og rakte det til Aristeides, som ligeledes drak 
lidt og derefter lod det gaa rundt i Kredsen, stadig 
ledsaget af Fløjtens Toner. 

Lykon stirrede med et underlig sansesløst Blik paa 
Forberedelserne til Drikkelaget, og det var ham aaben- 
bart et Slags Lettelse , da Deinokrates opfordrede den 
nys ankomne til at fortælle. 

»Simonides,« tog Forion Ordet, »kjøbte for omtrent 
fire Aar siden en ung Slave, Zenon.« 

Ved pludselig at høre dette Navn blev Lykon saa 
bleg som et Lig; han tumlede halvt tilbage paa Bord- 
sengen og gjorde en famlende Bevægelse med Haanden, 
som om han med ét var bleven omgiven af bælg- 
mørk Nat. 

Aristeides fik Medynk med ham, og for at tvinge 
ham til at fatte sig sagde han højt: 

»Er du syg, Lykon?« 

Lykon fo'r sig med den store Haand over Ansigtet ; 
Trækkene om hans Mund dirrede, og det varede et 
Øjeblik, inden han kunde mumle et Par Ord om, at han 
var kommen til at synke en for stor Mundfuld. 

»Simonides havde altsaa,« gjentog Forion, »kjøbt 
en ung Slave, ved Navn Zenon. Han havde ikke givet 
meget for ham ; thi Zenon havde stjaalet hos sin Herre, 
en Læge i Nabobyen Ormenion ; han var bleven brænde- 
mærket og var flygtet til Poseidons Alter i Methone. 
Ingen vilde kjøbe ham; men da han med Taarer faldt 
Simonides til Fode og lovede at overvinde sine onde 
Tilbøjeligheder, lod denne sig røre og kjøbte ham for 
mindre end en Mine 1 ). I over et Aar opførte han sig 
til sin Herres Tilfredshed og vandt hans Velvilje og 
Tillid. En Dag fik Simonides Besøg af en Mand fra 
Hypata, med hvem han stod i Handelsforbindelse. Zenon 
vartede op ved Bordet. Han saa' den fremmede betale 
Simonides det meste af en Talent, dels i rede Penge 
og dels i Anvisninger paa bekjendte Trapezitter (Vexel- 
lerere) i Athen, og han bemærkede, at Pengene bleve 
lagte i et Skrin, hvori der i Forvejen opbevaredes flere 
Poser med Dareiker. Den næste Morgen fandtes det 

Skab opbrudt, hvori Skrinet var blevet hensat. Skrinet 
var borte og med det Zenon. Simonides sendte ridende 
Bud her til Byen; men Zenon havde allerede faaet An- 
visningerne udbetalte, og det saa meget lettere, som 
hans Herres Seglring laa i Skrinet. Simonides lod det 
store Tyveri og en nøje Beskrivelse af Tyvens Udseende 
bekjendtgjøre paa Torvet ved de offentlige Udraabere; 
men alt, hvad han foretog i denne Sag, var som skrevet 
i Vand. Sorg og Ærgrelse over det store Tab nedbrød 
hans Helbred. Han fik den hellige Syge; han blev 
lam i den højre Side, hans Mund blev skjæv, og 
en Tid var han næsten berøvet Mælet. Den før saa 
glade og muntre Mand lever nu som en Skygge af 
sig selv. Skjønt han er for stolt til at klage, tror jeg, 
at Slaverne føre sig hans Tilstand til Nytte og gjøre, 
hvad de lyste i Huset. Der hersker i det mindste ikke 
længer den gamle Orden. I Forhallen laa der Skaar 
af sønderslaaede Vinkrukker, Frugtskaller, visne Kranse 
og Haandtag af udbrændte Fyrrefakler. Men ikke en- 
gang til sin bedste Ven, Vinhandleren Po ly kl es, har 
han talt om Slavernes Forsømmelighed. Den eneste 
Klage, der undslap den syge, af Tyendet forladte Mand, 
var det Ønske: Gid jeg havde en Søn! nu kunde jeg 
trænge til ham.« 

»Ved Herakles!« udbrød et af de overgivne unge 
Mennesker, »det Ønske vil han vanskelig faa opfyldt, 
— svag som han er.« 

Fra Hellas. 1 7 

»Og hvorfor ikke?« sagde Forion med Alvor. »Hvil- 
ken Magt ligger der her paa det kjødelige Slægtskab? 
Her gjælder det kun om en Søns Hjærtelag. Ja hvor 
for,« tilføjede han med Varme, »skulde der ikke blandt 
dem, der have kjendt Simonides i hans lykkelige Dage, 
gives et Menneske, som vilde finde Glæde i at komme 
den syge Mand til Hjælp og i at gjøre godt igjen, hvad 
andre have forbrudt imod ham?« 

Opasion stak sit Ræveansigt frem bag en af Søj- 
lerne, og da han mærkede, at Samtalen var nær ved at 
hendø, gav han de unge Piger et Vink. 

Fløjtespillersken istemte en livlig Melodi; Gjøglersken 
kastede den falmede Overklædning, og af det Skrin, 
hun havde . brugt som Skammel , fremtog hun ni korte 
Sværd, hvis Haandtag endte i en skarp Spids. Disse 
Sværd stak hun fast imellem Gulvets Fliser, opstillede 
i to Rækker, alle med den blanke, tveæggede Klinge i 
Vejret. Derpaa traadte hun ind imellem dem, og efter 
at have rettet lidt paa de korte, brogede Benklæder gik 
hun under Fløjtens Toner paa Hænderne om imellem 
Sværdene, hvorpaa hun rejste sig og slog Kolbøtter 
imellem dem, saa hurtig, at Øjet ikke kunde følge Be- 
vægelserne af hendes slanke og smidige Legeme. 

Det var den farlige »Sværddans«, som altid blev 
højlig beundret. 

De unge Mennesker klappede og tilraabte hende 
Bifald. . 

»Hvad maa en Mand ikke kunne udrette,« udbrød 
Deinokrates, »naar denne Kvinde har kunnet lære saa 
dristig at springe imellem Sværd!« 

Aristeides havde ikke fulgt dette Optrin; hans Øjne 
vare fæstede paa Lykon. Denne havde rejst sig. Han 
var lidt blegere end sædvanlig og stirrede hen for sig 
med et underligt Blik, som om han saa' langt, langt 
bort. Der syntes at foregaa noget overordentligt hos 
ham, og han fo'r sig den ene Gang efter den anden 
over Ansigtet med sin store Haand. 

Derpaa gik han, ligesom tilfældig, hen til Forion. 

iOm faa Dage,« sagde han i en Tone, som han søgte 
at -gjøre saa sorgløs som mulig, »rejser jeg til Thessalien. 
Det er rimeligt, at jeg kommer til Methone. Dersom du 
ønsker det, Forion, skal jeg bringe Simonides en Hilsen.« 

»Gjør det og vær, hvis du kan, i nogle Dage hans 
Gjæst. Maaske er der Grund til at melde Tyendets 
Adfærd til Øvrigheden. Hans Datter Myrtale er, efter 
hans eget Sigende, et Barn paa sytten Aar, som ikke 
kan styre Slaverne. Men ét maa du forud vide: Dør- 
vogteren viser alle fremmede bort; det er ikke let at 
slippe ind i Huset.« 

»Jeg skal nok komme ind,« sagde Lykon. 

III. 
Nogle Dage efter kunde man have set Lykon med 
en stor Rejsehat paa Hovedet ride hen ad Vejen mellem 

17* 

Halos og Iton i Landskabet Pelasgiotis i Thessalien. Han 
havde solgt sit Hus i Athen og sine Slaver, paa én nær, 
Pægnion, en opløben Dreng, som ledsagede ham, 
bærende en Bylt paa en Stok over Skuldren. Selv havde 
han en lignende Bylt fastbunden til Hesten; i Haanden 
holdt han en forsvarlig Knippel, skaaren af Stammen af 
en Vinranke, og naar hans Kappe fløj til Side, saa' 
man Grebet af et kort Sværd stikke frem af Bæltet. 
Ved Siden af Pægnion vandrede der en ung Slave fra 
Halos, som skulde bringe den lejede Hest tilbage. 

Det var en smuk Sommermorjgen, at Lykon red 
ned ad den stenede Vej over en Arm af Othrys Bj ær- 
gene. Tæt til venstre for ham hævede der sig mægtige 
Kalkstensklipper, paa Siderne bevoxede med Popler, 
Plataner og Asketræer, og øverst oppe med piggede 
Tragantbuske. Dybt nede laa den ene smilende Dal 
ved Siden af den anden, og gjennem dem alle snoede 
Floden Amfrysos sig i blinkende Bugter. Morgentaagen 
hvilede endnu over det vidtstrakte Landskab og aaben- 
barede af og til et Glimt af fjærne Byer ved Foden af 
Bjærgene og bølgende Sletter med gule Marker og fro- 
dige Vinhaver, hist og her afbrudte af Klynger af Figen- 
træer og Lunde af Dværg- og Stenege. Til højre skim- 
tedes i lang Afstand en By med hvide Marmortempler 
ved en mørkeblaa Vig af den pagasæiske Bugt. Paa 
den anden Side af Dalen hævede der sig anselige 
Højder, og bag disse — ved Synskredsens yderste 

Grænse — ragede der to snedækkede Toppe af Pelion 
i Vejret. 

Lykon lod Blikket [svæve ud over det store, sol- 
beskinnede Landskab og indaandede med Velbehag den 
rene Bjærgluft. Friheden var aldrig forekommen ham 
mere tillokkende. Jo nærmere han kom Methone, desto 
ængsteligere spurgte han sig selv, om han, der i hele 
Aar havde levet som fri Borger, atter skulde synke ned 
til en ussel, viljeløs Træl. Det var, som om han allerede 
fornam Trykket om sin Hals af det Træhjul, hvorved 
man hindrede slikvorne Slaver i at føre Haanden til 
Munden; han syntes at have Fodlænken om Benet og 
den tunge Fodblok slæbende efter sig, og han gyste 
ved Tanken om det rygende Brændemærke og om dets 
Hvislen paa Huden, inden alt forgik i Smerte. Hvem 
sagde ham, at han vilde undgaa denne Straf? Havde 
han ikke stjaalet for anden Gang? 

»Ved Zeus!« mumlede han ved sig selv, »jeg fryg- 
ter, at jeg har gjort Hundens Kast 1 ).« Men ved at 
mindes, hvor forandret hans Udseende var blevet i de 
forløbne Aar, udbrød han pludselig: »Nej, ikke som 
Zenon vil jeg vende tilbage, men som Lykon.« 

De sidste Ord havde han sagt højt. Han fo'r sam- 
men og saa' sig om. Den fremmede Slave ænsede han 

ikke; men det var ham magtpaåliggende at vide, om 
Pægnion havde hørt ham. 

Han vinkede Drengen hen til sig, bøjede sig ned 
fra Hesten og tog ham i Øret. 

»Hørte du, hvad jeg sagde?« spurgte han kort. 
»Tal Sandhed!« 

»Jeg tror det nok,« stammede Pægnion, lidt for- 
tumlet over dette pludselige Angreb. 

»Gjentag mine Ord!« 

»Ikke som Zenon vil jeg vende tilbage, men som 
Lykon.« 

Lykon trak det korte Sværd og satte Spidsen for 
Pægnions nøgne Bryst. Drengen gav et højt Skrig. 

»Har du nogen Sinde skaaret dig med en Kniv?« 
sagde Lykon. »Tænk dig da, hvad du vilde føle, hvis 
jeg nu stødte til. Nu vel! dersom du mæler et Ord om, 
hvad jeg har sagt, vil jeg jage Sværdet i dig, om det 
saa var for Gudernes Alter. Vogt derfor nøje paa din 
Mund.« 

Uden at høre efter Pægnions Forsikringer gav han 
Hesten et let Slag med Kniplen og fortsatte V,ejen ned 
mod Dalen. 

Den følgende Middag red Lykon op ad Bagergaden 
i Methone, for Enden af hvilken man saa' Havnen med 
Skibene, hvor han havde lært de Søudtryk, der vare 
komne ham til Nytte hos Kredsforstanderne i Athen. 
Skjønt der ingen Uro var at bemærke i hans Ydre, 

bankede Hjærtet dog stærkere i hans Bryst end sæd- 
vanligt. Alt var uforandret i den lille By; det var, som 
om han ikke havde været borte, han gjenkjendte hvert 
Hus, hver Mur, hver Sten. Han maatte holde et Øjeblik 
ved Lavrbærtræet og Hermesstøtten uden for Simonides's 
Bolig, inden han fik Stemmen saa meget i sin Magt, 
at han kunde sige til Pægnion: »Bank paa!« 

Pægnion tog fat i Kobberringen paa Husets Dør 
og bankede stærkt. Dørvogteren var ikke paa sin Plads. 
Det varede en god Stund, inden han kom og trak 
Slaaen fra. Han aabnede ikke Døren højere, end det 
behøvedes for at stikke Hovedet ud. Lykon gjenkjendte 
i ham en gammel Slave, ved Navn Satyros, med et 
gnavent Ansigt og meget langsom i hele sin Færd. Ved 
Synet af den rejseklædte Yngling sagde han i en barsk 
Tone: »Hvad vil du? Min Herre er syg og tager ikke 
imod nogen.« Dermed slog han Døren i, saa at det 
rungede i Huset. Lykon gav Pægnion et Vink, og denne 
bankede atter. »Kjære!« raabte Lykon, »meld mig kun 
for din Herre. Sig ham, at jeg er Athenienseren Lykon, 
Megakles's Søn, og at jeg bringer Hilsen og Budskab 
fra Forion, som for kort siden var hans Gjæst.« Dør- 
vogteren gik knurrende bort. Omsider kom han tilbage, 
aabnede Døren og sagde i en mindre barsk Tone: 
»Træd ind! — Han vil tale med dig.« 

Efter at have affærdiget Drengen med den lejede 
Hest, gik Lykon ind i Huset. Hvor ængstlig han end 

var til Mode, lagde han dog Mærke til, at Forhallens 
Udseende ganske stemmede med Forions Beskrivelse. 
Der var Uorden og Smuds i hver en Krog. 

I Søjlegaarden sagde Lykon et Par Ord til Pægnion. 
Ved Lyden af hans Stemme standsede en ung Pige, der 
var i Begreb med at smutte ind i Kvindeboligen. Hun 
vendte Hovedet og fæstede et Blik, fuldt af Undren og 
Overraskelse, paa Lykon; men før han fik Tid til at 
betragte hende, var hun forsvunden gjennem Døren. Han 
havde kun opfanget et Glimt af en blaa Klædning og 
af et Par mørke, spørgende Øjne. Var det Myr tale, 
hvem han sidst havde set som Barn, og med hvem han 
saa ofte havde leget i Haven og paa Simonides's Landgaard ? 

I disse Tanker var Lykon gaaet saa rask hen imod 
det Værelse, i hvilket Husets Herre plejede at opholde 
sig, at den gamle Satyros, Dørvogteren, havde ondt ved 
at følge ham. 

»Sælsomt!« mumlede denne, »man skulde tro, at 
du, skjønt fremmed, var kjendt i Huset.« 

Lykon indsaa', at han havde været nær ved at 
røbe sig; men Lykon var snarraadig. 

>Kjære,« sagde han med et Smil, »jeg kjender jo 
Huset af min Ven Forions Beskrivelse.« 

IV. 
Simonides var i Færd med at spise Frokost. Ved" 
at se, hvor svag og affældig han var bleven, kunde 

Lykon næppe beherske sin Bevægelse, navnlig skar det 
ham i Hjærtet, da han saa' det skjæve Træk om hans 
Mund, — det Mærke, som den hellige Syge havde paa- 
trykt ham for hele Livet. 

>Tyv!« tænkte han ved sig selv; »det er dit Værk!« 
og han fo'r sig med den store Haand over Ansigtet for 
at skjule sine frembrydende Taarer. Han havde gjærne 
kastet sig for sin Herres Fødder og omfavnet hans Knæ. 

Simonides rejste sig ikke, da Lykon traadté ind, 
men^ gav ham Haanden og hilste ham venlig. 

»Vær velkommen!« sagde han. »Du er Forions 
Ven, hører jeg, og bringer Hilsen og Budskab fra ham. 
Hvorledes gaar det hans blinde Fader? Tror Praxagoras, 
Lægen fra Kos, at det vil lykkes at gjengive ham hans 
tabte Syn?« 

Lykon kunde ikke svare derpaa; han vidste intet 
om Forions Fader. 

»Hvorledes gaar det hans Hustru, som var saa syg 
efter den sidste Barnefødsel?« 

Lykon vidste heller intet om Forions Hustru. Han 
følte sig højst ilde til Mode, og i det han brød over 
tvært, tilføjede han i en let Tone: 

»Jeg kjender kun Forion fra Torvet, Buegangene og 
de andre Steder, hvor man daglig mødes i Athen. Han 
har aldrig talt til mig om sin Slægt.« 

Simonides løftede Hovedet og betragtede Lykon 
med Opmærksomhed. 

>Ah!« udbrød han, som det syntes med en lille 
Skuffelse, >jeg troede, at Forion og du vare fortrolige 
Venner. Mellem ham og mig hersker der et gammelt 
Gjæstevenskab fra hans Faders og min Ungdom.« 

Samtalen tog nu en anden Vending, da Simonides 
spurgte om Nyheder fra Athen. Det var et Æmne, som 
Lykon kunde tale med om, og det saa meget friere, 
som han nu var beroliget for sin værste Frygt. Simo- 
nides havde aabenbart ikke gjenkjendt ham. Hans 
lange Haar og tætte Skjæg og fremfor alt hans tykke 
Øjenbryn, som han hyppig havde klippet for at faa 
dem store og buskede, havde ganske forandret hans 
Udseende. 

Simonides havde budt sin Gjæst nogle Forfriskninger 
efter Rejsen. I den lange Tid, der hengik, inden de 
bleve frembaarne, saa' Lykon et bekræftende Tegn paa 
Husvæsenets slette Tilstand. I øvrigt bemærkede han, 
at der stod to Bægre paa det lille Bord; følgelig havde 
Simonides spist i Selskab med en anden. Denne anden 
var vistnok hans Datter Myrtale, som efter almindelig 
hellenisk Skik havde forladt Værelset, da Dørvogteren 
meldte en fremmed. Den unge Pige, af hvem han havde 
set et Glimt i Søjlegaarden, havde rimeligvis været hende. 

Efter Maaltidet tilbød Simonides at lade en Slave, 
ved Navn Ko nop s, vise Lykon om i Byen. Han kaldte, 
men der kom ingen. Han slog gjentagne Gange med 
Stokken i Gulvet; men ingen syntes at høre det, — da 

svulmede Aarerne paa Lykons Pande, og hans store 
Øjenbryn trak sig sammen. 

»De Uslinge!« mumlede han halv højt. 

»Vredes ikke, Simonides,« sagde han derpaa med 
Varme og tog hans Haand imellem sine, »vredes ikke, 
naar jeg, skjønt fremmed, taler frit om Ting, som ikke 
angaa mig. Lad mig, jeg beder dig, tale hine Slyngler 
til. Rette i dit Navn. Forestil dig, at jeg var din Søn, 
og at jeg var vendt tilbage fra en lang Rejse. Kom! 
støt dig paa min Arm, lad os gaa om i Huset og se, 
hvad Slaverne bestille.« 

Simonides fæstede et forbavset Blik paa Lykon. 

»Fremmede,« sagde han, »du taler besynderlige 
Ord! Du har ikke været halvt saa længe under mit Tag, 
som Vanduret bruger for at løbe ud, og dog synes du 
at læse Ønskerne i min Sjæl. Hvem er du, Yngling? 
Din Stemme er mig saa forunderlig bekjendt; dog 
nej! ... du taler jo det Attiske saa rent, at Forion, 
som er barnefødt i Athen, ikke taler det smukkere, 
end du.« 

Dermed rejste han sig langsomt ved Hjælp af sin 
Stok og tog Lykons Arm. 

»En anden,« vedblev han, »kunde rriaaske vredes 
paa dig og føle sig krænket. Jeg ikke. Det er sjældent, 
saare sjældent, at en sorgløs Yngling har saa meget 
Hjærte som du for en syg og affældig Mand. Kom, 
min Søn! — lad mig kalde dig saaledes, — forsøg kun, 

om du kan staa mig bi med at gjenoprette Husets Tugt, 
men tro ikke, at Sejren vil falde dig let. Tidsler, som 
have groet i Aarevis, rykkes ikke op med det første 
Greb. Ja, dersom du kunde opholde dig nogen Tid hos 
mig, — dog, jeg vil ikke trænge ind paa dig,« tilføjede 
han med et svagt Smil, »for at du ikke skal sige, at 
det er en Indbydelse med Stokken. En attisk Borger 
vil nødig spilde Tiden i vor lille By.« 

»Tror du?« sagde Lykon smilende. »Jeg bliver 
gjærne, naar du mener, at jeg kan være dig til Nytte.« 

Simonides havde vanskelig ved at slæbe sig frem. 
Heldigvis var Vejen ikke lang; i Oldtiden vare Husene 
kun smaa, rigtig nok med mange Krinkelkroge, men 
kun med ringe Plads. Støttet til Lykons Arm skred 
Simonides med Besvær igjennem den korte jSøjlegang 
uden for Mændenes Værelser; i Kvindeboligens lille 
Søjlegaard, hvor han maatte standse et Øjeblik for at 
hvile sig, var der intet levende Væsen at se, og Sla- 
vernes Smaakamre, en halv Snes fængselsagtige Celler, 
stode alle tomme. Det samme var Tilfældet med Kvin- 
dernes Arbejdsrum. I Døren ud til Haven sad, eller 
rettere laa, en af Husets yngste Slaver, en lyshaaret 
Dreng paa syv, otte Aar. Han havde lænet Hovedet 
op til Dørstolpen og var, overvældet af Middagsheden, 
falden i Søvn. 

»Se!« sagde Lykon hviskende og pegede paa 

Drengen, >en gunstig Skæbne føjer os. Skildvagten 
sover paa sin Post. Vi komme bag paa dem.« 

Fra Haven lød munter og højrøstet Tale dem i 
Møde. 

>Nu har Konops længe nok dovnet paa Løjbænken,« 
sagde en. raa Stemme, ikke uden et Anstrøg af Mis- 
undelse. 

>Hvor han dog snorker!« tilføjede en anden. 

>Saaledes kan kun en Svinehyrde snorke.« 

»Held Vin i hans Mund!« 

»Kild ham om Næsen med et Straak 

»Stik en Frø i Halsen paa ham!« 

Det sidste Forslag besvaredes med en skraldende 
Latter. 

Lykon sparkede den sovende Dreng til Side, og 
midt under Slavernes støjende Lystighed stod Husets 
Herre og hans Gjæst iblandt dem. 

Det var et ejendommeligt Optrin, de saa' for deres 
Øjne. Paa en ilde medhandlet Løj bænk, der var baaren 
ud i Skyggen, laa den største og stærkeste af Slaverne, 
Svinehyrden Konops, saa godt som nøgen og snorkede 
med aaben Mund. Tæt omkring ham stode de, som 
havde gjort Forslag til at vække ham. Bag denne 
Klynge spillede nogle halvvoxne Drenge Tærninger, 
liggende plat paa Jorden, imedens et Par ældre Slaver, 
siddende ved et lille Bord, fredelig tømte en Kande 
Vin, hvis Indhold de havde glemt at blande med Vand. 

Længere tilbage fjasede nogle unge Knøse paa en Bænk 
under blomstrende Kyskhedstræer med et Par unge 
Slavinder, som ved Synet af de kommende med høje 
Skrig sprang op fra deres Skjød og med Hænderne for 
Ansigtet toge Flugten om det nærmeste Hjørne af Huset. 

Lykon sagde ikke et Ord til Slaverne; men i det 
han langsomt vendte om med Simonides for at gaa 
samme Vej tilbage, ytrede han, som om han fortsatte 
en afbrudt Samtale: 

>Mit Raad er dette: Sælg dem alle til Bjærgvær- 
kerne i Laurion, — der^ vil man nok vænne dem af l 
med at dovne, — og kjøb dig nye, selv om du skal 
betale dem noget dyrere.« 

Lykon havde talt højt nok til, at de nærmeste Sla- 
ver havde hørt hvert Ord. 

Arbejdet i Gruberne ved Laurion blev anset for 
det haardeste Trællearbejde i Hellas. Hvilken Angest 
og Bestyrtelse maatte ikke derfor gribe de forvænte og 
magelige Slaver i Simonides's Hus ved den Udsigt, som 
saa pludselig aabnede sig for dem! 

Bag, de bortgaaende lød der strax en dump, men 
ivrig Mumlen. Flere talte paa én Gang og i en ophidset 
Tone. 

»Hører du?« sagde Lykon til Simonides, »Læge- 
midlet begynder at virke.« 

Simonides trykkede hans Haand. 

V. 

Lykon lod sig derpaa vise om i Byen af den Dreng, 
han havde fundet sovende med Hovedet op mod Dør- 
stolpen. Han gjorde sig Ærinder ind til flere af Byens 
Borgere, men ingen af dem gjenkjendte ham. . 

Imidlertid slentrede hans unge Slave Pægnion ørkes- 
løs om i Huset. Pægnion kjedede sig; det var ham 
derfor velkomment, at der uventet blev talt til ham i 
Kvindeboligens Søjlegaard. 

»Hvad hedder du, min Dreng?« spurgte en blid og 
velklingende Stemme fra et af de smaa Glughuller i 
Muren ud til Søjlegangen. 

Pægnion saa' op. Alt, hvad han bemærkede inden 
for den smalle Aabning i Væggen, var en fin, hvid 
Haand, som havde draget det koiske Forhæng til Side, 
nogle glinsende brune Haarfletninger, et gyldent Pande- 
oaand og et Par spillende sorte Øjne, som straalede om 
Kap med Pandebaandet. 

>Hvad hedder du, min Dreng?« gjentog den spør- 
gende. 

»Pægnion.« 

»Et smukt Navn! Hedde mange Drenge i Athen 
Pægnion ligesom du?« 

»Nogle, men ikke mange.« 

»Har din Herre ogsaa et smukt Navn?c 

»Han hedder Lykon.« 



272 



Fra Hellas. 



»Har han intet andet Navn?« 

Pægnion tav. 

»Naa saaledes!« sagde den blide Stemme i en for- 
underlig ringeagtende Tone, og Haanden gjorde en Be- 
vægelse som for at drage Forhænget for. 

Pægnion frygtede, at Samtalen var forbi. 

>Hvad mener du?« skyndte han sig at spørge. 

»Jeg troede, at de attiske Drenge vare klogere end 
andre, — saa kloge, at deres Herre aldrig kunde skjule 
noget for dem. Nu mærker jeg, at Drengene i Athen ^ 
ikke ere klogere end hos os.« 

Pægnion følte sig ikke lidet krænket. 

»Jeg kunde svare dig, naar jeg vilde,« mumlede 
han studs. 

»Og hvorfor vil du ikke, Pægnion?« 
'»Fordi jeg ikke vil stikkes tværs igjennem Brystet 
med en lang Kniv.« 

»Tomme Trusler! og dem bryder du dig om? Man 
dræber ikke let en Dreng som dig . . . Nej , sig heller, 
at du intet véd.« 

Og atter gjorde den fine Haand en Bevægelse som 
for at lade Forhænget falde. 

»Men jeg véd noget,« skyndte Pægnion sig at svare. 
»Han har, som du siger, et andet Navn.« 

»Hvo har sagt dig det?« 

»Han selv.« 

»Hvad sagde han da?« 

»Det siger jeg ikke.« 

»Er du saa bange, Pægnion? Jeg troede, at de 
attiske Drenge vare modigere. Hvad vover du desuden 
ved at fortælle det til mig, en Kvinde? Jeg faar jo 
aldrig din Herre at se, kommer aldrig til at tale med 
ham, — hvad frygter du da?« 

Pægnion betænkte sig et Øjeblik. 

»Nej!« udbrød han derpaa bestemt, »jeg tør ikke! 
Han kunde dog faa det at vide.« 

»Det var Skade! jeg troede, du vilde tjene nogle 
Penge. Se!« vedblev den unge Pige og hældte en Del 
smaa, flade Sølvmønter ud af en Æske og viste Pæg- 
nion dem, »her er tolv Trioboler 1 ).« 

Pægnion fæstede et begj ærligt Blik paa de blanke 
Penge. 

»Tolv Trioboler,« gjentog han med et fiffigt Smil, 
*°g J e g er femten Aar!« 

»Du skal faa tre Trioboler til. Men skynd dig, der 
kunde komme nogen! . . . Hvad sagde din Herre da?« 

Pægnion saa* sig om. 

»Paa Vejen her til,« hviskede han og traadte helt 
hen til Muren, »red min Herre en Gang i dybe Tanker; 
derpaa udbrød han pludselig: »»Nej, ikke som Zenon 
vil jeg vende tilbage, men som Lykon!«« 



*) En Triobol, omtrent 33 Øre. 
Fra Hellas. 

»Vidste jeg det ikke!« udraabte den unge Pige, 
og uden at huske paa Pengene klappede hun i Hænderne, 
saa at Triobolerne faldt til Jorden og trillede om til alle 
Sider 

Pægnion var ikke sen til at opsamle sin Skat. 

»De tre Trioboler,« sagde han derpaa, »de tre Trio - 
boler, som du lovede mig!« 

Pigen forsvandt fra Muraabningen. Et Øjeblik efter 
løftedes en Flig af Forhænget, og dersom Pægnion havde 
haft Øje derfor, kunde han have set en dejlig, hvid Arm, 
der var blottet helt op til Skulderen, komme til Syne; 
men Pægnion saa' mere paa Obolerne end paa Armen. 

I dette Øjeblik peb Havelaagen paa de rustne 
Hængsler, og Pægnion løb nu af alle Kræfter hen til 
den lille Gjæstebolig ved Hjørnet af Huset, i hvilken 
der var anvist hans Herre og -ham selv Plads. 

Da Lykon, — thi ham var det, der kom, — vilde 
gaa over den smalle Gaard paa Vejen til Gjæsteboligen, 
saa' han, at alle Husets Slaver, en halv Snes i Tallet, 
vare samlede der. Nogle bare Hø fra en stor Karre ind 
i et Skur, andre hældte Vand over Karrens plumpe, af 
runde Træskiver bestaaende Hjul for at rense dem for 
de vedhængende Lerklumper, og atter andre dovnede i 
Skyggen. Men hvad enten de bestilte noget eller ikke, 
var der noget fjendsk i deres Holdning, og ingen af 
dem mælede et Ord. Udsigten til Trællearbejdet i Lau- 
rionsgruberne laa som en mørk Sky over alles Ansigter. 

Den store Svinehyrde Konops holdt en Tot vissent 
Løv i Haanden og var i Færd med at aftørre et sved- 
dryppende Muldyr, hvis Sider endnu gispede. Da Lykon 
nærmede sig, vendte Dyret sine lange Ører, og næsten 
i samme Øjeblik løftede det Halen og holdt Bagbenene 
ud fra hinanden. 

»Ej!« udbrød Konops ondskabsfuldt, »der kommer 
Laurionsmanden ! « Og i det han bemærkede Muldyrets 
Bevægelse, kløede han det paa Halsen og sagde med 
et skadefro Grin: »Det var ret, du Graa! Tag imod 
ham, som han fortjener det; stink, saa han maa ønske 
sig en Næse uden Huller!« 

Alle Slaverne, fra den største til den mindste, brast 
i Latter. 

Lykon gik rolig forbi dem, som om han intet havde 
hørt. Foran Gjæsteboligen kaldte han, kort og bydende, 
paa Konops. 

»Luk Døren op!« sagde han til ham. »Du ser, jeg 
har noget at bære under Kappen.« 

Den store Svinehyrde rørte sig ikke af Stedet. 

Lykon vinkede ad den lille Dreng og gav ham sin Bylt. 

»Véd du ikke,« sagde han derpaa til Konops, »at 
jeg er din Herres Gjæst, og at du skal lyde din Herres 
Gjæster som ham selv.« 

»Det er maaske Brug i Athen,« svarede Konops 
frækt og saa' om til de andre. »I Methone gj øre Sla- 
verne, hvad de lyste.« 

1 8* 

Lykons store Haand kom pludselig i Berørelse med 
Konops's Kind. Saa voldsomt var Slaget, at Svine- 
hyrden ravede et Par Skridt til Siden, tørnede med 
Hovedet mod Staldmuren og skrabede sit ene Øre. Hvor 
ør og fortumlet han end blev, var han dog Slave nok 
til, i den Haand, der slog saaledes, at anerkjende en 
højere Magt, som det ikke gik an at trodse. 

»Hvilket Slag!« mumlede han, og i det han af- 
tørrede Blodet, som fra Øret randt ned paa hans brune 
Skulder, saå' han atter om til de andre og tilføjede, 
aabenbart med et Slags Beundring: »Saaledes har endnu 
aldrig nogen slaaet mig!« 

»Døren!« sagde Lykon kort. 

Konops aabnede den uden at sig& et Ord. 

Lykon vendte sig nu om mod Slaverne og forkyndte 
dem, at Hustugten skulde og maatte gjenoprettes. Ingen 
vilde blive overlæsset med Arbejde; men naar hver fik 
sit at varetage, vilde der synes at være mindre at gjøre. 
Derpaa forestillede han de Slaver, der vare fødte i Si- 
monides's Hus, hvor skjændig de havde handlet ved blot 
at tænke paa deres egen Bekvemmelighed, imedens 
deres Herre var syg og hjælpeløs og mere end nogen 
Sinde trængte til en omhyggelig Pleje. 

Det lykkedes ham kort sagt at tale Slaverne til 
Hjærte, og da han mærkede det, tilføjede han, at Simo- 
nides vilde tilgive og glemme alt, naar de inden tre 
Dage vilde bringe ham Husets Strafferedskaber, som de 

havde bortkastet og ødelagt. Dersom en af de ældre 
opfyldte dette Forlangende, vilde Simonides gjøre ham 
til Opsynsmand over de andre. Fremturede de derimod 
i deres Forsømmelighed, vilde deres Herre med en 
attisk Slavehandlers Bistand sælge dem til Bjærgværkerne. 

VI. 

Den følgende Morgen tidlig, medens Duggen endnn 
blinkede paa Løvet og i Græsset, traadte Simonides's 
Datter, den syttenaarige Myrtale, fra Kvindeboligen ud 
i Haven. Over Hovedet havde hun kastet et rødt Klæde 
med smaa hvide Stjærner, under hvilket de mørkebrune 
Lokker trængte sig frem. Hun var ikke høj, men fuldt 
udviklet, og gjennem den lyserøde Klædning med de 
hvide Bræmmer viste der sig kun svulmende og blødt 
afrundede Omrids. Den lille Methonæerinde havde ingen 
Lighed med de stolte Marmor- Karyatider, der som Bil- 
leder af attiske Jomfruer* prydede Erechtheions Forhal; 
men hele hendes Skikkelse var saa fuld af Liv og Ung- 
dom, at ethvert Øje maatte hvile paa den med Velbehag. 
Selv Svinehyrden Konops drejede sit tykke Hoved om 
efter hende, naar hun gik forbi, og mellem Slaverne, 
som halvt oversaa og halvt beundrede hende, hed hun 
aldrig andet end he pais, »Barnet«. 

Myrtale var imidlertid et Barn, som havde en Vilje, 
og det en meget bestemt Vilje. Efter tidlig at have 

mistet sin Moder havde hun ikke haft anden kvindelig 
Omgang end sin Amme, der føjede hende i ét og alt. 
Hun var bleven langt friere opdraget, end det plejede 
at være Tilfældet med helleniske Jomfruer. Sine Maal- 
tider nød hun sammen med Faderen, endogsaa naar hans 
Ven, Vinhandleren Polykles, gjæstede ham. Da Po- 
lykles mærkede, at Pigen ikke fattedes Forstand, spurgte 
han ikke sjældent om hendes Mening; dette ^glædede 
Simonides, der forkjælede hende, Husets eneste Barn, 
og mere behandlede hende som en Søn og Arving end 
som en Datter. 
s Ja, naar Simonides i sine sunde Dage læste højt i 
Magnes's, Ikarerens, Skuespil, var Myrtale, som den Gang 
var en Pige paa tretten, fjorten Aar, som oftest tilstede ; 
hun ansporedes da ved Mændenes ubundne Latter til at 
forstaa meget, som hidtil havde været en mørk Tale 
for hende, og hun fattede mangen en Hentydning, som 
de to Venner ikke anede, at hun forstod. Paa denne 
Maade var Myrtale kommen til at kjende mere af Livet 
end andre unge Piger, som tilbragte deres Dage i et 
aflaaset Jomfrubur. 

Slavernes Forsømmelighed, det eneste, der kunde 
have kastet en Skygge over hendes Ungdom, berørte 
langt mindre hende end Faderen, da hun stadig havde 
sin trofaste Amme om sig, og, — takket være den større 
Frihed, der indrømmedes hende, — nød hun Livet som et 
sorgløst Barn, for hvilket det nærværende Øjeblik er alt. 

Da Myrtale hin tidlige Morgen kom ud i Haven, 
blev hun en Tid lang staaende raadvild, men paa 
Kvindevis ikke ledig. Ved at se, hvor mørk og vaad 
Jorden var, og hvor store Draaber der blinkede i Græsset, 
fik hun strax travlt med at binde sin lyserøde Klædning 
op, for at den ikke skulde tilsmudses af Fugtigheden. 
Derpaa trippede hun mellem Ahorn, Vedbende og Vin- 
ranker, der snoede sig om Stænger, som hvilede paa 
tykke Stolper, hen imod den længst bortliggende Del af 
Haven. Da hun kom til Bistaderne og hørte Bierne 
summe, standsede hun et Øjeblik, lo halv højt og sagde 
ved sig selv med et lille skadefro Smil: 

»Nu véd jeg, hvad jeg vil gjøre, — han skal nødes 
til at tilstaa alt « 

Saa blev hun nogle prægtige hvide Liljer va'r, 
satte sine sølvindvirkede Sandaler i Havegangen og 
hoppede paa sine smaa bare Fødder ind i det vaade 
Græs. Medens hun plukkede Blomsterne, havde hun en 
Fornemmelse, som om der løb Myrer op ad hende; hun 
løftede da Klædningen lidt og saa' over Skuldren ned 
paa sine Ankler, som hun nøje undersøgte hver især. 
Den smukke Pige troede sig ene og ubemærket, og der 
var noget saa indtagende ved hele hendes Syslen, at 
det vilde have været Skade, om ingen havde været 
Vidne dertil. 

Men der var et Vidne. 

Lykon, som ikke havde kunnet sove om Natten, 
fordi han for hver Dag, der gik, kom sin Skæbnes Af- 
gjørelse nærmere, var tidlig gaaet ud i Haven og sad 
paa en Bænk i det nærmeste Buskads. Fra hans grønne 
Skjul var ingen af den unge Piges Bevægelser undgaaet 
ham. Dersom han havde kjendt Homer, vilde han have 
tænkt, at Myrtale lige saa vel som Danaé, Akrisios's 
dejlige Datter, kunde have fortjent Navn af Kallisfyros, 
Pigen med de skjønne Smalben. Men Lykon kjendte 
ikke Homer, og han nøjedes derfor med at mumle: 

»Er dette Myrtale? . . . Hvor hun er bleven smuk!« 

Han gik hende imidlertid ikke i Møde. Hun vilde 
jo kun blive forskrækket ved Synet af en fremmed 
Mand. Og hvad skulde han tale med hende om? Han 
havde jo intet at sige hende. 

Medens Myrtale tog de sølvindvirkede Sandaler paa, 
kom en sort og hvid Ged med Tøjret efter sig* løbende 
hen imod hende. Hun saa' paa det vaade, forpjuskede 
Dyr og paa sin lyse Klædning, og i det hun trak sig 
tilbage, slog hun heftig med Haanden for at skræmme 
Geden bort. Men Geden forstod hende uret. Den holdt 
kun inde med sit Løb og nærmede sig langsomt med 
Hovedet højt opløftet, i det den tydelig nok ansaa 
hendes Bevægelser med Haanden for en Opfordring til 
at lege. Med disse Dyrs Kaadhed og Drillelyst gjorde den 
pludselig et Par korte, overgivne Hop, sænkede Hovedet 
med de spidse Horn og satte ind paa den unge Pige. 

Uden at betænke sig oprykkede Myrtale den nær- 
meste Blomsterstok og værgede sig med den mod Ge- 
dens Horn. Men Geden, som nu en Gang var i Fægter- 
stilling, fornyede idelig Angrebet, og det faldt Myrtale 
mere og mere vanskeligt at holde den i Afstand. Hun 
blev derfor snarere glad end forskrækket, da det raslede 
i Buskene, og Lykon sprang frem og greb fat i Ge- 
dens Tøjr. 

Myrtale stak i Tavshed Blomsterstokken ned, hvor 
den havde staaet, og gav sig til at binde Planten op. 

Der gik en Stund, inden nogen af dem talte. 

»Er du Myrtale, Simonides's Datter?« spurgte Ly- 
kon, i det han med et Velbehag, hvis Lige han aldrig 
havde følt, betragtede den smukke Methonæerinde. 

Myrtale nikkede bekræftende. 

»Er du Lykon, Athenienseren, min Faders Gjæst?« 
spurgte hun uden at løfte Øjnene op paa den fremmede. 

Lykon fik næppe Tid til at svare, da Geden nu 
rettede sit Angreb mod ham. Men Lykon lo og sagde: 

»Kom du, mit Kid! Du skal lære, at man ikke for 
intet kalder mig Lykon med den store Haand.« 

Og nu tog han med den ene Haand fat i et af 
Gedens Horn og med den anden i dens lille Hale og 
løftede det overmodige Dyr op fra Jorden, saa at dets 
fire Ben hang slappe. Da han atter satte Geden ned, var 
dens Mod borte. Den brægede svagt og lod sig uden Mod- 
stand tøjre paa den Græsplet, hvor den havde slaaet sig løs. 

Ved Bistaderne magede Myrtale det saaledes, at 
Lykon kom til at gaa temmelig nær forbi Kuberne. Da 
Bierne summede tættest omkring ham, udbrød hun 
pludselig : 

»En Bi, en Bi!« og slog med Haanden op mod 
Lykons Hals. »Føler du ingen Smerte? Den maa have 
stukket dig! Jeg saa' den krybe frem under din Klæd- 
ning.« 

Lykon benægtede at føle Smerte. 

»Lad mig se din Skulder!« vedblev Myrtale. >En 
gammel Kone fra Hypata har lært mig to Trylleord, 
hvormed man strax kan læge Saar af Hvepser og Bier. « 

»Det er unyttigt,« svarede Lykon kort. 

»Gjør, hvad jeg beder dig om,« sagde Myrtale ind- 
trængende. 

»Pige!« udbrød Lykon utaalmodig. »Du beder om 
taabelige Ting /. . Jeg gjør det ikke!« 

Da glimtede der et Lyn i Myrtales Øjne, og hendes 
Kinders Rødme blev stærkere. Hun standsede pludselig. 

»Zenon!« sagde hun og hævede Stemmen, »jeg, 
Simonides's, din Herres, Datter, befaler dig at gjøre det!« 

Om Jorden havde aabnet sig for Lykons Fødder, 
kunde han ikke være bleven mere overrasket og for- 
færdet, end han blev det ved disse Ord. 

»Barmhjærtige Guder!« udbrød han blegnende og 
slog Hænderne sammen, »hvoraf véd du? ... hvo har 
sagt dig? . . .« 

»Ti!« sagde Myrtale strængt. »Min Fader har ikke 
gjenkjendt dig, ingen af Slaverne har gjenkjendt dig; 
men jeg kjendte dig ved dine første Ord paa Stemmen, 
skjønt du nu taler Attisk. Du er Zenon, nægt det ikke! 
Skal jeg kalde paa Kanops og de andre og lade dem 
sønderrive din Klædning? Der staar et Kappa paa din 
Skulder; jeg véd det.« 

>Ak, jeg ulykkelige!« udbrød Lykon og vred Hæn- 
derne, i det hans Øjne fyldtes med Taarer. »Til min 
Fordærvelse har jeg set dig!« Og i det han faldt ned 
for Myrtales Fødder og omfavnede hendes Knæ, tilføjede 
han: »Hvormed skal jeg forsvare mig? Hvad skal 
jeg sige?« 

»Sandheden!« 

»Ak, jeg skal intet skjule! Tvært imod skal jeg 
aabenbare dig en Hemmelighed, der er som Nøglen til 
min Sjæl. Vid, at jeg ikke, som du tror, er slavefødt. 
Min Fader og Moder vare frie og boede i Karystos paa 
Euboia. Fader førte Opsyn med de Slaver, som arbej- 
dede i Marmorbruddene. I min Barndom levede han i 
gode Kaar; men senere blev han drikfældig, kom i Gjæld 
og blev med Hustru og Børn solgt som Slave. Dog — 
med den frie Byrd havde jeg faaet et andet Sind end 
Slavernes. Pisken krænkede mig mere, end den smer- 
tede; jeg kunde ikke som de andre le, naar Svien var 
overstaaet. Dag og Nat pønsede jeg paa at gjenvinde 
Friheden, og da jeg ikke kunde kjøbe den, besluttede 

jeg at rane den. For at blive fri kunde jeg have stjaalet 
fra Guderne selv! Første Gang gik det ilde, — jeg blev 
greben og brændemærket. Anden Gang var jeg hel- 
digere . . . Se, nu kjender du min Brøde!« 

Og nu fortalte han hende om sit glade Liv i Athen, 
om sin dybe Anger ved Forions Skildring af Simonides's 
Sygdom og om sin Beslutning, at ville gjenoprette Hus- 
tugten for derefter at opnaa Tilgivelse. 

Myrtale tabte ikke et eneste Ord; men medens 
Lykon knælede for hende, bemærkede hun, at hans 
taarefyldte Øjne vare meget smukke, og at en fin Duft 
af Salve steg op fra hans Haar. De smaa Tings Magt 
har til alle Tider været stor, navnlig hos Kvinder. Denne 
Duft gjorde en forunderlig Virkning paa hende. Hun 
glemte et Øjeblik, at Lykon var Slave og sammenlignede 
ham i Tankerne med Naboens, Bagerens, Søn, som efter 
at have været ti Dage i Athen gik lige saa naragtig 
klædt og optraadte med lige saa leddeløse Fagter som 
de atheniensiske Spradebasser. Hun betragtede Lykons 
brede Skuldre og senestærke Arme, — og hvoraf det 
kom eller ikke, følte hun sig mildere stemt. 

»Besynderlige Menneske!« sagde hun og saa' Lykon 
ind i Øjnene. »Hvem og hvad er du? . . . Halv Atheni- 
enser og halv Methonæer, halv Borger og halv Slave, 
halv Lykon og halv Zenon! Jeg vil gjøre, som min 
Fader fordum: Jeg vil stole paa dig, skjønt jeg maaske 
handler uklogt.« 

Og dermed vikle hun ile op mod Huset; men Ly- 
kon greb fat i en Flig af hendes Klædning. 

»Myrtale!« sagde han, »tro mig, en god Følelse 
bragte mig til at vende tilbage. Betænk, hvor sorgløst 
jeg levede i Athen, og hvad jeg har vovet! Gjør mig 
ikke ulykkelig, — aabenbar ikke i Utide min Hemmelig- 
hed, saa at din Fader nægter mig sin Tilgivelse! Den, 
der en Gang har været fri, duer ikke til at blive 
Træl.« 

Myrtale mærkede, at der gik en Skjælven igjennem 
ham. Hun følte sig besynderlig til Mode. 1 Lykons 
Øjne læste hun, hvilken Sjæleangest han led, og for at 
trøste ham sagde hun: 

>Vær rolig! Myrtale hader ikke Lykon . . . Jeg har 
ikke glemt, hvor venlig du var imod mig, da jeg 
var Barn. Jeg har endnu den lille Vogn, du gjorde 
til mig.« 

»Og jeg,« sagde Lykon bevæget, i det han greb 
hendes Arm og kyssede den, »jeg havde ikke troet, 
at den lille Myrtale skulde blive en saadan Pige, — saa 
god og smuk!« 

Myrtale smilede. 

»Nu glemmer Lykon Zenon!« svarede hun og der- 
med løftede hun sin lyse Klædning op for Fødderne og 
løb hen imod Huset. 

Men Lykon var ingenlunde glad, Han var tvært 
imod højst urolig ovej at vide sin Hemmelighed i en 

Kvindes Vold. »Jo før jeg kan tale med Simonides,* 
tænkte han, »desto bedre.« 

VIL 

Et Par Dage efter, netop som Lykon havde spist 
Frokost i Selskab med Husets Herre, traadte Karion, 
den ældste af Slaverne, ind. Lykon vilde rejse sig og 
gaa, men Simonides tog ham om Armen og nødte ham 
til at blive liggende paa Bordsengen. 

»Herre,« sagde den gamle Kar ion, »jeg kommer i 
mit og de andre Slavers Navn for at bede dig tilgive 
og glemme. Naar du blot ikke vil sælge os til Bjærg- 
værkerne, ville vi underkaste os din Vilje i ét og alt, 
og som Tegn paa vor Lydighed bringe vi dig Husets 
Strafferedskaber gjenfundne , samlede og i forsvarhg 
Stand.« 

Simonides troede næppe sine Øren ; rhaalløs af For- 
bavselse vendte han sig om mod sin Gjæst. Lykon lo 
i Skjægget. 

Paa et Vink af Karion traadte to unge Slaver ind 
og nedlagde for deres Herres Fødder større og mindre 
Svøber, Halsjærn, Fodlænker, Fodblokke, Brændemærker, 
Halshjul, samt det saakaldte »Træ«, som paa én Gang 
var en Gabestok og et Krumslutningsredskab. 

Indbæringen af alt dette varede længe nok til, at 
Simonides fik Tid til at fatte sig. 

Uden at røbe nogen Glæde i Slavernes Paasyn 
svarede han, at han vilde opfylde deres Bøn og tilgive 
det skete. Ingen skulde lide nogen Overlast, men hvis 
nogen forsaa sig, vilde han blive straffet. Karion, den 
første, som havde givet Exempel paa Lydighed, vilde 
han gjøre til Opsynsmand over de andre, og til Bevis 
paa, at han for sin Del glemte, hvad der var sket, skulde 
enhver af dem inden Aften modtages, som naar en Slave 
første Gang betraadte sin Herres Hus. Han skulde af 
Opsynsmanden føres hen til Arnen, og der skulde der 
tilkastes ham Figen, tørrede Druer, Nødder og smaat 
Bagværk som Tegn paa, at der var Overflod i Huset, 
og at intet skulde fattes ham. 

Derpaa bød Simonides Slaverne at bære Straffe- 
redskaberne hen i det dertil bestemte Rum. 

Næppe var han bleven alene med Lykon, før han 
med overstrømmende Hjærtelighed trykkede ham til 
sit Bryst 

»Ved alle Venskabets Guder,« udbrød han, »sig 
mig, ved hvilket Tryllemiddel du har opnaaet dette?« 

Lykon fortalte nu om den Revselse, han havde til- 
delt Konops, og om hvad han derpaa, bestandig under 
Trusel af Arbejde i Bjærgværkerne, havde forlangt af 
Slaverne i hans, deres Herres, Navn. 

Simonides greb Lykons Haand og trykkede den 
imellem begge sine. 

»Du en fremmed,« sagde han, »har opfyldt mit 
højeste Ønske og atter bragt Orden i mit Hus. Guderne 
velsigne dig derfor! Til min Grav vil jeg mindes denne 
Time som en lykkelig Stund. Men sig mig, min Søn, 
er der intet, du ønsker, intet, jeg kan gjøre for dig?« 

Lykon vendte Ansigtet bort. Nu, i det afgj ørende 
Øjeblik, i den Time, han havde længtes efter i mange 
Dage og Nætter, kunde han ikke faa et Ord over sine 
Læber. 

»Min Søn,« sagde Simonides indtrængende, »der er 
noget, som fortærer dit Iljærte. Nægt det ikke! I Dag 
vil jeg, ved -Zeus, kun se glade Ansigter! Sig derfor, 
hvad det er.« 

Lykon sprang op fra Bordsengen og sank ned for 
Simonides's Fødder. 

»Tilgiv, Herre!« stammede han, »jeg er ikke værdig 
til at ligge til Bords ved din Side.« 

»Hvilken Ild kaster du mig i Brystet!« raabte Simo- 
nides og rejste sig halvt op paa Lejet, i det han, greben 
af en dunkel Anelse, stirrede ned paa den knælende med 
vildt opspilede Øjne". 

Lykon var bleven ganske bleg. Han greb en Flig 
af Simonides's Klædning og sagde med en Stemme, 
der næsten kvaltes af Sindsbevægelse: ' 

»Herre . . . kjender du mig ikke? . . . Jeg er Zenon, 
din Slave.« 

»Undergjørende Guder!« udbrød Simonides tvivlende, 
»hvad maa jeg høre!« 

»Forbarmelse, Herre, Forbarmelse!« 

Simonides udstødte et Skrig og sparkede Lykon 
bort med Foden. 

»Tyv!« raabte han, dirrende af Harme, »usle Tyv, 
som har ranet mine Penge og min Sundhed, hvad søger 
du i mit Hus? Er du kommen hid for at bestjæle mig 
for anden Gang? ... I to Aar har jeg ikke taalt, at dit 
Navn kom mig for Øre ... Bort, bort fra mit Aasyn, 
du, min Ulykke! — du, som har dræbt Glæden i mit 
Liv!« 

Og da Lykon nølede med at rejse sig, pegede 
Simonides paa Døren ud til Søjlegaarden og raabte 
bydende: »Gaa, gaa, jeg befaler dig det!« 

Lykon gik bort uden at løfte Hovedet, uden at se 
sig tilbage. Han havde intet Haab mere. 

I samme Øjeblik løb der en let Bevægelse gjennem 
Forhænget for Døren ind til Sideværelset. Kort efter 
traadte Myrtale ind og satte sig stiltiende paa Kanten 
af Løjbænken ved sin Faders Fødder. Hun var bleg, 
og gjennem Overslaget paa hendes tynde Klædning saa' 
man af Barmens Stigen og Falden, hvor hurtigt og 
tungt hun aandede. Simonides syntes næppe at be- 
mærke hende. Uden at røre sig, uden at se op, ventede 
hun taalmodig paa, at han skulde tale til hende. 

Omsider brød han Tavsheden. 

Fra Hellas. 1 9 

»Véd du, hvem Lykon er?« spurgte han. 

»Jeg véd det.« 

»Og du har intet sagt mig derom?« 

»Hans Sag var det at tilstaa, ikke min.« 

»Hvad raader du mig, Myrtale?« 

»At vente til i Morgen.« 

»Hvorfor?« 

»For at lade Lykon dømme sig selv.« 

»Hvad mener du?« 

»Ét af to vil ske, — enten vil han løbe bort i Nat, 
og da er hans Omsorg for sig selv større end hans 
Anger, eller ogsaa vil han blive, og da er hans Anger 
dyb nok til, at han hellere vil lide alt, end ikke opnaa 
din Tilgivelse.« 

Simonides drog Myrtale til sig og strøg med Haan- 
den hen over hendes smukke brune Haar. 

»Polykles har Ret,« sagde han, »dit Navn burde 
have været Metis 1 ), og ikke Myrtale . . . Men vil Lykon 
ikke benytte Natten til at bestjæle mig for anden Gang? c 

Myrtale tav; men i Trækkene om hendes Mund ud- 
talte der sig en saa stærk Uvilje og Foragt, at Simo- 
nides studsede og saa' nøjere paa hende. Der var en 
blank Stribe fra Øjet ned over hendes Kind. 

»Du tror ham altsaa?« spurgte han. v 

»Jeg tror ham,« svarede Myrtale med en saa stor 
Fasthed, at Simonides en Tid lang forstummede. 

»Var jeg for stræng?« sagde han derpaa. 

Myrtale tav. 

»Husk, Barn, at den Tjeneste, han har vist mig, 
er for intet at regne imod hvad han har forbrudt. Var 
jeg ikke bleven syg ved hans Skyld, havde jeg aldrig 
trængt til hans Bistand.« 

Den følgende Morgen var Lykon tvivlraadig, om 
han skulde gaa til Simonides eller oppebie, hvad denne 
bød ham at gjøre. Da traadte en Dreng ind og sagde: 

»Simonides beder Lykon om at komme til sig.« 

I dette Budskab laa det aabenbart, at han ikke 
skulde behandles som Slave. 

»Jeg skal komme,« skyndte Lykon sig at svare, 
og da Drengen var gaaet, sprang han i sin Glæde højt 
i Vejret. 

Inden han endnu havde forladt Gjæsteboiigen, min- 
dedes han, at han under sin urolige Søvn om Natten 
havde haft en Drøm. I sin Barndom havde han oftere 
set en lille Dreng, en Søn af fattige Forældre, bekjendt 
under Navn af Ulykkens - Knemon , fordi han havde et 
saa ynkeligt Udseende, at han blev slaaet og stødt af 
alle, fordi han ligesom indbød til Prygl. Denne Dreng 
havde vist sig for ham i Drømme. Ikke en Gang i Søvne 
havde Lykon kunnet ladet være at støde ham til Side, 
— men i samme Øjeblik forvandledes Drengen, og det 
var nu Eros selv, der stod for ham, smilende og med 
en Krans af Roser om Haaret. Han saa' hen til Lykon 

og truede ad ham med Fingeren. Lykon* kom da til 
at tænke paa Myrtale og mumlede: >Jeg modtager 
Varslet!« 

Denne Drøm stod nu tydelig for ham. 
»Ja!« udbrød han, »jeg var i Aftes en ynkelig 
Ulykkens-Lykon; jeg indbød selv til Prygl, — derfor 
sparkede Simonides mig . . . Vilde en Hilnd vel faa saa 
mange Stokkeslag, dersom den ikke krøb for sin Herre ? 
Velan da! jeg vil i Dag være mere frimodig.« 

Og dermed tog han de to Bylter, han havde ført 
med sig fra Athen. 

»Hvad bringer du der?« spurgte Simonides, da han 

saa* Lykon træde ind med en Pakke under hver Arm. 

»Ikke mit, men dit,« svarede Lykon. 

Simonides forstod, at Bylterne indeholdt de rede 

Penge og Sager af Værdi, som Lykon havde med sig 

fra Athen. 

»Derom siden,« sagde han og pegede paa et lille 
Skab. 

Lykon lagde Bylterne fra sig. 
»Sig mig,« vedblev Simonides, »hvad har du tænkt 
dig om din Stilling her i Byen?« 

»Intet, — ved Zeus!« sagde Lykon, og det var, som 
om han morede sig over sin egen Sorgløshed. »Jeg 
havde saa meget at gjøre med at lære Mennesker og 
Ting at kjende i Athen, at jeg glemte baade det forbi- 
gangne og det tilkommende, og da jeg hørte Forion 



Lykon med den store Haand. 203 

tale om din Sygdom og om dit Tyendes Dovenskab 
og Gjenstridighed, fik jeg saa travlt med at sælge mit 
Hus og mine Slaver for at ile dig til Hjælp, at jeg først 
paa Vejen her til fandt Lejlighed til at tænke paa Svø- 
ber, Lænker og Brændemærker, — kort sagt paa alt, 
hvad der kunde vente mig selv.« 

»Er det ikke faldet dig ind at løbe bort i Nat?« 
»Jo,« sagde Lykon; »men jeg svarede mig selv: 
Da havde det været bedre slet ikke at være kommen. 
Og saa blev jeg!« 

»Er du da ikke bange for atter at blive Slave?« 
»Nej,« sagde Lykon rolig; »det vil du ikke gjøre 
mig til. Du indser, at den, der i Aarevis har levet som 
fri Borger, ikke kan blive Træl.« 

»Nu, ved Hera!« udbrød Simonides leende, »du er 
mig et sælsomt Menneske ! I Aftes var du ydmygbedende, 
og i Dag foreskriver du mig, hvad jeg skal gjøre. Dog, 
jeg holder mere af Lykon fra i Dag end fra i Gaar! Tag 
en af mine Slaver med, se dig om i Byen og kom igjen 
til Middagsmaaltidet; jeg skal da have overvejet, hvad 
der tjener dig bedst.« 

VIII. 

Ledsaget" [af den store Konops, som selv havde 
tilbudt sin Tjeneste, gik Lykon hen paa Torvet. Det 
var en lille firkantet Plads, paa den ene Side begrænset 

af Raadhuset, en smuk ny Søjlebygning, og paa den 
anden af et gammelt Poseidonstempel, en af Byens 
Mærkværdigheder; paa den tredje Side laa der en Bue- 
gang, der brugtes som Tilflugtssted i Regnvejr, og paa 
den fjerde Huse, som tilhørte Byens Borgere. 

Skjønt det var tidligt paa Dagen, var Besøget ret 
livligt. Det morede Lykon at se sig om, da han her, 
rigtig nok i det smaa, gjenfandt et Billede af Torvet i 
Athen. 

I Boder af sammenflettede grønne Grene falbøde 
Landboere frisk Ost, Æg, Olie, Honning, Frugter og 
Grønsager; én eller to Pottemagere anbefalede med høj 
Røst deres sirlig malede Kar; Bagerkoner stode halvt 
skjulte bag mægtige Stabler af smaa Brød og Kager, og 
unge Blomsterhandlersker sade iblandt deres farverige, 
duftende Varer, i Færd med at binde Kranse. Frie 
Mænd saa vel som Slaver og Slavinder dreve om imellem 
Boderne og kjøbsloge hist og her, imedens unge Men- 
nesker i lyse Kapper og med brogede Baand om Haaret 
spøgte med de smukkeste Sælgerinder. Størst Lykke 
gjorde dog en Neurospastes, Foreviser af Dukkespil, som 
havde taget Stade paa en Plet, der ellers brugtes som 
Slavetorv. Uden selv at vise sig trak han i de skjulte 
Snore, som satte Leddukkernes Lemmer i Bevægelse, 
saa at de til Børnenes og Børneopdragernes Glæde gjorde 
de naragtigste Fagter. 

Lykon var netop standset et Øjeblik for at se paa 
de travle Dukker og de leende Børn, da der paa én 
Gang hørtes et forunderligt, alt overdøvende Bulder. 

Det lød, som om en utrolig, ufattelig Mængde Læn- 
ker styrtede ned i et umaaleligt Dyb med en langtrukken, 
raslende Klirren. Hvorfra Lyden kom, var det umuligt 
at sige. Den opfyldte Jorden og Luften og havde noget 
saa mægtigt, noget saa gribende ved sig, at al Spøg 
og alle Samtaler forstummede. Selv Dyrene bleve op- 
skræmmede af deres vante Ro, og Svalerne, som legende 
og kvidrende vare fløjne rundt paa Torvet og op og 
ned ad den lange Bagergade, samledes pludselig i Flok 
og stege skrigende til Vejrs, som om det gjaldt om at 
undfly en Ulykke. 

Ingen havde nogen Sinde hørt noget lignende; ingen 
vidste, hvad det var. Men af Folk, som kom til, er- 
faredes det snart, at Bulderet lige saa godt var blevet 
hørt i Husenes inderste og tættest tillukkede Rum som 
paa det aabne Torv, og at det i enhver Udkant af Byen, 
ja selv om Bord paa Skibene i Havnen, havde lydt lige 
nær, lige tydeligt. I Skibene forsikrede man, at Lyden 
kom op af Vandet. 

Kun -en gammel Smed, en næsten hundredaarig 
Olding, syntes at ane Sammenhængen. Han rystede 
betænkelig paa Hovedet, men vilde ikke ret ud med 
Sproget. »Det kan være, at jeg tager fejl,« sagde han; 

>men følg mit Raad: Ophold Eder uden for Husene, 
— derved vil maaske manges Liv blive sparet!« 

Lykon var til Mode, som om der forestod en Ulykke. 
Uden at vide det, var han, ledsaget af Konops, gaaet 
ned til Havnen, hvor han ikke havde været, siden han 
var vendt tilbage til Byen. Det Skue, som her frembød 
sig for ham, var saa storartet og overraskende skjønt, 
at det gjorde samme Indtryk paa ham, som om han saa* 
det for første Gang. Det varede heller ikke længe, inden 
han følte sit Sind lettet og sin gamle Sorgløshed vende 
tilbage. 

»Hvad skulde der vel ske?« sagde han ved sig selv. 
»Kan en Sommerdag^ være klarere og mere straalende 
end denne?« 

Solen stod højt paa Himlen. Der var ikke en Sky 
at opdage, hverken fjærnt eller nær, og ikke en Vind 
rørte sig. Ved en Laridingsbro af store Kalkstens- 
blokke laa der henimod tredive Baade og Smaaskibe; 
det var dem, hvis Master saas oppe i Bagergade. Til 
højre standsedes Blikket af Byens højtliggende Del, over 
hvilken man øjnede de fjærne Bjærge ved Feræ; til 
venstre strakte den frodige, smilende Kyst sig næsten 
helt ud til Synskredsen, hævende sig op imod en Arm 
af Pelion. Paa den grønne Vig, der var saa blank som 
et Spejl, giede Fiskerbaade og brogede Lystfartøjer forbi 
hverandre, og uden for viste den pagasæiske Bugt sig 
som en bred mørkeblaa Stribe, der smeltede sammen 

med det aabne Hav, som straalede gyldent i Solskinnet. 
Paa den anden Side af Bugten knejsede Forbjærget 
Pyrrha, og gjennem Afstandens Disighed saas Kyst- 
stæderne og bag dem den Arm af Othrys Bjærgene, over 
hvilken Vejen førte til Lokris, Boiotien og Attike. 

Lykon standsede ved det første af Smaafartøjerne, 
hvis Ejer, en gammel Sømand, ved Navn Do r ion, han 
tidligere havde kjendt. Det faldt ham ved Synet af 
denne Mand forunderlig levende paa Sinde, hvor højst 
ulige Tilskikkelser de samme Aar kunne bringe. Medens 
han selv havde været i Athen og set og hørt saa meget 
nyt, at hans Sjæl næppe kunde rumme det, havde denne 
Mand Dag ud og Dag ind staget sig frem og tilbage 
over det samme Hjørne af Vigen for at hente og sælge 
Sand. Manden syntes dog at være tilfreds, og da Lykon 
indlod sig i Samtale med ham, fortalte han ham, ikke 
uden glad Selvfølelse, at hans Baad var ny, at hans to 
Sønner havde bygget den, og at den var stor nok til, 
at han ogsaa kunde gjøre længere Rejser med den. 

»Men,« afbrød Dorion pludselig sig selv og sprang 
hen i Forstavnen, »se, se, hvor Vandet falder! . . . Hel- 
lige Dioskurer! hvad er det, der sker for vore Øjne? . . . 
Saa hurtig har jeg aldrig set Vandet løbe ud.« 

»Dét er det andet Under i Dag,« sagde Lykon. 
»Hvad kan det dog betyde?« 

Og endnu imedens de talte, sank Baaden og alle 
de andre Smaaskibe dybere og dybere, saa at Kalkstens- 

broen syntes at voxe højt op over dem. Der opstod en 
forvirret Skrigen og Raaben fra det ene Fartøj til det 
andet, og et Øjeblik efter laa den indre Vig, paa en 
Del Vandpytter nær, saa tør som en Hede. Der, hvor 
det blanke Vandspejl nylig havde udstrakt sig, saas nu 
kun den graalige Sandbund, bevoxet med store og smaa 
Pletter af Tangbuske. De Smaafartøjer, som kort i For- 
vejen færdedes langt ude paa Vandet, laa nu paa det 
tørre, krængende over til den ene Side, og man saa' 
Besætningerne som smaa sorte Punkter staa omkring 
dem, raadvilde om, hvad de skulde gjøre. 

Konops, der, noget mindre ligegyldig og sløv end 
sædvanlig, havde været Vidne til, hvad. der foregik, 
gjorde nu en træffende Bemærkning. 

»Om Vigen havde været et Drikkekar,« sagde han, 
»og om der havde været en usynlig Mund, som naaede 
fra den ene Kyst til den anden, kunde Vandet ikke 
være blevet hurtigere tømt, — i fem, sex lange Drag!« 

»Hvad!« raabte Dorion med ét, »ser jeg ret, vender 
Havet tilbage!« 

Lykon skyggede med Haanden for Solen og saa' 
ud imod Bugten. Vandmassen rykkede frem tværs over 
Vigen som en Vold af ni, ti Alens Højde med Skum 
paa Toppen og Skum foran sin Fod og med en Fart, 
der var noget stærkere end en Mands i fuldt Løb. Hån 
saa' Bølgen rulle ind under de paa Havbunden hvilende 



Lykon med den store Haand. 200 

Fartøjer, løfte dem i Vejret og rive dem med sig i sin 
rasende Fart. 

Da sprang han, efterfulgt af Konops, ned i Dorions 
Baad og raabte saa højt, han kunde, til Folkene i de 
andre Smaaskibe: 

»Løs Baadene fra Broen! . . . ellers vil Vandet fylde 
dem, saa at alle ville omkomme.« 

Disse Ord gik fra Mund til Mund. 

Da lød der en tordnende Brusen fra den fremstor- 
mende Vandmasse. Den begravede Kalkstensbroen i 
snehvidt Skum, løftede det ene Fartøj efter det andet, 
ikke uden til Dels at fylde dem med Vand, og førte 
dem med rivende Hurtighed op ad den lige for Broen 
liggende Bagergadé. 

Lykon, Dorion og Konops havde fuldt op at gjøre 
for ved Hjælp af Aarer og Stager at holde Baaden fri 
af Huse og Træer. De hørte som i en Drøm vilde 
Angestskrig omkring sig og saa* de to Bygninger nær- 
mest ved Havnen synke halvt sammen for Vandets Magt, 
imedens enkelte af Smaaskibene strandede paa de om- 
styrtede Mure og Piller. 

Kort efter kom der en ny Bølge rullende, og under 
nye Skrig af forulykkende førtes Baadene videre afsted, 
indtil midt op i den lange Gade. Lykon saa 1 med Glæde, 
at Simonides's Hus stod uskadt, skjønt Vandet naaede 
op over Midten af Husdøren. 

Næsten i samme Øjeblik viste der sig menneskelige 
Skikkelser paa Tagene af de nærmeste Huse, og der 
hørtes en Skrigen og Jamren af Kvinder, som bragte 
Lykon til at tænke paa de fra Tag til Tag gjenlydende 
Veklager ved Adonisfesten i Athen. Men det var let at 
mærke, at der her var noget mere alvorligt paa Færde; 
thi i Skrigene blandede der sig talrige Stemmer af 
Mænd, som fra hver sin Side af Gaden bønfaldt Baadene 
om Hjælp. 

Da svulmede Lykons Hjærte af en Menneskekærlig- 
hed, der var lige saa levende, som Nøden omkring ham 
var stor. Han sprang op i Bagstavnen og raabte til 
Folkene i de nærmeste Baade: 

> Venner! lad os takke Guderne for vor Frelse ved 
at redde saa mange som muligt af disse ulykkelige. 
Ni, ti af Baadene maa ro om i den nærmeste Gade. 
Her er nok at gjøre for os alle til ud paa Aftenen, 
uagtet der kun synes at være én Gade under Vand 
foruden denne.« 

»Athenienseren har Ret!« svarede en Stemme fra 
et andet Fartøj. »Lad os gjøre, hvad vi kunne for 
Byen! Have vi ikke alle bekjendte og Venner her?« 

Lykon og Dorion roede nu Baaden hen til Simo- 
nides's Hus. Der var kun en eneste at se paa Taget; 
denne ene var Pægnion. 

»Hvor er Simonides og hans Datter?« spurgte Lykon. 

»Paa Taget af Kvindeboligen.« 

>0g hvor er Slaverne?« sagde Konops. 

»Oven paa Stalden.« 

Lykon stagede Baaden ind imellem Bygningerne. 
Da rystedes den med ét fra Stævn til Stævn af et sæl- 
somt, uhyggeligt Stød, som bragte Blodet til at stivne i 
Lykons Aarer. Stødet gjentog sig, uagtet Baaden flød 
paa tre Alen Vand og intetsteds var tørnet imod. 

I samme Øjeblik lød der rundt om fra Tag til Tag 
et Forfærdelsens Skrig: 

*Seiei, seieil Jorden ryster, det er Jordskjælv!« 

Nu forstod Lykon, at Dagens Vidundere, Bulderet 
og Vandfloden, maatte staa i Forbindelse med hvad 
der nu skete. 

Uagtet intet af Stødene havde varet længere end 
den ringe Tid,- som et Menneske bruger for at løfte Ar- 
mene og atter lade dem synke, var Virkningen dog 
skrækkelig; thi to af Husene i Gaden sank med de 
ulykkelige, som befandt sig paa deres Tag, bragende 
sammen i Vandet. Heldigvis dannede deres Levninger 
dog en Grushob, der var stor nok til, at de fleste af 
Beboerne kunde holde sig oven Vande, indtil Smaa- 
skibene kom dem til Hjælp. 

Lykon indsaa', at der ingen Tid var at spilde. Hvor 
ængstlig hans eget Hjærte slog, opmuntrede han dog 
Dorion og Konops. De optoge, ikke uden Besvær, 
Pægnion og stagede med forehede Kræfter Baaden hen 
imod Kvihdeboligen. 

Men inde imellem Bygningerne bevægede det mørke 
og mudrede Vand sig i stride Strømme, og da Dorion 
uheldigvis brækkede sin Aare, blev Baaden med uimod- 
staaelig Magt ført forbi Hjørnet af Kvindeboligen ud i 
Haven. Her stødte den mod Toppen af nogle Buske 
og kom pludselig til at sidde fast imellem et Par Træ- 
stammer, som neden til skjultes af Vandet og oven til 
af Løvet. Det krævede lang Tid og megen Anstrængelse 
at bringe den ud af denne Stilling, og det skete først, 
efter at Vandet var kommet noget mere i Ligevægt i 
de oversvømmede Gader, saa at Strømmen blev mindre 
stærk. Da det omsider lykkedes at komme tilbage til 
Kvindeboligen, viste det sig umuligt at redde Simonides 
og hans Datter uden ved Hjælp af en Stige. 

Lykon begyndte at blive utaalmodig over disse 
Ophold, thi Dagen hældede. 

Konops vidste, at der skulde findes en Stige ved 
Staldbygningen; men da Baaden kom der hen, var Sti- 
gen borte. Efter nogen Søgen fandtes den, hvor man 
mindst ventede det. Paa et Marmor-Gravminde ved Si- 
den af Huset var der strandet en plump, tohjulet Høst- 
vogn, og ved et Tilfælde var Vognstangen kommen ind 
imellem Stigens Trin og havde fastholdt den. 

Ikke uden nyt Besvær blev Stigen stillet op til 
Kvindeboligens Tag; det var høj Tid, eftersom Stjær- 
nerne begyndte at tændes paa Himlen. Lykon fandt 
Simonides og Myrtale i en meget forkommen Tilstand; 

begges Klæder vare til Dels gjennemtrukne af Vand, 
og de havde hele Eftermiddagen svævet i Angest for, 
at Huset skulde give efter for Vandets Tryk og styrte 
sammen under dem. Opsynsmanden Karion, som havde 
hjulpet Myrtale med at føre Faderen op ad Trappen, 
havde forgjæves søgt at skaffe tørt Tøj til Veje; i de 
smaa Kamre under Taget havde der intet været at finde. 
Simonides rystede af Feberkulde, saa at hans Tæn- 
der . klaprede , han holdt Øjnene lukkede og mumlede 
kun af og til nogle usammenhængende Ord; men da 
Lykon bar ham ned i Baaden, trykkede han hans Haand. 
I det Lykon vendte sig om for at hente Myrtale, stod 
hun allerede ved sin Faders Side i Fartøjet. Let og 
-smidig som den smukke lille Skabning, »der beskygger 
sig med Halen 1 )«, var hun uden nogens Hjælp stegen 
ned i Baaden. Det var heldigt, at denne var stor; thi 
den fik mange at rumme, og hvor meget Lykon end 
fremskyndede Bjærgningen af Slaver, Slavinder og deres 
Børn fra Staldbygningens Tag, var Mørket dog fuld- 
stændig indtraadt, inden alle vare optagne, saa at det 
var vanskeligt nok at finde ud mellem Bygningerne. 

IX. 

Det var en sælsom Sejlads, som ingen af Deltagerne 
nogen Sinde glemte. Den ellers saa livlige Bagergade, 

*) Egernet. 

den længste og smukkeste i Byen, gav hin Aften for 
iørste Gang i Mands Minde hverken Gjenlyd af højrøstede 
Samtaler fra Dør til Dør eller af Ungdommens glade 
Sange uden for Vinudsalgene; der herskede en Tavshed, 
som stemmede med den Ødelæggelse, der overalt mødte 
Øjet. Vandets Piblen og Klukken, sagte ligesom hem- 
melighedsfulde Aareslag og Baadfolkenes Mumlen, naar 
to Fartøjer mødtes, vare de eneste Lyd, som afbrød den 
uhyggelige Stilhed. Husene aftegnede sig som sorte 
Masser mod Himlen; men hver Gang man kom til en 
Aabning imellem dem, saa' man i Afstand klart oplyste 
Røgskyer og blussende Flammer, som kastede et mørke- 
rødt Gjenskin over Bygningernes Hjørner, over Ansigterne 
i Baadene og over de mindste Krusninger paa det sorte 
Vandspejl. Af og til faldt der en Regn af Gnister, som 
med en brat Hvislen slukkedes i Vandet, og undertiden 
drev den kølige Aftenvind som et Slør af Røg hen over 
Gaden, og man fornam da en kvælende Brandlugt. 

Ved Grænsen for Oversvømmelsen stod der Folk 
og talte sammen i smaa Klynger. Af dem erfarede man, 
at der ogsaa i den højere liggende Del af Byen var sun- 
ket et Par Huse sammen. Der havde været Ild paa 
Arnestederne; den havde taget fat i det nedstyrtede 
Tømmer, og det var disse Bygninger, man nu saa' 
brænde. 

Hos Vinhandleren Polykles, hvorhen Lykon efter 
Myrtales Ønske førte hendes Fader, herskede der en 



Lykon med den store Haand. 305 

ualmindelig Travlhed. Foran Huset var der paa tynde 
Stænger ophængt Lygter, og ved en Mængde Smaa- 
borde sad her en Del af Byens Borgere, for ved et 
Bæger Vin $t drøfte alt, hvad der var hændet paa denne 
mærkelige Dag. 

Ved Synet af Lykon, som tillige med den tæt til- 
slørede Myrtale understøttede Simonides, opstod der en 
ivrig Mumlen; nogle rejste sig for bedre at se, andre 
pegede paa Lykon som for at sige: »Det er ham!« og 
fra det ene Bord til det andet spurgtes der halv højt : 

»Er dette Athenienseren?« 

»Ham, som har reddet Skibsfolkene ved at løse 
Baadene?« 

»Og som bjærger Beboerne i de oversvømmede 
Gader?« 

»Hvem kjender ham? — hvem kan sige, om det 
er ham?« 

Fristelsen blev for stærk for den store Konops; 
han glemte at spørge, om han maatte tale. 

»Jeg kan sige Eder det!« svarede han, ikke uden 
en vis Stolthed; »han er min Herres Gjæst, og jeg har 
fulgt ham hele Dagen, først paa Torvet og saa i B^a- 
den, — denne og ingen anden er Lykon, Athenienseren ! « 

Da lød der et almindeligt Bifaldsraab; et Par Kvin- 
der af en friere Levemaade, som netop gik forbi, til- 
kastede Lykon Kys, og Husets Ejer, Vinhandleren 
Polykles, der kom til, greb hans Haand og sagde: 

Fra Hellas. 20 



306 Fra Hellas. 

>Er du den Lykon, om hvem alle tale, saa er du 
en Hædersmand, som Byen skylder mere end en ny 
Klædning!« 

Med den hjærteligste Deltagelse modtog Polykles 
derpaa den syge Simonides og hans Datter, og da han 
af den sidstes Mund hørte, at de havde tilbragt Efter- 
middagen i Angest for, at Huset skulde styrte sammen 
og begrave dem i Vandet, sagde han: 

»Til mit gamle Vaaningshus af Sten vil jeg ikke 
føre Eder, — der kunde jo komme nye Jordstød, — 
men jeg har i min Have et godt, nyt Træskur, hvor I 
kunne hvile Eder i Tryghed, og hvor min gamle Hus- 
holderske skal forsyne Eder med alt fornødent. For 
Slaverne og Slavinderne skal der blive sørget saa godt 
som muligt.« Og i det han tog Simonides's Arm ud 
af Lykons for at føre ham og Myrtale ind i deres midler- 
tidige Bolig, kaldte han paa en af de forbiløbende Drenge, 
som opvartede Gjæsterne, og bød ham bringe Lykon Vin, 
Bygbrød, Ost og Frugt. 

Medens denne i Hast nød dette Maaltid, inden han 
vendte tilbage til Dorions Baad, kom Polykles atter ud 
fra Haven, og Lykon skyndte sig nu at sige til ham: 

»Som jeg ser, ere mange af Byens Borgere for- 
samlede her. Kunne ikke nogle af de yngre skiftes til 
at holde Vagt ved de afbrændte Huse, for at ingen i 
Husherrens Fraværelse og i Nattens Mørke, skal trænge 
ind og tage af det, der endnu kunde findes. Fra 

Baadene vil der i Nat blive vaaget over Husene i de 
oversvømmede Gader.« 

I Stedet for at svare vendte Polykles sig om til 
dem, der sade ved Bordene, og sagde med høj Røst: 

»Borgere, denne fremmede gjør os til Skamme! 
Han synes at tænke mere og fornuftigere paa vor By 
end vi, som ere fødte her og have henlevet vort Liv i 
den. Vide I, hvad han foreslaar?« 

Næppe havde Polykles meddelt Lykons Raad, før- 
end tolv, fjorten unge Mennesker traadte frem, beredte 
til at yde den forlangte Tjeneste. Kort efter vare de 
delte i tre Hold, af hvilke det første, forsynet med en 
Sæk Chiervin og ledsaget af nogle Slaver, begav sig 
hen til Brandstedet. 

»Mit Hus er dit,« sagde Polykles til Lykon, »kom 
her hen, naar der intet mere er at udrette. Du kan da 
trænge til Hvile og Søvn, hvis Natten, som det lader, 
bliver rolig.« 

Inden Lykon, fulgt af Konops, atter steg i Baaden, 
fik han ved nogle Borgeres Hjælp antændt Baal ved 
Randen af Oversvømmelsen; for at Smaa fart øjerne kunde 
forsynes med brændende Fakler, hver Gang de bragte 
bjærgede i Land. Derpaa traf kan Aftale med Baad- 
førerne om at dele Arbejdet imellem sig. I hver Gade 
skulde der være en halv Snes Fartøjer til Stede, fem til 
at redde fra hver sin Side. De overtallige Baade skulde 
hjælpe til, hvor der var mest at gjøre, og da Stiger i 

mange Tilfælde havde vist sig nødvendige, ble ve flere 
af Baadene forsynede dermed. 

Da alt var ordnet paa denne Maade, gik Bjærg- 
ningen hurtigere for sig, end Lykon havde ventet, og 
da ingen Stemme længer begjærede Hjælp, havde de 
tyve Smaafartøjer reddet Borgerne fra nogle og tyve 
Huse samt desuden en stor Mængde Slaver. 

Lykon ilede nu, ledsaget af Konops, tilbage til Po- 
lykles's Hus. Vinhandleren kom ham i Møde med et 
bedrøvet Aasyn og fortalte ham, at Simonides var farlig 
syg. Den Skræk og Kulde, han havde udstaaet, havde 
været for haard en Prøvelse for ham. 

I det Lykon traadte ind i det Træskur, hvori Simo- 
nides og hans Datter befandt sig, søgte hans første Blik 
hen til den syge. Simonides's Øjne vare aabne, men 
stirrede stift hen for sig, og hans magre Hænder famlede 
frem og tilbage over Tæpperne med en krampagtig 
Skjælven. Lykon vilde træde nærmere, men Polykles 
holdt ham tilbage. 

Paa den anden Side af Sengen sad en lille Mand 
i hvide Klæder og af et alvorligt og værdigt Udseende. 
Lykon saa' strax, at det var Lægen; thi af og til tog 
han den syges Haand for af Pulsens Slag at dømme om 
hans Tilstand, og paa et lille Bord tæt ved ham laa 
hans Taske med Lægemidler og med de til hans Kunst 
hørende Redskaber. Ved Foden af Sengen stod Op- 

synsmanden Karion med foldede Hænder og med Øjnene 
fæstede paa sin syge Herre. 

Af de Anstalter, der i Hast vare trufne for dennes 
Bekvemmelighed var det let at se, at man befandt sig 
i et rigt, Hus. I en Halvkreds om Lejet var der ophængt 
bløde milesiske Tæpper for at udelukke enhver Træk- 
vind, og under Sengens Elfenbensfødder var der udbredt 
tykke babyloniske Tøjer for at holde Kuldfen fra Sten- 
gulvet borte. 

Lidt efter lidt aftog Krampen i den syges Hænder. 
Lægen rejste sig sagte og traadte hen til Polykles. 

»Simonides vil blive bedre,« sagde han. »Men har 
du vigtige Ting at tale med ham om, da opsæt det 
ikke. Hans Mæle vil snart blive tykt og uforstaaeligt.« 

»Mener du, at hans Død er nær?« 

»Han kan, hvis Guderne ville det, leve en Dag eller 
flere; men fra dette Leje rejser han sig ikke.« 

Kort efter ophørte Uroen i Simonides's Hænder, og 
de sank mat ned paa Tæppet. Han løftede med Besvær 
Hovedet og saa' sig om. 

»Hvor er Myrtale?« var hans første Spørgsmaal. 

»Ude at tillave en Drik, som Lægen har foreskrevet,« 
svarede Vinhandleren. 

»Og Lykon ?» 

»Her,« sagde Polykles og vinkede Lykon hen til 
Sengen. 

»Er det sandt,« spurgte Simonides, »at du har 
reddet Borgerne i de oversvømmede Gader, foruden en 
Mængde Slaver? . . .« 

»Ikke min Baad alene, men alle Smaaf artøjerne til- 
sammen.« 

»Lige meget!« sagde Simonides med et svagt Smil, 
»du vil nu og i Fremtiden blive nævnt som en af Byens 
Velgjørere, som et Slags Halvgud, — og da det ikke 
sømmer sig, at en Halvgud er Træl, faar jeg vel sKjænke 
dig Friheden. Polykles, som er underrettet om alt, hvad 
dig angaar, har tilføjet det fornødne i Optegnelsen af 
min sidste Vilje, og han og Lægen have underskrevet 
som Vidner.« 

Lykon knælede ned ved Lejet, greb Simonides's 
Haand og bedækkede den med Kys. »Hav Tak,« 
stammede han, overvældet af Bevægelse. »Du har op- 
fyldt mit højeste Ønske! Jeg har gjenvundet Friheden, 
— og denne Gang har jeg ikke ranet den!« 

Kort efter blev Dørens Forhæng skudt til Side, og 
Myrtale traadte ind, fulgt af den gamle Husholderske. 
Hun holdt en Glasskaal i Haanden og syntes kun at 
have Øje for sin syge Fader. Lægen hældte nogle 
Draaber af en lille Flaske i den dampende Drik, og 
Simonides drak et Par Mundfulde deraf. 

»Hvor det opliver!« sagde han, medens Myrtale 
lagde de brogede Puder til Rette under hans Hoved 
og Skuldre. »Er det Lamperne, der lyse saaledes? — 

Det er, som om jeg saa' Solen straale midt om 
Natten ! « 

»Gamle Ven! . . . føler du dig bedre?« spurgte 
Polykles. 

Et Glimt af fordums Munterhed tittede frem af 
Simonides's smaa, brune Øjne. 

»Han dér,« hviskede han og pegede paa Lægen, 
»har givet mig for mange Draaber. Han gjør mig nok 
ikke rask, men — salig.« 

Derpaa greb han med en uventet hurtig Bevægelse 
Myrtales Arm. Hans Mund og Hage skød sig saa stærkt 
frem, at han blev ukjendelig; han udstødte en dump 
Mumlen, og derpaa lagde Ligfarven sig saa pludselig 
over hans Ansigt, som om en usynlig Haand havde 
fremkaldt den ved at glide let hen over det. 

»Han dør! han dør!« udbrød Myrtale og kastede 
sig, lidenskabelig hulkende, til sin Faders Bryst. 

X. 

Et stort Lerkar med Vand uden for Husdøren til- 
kjendegav den følgende Morgen alle forbigaaende , at 
Stedet var et Sørgehus. Imedens Slavinderne salvede 
og pyntede den afdøde, talte Polykles med Myrtale om 
Simonides's sidste Vilje. 

Myrtale havde ingen Brødre, m$n var, som det 
kaldtes, en Arvedatter. Da der ikke var nogen mandlig 

Slægtning, til hvem hun kunde gaa over tillige med 
Formuen, havde Simonides overdraget sin Ven Polykles 
hele sin Ejendom til en Værdi af tyve Talenter paa 
det Vilkaar, at han skulde ægte Myrtale. Dersom Po 
ly kl es ikke var villig dertil, skulde der kun tilfalde ham 
to Talenter, og han skulde da efter bedste Skjøn bort- 
gifte Pigen, som i saa Fald beholdt hele den øvrige 
Formue i Medgift. 

Hvor optaget Myrtale end var af sin Sorg, indsaa 
hun dog Vigtigheden af de tagne Bestemmelser. Det 
var hende derfor en stor Lettelse, da Polykles sagde, 
at han var for gammel til at tage en ung Hustru, og at 
han desuden ved en Drøm var bleven advaret mod at 
gifte sig. Han havde nemlig en Nat under sin Søvn set 
sit Hus pyntet med Kranse som til Bryllup; men da 
han førte Bruden hjem, var det grønne forsvundet, og i 
Stedet derfor var der over Døren ophængt en Oliekande, 
omvunden med et blaat Offerbind som til en Ofring paa 
en Grav. Drømmeudlæggeren havde i den Anledning 
erklæret, at hvis han giftede sig, vilde han dø paa sin 
Bryllupsdag. 

For øvrigt bad Polykles den unge Pige om at be- 
tragte ham som en anden Fader, og han tilføjede, at 
han ved Valget af hendes Brudgom ikke vilde handle 
imod hendes Ønske. 

Op ad Dagen sporedes der et nyt Jordstød. Skjønt 
det ikke gjorde anden Skade end at bringe Byens gamle 

Mure til at slaa Revner, opstod der en almindelig Skræk. 
Nogle lejrede sig paa Torvet og andre paa de nærmeste 
Højder, i det de frygtede for en ny Vandflod. Denne 
Frygt viste sig dog ugrundet. Tvært imod begyndte 
Vandet at falde i de oversvømmede Gader, saa at Baa- 
dene maatte skynde sig at følge det, og inden Middag 
laa de atter paa deres sædvanlige Plads ved Kalkstens- 
broen. Dog ragede denne mindre højt op over Vandet 
end tidligere, og hele den gamle Strandbred med dens 
Smaastene, Tang og Muslingeskaller var og blev nedsænket 
i Bølgerne. 

Simonides's Begravelse foregik, som det sømmede 
sig for et velhavende Hus. Liget blev udstillet paa 
Lejet, bekranset med Myrther og hvilende paa brogede 
Puder. Der indfandt sig i Dagens Løb en Mængde 
Borgere, unge og gamle, rige og fattige, de sidste til 
Dels klædte i graa eller sorte Klæder og med afklippet 
Haar for som sørgende at gjøre et fjærnt Slægtskab 
gjældende. 

Paa Begravelsesdagen ventede der længe før Daggry 
Hundreder af Mennesker uden for Huset, og inden Morgen- 
solen viste sig, brød Sørgetoget op under Klagetoner af 
kariske Fløjter, afvexlende med Sang af et Mandschor. 
Efter Choret fulgte den afdødes Venner og bekjendte, 
over Halvdelen af Byens Borgere. Derefter kom Sørge- 
baaren, en Elfenbensseng, som bares af Venner og fri- 
givne,' deriblandt Lykon, hvem mange Hænder pegede 

paa, og mange Læber omtalte som »Byens Velgjører, 
den snarraadige Athenienser«. Paa Elfenbenssengen 
hvilede den afdøde i hvide Klæder og bedækket med 
saa mange Kranse og blaa og røde Offerbind, at man 
næppe kunde se de prægtige Purpurtæpper, hvori han 
var indhyllet. Ved Siden af Baaren vandrede der Slaver 
med Oliekander, Salvekrukker og andre til Begravelse 
hørende Gjenstande. Derefter fulgte Kvinderne, nogle 
faa ældre paarørende, da Myrtale endnu var for ung til 
at følge. Toget sluttedes af et Par Offertjenere i korte 
brogede Kapper og med sirlige Halvstøvler; de bare paa 
deres Hoveder smaa Offerborde, besatte med Offergaver 
af samme Art som dem, Slaverne bare ved Baaren. 

I den yderste Del af Polykles's Have standsede 
Sørgetoget ved en Høj, hvorfra man kunde se ud over 
Byen, Vigen, Bugten og det hinsides liggende Land. 
Dette Sted havde altid været Simonides's Yndlingsplet, 
og han havde oftere ytret Ønske om at maatte stedes 
til Hvile her. 

Ved Foden af Højen saas det mægtige Baal, en 
Træstabel opfyldt med brændbare Sager. Efter at Baalet 
var prydet med de medbragte Kander, Vaser og Skaale, 
og efter at Baaren var løftet op derpaa, blev det antændt 
med Fakler. Luerne sloge højt i Vejret under de til- 
stedeværendes Klager og Hulken, og i et Nu indhyllede 
Røgen og de røde Flammer Baaren, saa at den var 
skjult for alles Øjne Mangen en Oliekande, mangen en 

Salvekrukke blev nu kastet paa Ilden som en sidste 
Kjærlighedsgave, og da det omsider atter blev muligt 
at se hen over Baalet, var Sørgebaaren sunken sammen til 
en mørk, ukjendeligHob, fra hvilken der opsteg en sort Røg. 

Den største Del af Følget begav sig tilbage til Po- 
lykles's Hus og deltog der som den afdødes Gjæster i 
et festligt Maaltid. Nogle faa, deriblandt Lykon, for 
bleve derimod, indtil Asken var samlet og Benene ned- 
sænkede i Jordens Skjød. 

Tre Dage efter blev det første og ni Dage efter det 
andet Dødsoffer bragt ved Graven. Omtrent en Uge 
senere blev der paa denne oprejst en Marmorsøjle, kro- 
net med et af farvede Achantosblade danrifet Kapitæl. 
Den tredivte. Dag efter Begravelsen omvandt Myrtale 
Mindestøtten med blaa og røde Offerbind med smaa 
vedhængende Oliekander, hvorefter hun udgød Mælk, 
Honning, Kildevand og ublandet Vin paa Jorden som 
Sonoffer for Skyggernes Rige, i det hun nøje iagttog at 
kaste enhver af de Skaale, hun havde betjent sig af, 
over Skulderen, saa at de søndersloges , da intet Red- 
skab, som -havde tjent ved en Sørgehøjtid, maatte bru- 
ges af levende. 

Med denne Ofring var Sørgetiden til Ende. 

XI. 
Nogle Dage efter besøgte Polykles og Myrtale Simo- 
nides's Landgaard for at se til et Vinbjærg, hvis Afgrøde 

efter Polykles's Sigende var den bedste i Thessalien. 
Da de gik hjem derfra, ledsagede af en Slave og 
en Slavinde, var det henimod Aften. Solen stod 
lavt bag nogle Højder, og Luften straalede i de 
prægtigste gule og røde Farver. Den Vej, de fulgte, 
var kun kjendelig ved nogle dybe Hjulspor i Græsset; 
til højre saas en Klynge knudrede Olietræer, hvis Løv 
som altid afspejlede Himlens Farve, saa at det nu i 
Aftenrøden syntes som overtrukket med et Slør af Guld; 
til venstre løb der en Bæk imellem Hække af blomstrende 
Lavrbærroser. En tynd Damp steg op fra Engen, og 
hele Luften var opfyldt med en balsamisk Blomsterduft. 
Af og til lød der en mat Kvidren fra Buskene; under- 
tiden fo'r en summende Bi, ligesom fortumlet og søvn- 
drukken, op af Græsset for deres Fødder, og gjennem 
den dybe landlige Stilhed hørtes en enkelt Gang en 
Hunds Gøen i det fjærne. 

Der var noget ved Aftenens Fred, som indbød til 
fortrolig Samtale. Polykles greb Myrtales Haand. 

»Kjære Barn,« sagde han, »det er Tid at tænke 
paa, hvad der angaar dig.« 

»Hvad mener du, Polykles?« 

»Jeg mener, om der ikke iblandt Byens Ynglinge, 
som du maa have set paa Festdagene, er nogen, du 
kunde synes om til Husbond.« 

Myrtale rødmede lidt, men rystede paa Hovedet. 

»Der er dog Theagenes, Farveren Stratons Søn. 
Sandt at sige er han lidt tyk af en Yngling at være, 
men han er klog og taler godt, og hans Formue er i 
det mindste lige saa stor som din.« 

Myrtale svarede ikke; men med Kvasten i Hjørnet 
af sin Overklædning slog hun Hovedet af en ved Vejen 
voxende Løvetandsplante , saa at det hvide Fnug fløj 
om til alle Sider. 

Polykles forstod, at den foreslaaede Bejler var ud- 
slettet af Listen. 

»Der er ogsaa,« vedblev han, »Eumolpos, Strænge- 
m ageren Sokles's Søn. Han er smækker og velskabt 
og desuden meget smuk. Rigtig nok lever han med en 
Hetære, men efter Brylluppet . . .« 

Myrtale svarede ikke et Ord; men Kvasten kom 
atter i Bevægelse og med samme Udfald som forrige 
Gang.. 

»Der er fremdeles,« fortsatte Polykles, »den unge 
Nikias, Eders Nabos Søn. Jeg nægter ikke, at han 
efter at have været i Athen er bleven en Spradebasse; 
men . . .« 

Denne Gang blev det Myrtale for meget; hun 
glemte den Tilbageholdenhed, der fordredes af en ung 
Jomfru, og udbrød harmfuld: 

»Den Nar!« 

»Men er der da slet ingen? . . .« 

Myrtale slog Øjnene ned, men tav. 

Derefter sagde hun for at bringe Talen paa andre 
Ting: 

»Hvorledes gaar det med Huset i Bagergade? Har 
det lidt meget ved Vandfloden og Jordskjælvet?« 

»Kun en af Pillerne i Søjlegaarden var bleven skjæv; 
men Skaden er udbedret, og hvad dit Fædrenehus an- 
gaar, kan du holde Bryllup, hvilken Dag det skal være.« 

Efterhaanden som de nærmede sig Byen, blev Myr- 
tale mere og mere tankefuld. Paa én Gang udstødte hun 
et Suk, drog sin Haand ud af sin Ledsagers og udbrød : 

»Det er Skade, at Lykon er Slave!« og som om 
hun frygtede for at have sagt for meget, skyndte hun 
sig at tilføje: »Mener du ikke det samme?« 

Polykles saa' skarpt paa hende, og til Trods for 
Aftenskumringen bemærkede han, at hendes Kinder 
blussede. 

»Du fejler, Barn,« svarede han. »Lykon er ikke 
Slave. Din Fader frigav ham paa sin Dødsdag.« 

»Og jeg véd intet deraf?« 

»Du stod den Gang ved Arnen for at tillave den 
Drik, som Lægen havde foreskrevet.« 

»Den kjære Fader!« udbrød Myrtale henrykt og 
kyssede paa Fingeren, som om hun havde set den af- 
døde lyslevende for sig. 

»Men dermed er ikke alt afgjort,« sagde Polykles 
alvorlig. »I Athen er Lykon en indsnegen og hjemfalden 
til Lovens Straf. Han vilde der blive gjort til Slave.« 

Myrtale fo'r sammen. 

»Gjør for ham, hvad du kan,« sagde hun hurtig og 
greb Polykles Haand imellem begge sine. 

»Det er ikke let,« svarede Polykles, som fandt en 
hemmelig Glæde i at lade sig bede om, hvad han selv 
havde i Sinde at gjøre. »Det er ikke let, siger jeg dig.« 

»Du kan frelse ham, om du vil! Husk, hvad han 
har gjort for Byen! Har han ikke ogsaa reddet Faders 
Liv og mit?« 

»Jeg skal tænke over det,« sagde Polykles. 

»Nej, nej, du maa love mig det!« udbrød Myrtale. 
»Frels ham fra Lovens Straf, og jeg skal være for dig 
som en Datter!« Og dermed rejste hun sig op paa 
Taaspidserne , slog Armene om.Polykles's Hals og gav 
ham et Kys paa Kinden. 

Polykles fornam det bløde Tryk af Myrtales ung- 
dommelige Skikkelse, og da han havde taget Afsked med 
hende ved Døren til Kvindeboligen i sit Hus, blev han 
staaende i dybe Tanker. 

»Ved Afrodite!« udbrød han, »Pigen er indtagende, 
og jeg er da ikke saa gammel . . .« 

Men i det samme saa' han som i sin Drøm Olie- 
kanden med det blaa Baand ophængt over Døren paa 
sit Hus. Han gned sig med Haanden over Øjnene, og 
i det han gik ind i sit ensomme Sovekammer, sagde 
han med et Suk: 

»Polykles, du er en større Daare, end jeg havde troet.« 

XII. 



Den følgende Morgen kaldte de offentlige Ud- 
raabere Borgerne til Folkeforsamling, og ikke længe 
efter vare Gaderne opfyldte af unge og gamle, fattige 
og rige, som under Støj, Skrig og Latter strømmede 
hen imod Skuespilhuset, det Sted, hvor Folkefor- 
samlinger sædvanligvis bleve afholdte i mindre Byer. 

Det for sine dejlige Floddale, sit fortrinlige Rytteri 
og sine mægtige Troldkvinder berømte Thessalien stod 
ved hin Tid under Eneherskeren Alexandros i Feræ, 
— en Mand, der rasede saa vildt mod sine Under- 
saatter, at han endog lod nogle begrave levende og 
andre klæde i Bjørneskind og sønderslide af Hunde. 
Som alle Voldsherrer levede han i en evig Frygt. Han 
stolede saa lidet paa sin Livvagt, at han lod sig be- 
vogte af en Hund; Natten tilbragte han paa Højen- 
loftet af sit prægtige Hus for at kunne trække Stigen 
op efter sig. Den Slægt, hvortil han hørte, havde fra 
folkevalgte Tagoi, Anførere, svunget sig op til Ene- 
herskere, og han selv havde ligesom sin Forgænger 
banet sig Vej til Magten ved Mord. 

Men hvor tungt Alexandros's Aag end hvilede paa 
Staden Feræ, føltes det forholdsvis kun lidet i det knap 
en Dagsrejse derfra beliggende Methone. Naar den lille 
By stillede sit Mandskab til Hæren og udredede sine 
Afgifter, havde Borgerne fuld Frihed til at styre deres 

Anliggender, medens Efterkommerne af Landets op- 
rindelige Indbyggere som en født Slavestand, Penester, 
forrettede alt Mark- og Trællearbejde. Den, der ikke 
vidste bedre, kuride gjærne have troet, at Methone var 
en Fristat. 

Paa Vejen til Forsamlingsstedet fulgte Polykles de 
mindst befærdede Gader. Paa én Gang gav han de 
Slaver, som ledsagede ham, Tegn til at holde sig 
tilbage, og i det han lagde Armen om Lykons Skulder, 
sagde han til ham : 

»Min Ven, jeg har i Dag store Ting for med dig! 
Du véd, at Simonides i sin sidste Vilje har overdraget 
mig sin Formue tillige med sin Datter. Men da jeg 
er for gammel til at tage en ung Hustru, vil jeg spørge 
dig, om du er villig til at ægte Pigen med en Medgift 
af atten Talenter?« 

Lykon standsede, men svarede ikke et Ord. Om 
den plumpe Billedstøtte af Poseidon foran Gudens Tempel 
pludselig var stegen ned fra sit Fodstykke og kommen 
hen imod dem, kunde han ikke være bleven mere 
maalløs af Forbavselse. 

»For at dette kan ske,« vedblev Polykles smilende, 
»vil jeg tage dig i Søns Sted og indsætte dig til min 
Arving. Sandt at sige vilde jeg have foretrukket en 
Bejler, som var Pigen lige i Byrd; men da hun synes 
at have Tilbøjelighed for dig, vil jeg føje mig efter 
hendes Ønske.« 

Lykon trak Vejret dybt og fo'r sig et Par Gange 
med den store Haand over Ansigtet. 

»Jeg takker dig, Polykles,« sagde han; »jeg takker 
dig ret af Hjærtet! Men hvorledes skal alt dette ske? 
Vel er jeg frigiven; men du glemmer . . .« 

»Jeg glemmer intet,« svarede Polykles. »Men ét 
maa du vide : alt maa gjøres bekjendt for Borgerne . . . 
din Slavestand, dine Forseelser og den Straf, hvoraf 
du bærer Mærke. I en lille By som Methone kan intet 
skjules; det er derfor bedre, selv at sige alt forud, end 
at det skal opdages af andre. Det er desuden ikke 
sjældent, at der i vor Folkeforsamling forhandles om 
Arv, Ægteskab og andre Slægtskabsanliggender. Her, 
hvor alle kjende hverandre, er der ingen Forskjel paa 
offentlige og ikke-offentlige Ting.« 

Foran Skuespilhuset vare Bysvendene i fuldt Ar- 
bejde med at drive de sladrende og leende Klynger 
inden for, i det de gjorde Mine til at omspænde dem 
med Snore, overtrukne med rød Farve. Disse Snore 
satte hæslige Mærker paa Kapperne, og man foretrak 
derfor at undgaa dem. 

Den største Skare uden for Skuespilhuset blev dog 
ikke forulempet af Bysvendene. Den bestod af Slaver, 
som skulde vente paa deres Herrer for efter Forsam- 
lingens Slutning at følge dem til Torvet, Bad.ene eller 
Øyelsespladsen. Disse ufri vare ikke mindre, lystige 
end Borgerne. Deres Opmærksomhed var især rettet 

mod de flade Tage paa de nærmeste Huse, hvor en 
Del unge Slavinder havde travlt med at sole Tæpper 
og Puder for at faa Lejlighed til at se de mange Mænd 
og til at blive sete af dem. Mellem Pladsen foran 
Skuespilhuset og Tagene blev der endog af og til 
vexlet Tegn, og det ikke altid de anstændigste. 

Ved Indgangen gjorde Mandtalsskriveren Vanske- 
ligheder ved at indlade Lykon ; men Polykles slog ham 
paa Skulderen og sagde: »Er denne Mand endnu ikke 
Borger af Methone, vil han snart blive det. Lad ham 
kun gaa ind!« 

Det Indre af Skuespilhuset udgjorde en stor, heste- 
skodannet Fordybning, som var omgiven med en op- 
ad skraanende Jordvold, der var belagt med Stensæder 
og støttede sig op til den tykke Ringmur. Omtrent 
midt paa Pladsen imellem de rundt om opstigende 
Sæder stod Alteret. I det Øjeblik, da Polykles og 
Lykon traadte ind, var en Præst i lange, hvide Klæder 
og med en Krans om Haaret i Færd med at foretage 
det sædvanlige Renselsesoffer. Da denne korte Høj- 
tidelighed var til Ende, indtog Formanden sit Sæde, 
og der opstod nu en halv spøgende og halv alvorlig 
Brydekamp, da alle vilde have Plads paa de forreste 
Bænke, fra hvilke man hørte bedst.« 

Formanden for Byens Øvrighed aabnede Mødet 
med at omtale de Ulykker, som nylig vare overgaaede 
Staden. Da han kom til Smaafartøjernes Virksomhed 

under Vandfloden, rejste en Smed sig blandt Mængden 
og raabte med dyb Røst: 

»Lad os ikke glemme Lykon, den brave Athe- 
nienser! Havde han ikke været, vilde mange iblandt 
os have fundet Døden. Det er ham, som har reddet 
os ved først at frelse Baadene.« 

»Ja, ja, Smeden taler Sandhed!« svarede flere 
Stemmer med en Alvor, som viste, at de talende selv 
hørte til de reddede. 

De omkomne og savnede bleve ikke nævnte med 
et eneste Ord. Et Menneskeliv gjaldt i hine Dage 
ikke meget. Derimod glemte Formanden ikke at om- 
tale, at Byens Jorder saa godt som intet havde lidt, 
da de næsten alle vare for højtliggende til at naas af 
Vandfloden. Flere Steder var der under Jordskjælvet 
fremvældet varme Kilder, som muligvis havde hel- 
bredende Kraft. I saa Fald kunde de blive til stor 
Rigdom for Byen og maaske gjøre den til et lige saa 
stærkt besøgt Badested som Ædepsos paa Euboia. 

Da der havde været overdrevne Rygter i Omløb 
om den Skade, som Byen havde lidt, blev Talen mod- 
tagen med Jubel, og Forsamlingen var i det bedste 
Lune, da en høj, mager Mand med hule Kinder og et 
langt Skjæg traadte frem og tog Ordet: 

»Jeg er en Ven af vore Forfædres jævne og tarve- 
lige Sæder,« sagde han. 

»Derfor gaar du i pjaltede Klæder og uden Sko,« 
raabte en ungdommelig Stemme fra en af de nærmeste 
Gjennemgange mellem Bænkene. 

Taleren kom mit ud af Fatning, men tog sig 
sammen. 

»Jeg ynder ikke den ny Skik at tillægge hvem 
som helst, der viser Staden en ringe Tjeneste, det op- 
højede Navn af Byens Velgjører for derefter at over- 
vælde ham med Belønninger og Udmærkelser. Blive 
vi saaledes ved, vil der snart blive lige saa mange 
Velgjørere som Borgere; den ene efter den anden faar 
ikke alene Skattefrihed, men der bevilges ham oven i 
Kjøbet Penge, hvorimod de virkelig nyttige Borgere, 
Ungdommens og Folkets Lærere . . .« 

»Hvem er det der taler ?« - jyjjjjgte en hvidskjægget 
Olding paa den forreste Bænk og holdt Haanden til 
Øret for at opfange Svaret. 

»Det er Taleren Filopator,« svarede den adspurgte 
med et spottende Eftertryk paa Ordet »Taler«. 

»Man kalder ham ogsaa Manden med Senneps- 
fjæset«, tilføjede en anden. 

Da disse Oplysninger bleve givne til en døv, 
kunde Filopator ikke undgaa at høre dem. Der paa- 
kom ham en Fornemmelse af, at han havde Strømmen 
imod sig, og han vedblev hurtigere og med kjendelig 
Usikkerhed : 

»Guderne forbyde, at jeg skulde misunde nogen. 
Ingen kan nære dybere Agtelse end jeg for den egent- 
lige Fortjeneste, for de i Sandhed store Gjerninger, 
for de i Virkeligheden ædle Bedrifter. Men er det da, 
mine Venner, noget stort, at redde et Par Mennesker i 
en Baad? Dertil udfordres hverken Vismandens Skarp- 
sindighed, eller Krigerens Mod, eller den selvopofrendes 
Fornægtelse. Det kan hver som helst udrette, den 
ukyndige lige saa fuldt som den kyndige . . .« 

»Saa skulde du have gjort det Filopator!« raabte 
Smedens dybe Stemme, og da der var noget ved 
Filopators Ydre, som vidnede om, at han aldrig havde 
holdt en Aare i sin Haand, vakte denne Afbrydelse en 
umaadelig Latter. 

Filopator tørrede Sveden af sin Pande. 

»Jeg har aldrig rost mig af Sødygtighed,« sagde han. 

En ny Latter modtog disse Ord. 

»Du har talt nok!« sagde en Stemme. 

»Vi vide, hvad du vil sige!« raabte en anden. 

»Hen paa din Plads!« tilføjede en tredje. 

Og da den uheldige Taler desuagtet blev staaende, 
opstod der et frygteligt Røre, og paa samme Tid fo'r 
der bedøvende Skrig som Vindstød eller som et pludselig 
frembrydende Uvejr hen over Forsamlingen. 

Den ' ulykkelige Filopator, ad hvem Hundreder! af 
Struber brølede, kom aldeles ud af sig selv. Han blev 
saa bleg som en død, rev sig i Haaret og løb som 

sansesløs om paa den flade Plads. Da hans Stemme 
vilde have tabt sig i Skrigene, kastede han sig ydmyg- 
bedende paa Knæ og udstrakte Armene mod de Bænke, 
hvorfra der lød de mest forbitrede Raab. Endelig fik 
Stormen da udraset, og Smedens dybe Røst sagde nu: 
» Gaa hen paa din Plads, Filopator ! det er det bedste ! « 
Taleren fulgte, det gode Raad og luskede, rystende over 
alle Lemmer, hen til sin Bænk, hvor han trykkede sig 
sammen og gjorde sig saa lille som muligt. 

Polykles gav Lykon et Vink om at sætte sig om 
bag Talerstolen, hvor han var skjult for alles Øjne; 
derpaa traadte han selv frem, tilsyneladende lige saa 
rolig, som naar han færdedes blandt Gjæsterne uden 
for sit Hus. 

»Medborgere!« sagde han, »vel er jeg ikke Taler 
af Bestilling saaledes som hin Filopator, men maaske 
ville I dog laane mig Øre, da jeg vil tale til Eder om 
en Mand, som er kommen til os i en ond Tid, og som 
paa faa Dage er bleven Byen kjær.« 

»Tal, tal!« raabte flere Stemmer. 

»Der kan siges meget slet og meget godt om 
ham. Jeg vil begynde med det slette ... I tro, at 
Lykon er en Athenienser, — det er han ikke. I tro, 
at Lykon er Borger, — det er han heller ikke. Han 
er en frigiven, som endnu for lidt over en Maaned 
siden var Slave.« 

Ved denne Erklæring indtraadte der en saa dyb 
Stilhed, at ingen skulde have troet sig i det samme 
Rum og blandt de samrrre Mennesker, som kort i For- 
vejen brølede ad Filopator. Under Mængdens aandeløse 
Forventning gjorde de ydre Omgivelser sig pludselig 
gj ældende som en Aabenbaring fra en anden Verden. 
Man hørte med ét Vinden suse i Trætoppene og 
Svalerne kvidre i Luften. Paa de bageste Bænke rejste 
mange sig og vendte Øret til for ikke at tabe et 
eneste Ord. 

Polykles skaanede ikke Lykon, men fortalte, hvor- 
ledes hans nylig afdøde Ven Simonides for nogle Aar 
siden havde kjøbt en ung Slave Zenon, som efter at 
være brændemærket for Tyveri var flygtet til Poseidons 
Alter. I længere Tid havde Zenon opført sig vel hos 
sin ny Herre; men da han en Qang havde set en Mand 
fra Hypata udbetale Simonides et stort Beløb, var han 
om Natten løben bort med Pengene. 

Der gik et stærkt Røre gjennem Forsamlingen ; 
den ene mumlede til den anden. Polykles forudsaa et 
nyt Uvejr. 

»Medborgere og Venner,« sagde han spøgende; »vi 
kjende jo hverandre. Jeg skal derfor ikke opfordre 
Eder til at forholde Eder rolige. Tvært imod, jeg vil 
bede Eder om ret at støje og larme af Hjærtens Grund, 
for at det desto før kan faa Ende.« 

Nogle af Mændene lo; men de fleste vare alt for 
vrede til at lade sig formilde ved en Spøg. 

»En brændemærket Slave!« udbrød nogle. 

»Og ham har man ladet os ære!« 

»Hvorfor har ingen sagt os dette?« 

»Lad os jage denne Zenon ud af Byen!« 

»Lad os stene ham!« 

»I Sandhed en* skjøn Velgjører at føje til Stadens 
øvrige Velgjørere!« raabte Filopator. Men de, der sade 
ham nærmest, greb fat i hans Klædning og trak ham 
ned paa hans Plads. Da han gjorde vilde Fagter med 
Armene og tede sig som en højlig forurettet Mand, 
vendte Smeden sig imod ham. 

»Filopator!« 

Han nævnede kun Mandens Navn, men ganske i 
samme Tone, som orn, han havde talt til en Hund. 
Filopator tav og gjorde sig saa lille som mulig i sin 
Krog. 

Ved Synet af denne Lydighed, som blot lod sig 
forklare af grundet Agtelse for Smedens grove Næver, 
gik der en støjende Munterhed gjennem Forsamlingen. 

Polykles vedblev: 

»Jeg vil nu tale om det gode hos Lykon,« og der- 
paa fortalte han, hvorledes denne i Athen blev anset 
for Borger og var afholdt af alle. »Vi Methonæere,« 
tilføjede han, »kunne med Grund være stolte af, at en 
ringe Slave her fra Byen, blev funden værdig til at 

omgaas de første Mænd i Athen, saa at han daglig saas 
Arm i Arm med den rige Timotheos, Konons Søn.« 

Polykles kjendte sine Bysbørn, Methonæerne. Var der 
noget, som kunde smigre deres Stolthed, saa var det, 
at en af deres, og det oven i Kjøbet en ussel Slave, 
havde vundet Yndest og Opmærksomhed i Athen. 

»Selv om Manden en Gang har taget, hvad andres 
var,« bemærkede en velvillig Visdomslærer, »kan han 
desuagtet være meget god.« 

»Ja, Lykon er i Sandhed god,« fortsatte Polykles, 
og nu fortalte han, hvorledes denne, der havde levet 
saa glad i Athen, næppe var kommen til Kundskab om 
Simonides's Sygdom og Slavernes Forsømmelighed, før- 
end han havde solgt alt, hvad han ejede, og var rejst 
til Methone for at gjenoprette Hustugten blandt Slaverne 
og opnaa sin Herres Tilgivelse. 

»Det var smukt handlet! ja, ved Zeus, smukt!« 
raabte flere Stemmer. 

Polykles gik nu over til at tale om Vandfloden, og 
ved en snild Vending beskrev han, hvorledes Filopator, 
der mente, at det var saa let at redde nogle Mennesker 
i en Baad, vilde have baaret sig ad. Ved Synet af den 
høje Bølge, der væltede sig frem, truende med at op- 
sluge alt, vilde han aabenbart ikke være kommen min- 
dre ud af Fatning end ved det Uvejr, som nylig brød 
løs over ham i Forsamlingen. Han vilde i fuldt Løb 

være flygtet op ad Gaden, men vilde være bleven ind- 
hentet af Vandet og vilde have fundet Døden tillige 
med Mændene i Smaafartøjerne. Men hvorledes havde 
Lykon baaret sig ad? I Stedet for at flygte for Vand- 
floden var han sprungen i den nærmeste Baad, og i 
Stedet for alene at tænke påa sig selv, havde han midt 
i Faren haft Hjærte for andres Nød og advaret Mand- 
skabet i de øvrige Baade. »Havde Lykon ikke været,« 
sagde Polykles og hævede Stemmen, »saa vilde ikke 
alene tredive Mennesker være omkomne i Smaafartøjerne, 
men en Mængde saa vel frie som Slaver have tilsat Li- 
vet i de oversvømmede Gader. Thi med omtrent en 
Snes Baade reddede Lykon paa hin Ulykkesdag fra 
nogle og tyve omflydte Huse firsindstyve Borgere, Mænd, 
Kvinder og Børn, og desuden over to Hundrede og halv- 
fjersindstyve Slaver. Saa mange ere de, der skylde 
Lykon Livet!« 

Der opstod en bedøvende Jubel, en Storm af Bifalds- 
klap, og det varede en Stund, inden Polykles atter kunde 
komme til Orde. 

»Jeg mener derfor,« vedblev han, »at Lykon frem- 
for nogen anden, — selv om Filopator ikke synes 
derom, — fortjener Navn af Byens Velgjører.« 

Da raabte en Stemme fra en af de bageste Bænke : 

»Hvor er Lykon? Vi ville se ham!« 

Dette Raab blev strax istemt af alle, og over hele 
Skuespilhuset lød det: »Hvor er Lykon?« 

»Det synes mig,« sagde Polykles smilende, »at 
netop de raabe højest, som for lidt siden vilde jage 
Lykon ud af Byen og stene ham.« 

Disse Ord vakte en støjende Munterhed. De gode 
Methonæere maatte selv le ad den Lethed, hvormed de 
gik fra den ene Yderlighed" til den anden. 

Polykles tilføjede: »Da jeg forud vidste, at I vilde 
ønske at se Lykon, har jeg med Formandens Tilladelse 
taget ham med.« Derpaa gav han Lykon et Vink, og 
denne traadte nu, bleg af Sindsbevægelse, men tilsyne- 
ladende rolig, frem for den Vold af menneskelige Ho- 
veder, som dannedes af Mængden paa de trindt om ^ 
optaarnede Sæder. 

Ved Synet af Lykons aabne, godmodige Ansigt og 
kraftige Skikkelse rejste der sig en ny og længe ved- 
holdende Bifaldsstorm. 

»Kjære Venner og Medborgere,« tog Polykles atter 
Ordet, »jeg vil foreslaa Eder at belønne denne Mand 
paa en Maade, som ikke medfører store Omkostninger 
for Byen, og som dog maaske stemmer bedst med hans 
Ønsker. Simonides har, som I vide, overdraget mig sin 
Formue tillige med sin eneste Datter. Men da jeg er 
for gammel til at tage en ung Hustru, og da Pigen har 
Godhed for Lykon, har jeg tænkt paa at give ham 
hende til Ægte, hvorved han vil komme i Besiddelse af 
største Delen af Formuen. Men for at dette kan ske, 
maa I gjøre ham til Borger; jeg vil da tage ham i Søns 

Sted og indsætte ham til min Arving, paa det at han 
kan blive en passende Bejler. Men for at ingen senere 
skal lade Lykon høre ilde for, at han har været Slave 
og er bleven straffet, foreslaar jeg Eder som offentlig 
Belønning at skjænke ham Skattefrihed samt fri Bespis- 
ning paa Raadhuset. Endelig bør der i Poseidons Tem- 
pel ophænges en Tavle med en Afbildning af Lykons 
Daad under Vandfloden og med en kort Levnedsbeskri- 
velse, hvori der siges, at han har været Slave og er 
bleven brændemærket. Kommende Slægter kunne da 
lære, at Byen Methone gjør sin Skyldighed selv imod 
den ringeste. Se, kjære Medborgere! dette er mit For- 
slag angaaende Lykon. Men hvis nogen har noget bedre 
at fremføre, skal jeg villig tage det tilbage.« 

Strængemageren Sokles rejste sig. Det var en lille, 
tyk Mand med store, fremstaaende Øjne og med. en 
bred, halvaaben Mund, som gav han\ et højst enfoldigt 
Udseende. 

»Jeg kan ikke stemme for nogen Belønning til denne 
Lykon,« sagde han. 

»Hvorfor ikke?« 

»Fordi han, ved Zeus, synes mig at være et af de 
taabeligste Mennesker! . . . Naar han levede saa glad og 
tilfreds i Athen, som der siges, hvorfor blev han da ikke 
dér? Hvad vil han da her hos os?« 

Da lo Lykon og spurgte: 

»Fra hvilken By er denne Borger?« 

»Fra Chæroneia.« 

»Ah!« udbrød Ly kon leende, »tænkte jeg ikke nok, 
at den Mand, der bebrejder mig min Tilbagekomst til 
Methone, den eneste gode Handling, jeg nogen Sinde 
har udført, maatte være en — Boioter!« 

Sokles vidste ikke, hvad han skulde svare, og ved 
at se ham staa der med aaben Mund som et Billede 
paa boiotisk Dumhed, brast hele Forsamlingen i Latter. 
Det var en saa spottende, støjende, altovervældende 
Munterhed, at det lød, som om hver Sten i Skuespil- 
huset lo. 

Sokles stod et Øjeblik som lammet af Forbavselse. 
Derpaa kastede han sin Kappe og fo'r, blodrød i Ho- 
vedet, afsted imod den nærmeste Udgang, i det han 
smuttede igjennem Mængden, satte over tomme Pladser 
paa Stensæderne og banede sig Vej igjennem de tætte 
Klynger i Gjennemgangene. Det hele gik saa hurtig for 
sig, at det saa' ud, som om den lille, trivelige Mand 
blev blæst bort, hen over Sæderne, af Mængdens ubæn- 
dige Latter. 

»Ej, ej, hvor han springer!« raabte Smeden skogger- 
leende, i det han, vridende sig som i Krampe, slog sig 
paa Laaret. 

»Lykon har gjort Sokles til en Hjort!« udbrød en 
anden. 

»Han hopper som en Diskos bag Maalet!« tilføjede 
en tredje. 

Da Stilheden nogenlunde var gjenoprettet, satte 
Formanden Polykles's Forslag under Afstemning. Alle 
rakte Hænderne i Vejret, undtagen Filopator. Men 
Smeden, som endnu bestandig holdt Øje med ham, 
rømmede sig højt og sendte ham et hvast Øjekast. Da 
kom ogsaa Filopators Haand, skjønt langsomt og nølende, 
i Vejret. 

Formanden, en hvidhaaret Olding af et ærværdigt 
Udseende, omfavnede i alles Paasyn Lykon, og under 
den dybe Tavshed, der opstod, sagde han saa højt og 
lydeligt, at det klang helt op til de fjærneste Pladser: 

»Du er nu Borger i Methone og Gjæst paa Raad- 
huset. Det blive dig til Held og Lykke U 

XIII. 

Den følgende Dag sendte Polykles med et paalide- 
ligt Bud en Skrivelse til den Skibsreder i Athen, som 
havde været Forstander i Lykons Kreds. Vinhandleren 
kjendte ham, da Manden mere end én Gang havde be- 
søgt Methone paa sine Skibe. Ti Dage efter indløb 
Svaret. Det gik ud paa, at dersom Lykon vilde betale 
en Bøde af ti Miner, var man villig til at udslette 
hans Navn af Borgerlisten, hvorved al retslig Forfølgelse 
bortfaldt. 

Ved dette Budskab trak Lykon Vejret dybt, som 
en Mand, der er kommen paa tørt Land efter længe at 
have kæmpet for sit Liv i Bølgerne. 

»Guderne være prisede!« udbrød han. »Først nu 
kan jeg bruge Friheden som noget, 'der tilhører mig 
selv, og som ingen har Ret til at tage fra mig!« 

Myrtale omfavnede Polykles og sagde med sit 
gladeste Smil: 

»Ogsaa du er en Velgjører! Har du ikke frelst 
Byens Redningsmand fra at blive Slave i en frem- 
med Stad?« 

Nogle Dage efter foretog Lykon, ledsaget af Konops, 
en Vandring til Nabobyen Ormenion. Det var der, han 
havde tjent som Slave, inden han var flygtet til Po- 
seidons Alter i Methone. I Ormenion opsøgte han sin 
forrige Herre, en Læge, og blev længe hos ham. Ved 
hans Bortgang fulgte Lægen ham et Stykke ad Vejen 
til Methone, og i det de toge Afsked med hinanden, 
spurgte han Lykon, om det var hans Alvor med den 
Begjæring, han havde rettet til ham. Da Lykon be- 
kræftede- det, smaalo Lægen og rystede paa Hovedet 
som over en stor Særhed. »Tag det da!« sagde han 
og rakte ham en Gjenstand, indviklet i Tøj, hvilken 
Lykon omhyggelig forvarede i Folden af sin Klædning. 

Efter at være bleven kaaret til methonæisk Borger, 
havde Lykon taget Bolig i Huset i Bagergade. Meget 
af det derværende Bohave var blevet ødelagt af Vand- 
floden, hvorfor han med Bistand af Myrtales Amme 
maatte forsyne Kvindeboligen med mange Ting, inden 

^ je5t tilhorer 

^ 1 T 25 *^> 



der kunde modtages en Brud og 
holdning. 

En Dag var det gamle Hus fra 
t smykket med Kranse, navnlig var H 
med og omgiven af Blomsterbaand, 
sterkvaste. Polykles's Hus, Brudens 
var prydet paa lignende Vis. 

Næppe var Mørket faldet paa, fc 
sidste hørtes en Rullen af Hjul og t 
mange talende. Ledsaget af et tali 
Vogn, forspændt med hvide Muldyr, 
til at føre Bruden hjem. Lykon og 
Brudefører, Polykles, traadte ind i 
af en gammel kvindelig Slægtnings 
slørede Brud for at føre hende til Vo 
Plads paa hver sin Side af den tilh> 
Brudefaklerne tændtes, og Toge 
gelse. Flammerne kastede deres ta 
de prægtige Festdragter; Fløjterne U 
tonede vidt hen i den stille Aften. 

Uden for alle Husdøre havde B< 
og inden for, i de halvmørke Forhal 
Slavinder, Hoved ved Hoved. Alle i 
sede og hilsede Toget med Ordene 
»Hvor her er fredelig og skjønt 
til sin Brud. »I Athen er der tvært 
Larm og Støj end ellers paa en saa< 

Bryllupstog bliver der omsværmet af Tiggere med tamme 
Krager paa Hænderne.« 

»Krager?« gjentog Myrtale forundret. 

»Som jeg siger,« svarede Lykon smilende. .»Kragen 
er Atheniensernes hellige Bryllupsfugl, og naar en Tig- 
ger bærer den paa Haanden, kan ingen forbyde ham 
at følge med Toget ind i Huset for at synge den gamle, 
uhøviske Kragesang og derefter gjøre sig til gode.« 

Ved Ankomsten til Hjemmet overøstes Parret efter 
Skik og Brug med en Hagl af Smaakager, Figen, tør- 
rede Druer og Smaamønter, — en sindbilledlig Bebu- 
delse af den Velvære, der ventede det. 

Festsalen var oplyst ved Trefødder med talrige 
Larnper; ved den ene Side stod Bordene for Mænd, 
ved den anden for Kvinder. Blandt Gjæsterne befandt 
sig den gamle Øvrighedsperson, som havde ført For- 
sædet i Folkeforsamlingen, og de af Byens Borgere, 
som havde staaet i nærmere Forhold til Simonides, 
samt nogle faa kvindelige Paarørende af Bruden. Unge 
Slaver i nye Klæder og med Purpurbaand om Haaret 
satte Smaaborde med de mest yndede Retter ind imel- 
lem Løjbænkene. 

Da Bryllupskagerne vare nydte, lakkede det hen ad 
Midnat. Den ældste kvindelige Slægtning førte nu det 
unge Par over Søjlegaarden til det stille Sovekammer. 
Gjæsterne fulgte alle efter, og endnu en Gang blev 
Brudesangen afsungen uden for den lukkede Dør. Men 

da de sidste af de indbudte havde fjærnet sig, og Dør- 
vogteren slog den tunge Husdør i, saa at det gav 
Gjenlyd i Søjlegaarden, greb Lykon Myrtales Haand 
og sagde: 

»Dette Bulder er mig kjærere end Bryllupssangens 
Toner. Nu ere vi alene; nu har jeg dig for bestandig!« 

Han drog hende til sig, og hans Læber søgte hen- 
des; men den i Jomfruburet opdragne Myrtale, som 
aldrig havde været ene med nogen Mand, vendte, højt 
rødmende, Ansigtet bort. 

Lykon tog Lérlampen, der var dannet som et 
Leje, hvorpaa der hvilede en slumrende Eros, og i det 
han pegede paa den lille Gud, sagde han: 

»Den Eros, som fylder mit Bryst, sover ikke og 
vil ikke sove, førend mit Haar er hvidt og min Ryg 
bøjet af Alder. Et slet Varsel vilde det være, om jeg 
lod denne Lampe brænde paa vor Bryllupsnat. Den 
skal hverken nu eller senere lyse for os!« 

Dermed kastede han den til Jorden, saa at den 
slukkedes i Faldet og knustes paa Gulvets Fliser. 

I det dybe Mørke, der opstod omkring dem, drog 
han Myrtale ned paa sit Skjød. Hans Hjærte bankede 
som ingen Sinde før, og Mørket syntes ham opfyldt 
med smaa dansende Flammer som Lampens, der nylig 
slukkedes. Det var, som om han med Vellugten fra 
Myrtales Haar inddrak en Duft af livsvarm, svulmende 

Ungdom, og under den Tavshed, som Eros paabyder, 
søgte hans Mund atter de smaa, friske Læber. 

Denne Gang vendte Myrtale ikke Ansigtet bort. 

XIV. 

Tiden svandt hurtig for de lykkelige; inden de 
vidste det, var et Aar henrundet. 

En Dag saas hver af Husets Døre prydet med en 
Olivenkrans, — der var født dets Ejer en Søn. Lykon 
erklærede, at Barnet skulde opdrages. Det stod nemlig 
Faderen frit for at udsætte eller endog dræbe det. 

Den spæde blev af Jordemoderen baaren rundt om 
det flammende Husalter. Af Forældrene, Slægtningene, 
ja endog af Slaverne blev der skjænket den en Mængde 
Gaver, navnlig Platagai, Rangler. Ved det store Offer- 
maaltid tiende Dagen efter Drengens Fødsel gav Lykon 
ham til Myrtales Glæde Navnet Simonides. 

Lykon satte sin Stolthed i at udvide sin afdøde 
Herres Bedrift, men indlod sig aldrig paa større Ting 
uden at have raadført sig med den snilde og erfarne 
Polykles. Den Dag, da denne fyldte sit tresindstyvende 
Aar, skjænkede Lykon ham til hans store Glæde det 
Vinbjærg paa Landgaarden, om hvilket han paastod, at 
det frembragte den bedste Vin i Thessalien. 

Denne Gave havde kostet Lykon mere, end Po- 
lykles nogen Sinde fik at vide. Thi da Lykon første 

Gang talte til Myrtale derom, tog hun Sagen ivrig og 
havde meget at indvende derimod. 

»Polykles er rig nok«, sagde hun. 

»Men ikke rigere, end at denne Gave vil glæde 
ham.« 

»Det er en Mands Pligt at efterlade, hvad han ejer, 
til sine Børn.« 

»Det er ogsaa en Mands Pligt at vise sig taknem- 
melig mod den, der har gjort ham vel og antaget sig 
hans Sag.« 

»Du vil altsaa skjænke Polykles Vinbjærget?« 

»Det vil jeg.« 

»Endogsaa imod mit Ønske?« 

»Du glemmer, kjære! at uden Polykles var jeg 
intet.« 

Blodet skød op i Myrtales Kinder, og hendes Øjne 
tindrede. 

»Og du glemmer,« sagde hun, »at alt, hvad du 
ejer, er mit.« 

£)isse Ord vare næppe undslupne hende, inden hun 
angrede dem. Lykon fo'r sig med den store Haand 
over Ansigtet, rejste sig og gik. 

Myrtale sneg sig efter ham. Hun saa' ham gaa 
over Søjlegaarden og træde ind i et lille Rum, hvor der 
opbevaredes en Del Bohave. Gjennem den paa Klem 
staaende Dør bemærkede hun, at Lykon aabnede et 
Skrin og deraf fremtog en Gjenstand, indsvøbt i Tøj, 

Men i det hun varsomt skød Døren op for bedre at 
kigge ind, faldt hendes Skygge paa Lykons Arm. 
Han vendte sig om. 

»Hvad har du der?« spurgte Myrtale, ikke lidet for- 
virret over at se sig røbet. 

»Hvad der er mit og ingen andens.« 

Myrtale forstod Bebrejdelsen. Hendes Øjne fyldtes 
med Taarer, hun sank ned for Lykons Fødder og om- 
favnede hans Knæ. 

»Tilgiv mig!« hviskede hun ydmygt, »glem mine 
onde Ord.« 

»Glemme dem, — kan jeg ikke. Men jeg vil handle 
imod dig, som om du aldrig havde sagt dem.« 

Myrtale blev liggende i sin knælende Stilling; Lykon 
løftede hende op, og hun trykkede sine Læber mod 
hans Skulder. 

»Hvad har duder?« gjentog hun frygtsomt. 

»En Fredsstifter. Billedet af en god Dæmon.« 

»Lad mig se det.« 

»Det kan jeg ikke,« sagde Lykon og viklede Tøjet 
fastere* om. »Naar nogen anden end jeg fæster Øjnene 
paa dette Billede, taber det sin Kraft. Lov mig derfor, 
at du hverken nu eller senere vil begjære at se det. 

Myrtale pegede paa en Elfenbens Bordseng, som 
var sat ind i det lille Rum. Lykon lagde sig paa den, 
og hun tog Plads paa Kanten, ved hans Side. 

»Hvad skulde det skade, om jeg, din Hustru, saa' 
det?« hviskede hun indsmigrende og lagde Armen om 
Lykons Hals. 

»Jeg har sagt det;« svarede Lykon. >Gjør, hvad 
jeg beder dig om.« 

»Velan da!« mumlede Myrtale med et Suk, »jeg 
lover det!« 

Men i samme Øjeblik blegnede hun, som om der 
fo'r en Gysen igjennem hende. 

»Tilstaa det!« raabte hun med sælsomt forandret 
Stemme. »Det er Billedet af en atheniensisk Kvinde!« 

Lykon veg tilbage for det vilde Udtryk i hendes 
Ansigt, og inden han tænkte paa at forhindre det, 
havde hun snappet den lille, indsvøbte Gjenstand, som 
han havde lagt fra sig paa Bordsengen. 

Med Tænderne rev hun Tøjet af. Der kom et 
plumpt, firkantet Stykke Jærn til Syne. Hun vendte og 
drejede det i Haand,en, indtil hun paa dets ene Ende 
opdagede Bogstavet K, dannet af tre ophøjede Streger. 

Det var Stemplet til det Mærke, Lykon bar paa sin 
Skulder. 

Myrtale forstod øjeblikkelig, hvorfor Lykon gjemte 
dette plumpe ' Stykke Jærn. Det var for ham, som han 
havde sagt, Billedet af en god Dæmon. Ved at opbe- 
vare dette Tegn paa sin Fornedrelse, holdt han ikke 
alene alt Overmod borte, men lærte at dømme mildt, 

Fra Hellas. 



beherske sig og blive bedre. Ved selv at mindes, at 
han havde været Slave, bragte han andre til at glemme det. 

Myrtale følte noget ukjendt foregaa i sig. Det var, 
som om hendes Hjærte svulmede af Hengivenhed. Hun 
kastede sig i sin Husbonds Arme og bedækkede hans 
Ansigt med Taarer og Kys. 

»Guderne være prisede for, hvad der er sket!« ud- 
brød hun. »I Dag er du bleven mig dobbelt kjær! 
Først nu kjender jeg dig til fulde.« 



Lykon og Myrtale traadte ganske i Børns Sted for 
den ensomme Polykles, og han var aldrig gladere, end 
naar de besøgte ham i de stille Aftentimer. 

Den Høj i Haven, som havde været Simonides's 
Yndlingssted, og paa hvilken hans Gravminde hævede 
sig, var da Maalet for deres Vandring, og naar de havde * 
bragt den hedengangne deres Hyldest ved at smykke 
Graven med Blomster, toge de Plads paa en Bænk 
mellem høje Plataner for at se ud over By og Land. 

En Aften, da de fjærne, solbeskinnede Bjærge ved 
Feræ straalede klarere end nogen Sinde i Tusmørket, 
udbrød Lykon: 

»Simonides havde Ret! Hvor findes der vel en 
skjønnere Plet end denne?« 

Myrtale saa' Lykon ind i Ansigtet og spurgte 
pludselig : 



Lykon med den store Haand. 

»Ønsker du dig aldrig tilbage til Athen?« 
Polykles trak Øjenbrynene i Vejret. Det var aaben- 

bart efter hans Mening et yderst vanskeligt Spørgsmaal. 

Men for Lykon faldt Svaret let. Han greb Myrtales 

Haand og sagde: 

»Hvor kan du spørge saaledes? I Athen var jeg 

glad; her er jeg lykkelig.« 

P. G. PHILIPSENS FORLAG. 

POMPEJI, 

DETS HISTORIE OG MINDESMÆRKER. 

AF 

CARL BRUUN. 

Med 140 større og mindre Afbildninger af offentlige og private 
Bygninger, tildels i restavreret Stand, Malerier, Billedhugger- 
arbejder, Smykker, Bedskaber, Hnsgjenstande m. m., et større 
Kort og et farvetrykt Titelblad. 



(Erik Bøgh den 29de Maj 1 88 1 i "Dagens Nyheder"). »En Bog 
der i skjønsomt Udvalg og en letfattelig Form meddeler os et Udtog 
af Alt, hvad det store Publikum behøver at vide, for at forstaa de 
fremmedartede Fænomener i den romerske Oldtidsby, er det, at Hr. Bruun 
har skrevet, og hermed er et dybtfølt Savn afhjulpet paa en ganske 
behagelig og fyldest g jer ende Maade. 

Efter en særdeles livlig og anskuelig Beskrivelse ar Pompejis 
Undergang, giver Bogen først en Udsigt over Byen i Almindelighed, 
ledsaget af et godt Kort over den udgravede Del af Byen , og leverer 
derefter en Beskrivelse over alle de mærkeligste offentlige og private 
Bygninger, der desuden støttes ved smukke Afbildninger af disse, en 
Mængde Plantegninger ,' Interieurer, Vægmalerier, Skildringer af det 
offentlige og selskabelige Liv i den Velhavende By, af Theatre, 
Gladiatorkampe osv. og til sidst en rigt illustreret Omtale af de 
fundne Pragtmøbler, Smykker, Redskaber osv. 

Der er intet Spørgsmaal om, at enhver Rejsende, der gjør sig 
bekjendt med dette Værk , vil faa dobbelt Glæde af et Besøg i den 
gjenopstandne Oldtidsstad, men ogsaa de Læsere, der nødsages til kun 
at rejse paa Fantasiens Vinger, ville have stor Fornøjelse af denne 
Haandbog.e 

Pris 11 Kr., indb. i et tilVærket efter Tegning af N. Fris trup 
komponeret Bind 14 Kr. 75 Øre. 



*. P. G. PHILIPSENS FORLAG. 



LUKIANS UDVALGTE SKRlFTEF 

I Oversættelse og ledsagede af en Levnetsbeskrivelse 

af 

M. O. Oertz, 

Dr. phil., Professor ved Kjøbenhavns Universitet. 



Af Pressens Udtalelser anføres : 

(Illustreret Tidende.) »Udvalget er fortrinligt, og man v 

ikke savne en eneste væsentlig Side af lians Forfattervirksomhed. Hvi 
Lukian havde levet i vor Tid, var han blevet en Causeur af første Rane 
en uforlignelig Feuilletonist og han vilde f. Ex. have havt to Hovedtræ 
fælles med Erik Bøgh, nemlig den overvejende sunde Fornuft og d< 
rodfæstede Had til al Unatur og Affectation. Heldigvis gav hans Ti< 
ham i Overflod det rette Stof, og gjennem den skarpe Satire i han 
Dialoger faae vi mesterlige emaa Genrebilleder, som Ingen historisk 
Roman kunne naae i Liv og Anskuelighed, c 

(T>r. phil. 8. Sohandorph i Morgenbladet.) »Indledningen givt 
en nejagtig og velskreven Biografi og Charakteristik af den stor« 
Satiriker. Af selve de Lukianske Arbeider synes mig Udvalget heldig 
gjort og Stykkerne tilstrækkelig charakteristiske for den store Satyrikus 
Hans bidende, noget terre Vid spiller op med fuld Kraft imo< 
Tidens Overtro og Mirakelsyge, f. Ex. i »Løgnhalsen«, mod Skole 
philosopherne i det burleske ; næsten Voltairiske »Gjæstebuddet« moc 
de vedtagne Begreber om Gutlfernes Natur og deres plumpe indbyrde* 
Modtagelse i Menippos Reise jtil Himlen og i den mesterlige lille Dialog 
»Zeus i Forhør«. — Arbeidet kan ved den Dygtighed Og Smagfuldhed; 
hvormed det er gjort, tjene til Menster for kommende Forsøg 
samme Retning.« 



Pris, heftet i Omslag med Tegning af Carl Thomsen, 4 Kr. 
50 Øre, sm. indb. 6 Kr. 

